Londons Džeks

Maikls, Džerija brālis

Maikls,Džerija brālis

PRIEKŠVĀRDS

Laikam iedzimtās slimīgās ziņkāres dēļ man jau agrā jaunībā radās dziļa nepatika pret izrādēm ar dresētiem dzīvniekiem. Tā pati ziņkārība man sabojāja prieku par šādām izrādēm, jo man allaž gribējās aiziet aiz kulisēm paskatīties, kā priekšnesums tiek sagatavots. Un tas, ko ieraudzīju aiz krāšņās, mirdzošās izrādes, patiesi nebija nekas jauks. Tur valdīja tik briesmīga nežēlība un cietsirdība, ka esmu pārliecināts — nebūs tāda cilvēka pasaulē, kurš, reizi to redzējis, jebkad vēl varēs ar patiku noskatīties dresētu dzīvnieku izrādē.

Es tiešām neesmu jūtelīgs. Literatūras kritiķu un citu jūtīgu dvēseļu uztverē es esmu primitīvs briesmonis, kas sajūsminās par asinsizliešanu un visādām šausmām. Necenšoties apstrīdēt vispārējos uzskatus par mani, pieņemot, ka tie ir pilnīgi pareizi, atļaušos tomēr piebilst, ka esmu izgājis patiesi skarbu dzīves skolu un vairāk nekā citi cilvēki redzējis bezsirdību un nežēlību, sākot ar kuģa priekšklāju un cietumu, graustu rajoniem un tuksnešiem, nāves sodu kamerām un nabagmājām un beidzot ar kaujas lauku un kara hospitāļiem. Esmu redzējis sakropļotus un drausmīgā nāvē mirstošus cilvēkus. Esmu redzējis, kā pakar plānprātiņus tādēļ, ka viņi bija plānprātīgi un viņiem nebija iespējams samaksāt advokātam. Esmu redzējis, kā salauž spēcīgus vīrus, un esmu redzējis citus, kurus briesmīga apiešanās padarīja trakus. Esmu bijis klāt, kad mirst gan veci, gan jauni cilvēki, esmu pat bērnus redzējis mirstam aiz bada. Esmu redzējis, kā vīrus un sievas sit ar pletnēm, rungām un dūrēm, kā nīlzirga ādas pātaga apvijas ap melnu zēnu kailajiem augumiem ar tādu spēku, ka ik cirtiens norauj ādu visa pātagas cirtiena garumā. Un tomēr ļaujiet man pēdīgi piebilst, ka nekad neesmu bijis tā satriekts par pasaules nežēlību kā jautras, smejošas, aplaudējošas publikas vidū, kad uz skatuves uzstājas dresēti dzīvnieki.

Cilvēks ar stiprām iekšām un vēsu galvu var paciest krietni daudz neapzinātas un netīšas cietsirdības un mocību, kas pasaulē eksistē aiz neapdomības un muļķības. Man ir tādas iekšas un tāda galva. Sirds man gandrīz kāpj pa muti ārā tikai tad, kad redzu aukstasinīgo, apzināto, rūpīgi pārdomāto nežēlību un mocības, kas izpaužas deviņdesmit deviņās dresētu dzīvnieku izrādēs no simta. Par smalku mākslu izkopta nežēlība savu kulmināciju sasniedz šādā dzīvnieku dresūrā.

Kaut arī man ir stipras iekšas un vēsa galva, kaut esmu pieradis pie skarbuma, nežēlības un brutalitātes, tomēr, sasniedzis vīra gadus, atskārtu, ka neapzinoties cenšos pats sevi pasargāt no sāpēm, ko pārdzīvoju dresētu dzīvnieku izrādēs, jo pieceļos un aizeju no skatītāju zāles, tiklīdz sākas šādi priekšnesumi. Es sacīju «neapzinoties». Ar to gribēju vienīgi teikt — man nekad neienāca prātā doma, ka šādā veidā varētu vispār darīt galu izrādēm ar dresētiem dzīvniekiem. Es vienīgi centos pasargāt pats sevi un nekļūt par liecinieku tam, kas rada sāpes.

Taču pēdējos gados esmu dziļāk iepazinis cilvēka dabu un sapratis, ka neviens normāls, vesels cilvēks neciestu šādas izrādes, ja zinātu, kāda drausma nežēlība slēpjas aiz tām. Tādēļ iedrošinos šajās rindās izteikt trīs ierosinājumus.

Vispirms, lai visi cilvēki iepazīstas ar to neizbēgamo un nebeidzamo nežēlību, bez kuras nav iespējams dzīvniekus piespiest uz šādām izrādēm, par kurām publika maksā naudu. Otrkārt, iesaku, lai visi vīrieši un sievietes, zēni un meitenes pēc iepazīšanās ar dzīvnieku dresūras mākslas aizkulisēm kļūtu par dzīvnieku aizsardzības vietējo vai visas valsts mēroga biedrību biedriem.

Pirms izsaku trešo ierosinājumu, man nepieciešama neliela atkāpe. Tāpat kā simtiem tūkstošiem citu cilvēku, esmu darbojies sabiedriskās organizācijās, kas cenšas iesaistīt masas tādā kustībā, kuras mērķis ir mazināt pašu postu un nelaimi. Tas ir grūts uzdevums, taču vēl grūtāk ir pārliecināt cilvēkus par nepieciešamību atvieglot mūsu «mazāko brāļu» likteni.

Ikviens no mums apraudātos un svīstu asins sviedrus, ja redzētu to neizbēgamo cietsirdību un brutalitāti, uz ko balstās dzīvnieku dresūra. Taču pat desmitdaļa procenta no mums nedomā pievienoties kādai organizācijai, kas aizstāvētu dzīvniekus pret cilvēku nežēlību un censtos viņus glābt gan ar vārdiem, gan ar darbiem. Tas ir raksturīgi mūsu gļēvajai cilvēka dabai. Mums tas ir jāatzīst gluži tāpat, kā mēs atzīstam karstumu un aukstumu, tumsu un gaismu, un mūžīgo gravitācijas likumu.

Un tomēr mums, deviņdesmit deviņiem un deviņām desmitdaļām procenta, kas nespēj pārvarēt paši savu vājumu, atliek vēl cits — vieglāks ceļš, kā cīnīties pret nežēlību, ar kādu daži no mums, lai iepriecinātu un uzjautrinātu pārējos, moka dzīvniekus, kuri galu galā ir tikai mūsu mazākie brāļi. Tas ir pagalam viegli. Mums nav jādomā par biedru maksu vai citiem pienākumiem. Mums nav jādomā ne par ko, mums tas jāatceras vienīgi tad, kad esam cirkā vai kādā citā izpriecu vietā, kur programmā iekļauta dzīvnieku dresūra. Tad mēs, vārdus netērējot, varam izrādīt savu nosodījumu, pieceļoties no vietas un atstājot skatītāju zāli, lai pastaigātos vai paelpotu svaigu gaisu un atgrieztos tikai pēc tam, kad šis priekšnesums ir beidzies, un noskatītos atlikušo programmu. Tas arī ir viss, kas mums jādara, lai izbeigtu dresēto dzīvnieku priekšnesumus. Ja direkcija sapratīs, ka šādas izrādes publikai nav tīkamas, tad reiz pienāks diena, pienāks mirklis, kad tās vairs nenotiks.

Džeks Londons

Glenelenā, Sonomas apgabalā Kalifomijā

1915. gada 8. decembri

1. NODAĻA

Maikls nekļuva par melnādaino trenkātāju un neaizbrauca no Tulagi ar «Eiženiju». Reizi piecās nedēļās tvaikonis «Makembo» ceļā no Jaungvinejas un Sortlandu salām uz Austrāliju iegriezās Tulagi ostā. Un tajā vakarā, kad tas iebrauca ar nokavēšanos, kapteinis Kellars aizmirsa Maiklu krastā. Tas pats par sevi nebūtu nekas sevišķs, jo ap pusnakti kapteinis Kellars atgriezās ostā, pats uzkāpa kalnā, kur atradās komisāra bungalo, kuģa ļaudis pa to laiku pārmeklēja apkārtni un pārbaudīja laivu nojumes, taču velti.

Maikls bija pa labā borta iluminatoru nokļuvis uz «Makembo» jau stundu pirms tam, kad tvaikonis pacēla enkuru un kapteinis Kellars pa laipām steidzās lejā uz ostu. Tas viss notika tādēļ, ka Maikls bija maz pieredzējis, tādēļ, ka viņš cerēja sastapt uz šā tvaikoņa Džeriju, jo pēdējo reizi to bija redzējis uz kuģa, un vēl tādēļ, ka bija ieguvis draugu.

Degs Dotrijs bija «Makembo» stjuarts, un viņam dzīvē, iespējams, būtu klājies daudz labāk, viņš, iespējams, būtu sasniedzis daudz vairāk, ja nebūtu tā apžilbis no neparastās, ērmotās slavas, kas viņu visur pavadīja. Daba viņu bija apveltījusi ar lādzīgu, bet vāju raksturu un apskaužamu veselību, bet slavu viņš bija iemantojis ar to, ka divdesmit gados ne reizes netika pametis novārtā darāmo darbu un nevienu dienu nebija atstājis neizdzertas sešas kvartas alus, pat toreiz, kā pats dižojās, kad bija uzturējies Vācu salās, kur katrai alus pudelei piejaukts hinīns, lai glābtos no malārijas.

«Makembo» kapteinis (tāpat kā pirms viņa «Morsbi», «Marsenas», «Sera Edvarda Greisa» un citu Bērnsa un Filpa sabiedrības neparastos vārdos nosaukto tvaikoņu kapteiņi) mēdza lepodamies viņu rādīt pasažieriem kā personificētu leģendu, kā unikālu kuriozu jūras braucēju vēsturē. Šādos brīžos Degs Dotrijs, izlikdamies uz augšējā klāja mierīgi darām savu darbu, allaž pameta zaglīgus skatienus uz tiltiņu, no kura kapteinis ar pasažieriem viņu vēroja, un krūtis viņam lepni izriezās, jo viņš skaidri zināja, ka pašlaik kapteinis saka:

— Raugieties, tas ir Degs Dotrijs, cisterna cilvēka izskatā. Pēdējos divdesmit gados viņš ne reizes nav bijis ne īsti piedzēries, ne īsti skaidrā, nevienu dienu nav nodzīvojis neizdzēris sešas kvartas alus. Uz viņu paskatoties, to neviens neteiks, bet varat man ticēt, ka nerunāju niekus. Nesaprotu, kā viņš to spēj. Nevaru nobrīnīties vien. Viņš nostrādā savu maiņu, pusotras maiņas un pat veselas divas no vietas. Ak dieniņ, man jau no vienas glāzes sirds sāktu dauzīties un pārietu ēstgriba! Bet viņam tas labumā vien iet. Paskatieties tikai uz viņu, paskatieties!

Zinādams kapteiņa runu no galvas, piepūties lepnumā par savu spēku, Degs Dotrijs turpināja darbu divkārša centībā un šādā dienā izsita korķi vēl septītajai pudelei, lai pierādītu savu izcilo veselību un stiprumu. Tā patiesi bija ērmota slava, bet pasaulē jau dzīvo dažādi īpatņi; un Degs Dotrijs šajā slavā saskatīja savas dzīves jēgu.

Visu enerģiju un dvēseles spēku viņš veltīja vienīgi tam, lai saglabātu «sešu kvartu vīra» reputāciju. Tās labad viņš brīvajos brīžos greba bruņurupuča kaula ķemmes un citādas rotas, lai nopelnītu lieku grasi, un bija itin labi iemanījies arī suņu zagšanā. Kādam taču vajadzēja samaksāt par slavenajām sešām kvartām, bet, pareizinot seši ar trīsdesmit, mēnesī sanāca krietna summa, un, tā kā šis kāds, kam jāmaksā, bija Degs Dotrijs, viņam šķita, ka pareizi vien būs, ja ievilinās Maiklu pa iluminatoru kuģī.

Tovakar Tulagi, velti izprātojies, kas noticis ar va|u zvejas kuģi, Maikls sastapa drukno, tuklo tvaikoņa stjuartu ar sirmajiem matiem. Draudzība nodibinājās gandrīz vai pirmajā satikšanās mirklī, jo Maikls no jautra kucēna bija izaudzis par tikpat jautras dabas suni. Viņu gan nevarēja ne salīdzināt ar Džeriju, tomēr arī viņš bija draudzīgs un labsirdīgs radījums, kaut gan līdz šim bija sastapis tikai dažus baltos cilvēkus. Sākumā viņš Me- rindžā iepazina misteru Heginu, Derbiju un Bobu, tad kapteini Kellaru un kapteiņa Kellara palīgu uz «Eiženijas» un pēdīgi Hārliju Kennenu un «Ariela» virsniekus.

Tie visi viņam šķita tīkami atšķiramies no melno cilvēku bariem, kurus viņš bija mācīts nicināt un vajāt.

Kad Degs Dotrijs uzsauca: — Hei, baltā cilvēka suns, ko tu te dari melnādaino zemē? — viņš Maiklam likās tāds pats kā līdzšinējie paziņas. Maikls uz šo sveicienu atbildēja pakautri, cenzdamies paust vēsu cieņu, taču viņu nodeva spridzīgi saslietās ausis un draiski dzirkstošās acis. Degs Dotrijs to visu pamanīja, jo prata no pirmā acu uzmetiena novērtēt katru suni, tādēļ ņēmās Maiklu pamatīgi nopētīt, cik nu varēja saskatīt lākturu gaismā. Lākturus turēja melnie puikas, lai vaļu zvejnieki, izkraujot kuģi, redzētu strādāt.

Stjuarts tūliņ konstatēja, ka Maiklam piemīt divas vērtīgas īpašības: pirmkārt, suns ir glīts un labas dabas, otrkārt, tāds maksā labu naudu. To atskārtis, Degs Dotrijs pameta ašu skatienu uz visām pusēm. Neviens viņam nepievērsa uzmanību. Tuvumā pašreiz bija tikai melnie — un tie lūkojās uz jūru, kur tumsā airu šļaksti brīdināja, ka jāgatavojas saņemt izkraušanai nākamo laivu. Tālāk pa labi cita lāktura gaismā viņš redzēja komisāra ierēdni dedzīgi strīdamies ar «Makembo» kravas pārzini par kļūdu aprēķinā.

Stjuarts vēlreiz pārlaida Maiklam skatienu un žigli nolēma, kas darāms. Viņš vienaldzīgi pagriezās un sāka iet gar krastmalu uz to pusi, kur vairs nesniedzās lākturu gaisma. Pagājis apmēram simt jardu, viņš apsēdās smiltīs un sāka gaidīt.

— Tas suns droši vērts savas divdesmit mārciņas, — viņš nopurpināja. — Ja nepratīšu par viņu dabūt desmit mārciņas un piedevām paldies, tad esmu pēdīgais muļķis, kas nemāk atšķirt terjeru no kurta. Šaubu nav — desmit mārciņas dabūšu jebkurā Sidnejas ostas krogā.

Un desmit mārciņas, pārvērstas alus pudelēs, izraisīja viņa iztēlē neatvairāmu, brīnišķīgu vīziju — kaut ko līdzīgu veselam alus brūzim.

Vērīgi ieklausījies, viņš izdzirda vieglu soļu skrapstoņu un ošņāšanu. Viss notika, kā cerēts. Sunim viņš iepaticies, un nu tas nāk pa pēdām.

Degs Dotrijs prata ar suņiem apieties, to Maikls uzzināja drīz vien, kad cilvēks pastiepa roku un sapurināja viņu aiz skausta zem auss. Tvērienā Maikls nejuta draudu, nejuta nekā uzmācīga vai tāda, no kā būtu jābaidās. Tas bija sirsnīgs pieskāriens, kas pauda uzticēšanos un modināja uzticību arī Maiklā. Tas bija skarbums, kas nedara sāpes, tā bija valdonība bez draudiem, vienkāršība bez izlikšanās. Maiklam šķita gluži dabiski, ka svešais viņu satver aiz skausta, sapurina un sirsnīgā balsī nobubina: — Pareizi, suņuki Paliec vien pie manis, paliec, varbūt tevi kādreiz mūžā par to izrotās ar briljantiem.

Maikls vēl nekad nebija sastapis cilvēku, kas viņam uzreiz tā būtu iepaticies. Degs Dotrijs instinktīvi izjuta, kā jāapietas ar suņiem. Viņa dabā nebija cietsirdības. Viņš nemēdza pārspīlēt ne bardzību, ne maigumu. Arī šoreiz viņš pārāk necentās Maiklam pieglaimoties. Pareizāk sakot, centās gan, tomēr tā, lai nerastos nekādas aizdomas, ka viņš to dara. Sapurinājis Maiklu aiz skausta, viņš suni palaida va|ā un it kā nelikās gar to vairs ne zinis.

Viņš sāka noņemties ap pīpi, švirkstinādams sērkociņu pēc sērkociņa, it kā vējš tos visus dzēstu nost. Bet, kamēr tie dega, bezmaz apsvilinādami viņam pirkstus, un viņš pats cītīgi vilka pīpes dūmus, mazās, skaudrās, zilās ačeles, paslēpušās zem sirmām, kuplām uzacīm, vērīgi pētīja Maiklu. Un Maikls, ausis saslējis, nenolaida modro skatienu no svešinieka, kas viņam nemaz vairs nelikās svešs.

Maikls jutās vīlies, ka brīnišķīgais divkājainais dievs par viņu nemaz vairs neinteresējas. Viņš pat centās jauno paziņu izaicināt, ierosināt uz rotaļu, strauji paceļot priekš- ķepas un tūliņ tās atkal atsperot pret zerni, izlieca augumu tā, ka krūtis gandrīz atdūrās smiltīs, luncināja strupo ašteli, lai parādītu savus labos nolūkus, un spalgi aicinoši ierējās. Taču cilvēks nelikās nekā manām un tumsā, kas iestājās, kad bija apdzisis trešais sērkociņš, it mierīgi sūca pīpi.

Vēl nekad neviens nebija ar tik blēdīgu apdomu skaidrā krāpšanas nolūkā centies kādu savaldzināt kā vecīgais sešu alus kvartu dzērājs stjuarts tagad Maiklu. Kad Maikls galīgā neizpratnē par cilvēka vienaldzību pret viņu nemierīgi sarosījās, grasīdamies iet projām, cilvēks viņam bargi uzsauca:

— Paliec tepat, suni! Paliec tepat!

Degs Dotrijs gandarījumā iekšķīgi nosmējās, kad Maikls pienāca klāt un ilgi dziļā nopietnībā ostīja viņa bikšu staras. Cilvēks izmantoja gadījumu, lai, no jauna aizdedzinot sērkociņu pīpes aizkūpināšanai, tuvāk nopētītu suņa lielisko ķermeņa uzbūvi.

—   Suns uz goda, — viņš skaļi noteica. — Paklau, su- ņuk, tev būtu tīrais nieks nopelnīt godalgu jebkurā izstādē! Tik tās vainas, ka viena auss lāgā nestāv, bet man šķiet, to es pats tev varētu izgludināt. Un, ja ne es, tad veterinārs to izdarīs uz galvošanu.

Nevērīgi viņš saņēma Maikla ausi un maigiem pirkstiem sāka masēt tās pamatni, kur auss pārgāja pakauša stingri nostieptajā ādā. Maiklam tas patika. Vēl nekad cilvēka roka nebija tik liegi braucījusi viņa ausi, nemaz nenodarot sāpes. Pirkstu pieskāriens radīja viņā tādu fizisku labsajūtu, ka sunim viss augums tīksmē notrīcēja un izliecās.

Pēc tam cilvēka pirksti pastiepa ausi uz augšu — stingri, nesteidzīgi līdz pašam auss galiņam, tad noslīdēja atpakaļ līdz pamatnei. Cilvēks izmasēja vispirms vienu ausi, tad otru, visu laiku klusi kaut ko murminādams, ko Maikls gan nesaprata, tomēr nojauta, ka vārdi domāti viņam.

—   Laba galva, nav apaļa, — purpināja Degs Dotrijs, pārlaida plaukstu suņa galvai, tad atkal uzrāva sērkociņu. — Lieku rievu nav, un žokļi tādi, ka sagrauzīs visu, kam tiks klāt, vaigi arī — ne iekrituši, ne izblīduši.

Iebāzis pirkstus Maiklam mutē, viņš iztaustīja spēcīgos, vienmērīgos zobus, tad nomērīja kamiešu platumu un krūšu dziļumu, pacēla suņa ķepu. Jauna sērkociņa gaismā viņš pārbaudīja visas četras ķepas.

—   Melni, visi nagi līdz pēdējam melni, — Dotrijs noteica, — tik pareizi veidotas kājas vēl nav bijušas nevienam sunim, pirksti taisni, ieliekums mazs, bet nav arī par mazu. Varu saderēt, ka tavs tētiņš un māmiņa savā laikā izstādēs aplasījuši visas godalgas.

Maiklam tāda izmeklēšana jau sāka apnikt, bet tieši tad Dotrijs negaidot pārtrauca ķermeņa un locekļu pārbaudi un satvēra savos burvja pirkstos Maikla asti, iztaustīdams muskuļus, ar kuriem tā sakņojās mugurkaulā, izspaidīja visus skriemeļus, pēc tam mīlīgi sāka grozīt asti no vienas puses uz otru. Maikls nesaprata, ko aiz sajūsmas darīt, un pats grieza dibenpusi pretī draudzīgajiem pieskārieniem. Saņēmis suni aiz sāniem un vēdera, cilvēks strauji pacēla viņu no zemes. Taču, vēl nepaguvis iztrūkties, Maikls atkal stāvēja uz visām četrām.

—   Divdesmit sešas vai divdesmit septiņas — jau tagad tu sver vairāk par divdesmit piecām mārciņām, un varu likt šiliņu pret puspeniju, ka, pilnīgi piebriedis, tu svērsi visas trīsdesmit, — Degs Dotrijs sacīja sunim. — Un kas par to? Daudzi eksperti tieši trīsdesmit atzīst par ideālo svaru. Un ļaunākajā gadījumā tās pāris unces var nodzīt ar treniņu. Tu esi lielisks suns. Korpusa veidojums piemērots skriešanās sacīkstēm, svars kā cīņas sunim, un uz kājām nav arī lieka apspalvojuma.

Nav vārdam vietas, suņa kungs, svars tev pašā labumā, un to ausi tev kurš katrs suņu dakteris izmasēs, kā nākas. Varu saderēt, ka vismaz simt vīru jau tagad Sidnejā ar mieru noskaitīt divdesmit naudiņas, lai tikai tevi iegūtu.

Un, lai Maiklam slavināšana nesakāptu galvā, Dotrijs atsēdās, aizkūpināja pīpi un, šķiet, pilnīgi aizmirsa suņa klātbūtni. Viņš negribēja pats labināties klāt Maiklam, bet vēlējās, lai suns pirmais meklē ceļu pie viņa.

Un Maikls nekavējās to darīt, piespiedās ar sāniem Dotrijam pie ceļgala, bakstīja ar purnu Dotrija roku, lūgdamies, lai tā vēl kādreiz paberzē viņam ausis vai paburza asti. Taču Dotrijs, satvēris suni aiz žokļa, grozīja tā galvu un runāja:

—   Kam tu īsti piederi? Varbūt tavs saimnieks ir melnādainais, un tas nu nebūtu lāgā. Varbūt kāds melnais tevi nozadzis, tas būtu pavisam baigi. Tu ne iedomāties nespēj, cik briesmīgs liktenis reizēm piemeklē suņus. Ne domāt par to negribas. Neviens baltais neciestu, ka šitāds suns piederētu melnādainim, un tepat stāv viens tāds, kas to necietīs. Iedomājies tikai! Tu piederētu melnajam, bet tam nav nekādas jēgas, kā tevi apmacīt. Skaidrs, ka tevi nozadzis kāds melnais. Ja viņš man pagadītos ceļā, tad āda pār kārti, bet gaļa baļļā! To tu man vari ticēt. Uzved tikai mani uz pareizajām pēdām, tad pats redzēsi, ka nejokoju. Prātu var zaudēt, iedomājoties, ka melnais tevi dresētu un tu viņam klausītu. Nē, godājamo suni, tas tev nekad vairs nebūs jāpiedzīvo! Nāc vien man līdzi, un, kā šķiet, tu nebūsi divreiz lūdzams.

Degs Dotrijs piecēlās un nevērīgi slāja gar krastmalu projām. Maikls noraudzījās viņam pakaļ, bet līdzi vis negāja. Viņam ļoti gribējās to darīt, bet viņš gaidīja aicinājumu. Pēdīgi Degs Dotrijs pašmaukstināja lūpas. Tik klusi, ka pats lāgā nesadzirdēja; īstenībā viņš skaņu drīzāk izjuta lūpās nekā saklausīja ar ausīm. Neviens cilvēks tādā attālumā to nebūtu sadzirdējis; bet Maikls to uztvēra un priecīgs lieliem lēcieniem aizdrāza cilvēkam pakaļ.

2. NODAĻA

Degs Dotrijs nesteidzīgi gāja gar krastu, Maikls sekoja viņam cieši pa pēdām vai meta apkārt lielus līkumus, tikko izdzirda atkārtojamies kluso šmaukstu, un apstājas vienīgi pie lākturu gaismas loka robežas, kur kustējās tumši augumi, izkraujot kravu no vaļu kuģa laivām, un komisāra ierēdnis vēl joprojām strīdējās ar «Makembo» kravas pārzini par kļūdu aprēķinā. Kad Maikls gribēja skriet uz priekšu, Dotrijs viņu apturēja ar tikko dzirdamo skūpstam līdzīgo šmaukstu.

Dotrijam negribējās, lai viņu pieķer tik apšaubāmā rīcībā kā suņa zagšana, un prātoja, kā nepamanītam nokļūt uz tvaikoņa. Viņš apmeta līkumu apgaismotajam laukumam un pagājās gar krastu līdz iezemiešu ciemam. Kā jau viņš bija paredzējis, visi darba spējīgie vīrieši strādāja krastā pie laivu izkraušanas. Niedru būdas šķita pilnīgi pamestas, taču beidzot no vienas atskanēja erk- šķīga, aizsmakusi veca cilvēka balss:

—   Kas tur ir?

—   Mans pārāk ilgi staigā, — Dotrijs atsaucās dien- vidjūru rietumu salu žargonā, — mans no kuģa. Ja tu mani aizvest uz kuģi, tu dabū div stienīšus tabakas.

—   Ja tavs dod desmit stienīšus, es tavs aizvest, — atbildēja balss.

—   Es dot tev piecus, — sešu kvartu stjuarts sāka kaulēties. — Un, ja tavs negrib piecus, tavs var vākties pie velna.

Iestājās klusums.

—   Nu iet par pieci? — Dotrijs, pagriezies pret būdas tumšo ieeju, noprasīja.

—   Mans ar mieru, — noskanēja tumsā, un pa to pašu tumsu balss īpašnieks tuvojās ar tik dīvainiem trokšņiem, ka stjuarts uzrāva sērkociņu, lai redzētu, ko tas īsti nozīmē.

Viņa priekšā, uz kruķa balstīdamies, stāvēja vecis ar sastrutojušām acīm. Daļēji tās bija apvilkušās ar plēvi, bet neaizsegtajās vietās iekaisušas tumši sarkanas. Kraupainā galvas virsa gandrīz kaila, tikai vietumis saķepušu, sirmu matu kušķīši. Ada sačokurojusies, sakaltusi, vātīm izvagota, tumšā, zilsarkanā krāsā, pārklāta it kā ar palsu pelējumu, kas bezmaz izskatījās kā uzkrāsots, ja vien, tuvāk ielūkojoties, nebūtu uzreiz noprotams, ka tas iezīdies miesā un kļuvis par tās sastāvdaļu.

Spitālīgais — iešāvās prātā Dotrijam, kad viņš pārlaida ašu skatienu veča rokām un kājām, bīstoties ieraudzīt, ka tām trūks locītavu vai pirkstu. Taču locekļi vecajam bija vietā, tikai viena kāja izbeidzās kaut kur starp gūžu un ceļgalu.

—   Žēlīgais dievs, kur palikusi tava kāja? — viņš jautāja, rādīdams uz vietu, kur šim loceklim vajadzēja atrasties, ja tas būtu klāt.

—   Liela zivs, haizivs, paņemt manu kāju, — vecais irgoja, pavērdams drausmīgu, bezzobainu muti. — Mans dikti vecs vīrs, — šļupstēja vienkājis Metuzāls. — Un ilgi, dikti ilgi mans nav smēķēt tabaka. Vai liels, balts kungs man neiedot vienu stienīti ātrāk, kad es aizvest uz kuģis?

—   Bet ja nu mans nedot? — stjuarts nepacietīgi attrauca.

Atbildes vietā vecais pagriezās un, kājas stumbeni pa- vēzējis, grasījās klumburot atpakaļ niedru būdā.

—   Labi, labi, — Dotrijs steigšus piekrita, — mans dos tev uzsmēķēt tūlīt.

Viņš iebāza roku kabatā un, izvilcis Zālamana salu vērtīgāko valūtu — paciņu presētas tabakas —, atlauza vienu stienīti un sniedza to vecim. Vecais to kāri satvēra un pilnīgi pārvērtās. Viņš izgrūda kurkstoši dūdojošas skaņas, kas mijās ar īsu iekliegšanos it kā aiz sāpēm vai sajūsmas, un, drebošām rokām sačamdījis melnu māla pīpi, ko glabāja iekārtu auss ļipiņā izdurtā caurumā, sāka steigšus bāzt tajā lēto, iebojāto Virdžīnijas tabaku.

Iespiedis ar īkšķi visu tabaku pīpē, viņš pēkšņi nometās zemē, nolika kruķi sev līdzās un, vienīgo kāju apakšā pavilcis, palika sēžam kā bezkāju torss. Atraisījis mazu no kokosšķiedrām izpītu maciņu, kas karājās uz vājajām, iekritušajām krūtīm, izņēma no tā kramu, šķiltavu un degli un, kaut arī nepacietīgais stjuarts sniedza viņam sērkociņu kastīti, uzšķīla dzirksteli, pielika tai degli un ar to aizkūpināja pīpi.

Pēc pirmā dziļi ievilktā dūma viņš mitējās vaidēt un ņaukstēt, satraukums pierima —un Dotrijs, nepacietīgi gaidot, vēroja, ka rokas vecajam vairs netrīc, atkārušās lūpas vairs neraustās, mutes kaktiņos nekrājas siekalas, bet iekaisušajās acīs iegulst rāms miers.

Dotrijs nemēģināja iztēloties, ko vecais šai klusuma brīdī izjūt un pārdzīvo. Viņu pārāk nodarbināja paša iedomas, jo acu priekšā iznira nabagmājas kailās, drūmās sienas, kur večuks, baismi līdzīgs tādam, par kādu viņš pats reiz pārvērtīsies, nesaprotami purpinādams un šļupstēdams, diedelēs tabakas krislīti, ko iebāzt vecajā māla pīpē, un kur nebūs iespējas tikt pie alus malciņa, nemaz jau nerunājot par sešām kvartām.

Maikls, kūpošās pīpes niecīgajā gaismā vērodams abus vecos vīrus — vienu kvernam zemē, otru stāvam kājās, nenieka nejēdza par vecuma traģēdiju, bet nešaubīgi saprata tikai vienu: pār mēru tīkams bija divkājainais baltais dievs, kas, ar burvja pirkstiem pieskardamies viņa ausij un mugurai, pavirpinādams viņa asti, bija pilnīgi iekarojis viņa suņa sirdi.

Māla pīpe izgailēja, vecais melnādainis, uz kruķa atbalstījies, apbrīnojami veikli pietrausās stāvus un ar vienīgo kāju sāka steberēt uz piekrasti. Dotrijam neatlika nekas cits kā piepalīdzēt vecajam ievilkt ūdenī mazu vien- koča laiviņu. Laivele bija izdobta no koka stumbra un tikpat veca un satrupējusi kā tās īpašnieks; lai iekāptu šajā kuģī, to neapgāžot, Dotrijam gribot negribot vajadzēja vienu kāju samērcēt līdz potītei, otru līdz ceļgalam. Vecais ievēlās laivā velšus tik ātri, ka tai mirklī, kad braucamais teju, teju draudēja apgāzties, viņš ar ķermeņa svaru jau bija pārvarējis bīstamo zvalstības punktu un panācis līdzsvaru.

Maikls palika krastā, gaidīdams uzaicinājumu, vēl gluži cieši neizlēmis — sekot vai nesekot, tomēr zinādams, ka pilnīgi pietiktu ar kluso šmaukstu. Degs Dotrijs pašmauk- stināja lūpas tik klusi, ka vecais nevarēja to sadzirdēt, un Maikls ielēca no krasta tieši laivā, pat ķepas nesa- mērcējis. Atspēries pret Dotrija kamiesi, Maikls pārlēca viņam pāri un nokļuva laivas dibenā. Dotrijs vēlreiz pa- šmaukstināja, Maikls pagriezās ar purnu pret viņu un noguldīja galvu viņam uz ceļiem.

— Es tak varēšu zvērēt pie veselas bībeļu grēdas, ka suns man pieklīdis un vairs neatstājas, — viņš, klusi smiedamies, čukstēja Maiklam ausī. — Nu, sāc, sāc žiglāk! — viņš mudināja laivinieku.

Vecais paklausīgi iemērca airi ūdenī un nevarīgi centās uzņemt kursu apmēram uz to pusi, kur gaisma norādīja «Makembo» atrašanās vietu. Taču viņš bija par vārgu, sēca un aizelsās, un pēc katra vēziena pūtās. Stjuarts nepacietībā atņēma viņam airi un ķērās pats pie darba.

Pusceļā uz tvaikoni vecais pārstāja sēkt un ierunājās, pamājot ar galvu uz Maiklu.

—   Tas suns pieder lielam balts kungs uz šoners … tavs man dot desmit stienīši tabaka, — viņš piebilda pēc īsas vilcināšanās, nospriedis, ka pa to laiku sarunas biedrs būs sapratis informācijas svarīgumu.

—   Es tev pa galvu, nevis tabaku, — Dotrijs viņam pasolīja. — Baltais kungs mans draugs. Viņš tagad uz «Makembo». Es viņam vest suni uz kuģi.

Vecais neteica vairs ne vārda un, kaut arī nodzīvoja vēl ilgus gadus, nekad nevienam neieminējās par savu pusnakts pasažieri, kas bija aizvedis Maiklu. Kad viņš tonakt redzēja un dzirdēja lielo jezgu krastā, jo kapteinis Kellars, meklēdams Maiklu, apgrieza visu Tulagi otrādi, vecais vienkājis diskrēti klusēja. Kas gan viņš tāds, ka viņam vajadzētu jaukties svešinieku — balto kungu strīdos, to svešo, kas nāk un iet, laupa un valda?

Sajā ziņā vecais ne ar ko neatšķīrās no citiem saviem melanēziešu ciltsbrāļiem. Balto rīcība un mērķi nav ne saprotami, ne izdibināmi. Viņi pieder pie citas pasaules un kā pārdabiskas būtnes šķiet darbojamies uz skatuves, kur nevalda īstenība, tāda, kādu tumšādainie cilvēki spētu izjust kā īstenību, baltie tur kustas kā sapņu rēgi, kā ēnas uz kosmosa milzīgā, noslēpumainā aizkara.

Tā kā traps bija nolaists no kuģa kreisā borta, Degs Dotrijs pieīrās no labās puses un apturēja laivu pie viņam labi zināma atvērta iluminatora.

—   Kveik! — viņš pāris reižu klusi uzsauca.

Pēc otrā sauciena gaismu iluminatorā aizēnoja cilvēka galva un iepīkstējās sīka balstiņa:

—   Es te, kungs!

—   Saņem suni, — stjuarts čukstēja. — Un pieslēdz durvis! Gaidi, kamēr es atnākšu! Nu, gatavs? Ņem!

Veikli satvēris un pacēlis Maiklu, viņš to ielika rokās, kas pastiepās pretī no kuģa dzelzs sienas, un tad aizīrās gar kuģi līdz atvērtai kravas lūkai. Iebāzis roku tabak- makā, viņš izvilka riekšavu presēto stienīšu, sabēra tos vecim saujā un atgrūda laiveli, ne mirkli nepadomādams, kā nespēcīgais laivinieks nokļūs līdz krastam.

Vecis nepieskārās irklim, likās, pat neredzēja kuģa augsto sānu, kad laiviņa tumsā slīdēja gar to uz kuģa pakaļgalu. Viņš bija pārāk aizņemts, pārskaitot tabakas bagātību, kas tik negaidot viņam bija iekritusi klēpī. Skaitīšana viņam nevedās viegli. Vecā vīra skaitļu zināšanas robeža bija pieci. Izskaitījis līdz pieci, viņš sāka no jauna un noskaitīja otru piecnieku. Sanāca trīs piecnieki, un vēl divi stienīši palika pāri; pēdīgi viņš saprata, ka viņam pieder tik daudz stienīšu, cik jebkurš baltais cilvēks būtu nosaucis vienā vārdā — septiņpadsmit.

Tas bija vairāk, daudz vairāk, nekā viņš savā alkatībā bija prasījis. Un tomēr viņš nejutās pārsteigts. Balto cilvēku rīcībā viņu nekas nespēja pārsteigt. Ja baltais būtu iedevis tikai divus stienīšus, nevis septiņpadsmit, arī tad vecais nejustos pārsteigts. Tā kā baltie cilvēki vienmēr rīkojās pārsteidzoši, tad melno viņi varētu pārsteigt vienīgi tad, ja izdarītu kaut ko pavisam parastu.

Cilādams airi, sēkdams, pilnīgi aizmirsis balto cilvēku rēgaino pasauli, kā īstenību apjauzdams vienīgi Tulagi kalnu grēdu, kuras melnās virsotnes iezīmējās pret zvaigžņotajām debesīm, apjauzdams jūru un savu laiviņu, ko airēja ar tādu piepūli, savus zūdošos spēkus un nāvi, kas reiz visu izbeigs, vecais melnais cilvēks lēnām tuvojās krastam.

3. NODAĻA

Taču atgriezīsimies pie Maikla. Pacelts gaisā, nodots neredzamās rokās, kas viņu ievilka pa nelielu spraugu gaišā telpā, Maikls sāka skatīties apkārt, cerēdams ieraudzīt Džeriju. Bet Džerijs tai brīdī, kamolā saritinājies, gulēja pie Villas Kennanes gultas uz «Ariela» līganā klāja, kad glītā jahta, atstājusi aiz sevis Sortlandu salas un Jaungvineju, nokļuvusi spirgtajā pasātu joslā, ar smailo priekšgalu vagoja guldzošos jūras ūdeņus ar vienpadsmit mezglu ātrumu. Maikls tātad ieraudzīja nevis Džeriju, kuru pēdējoreiz bija sastapis uz kuģa klāja, bet gan Kveiku.

Kveiku? Ko lai saka — Kveiks bija Kveiks, radījums, kas pēc izskata atšķīrās no visiem cilvēkiem daudz vairāk, nekā pārējie cilvēki atšķiras cits no cita. Pa dzīves jūru vēl nekad nav kuģojis ērmīgāks izdzimtenis. Pēc cilvēku parastās laika skaitīšanas viņam bija septiņpadsmit gadu; bet viņa kārnajā sejā, grumbu izvagotajā pierē, iekritušajos deniņos un dziļi iegrimušajās acīs atspoguļojās vesels gadsimts. Uz tievajām kājelēm, uz lieliem, kas bija kā salmiņi — ar izkaltušu ādu apvilkti kauli pavisam bez muskuļiem —, balstījās resns rumpis. Apaļais, izplūdušais vēders turējās uz platiem, masīviem gurniem, un pleci bija plati kā Heraklam. Taču, paraugoties no sāniem, atklājās, ka pleci ir šļaugani un krūtis plakanas. Gandrīz radās iespaids, ka viņa ķermenis veidots divās dimensijās. Rokas bija tikpat tievas kā kājas, un Maiklam viņš pirmajā mirklī šķita liels, melns, resnvēderains zirneklis.

Pāris mirkļos Kveiks žigli saģērbās, ieslīdēja buraudekla biksēs un uzvilka matroža blūzi — tērpu, kas no ilgas valkāšanas bija noskrandis un aplēkšķējis. Divi kreisās rokas pirksti viņam bija sagriezušies līki, taisnus tos nevarēja atliekt; zinātājs tūliņ būtu pateicis, ka tas norāda uz lepru. Kaut arī Kveiks piederēja Degam Dotrijam tikpat neapstrīdami kā par lielu naudu nopirkts vergs, stjuartam nebija ne mazākās nojausmas, ka kroplie pirksti ar sairušajiem nerviem liecina par drausmo slimību.

Dotrijs Kveiku bija ieguvis visai vienkārši. Karaļa Viljama salā, kas ietilpst Admiralitātes salu grupā, Kveiks, runājot Klusā okeāna dienviddaļas žargonā, bija «meties uz galvas no mola». Citiem vārdiem sakot, ar visu lepru un pārējiem jaukumiem ielēcis tieši Dega Dotrija skavās. Klaiņodams piekrastes biezoknī pa iezemiešu iemītajām takām un ierastā kārtā meklēdams, vai nevarētu ko derīgu pievākt, viņš pievāca Kveiku. Un pievāca tādā brīdī, kas Kveikam bija kritiskāks par kritisku.

Divu ļoti enerģisku, ar ugunī ārdētiem šķēpiem apbruņotu jaunekļu vajāts, Kveiks, ar tievajām kājelēm neticami ātri tenterēdams, nespēkā nokrita Dotrijam priekšā un palūkojās viņā ar medību suņu trenkta briedēna izmisīgi lūdzošām acīm. Dotrijs, ne mirkli nekavējies, izsprieda tiesu, un, jāteic, tiesa bija barga; viņš neprātīgi baidījās no dažādiem mikrobiem un baciļiem, un, kad abi enerģiskie jaunekļi grasījās uzšķērst viņu ar saviem netīrajiem, aprūsējušajiem šķēpiem, viņš izrāva vienam šķēpu no rokām un pasita to padusē, bet otru jaunekli ar pamatīgu belzienu pa žokli noguldīja zemē. Mirkli vēlāk arī tas jauneklis, kam viņš bija izrāvis šķēpu, piebiedrojās pirmajam nemaņas snaudā.

Šķēpu ieguvums vien vecīgo stjuartu neapmierināja. Kamēr izglābtais Kveiks viņam pie kājām joprojām kunkstēja un šļupstēja pateicības vārdus, viņš pārmeklēja guļošos, kuriem gan nekā nebija mugurā. No drēbēm viņš tātad neieguva ne skrandas, toties noņēma abiem no kakla pa delfīna zobu virtenei, katru zelta soverēna vērtībā. Vienam kailajam jauneklim viņš izvilka no biezam suseklim līdzīgā matu ērkuļa ar roku grebtu smalkzo- bainu ķemmi, kas bija izrotāta ar perlamutra inkrustāci- jām; vēlāk viņš to kādā Sidnejas antikvariātā pārdeva par astoņiem šiliņiem. Viņš guļošajiem nolaupīja arī no kaula darinātās ausu un deguna rotas, noraisīja pusmēness veidā izgrebtos gliemežvāku krūšu rotājumus, kas bija četrpadsmit collu plati un pārdodami par piecpadsmit šiliņiem jebkurā pasaules malā. Abus šķēpus viņam atpirka tūristi Morsbijas ostā par pieciem šiliņiem katru. Uzturēt sešu kvartu dzērāja reputāciju ar stjuarta algu vien ir pārāk grūti.

Kad viņš pagriezās, lai pamestu enerģiskos jaunekļus, kas, samaņu atguvuši, vēroja viņu spožām, zibsnīgām meža zvēru acīm, Kveiks sāka iet viņam pakaļ, turklāt tik tuvu, ka vai mina uz papēžiem. Viņš uzkrāva Kvei- kam visas trofejas un lika rādīt ceļu pa džungļu taciņu uz piekrasti. Visu atlikušo ceļa gabalu Degs Dotrijs savā nodabā smējās un grudzināja, skatīdamies uz savu laupījumu un Kveiku, kas zvalstīdamies steberēja pa priekšu kā alus mučele uz tieviem steķīšiem.

Nonācis uz tvaikoņa, toreiz viņš strādāja uz «Koks- pera», Dotrijs pierunāja kapteini ieskaitīt Kveiku kuģa komandā par stjuarta palīgu ar desmit šiliņu mēnešalgas. Tad viņš arī dabūja dzirdēt Kveika stāstu.

Viss bija sācies ar cūku. Abi enerģiskie jaunekļi bija brāļi no kaimiņu ciema, un viņiem piederējusi cūka — to Kveiks stāstīja drausmīgā dienvidjūru angļu valodas žargonā. Viņš, Kveiks, nekad neesot to cūku redzējis. Neesot pat nekā par to zinājis, pirms cūka nobeigusies. Abi jaunekļi savu cūku mīlējuši. Bet kas par to? Kveikam gar to nebijis nekādas daļas: ne viņš ko zinājis par brāļu mīlestību uz cūku, ne par pašu cūku.

Pirmoreiz viņš kaut ko uzdzirdis tikai tad, kad ciemā paklīdušas baumas, ka cūka nobeigusies un kādam par to vajadzēšot samaksāt ar dzīvību. Nē, tas viss esot gluži pareizi, viņš paskaidroja stjuartam, kad tas brīnījās. Tāda paraša pastāvot. Ja cilvēkam nobeidzas mīļota cūka, tad viņam saskaņā ar parašu kāds jānogalina, vienalga, kas, bet jānogalina. Labāk, protams, ja piebeidz to, kas cūkai piebūris slimību. Bet, ja nu šis negadās ceļā, tad derīgs arī kurš katrs cits. Un tā nu Kveiks ticis izraudzīts par asinsupuri.

Degs Dotrijs klausīdamies izdzēra vēl septīto kvartu, jo viņu pārlieku aizrāva tumšo džungļu notikuma drūmā romantika, kad ķeras pie dzīvības gluži svešam cilvēkam tādēļ vien, ka nobeigusies cūka.

Uz ceļa izsūtītie izlūki, turpināja Kveiks, pastāstījuši, ka tuvojas bēdu nomāktie cūkas īpašnieki, tādēļ visi sabēguši mežā un uzrāpušies kokos — visi, tikai ne Kveiks, kurš nespēj kokā uzrāpties.

—   Dieva vārds, es to cūku nav noskatījis ar ļaunu acs.

—   Dieva vārds, — sacīja Degs Dotrijs, — tu būsi gan to cūku nobūris. Tu taču izskaties pēc īsta velna. Katram kļūst nelabi, uz tevi paraugoties. Es arī laikam drīz saslimšu.

Stjuartam kļuva par paradumu aizvien, kad sestā pudele gāja uz beigām, pirms gulētiešanas likt Kveikam atkārtot savu stāstu. Tas lika atcerēties zēna gadus, kad viņu aizrāva stāsti par cilvēkēdājiem tālās zemēs un viņš sapņoja kādreiz to visu skatīt pats savām acīm, Un nu — viņš savā nodabā pasmējās — viņš nokļuvis tālajās zemēs un iemantojis īstu cilvēkēdāju sev par vergu.

Kveiks patiesi bija Dotrija vergs, it kā viņš to būtu nopircis vergu izsolē. Vienalga, uz kuru Bērnsa un Filpa rēderejas kuģi Dotrijs pārgāja, viņš allaž prata panākt, lai Kveiku atstāj viņam par palīgu ar parasto desmit šiliņu algu. Kveikam piekrišanu neviens neprasīja. Pat Austrālijas ostās Dotrijam nevajadzēja uzmanīt, lai Kveiks neaizbēg. Par to gādāja Austrālijas «tikai balto» politika. Neviens tumšādainais — malajietis, japānis vai polinēzietis — nedrīkstēja izkāpt krastā, neiemaksājis valdībai simt mārciņu drošības naudas.

Ari citas salas, kur piestāja «Makembo», nemodināja Kveikā ilgas aizbēgt. Karaļa Viljama sala — vienīgā pazīstamā vieta — kalpoja viņam par mērauklu visām pārējām salām. Un, tā kā Karaļa Viljama salu apdzīvoja cilvēkēdāji, viņam atlika vienīgi secināt, ka arī citās salās ēdienu karte ir tāda pati.

Tāpat kā senāk «Kokspera», arī «Makembo» piestāja Karaļa Viljama salā ik pēc desmit nedēļām; visbriesmīgākais, ar ko Dotrijs mēdza Kveikam draudēt, bija solījums izcelt viņu krastā un atstāt tur, kur abi enerģiskie jaunekļi vēl joprojām apraudāja savu cūku. Un patiesi — tiem bija kļuvis par paradumu ikreiz, kad «Makembo» izmeta enkuru, pieirties pie kuģa un nikni vaikstīt seju uz Kveiku, kurš no klāja tikpat nejauki vaikstījās pretī. Dotrijs pat uzmundrināja šo laipnību apmaiņu ar grimasēm, lai uz visiem laikiem izdzēstu Kveikā cerību kādreiz atgriezties dzimtajā ciemā.

Patiesību sakot, Kveiks nemaz neilgojās pamest savu kungu, kurš galu galā bija diezgan lādzīgs un nekad nepacēla roku pret viņu. Sākumā Kveiku ļoti mocīja jūras slimība, bet, tā kā vēlāk viņš vairs nekad nekāpa krastā, lai šī liga neuzkristu no jauna, viņam šķita, ka atradis paradīzi zemes virsū. Viņam vairs nevajadzēja sāpīgi pārdzīvot nespēju rāpties kokos, jo uz kuģa nedraudēja nekādas briesmas. Katru dienu viņš dabūja paēst, cik gribas, turklāt brīnišķīgu ēdienu. Nevienam viņa ciemā pat sapnī nerādītos gardumi, kādus viņš baudīja diendienā. Tas viss palīdzēja pārvarēt vārās ilgas pēc dzimtās vietas, un viņš bija laimīgākais cilvēks, kāds jebkad kuģojis pa jūrām.

Tātad Kveiks ievilka Maiklu pa kuģa iluminatoru Dega Dotrija kajītē un gaidīja, kamēr šis cienījamais cilvēks apies apkārt un ienāks pa durvīm. Pārlaidis ašu skatienu kajītei, apostījis guļamlāvu un pabāzis degunu zem tās, pārliecinādamies, ka Džerija šeit tomēr nav, Maikls pievērsās Kveikam.

Kveiks centās izturēties draudzīgi. Viņš iegrudzinājās, lai skaidrāk izrādītu savu miermīlību, bet Maikls nikni ieņurdējās, paskatīdamies uz melnādaini, kurš bija iedrošinājies viņam pieskarties —< viņam bija mācīts uzskatīt to par apgānījumu — un tagad vēl iedrošinājās uzrunāt viņu, kas atzina vienīgi baltos dievus.

Kveiks uz aso noraidījumu atbildēja ar muļķīgu ķiķināšanu un gribēja iet uz durvju pusi, lai tās atvērtu, kad ieradīsies viņa kungs. Taču, tikko viņš grasījās spert pirmo soli, Maikls metās virsū viņa kājai. Kveiks naski parāva kāju atpakaļ, un Maikls nomierinājās, tomēr turpināja viņu modri vērot. Ko suns zināja par šo dīvaino melnādaino? Vienīgi to, ka visi melnie stingri jāuzmana, ja baltā kunga nav klāt. Kveiks lūkoja uzmanīgāk pavirzīties tuvāk durvīm, bet Maikls viltību uzminēja un, spalvu saslējis, ar ņurdieniem viņu apturēja.

Šādu ainu ienākot ieraudzīja Dotrijs un, nevarēdams vien nopriecāties par Maiklu spilgtajā elektrības gaismā, tūliņ izprata situāciju.

—   Nu, Kveik, paej uz priekšu, — viņš pavēļēja, lai pilnīgi pārliecinātos.

Bailīgais skatiens, ko Kveiks uzmeta Maiklam, runāja pietiekami skaidru valodu, tomēr stjuarts nepiekāpās. Kveiks negribīgi paklausīja, bet nebija vēl paspēris kāju ne par sprīža tiesu, kad Maikls metās viņam virsū. Kāja sastinga uz vietas, bet Maikls biedēdams staigāja viņam apkārt.

—   Piekala gan tevi pie grīdas, ko? — Dotrijs smējās. — Skaidrs kā diena, tas ir bijis melno tvarstītājs, ne mazāko šaubu!

Paklau, Kveik, atnes man divas pudeles alus no ledus skapja! — viņš bargi uzsauca.

Kveiks lūdzoši palūkojās uz saimnieku, bet nepakustējās. Viņš negāja arī tad, kad pavēle atskanēja vēl bargāk.

—   Dieva vārds! — stjuarts ierēcās. — Ja tu man tūliņ neatnesīsi alu, es tevi nolikšu astoņu stundu sardzē un piedevām likšu nostāvēt vēl visu nakti. Ja neiesi pēc alus, izsēdināšu tevi krastā un aizsūtīšu pastaigāties pa Karaļa Viljama salu.

—   Nevar, — Kveiks bailīgi stomījās. — Suns acis dikti skatās uz mani. Mans negrib, ka viņš man cap-cap.

—   Tev bail no suņa? — stjuarts noprasīja.

—   Godavārds, dikti bail.

Degs Dotrijs bija sajūsmināts. Taču gājienā gar jūras krastu bija izslāpis un negribēja ilgāk gaidīt.

—   Klausies, suni, — viņš uzrunāja Maiklu. — Šitais puisis ir labs. Saprati? Labs.

Maikls paluncināja asti un pieglauda ausis, izrādīdams, ka cenšas saprast, ko viņam saka. Kad stjuarts paplikšķināja melnajam pa plecu, Maikls piegāja tuvāk un apostīja kājas, ko nupat bija kaltin piekalis pie grīdas.

—   Ej, — Dotrijs pavēlēja, — bet ej pavisam lēnām, — viņš vēl piekodināja, kaut gan brīdinājums vairs nebija nepieciešams.

Maikls saboza gan spalvu, tomēr neaizkavēja Kveikam pirmo soli. Kad melnais spēra nākamo, suns palūkojās uz Dotriju, lai zinātu, vai rīkojas pareizi.

—   Labi, — saimnieks viņu nomierināja, — tas puisis pieder man. Viņš ir lādzīgs, neraizējies.

Maikls smejošām acīm apliecināja, ka sapratis, tad vienaldzīgi pagriezās un sāka pārbaudīt uz grīdas stāvošo kasti, kur glabājās bruņurupuču bruņas, zāģīši un smilšpapīrs.

—   Un nu, — Degs Dotrijs svinīgi paziņoja, kad, pudeli rokā turēdams, atgāzās atzveltnes krēslā un Kveiks nometās zemē atraisīt viņa zābakiem auklas, — un nu mums jāizdomā tev vārds, suņa kungs, tāds vārds, kas neapkaunotu tavu izcelsmi un darītu godu manai izdomai.

4. NODAĻA

Pieaugušam īru terjeram raksturīga ne vien drosme, uzticība un pieķeršanās, bet arī aukstasinība, savaldība, noturība. Šos suņus nav viegli izsist no līdzsvara; viņi dzird saimnieka balsi un paklausa tai vislielākajā cīņas karstumā; nekad viņi neaizraujas līdz histērijas lēkmei, kā tas notiek, piemēram, ar foksterjeriem.

Maiklam nebija ne mazākās noslieksmes uz histēriju, kaut gan viņš bija straujāks, temperamentīgāks un eksplozīvāks nekā viņa īstais brālis Džerijs, bet tēvs un māte salīdzinājumā ar viņu bija īsts vecāku — cienījamu suņu pāris. Pieaugušais Maikls bija daudz draiskulīgāks un trokšņaināks par pieaugušo Džeriju. Viņa kūsājošā enerģija bija gatava plūst pāri no visniecīgākā uzmudinājuma, un vēlāk viņš pierādīja, ka rotaļās spēj nokausēt jebkuru kucēnu. īsi sakot, Maikls bija jautra dvēsele.

Vārds «dvēsele» lietots apzināti. Maiklam piemita viss netveramais, kas piemīt cilvēka dvēselei, — dzīvīgs gars, savdabība, personība, apziņa. Viņa dvēsele bija apveltīta ar daudzām cilvēka dvēseles īpašībām un atšķīrās vienīgi šo īpašību intensitātē. Viņš izjuta mīlu, skumjas, līksmi, dusmas, lepnumu, kautrību un bija saprātīgs. Cilvēka dvēseles trīs pamatīpašības ir atmiņa, griba un saprāts; atmiņa, griba un saprāts piemita arī Maiklam.

Tāpat kā cilvēks, viņš uztvēra ārpasauli ar piecām maņām. Gluži tāpat kā cilvēkam, šās uztveres rezultāts viņam bija pārdzīvojums. Un, tāpat kā cilvēkam, ari viņam pārdzīvojums reizēm pārauga jūtās. Un pēdīgi — viņš, tāpat kā cilvēks, spēja uztvert, un uztvertais viņa smadzenēs pārvērtās par priekšstatu — protams, ne tik plašu un dziļu priekšstatu kā cilvēkam, bet tomēr par priekšstatu.

Lai pārāk nepazemotu cilvēku, tik tieši salīdzinot viņa cēlākās īpašības ar suņa īpašībām, varbūt derētu atzīt, ka Maikla pārdzīvojumi nebija tik asi, ka viņa ķepai cauri izdurta adata nesagādāja tik skaudras sāpes kā adata, kas iedurta cilvēka plaukstā. Tāpat jāatzīst, ka doma, ja apziņas brīdī viņa smadzenēs uzplaiksnīja doma, bija daudz neskaidrāka, miglaināka nekā tā pati doma cilvēka smadzenēs. Jāatzīst arī, ka Maikls pat tad, ja nodzīvotu miljons mūžu, nekad, nekad nespētu pierādīt Eiklīda teorēmu vai atrisināt kvadrātvienādojumu. Un tomēr, ne drusku nešaubīdamies, viņš zināja, ka trīs kauli ir vairāk nekā divi kauli un desmit suņu bars daudz bīstamāks naidnieks nekā divi suņi.

Taču nekad nepiekāpšos un neteikšu, ka Maikls nespētu mīlēt tikpat uzticīgi, pieķērīgi, nesavtīgi, neprātīgi un pašaizliedzīgi kā cilvēks. Viņš spēja ta mīlēt — ne iadeļ, ka bija Maikls, bet gan tādēļ, ka bija suns.

Maikls mīlēja kapteini Kellaru vairak nekā dzīvību. Tāpat kā Džerijs nebija kavējies riskēt ar dzīvību skipera labā, viņš nebūtu žēlojis savējo par kapteini Kellaru. Kad laika ritumā Maikls pārliecinājās, ka kapteinis Kellars kopā ar Merindžu un Zālamana salām neglābjami nogrimis nebūtībā, viņa liktenis lika tikpat stipri mīlēt sešu kvartu stjuartu ar burvja rokām un mīlīgo šmaukstu lūpās. Kveiku — ne, jo Kveiks bija melns. Pret Kveiku viņš izturējās vienaldzīgi, tas viņam bija vienīgi priekšmets cilvēka izskatā un piederēja Degam Dotrijam.

Maikls, protams, nezināja, ka jauno dievu sauc par Degu Dotriju. Kveiks viņu godāja par «kungu»; bet Maikls bija dzirdējis melnos tā uzrunājam ari citus baltos cilvēkus. Daudzi melnādainie, piemēram, bija tā dēvējuši kapteini Kellaru.

Kapteinis Dunkans stjuartu uzrunāja par «stjuartu». Maikls vēlāk to -bieži dabūja dzirdēt, ari kuģa virsnieki un visi pasažieri viņu sauca par stjuartu; tādēļ Maiklam radās priekšstats, ka saimnieka vārds ir Stjuarts, un turpmāk viņš saimnieku pazina un atcerējās vienīgi kā Stjuartu.

Bet nu bija pienākusi kārta viņa paša vārdam. Nākamajā vakarā pēc viņa ierašanās uz kuģa Degs Dotrijs sāka šo jautājumu pārcilāt. Maikls sēdēja, uzlicis purnu Dotrijam uz ceļiem, spožo acu zīlītes viņam te papletās, te savilkās; klausīdamies saimnieka vārdos, viņš ausis brīžiem saslēja, brīžiem pieglauda, bet astes stumbenis visu laiku jūsmīgi kulstīja grīdu.

—   Tā nu ir, draudziņ, — stjuarts viņam teica. — Tavs tēvs un māte ir bijuši īri. Nu, nemēģini, nelieti, to noliegt …

Pēdējo piezīmi viņš piebilda tādēļ, ka Maikls, balss nesaprotamās, jautrās sirsnības uzmundrināts, grozījās un luncinājās, un vēl dedzīgāk sita ar asti pa grīdu. Neba viņš saprata vārdu saturu, taču nojauta, ka šajās skaņu kopās slēpjas baltajiem dieviem piemītošā lielā pievilcība.

—   Nekaunies nekad par saviem senčiem! Un neaizmirsti, ka dievs īrus mīl… Kveik! Aizteci pēc divām pudelēm alus no ledus skapja! … Tev taču, draudziņ, purnā redzams, ka esi īrs (Maikls sāka ar asti bungot maršu). Nu, nu, nelūko man pielabināties! Es gluži labi zinu, kā šitādi brāļi prot iezagties sirdī. Bet tev iesaku paturēt prātā, ka mana sirds nav iekarojama. Tā pārāk ilgus gadus mirkusi alū. Es tevi nozagu, lai pārdotu, nevis tādēļ, lai iemīlētu. Bija laiki, kad būtu varējis tevi iemīlēt; tas bija toreiz, kad vēl nebiju sadraudzējies ar alutiņu. Par divdesmit mārciņām es tevi pārdotu šo pašu brīdi, ja vien kāds gadītos, kas liek naudu galdā. Tātad uz manu mīlestību tev nav ko cerēt — liec to aiz auss! Bet ko tad es īsti gribēju sacīt, kad tu te sāki luncināties man apkārt? …

Viņš pārtrauca runu, lai padzertos no atkorķētās alus pudeles, ko Kveiks pasniedza. Pēc tam viņš tiksmigi no-

putas, noslaucīja ar plaukstas virspusi lūpas un turpināja:

—   Traka padarīšana, draudziņ, tā muļķīga alus temp- šana. Seku, Kveiks, tas mērkaķis ar Metuzāla ģīmi, kas tur ņirdz, pieder man. Bet es, dievs mans liecinieks, piederu alum, simtu simtiem pudeļu, tik lielam alus pudeļu kalnam, ka kuģis nogrimtu no to smaguma. Ek, suņuk, es tevi apskaužu, ka tavas iekšas nav sagandējis alkohols! Tu piederi man un piederēsi tam, kas samaksās par tevi divdesmit mārciņu, bet tu nekad nepiederēsi alus pudeļu kalnam. Tu, suņa lielskungs, esi brīvāks radījums nekā es, kaut arī nezinu, kas tev vārdā. Pag, pag, nupat man iešāvās prātā …

Viņš iztukšoja pudeli līdz dibenam, pasvieda to Kveikam un ar žestu parādīja, lai tas atkorķē otru.

—   Nemaz nav tik viegli sadomāt tev vārdu, draudziņ. Tam, saprotams, jābūt īru vārdam — bet kādu lai izvēlas? Pedijs? Nē, nē, es jau redzu, ka tu purini galvu! Tai vārdā nav nekāda cienīguma. Bet krancis taču tu neesi. Belimena — nebūtu slikti, tomēr izklausās pēc jaunkundzes vārda. Un tu taču esi puika. Pareizi. Puika! Bojs! Benšibojs! Neder! Erinbojs!

Pats sev piekrizdams, viņš palocīja galvu un pasniedzās pēc otras pudeles. Pāris malku ievilcis, viņš iegrima apcerē, tad iedzēra vēl.

—   Izdomāju! — viņš pēkšņi svinīgi paziņoja. — Kille- nijs ir jauks vārds, un tu būsi Killenibojs. Nu, kā jūsu godībai patīk? Izklausās gaužām dižciltīgi, cienīgi — tikpat kā grāfs vai… atpūtā aizgājis alus brūveris. Dažam labam no šās sugas dižciltīgajiem esmu palīdzējis tikt pie nodrošinātām vecumdienām.

Viņš izdzēra pudeli, negaidot satvēra Maiklu pie abiem vaigiem un saberzējās ar deguniem. Tikpat pēkšņi palaists vaļā, Maikls, asti luncinādams, laimē zibošām acīm palūkojās savam dievam sejā. Dvēsele, īsta dvēsele vai, ja vēlaties, saprātīga apziņa staroja suņa acīs, kas pielūgsmē raudzījās uz sirmo dievu, kurš runāja ilgi un nesaprotami, taču pati runāšana vien nesa neizsakāmi jaukas vēstis suņa sirdij.

—   Hei! Kveik, klausies!

Kveiks, kas tupēja uz grīdas, brītiņu pārtrauca pulēt saimnieka pēc paša zīmējuma izgrebto bruņurupuča kaula ķemmi un pacēla acis, gatavs uzklausīt jebkuru pavēli.

—   Kveik, iegaumē suņa vārdu! Viņu sauc par Killeni- boju. Tu iekal šito vārdu sev galvā! Un, kad uzrunā suni, sauc viņu par Killeniboju! Ja tu to neievērosi, piekaušu tevi kā nabagu. Killenibojs, saprati? Killenibojs. Killeni- bojs.

Kamēr Kveiks novilka Dotrijam zabakus un palīdzēja noģērbties, stjuarts ar miegainu skatienu vēroja Maiklu.

—   Nu tu esi man rokā, puikiņ, — viņš sacīja, piecēlās un ģeņģerēja uz lāviņu. — Es tev izgudroju vārdu, es protu tevi novērtēt: traki jūtīgs, bet saprātīgs. Pareizi trāpīts — kā kulaks uz acs.

Traki jūtīgs, bet saprātīgs, tāds tu esi, Killeniboj, traki jūtīgs, bet saprātīgs, — viņš purpināja, kad Kveiks palīdzēja viņam uzvelties uz lāviņas.

Kveiks sāka atkal pulēt ķemmi. Lūpas viņam visu laiku kustējās nedzirdamā čukstā, līdz viņš, neizpratnē saraucis uzacis, pārprasīja stjuartam:

—   Ka tas suns vārdā, kungs?

—   Killenibojs, tu stulbais cilvēkēdāja pauri! Killenibojs, Killenibojs, — Degs Dotrijs, miegā laizdamies, lalināja. — Kveik, melnais asinstempēj, aizskrien un atnes man vēl vienu pudelīti no ledus skapja!

—   Nav, kungs, — melnais bailīgi atsaucās, izbīlī raudzīdamies apkārt, jo gaidīja, ka saimnieks tūliņ viņam ar kaut ko metīs. — Sešas pudeles tukši.

Atbildes vietā stjuarts saka krākt.

Melnādainais ar spitalibas savilktajiem pirkstiem un tikko manam© ādas sabiezējumu starp acīm virs iedegu- nes — arī apliecinājumu tai pašai kaitei — turpināja iesākto darbu, visu laiku kustinot lūpas un izrunājot vienu un to pašu vārdu: — Killenibojs,

5. NODAĻA

Pagāja daudzas dienas, bet Maikls redzēja vienīgi stjuartu un Kveiku. Viņš bija ieslodzīts stjuarta kajītē. Neviens cits nezināja, ka viņš atrodas uz kuģa, un Degs Dotrijs, apzinādamies, ka nozadzis baltā cilvēka suni, cerēja noturēt to slepenībā un nepamanītu nogādāt krastā, kad kuģis būs iebraucis Sidnejas ostā.

Drīz vien stjuarts atklāja, ka Maikls ļoti ātri visu aptver un iemācās. Viņš baroja suni labi, iedeva tam arī šad tad pa vistas kaulam. Pietika ar divām mācību stundām, ja tās vispār var saukt par stundām, jo abas notika piecās minūtēs un katra ilga ne vairāk par pusminūti, lai iemācītu Maiklam, ka vistas kaulus drīkst grauzt vienīgi uz grīdas kaktā pie durvīm. Kopš tā brīža, dabūjis kaulu, Maikls tūliņ nesa to uz kaktu, negaidot īpašu pavēli.

Un kādēļ gan ne? Maikls ātri uztvēra, ko stjuarts no viņa vēlas, un jutās laimīgs, ja varēja savam saimniekam pakalpot. Stjuarts bija laipnīgs dievs, kas viņu mīlēja ar balsi un lūpām, mīlēja ar rokas pieskārienu, ar degunu saberzēšanos vai apskāvienu. Mīlestība vienmēr bijis labākais līdzeklis, ar ko panākt paklausību. Ja stjuarts viņam pavēlētu neaiztikt kaktā aiznesto vistas kaulu, viņš paklausītu un tam nepieskartos. Tāda ir suņa daba, jo suns ir vienīgais dzīvnieks, kas priecīgu prātu, līksmi lēkādams, spēj atstāt barību neapēstu, lai sekotu cilvēkam vai paklausītu viņa pavēlei.

Visu brīvo laiku Degs Dotrijs praktiski pavadīja pie ieslodzītā Maikla, kurš pēc viņa pavēles drīz vien atradinājās no smilkstēšanas un riešanas. Šais kopā pavadītajās stundas Maikls daudz iemācījās. Dotrijs konstatēja, ka suns jau iegaumējis un saprot vienkāršas pavēles, piemēram, «nē» un «jā», «stāvi», «guli»; to viņš izmantoja tālākai dresūrai, iemācīdams Maiklam pavēles: «Ej uz lāviņas, apgulsties!», «Lien pagultē!», «Atnes vienu zābaku!», «Atnes abus zābakus!». Viņam neprasīja gandrīz nekādu piepūli iemācīt Maiklam velties, «noskaitīt, lūgsnu», izlikties par beigtu, tupēt paceltām priekšķepām ar pīpi mutē un platmali galvā, ne tikai stāvēt, bet arī staigāt uz pakaļkājām.

Nākamais dresūras triks bija «nedrīkst» un «drīkst». Nolicis smaržīgu, kārdinošu gaļas vai siera gabaliņu uz lāviņas malas Maikla deguna augstumā, Dotrijs nevērīgi noteica: «Nedrīkst!» Un Maikls nepieskārās gardumam, līdz izdzirda kāroto atļauju: «Drīkst!» Nokomandējis «Nedrīkst!», Dotrijs lāgiem izgāja no kajītes, neatgriezās pusstundu, neatgriežas kādreiz veselas sešas stundas, bet atgriezies redzēja, ka barība nav aiztikta, bet pats Maikls bieži vien apgūlies kaktā pie lāviņas galvgaļa, kur viņam bija atvēlēta vieta. Kad Maikls šo triku vēl tikko sāka apgūt, stjuarts bija izgājis no kajītes un suņa deguns atradās tikai collu no aizliegtā garduma, Kveiks, gribēdams pakaitēties, sniedzās pēc kumosa, taču tai pašā mirkli Maikla žokļi zibenīgi sacirtās un zobi iekampa viņam rokā.

Nevienu dresūras stiķi, ko Maikls tik labprāt izpildīja pēc stjuarta pavēles, viņš nebūtu izpildījis, ja komandētu Kveiks, kaut arī Kveiks pret viņu neizturējās ne ļauni, ne naidīgi. Bet Maiklam jau kopš visagrākās bērnības bija iemācīts šķirot cilvēkus melnajos un baltajos. Melnie cilvēki vienmēr kalpoja baltajiem — vismaz tāda bija Maikla pieredze; melnos vienmēr vajadzēja turēt aizdomās, jo tiem allaž prātā nelietības, tādēļ tie stingri uzmanāmi. Suņa galvenais uzdevums bija kalpot savam baltajam dievam, modri uzraugot visus apkārtējos melnos.

Taču Kveikam Maikls atļāva sevi apkalpot — pieņēma barību, ūdeni un citus pakalpojumus, sākumā tikai tajās reizēs, kad stjuarts bija aizņemts darbā uz kuģa, bet vēlāk jebkurā laikā. Maikls, īpaši par to neprātodams, saprata, ka ēdiens, ko melnais viņam ceļ priekšā, īstenībā nāk nevis no Kveika, bet no Kveika kunga, kurš ir arī Maikla kungs. Kveiks tomēr neturēja ļaunu prātu uz Maiklu un sirsnīgi rūpējās par sava kunga labklājību un labsajūtu, jo šis kungs bija izglābis viņa dzīvību Karaļa Viljama salā tajā drausmīgajā dienā, kad viņu vajāja abi sērojošie cūkas īpašnieki, un, lai izpatiktu kungam, centās izturēties labi pret Maiklu. Redzēdams, ka kungs sunim pieķeras arvien stiprāk, arī Kveiks sāka Maiklu patiesi mīlēt, gluži tāpat kā viņš dievināja visu, kas piederēja stjuartam — kurpes, ko viņš tam spodrināja, drēbes, ko tīrīja, un sešas pudeles alus, ko ik dienu nesa tam no ledus skapja.

Kveikam patiesi nepiemita kundziskas īpašības, turpretī Maikls bija dzimis aristokrāts. Stjuartam Maikls bija ar mieru kalpot aiz mīlestības, bet par melno ērmu jutās krietni pārāks. Kveikam bija īsta verga daba, bet Maiklā verga dabas nebija ne par matu vairāk kā Ziemeļamerikas indiāņos, kurus veltīgi izmēģinājās padarīt par vergiem Kubas plantācijās. Tas viss, protams, nebija ieskaitāms Kveika trūkumos vai Maikla nopelnos. Maikla galvenās no senčiem mantotās īpašības, ko cilvēks gadsimtu gaitā bija veidojis un izkopis, bija niknums un uzticība. Un niknums kopā ar uzticību rada lepnumu. Bet lepnums nespēj pastāvēt bez pašpaļāvības.

Maikla dresūras augstākais sasniegums Dotrija vadībā pirmajās kajītē pavadītajās dienās bija māka izskaitīt līdz pieci. Kaut arī Maikls bija ļoti apdāvināts un saprātīgs suns, tas tomēr prasīja ilgas stundas nopietna darba. Pirmkārt, viņam vajadzēja iegaumēt nosauktos skaitļus; otrkārt, ar acīm saskatīt un prātā atšķirt vienu priekšmetu no citiem vai no priekšmetu grupām, ieskaitot grupu ar attiecīgajiem pieciem priekšmetiem; treškārt, saistīt priekšmetu vai priekšmetu grupu ar stjuarta nosaukto skaitli.

Apmācībai Degs Dotrijs izmantoja no papīra savīstītas, ar aukliņām pārsietas bumbiņas. Pametis piecas bumbiņas zem gtiļamlāvas, viņš sūtīja Maiklu atnest trīs, un Maikls patiesi atnesa trīs — nevis divas vai četras bumbiņas — un ielika tās saimniekam rokā. Kad Dotrijs pasvieda zem guļamlāvas trīs bumbiņas, bet pieprasīja, lai atnes četras, Maikls atnesa trīs un veltīgi pūlējās atrast ceturto, tad sāka, asti kulstīdams, lēkāt stjuartam apkārt, līdz beidzot uzlēca uz lāviņas un izvilka meklēto no spilvena vai segas apakšas.

Tas pats notika ar citiem pazīstamiem priekšmetiem. Piecnieka robežās Maikls pienesa visu — zābakus, kreklus, spilvendranas. Un atšķirība starp Maikla matemātikas dotībām ar viņa prasmi skaitīt līdz pieci un vecā Tulagi melnādaina gudrību, kurš, skaitīdams tabakas stienīšus, lika tos kaudzītē pa pieciem, bija krietni mazāka nekā starp Maiklu un Degu Dotriju, kurš prata reizināt un dalīt lielus skaitļus. Sādā pašā salīdzinājumā turpinot, vēl lielāks attālums matemātikas zināšanu kāpnēs šķīra Dotriju no kapteiņa Dunkana, kurš ar matemātikas palīdzību vadīja «Makembo». Taču vēl daudz, daudz lielāka distance pastāvēja starp kapteiņa Dunkana matemātisko domāšanu un spējām, kas piemīt astronomam, kurš zīmē debess kartes un ar matemātiskās domas palīdzību dodas ceļojumos uz zvaigznēm, kas atrodas tūkstošiem miljonu jūdžu tālumā, un piešķir kapteinim Dunkanam savu zināšanu drusciņas, lai tas prastu diendienā noteikt «Makembo» atrašanās vietu atklātā jūrā.

Bija tikai viena vienīga lieta, kas Kveikam deva zināmu varu pār Maiklu. Kveikam, proti, piederēja mutes bungas. Un, ja dzīve uz «Makembo» un kalpošana stjuartam uzdzina skumjas, viņš paņēma primitīvo instrumentu mutē un, ar pirkstiem piepalīdzot, izvilināja no tā dīvainus ritmus, kas viņu aizveda atpakaļ uz Karaļa Viljama salu; un, kad mūzika viņu pacēla pāri laikam un telpai,

Maikls sāka dziedāt — pareizāk sakot, gaudot, kaut ari viņa gaudas bija tikpat klusas un liegas kā Džerija kaukšana. Maikls nemaz negribēja gaudot, taču viņa būtne reaģēja uz mūziku tikpat neatvairāmi, kā laboratorijā elementi reaģē cits uz citu.

Bet, tā kā viņš stjuarta kajītē dzīvoja nelegāli, tad viņa balsi neviens nedrīkstēja dzirdēt — un Kveikam neatlika nekas cits kā remdēt savu sirdi ar mūzikas skaņām elles karstumā uz režģiem virs katlu telpas. Taču ilgi viņam nevajadzēja tā mocīties: vai nu akla nejaušība, vai ari tā bija ierakstīts lielajā Dzīves grāmatā, kur iezīmēti visi likteņraksti kopš pasaules sākumiem, Maiklam atgadījās piedzīvojums, kas pašos pamatos pārveidoja ne tikai viņa turpmākās gaitas, bet arī Kveika un Dega Dotrija likteni, nosakot pat viņu nāves un mūžīgās atdusas vietu,

6. NODAĻA

Notikums, kam bija lemts iegrozīt nākotni pavisam citā gultnē, sākās ar to, ka Maikls visiem, itin visiem nepārprotami atklāja savu atrašanos uz «Makembo». īstenībā vainīga bija Kveika nevīžība, jo viņš izejot pietiekami stingri neaizvēra kajītes durvis. Pūta viegla brīze, durvis virinājās, brīžiem pavērdamās plaši vaļā, brīžiem aizsiz- damas, tomēr ne tik cieši, lai aizcirstos pavisam.

Maikls parkapa par augsto slieksni gluži nevainīgā interesē iepazīties vienīgi ar vistuvāko apkārtni. Bet, tikko viņš bija izgājis no kajītes, prāvāks vilnis sašūpoja kuģi — un durvis aizcirtās. Maikls tūliņ gribēja atgriezties. Paklausības jūtas viņā bija ļoti spēcīgas, no visas sirds viņš vēlējās izpildīt sava kunga pavēles un jau kopš pirmās ieslodzījuma dienas bija nojautis, uzminējis vai sapratis, ka stjuarts grib, lai viņš neatstāj kajīti.

Ilgi viņš nosēdēja pie aizkritušajām durvīm, nenolaiz- dams no tām gaidpilnu skatienu, tomēr bija par saprātīgu, lai ierietos vai kā citādi uzrunātu nedzīvo priekšmetu. Jau pavisam mazs kucēntiņš būdams, Maikls bija iemācījies saprast, ka ar lūgšanos vai draudiem var ietekmēt vienīgi dzīvas būtnes, bet nedzīvas lietas, kā, piemēram, durvis, ja arī kādreiz sakustas, nekad nekustas pašas no sevis un paliek nedzirdīgas pret jebkuru dzīvu vārdu. Brīdi pa brīdim viņš pārskrēja pār mazo laukumiņu aiz kajītes durvīm un pameta skatienu gaitenī, kas stiepās visa kuģa garumā.

Tā viņš noskraidījās gandrīz stundu, allaž atgriezdamies pārbaudīt, vai durvis nebūs atvērušās. Tad viņam iešāvās prātā doma: ja jau durvis vaļā neveras un ne stjuarts, ne Kveiks šurp nenāk, viņš ies tos meklēt. Ticis par to skaidrībā, viņš bez baiļu, vilcināšanās un lieka mulsuma aizrikšoja pa garo gaiteni uz kuģa pakaļgalu. Pagriezies pa labi, kur gaitenis beidzās, viņš ieraudzīja šauras kāpnītes. Starp daudzajām smakām viņš saoda Kveika un stjuarta smaku, ko labi pazina, un sāka tām sekot.

Uzskrējis pa kāpnēm un nokļuvis uz klāja, viņš sastapa pirmos pasažierus. Tā kā tie bija baltie dievi, Maikls neņēma ļaunā, ja tie viņu uzrunāja, taču ne pie viena neuzkavējās un devās tālāk uz augšējo klāju, kur daži cienījamie dievi zvilnēja atpūtas krēslos. Tomēr ne Kveika, ne stjuarta nekur nemanīja. Atradis vēl vienas šauras kāpnītes, viņš nokļuva uz klāja. Tur plašā buraudekla nojumē bija vēl vairāk dievu — daudz vairāk, nekā viņš jel kad savā mūžā bija redzējis.

Klāja priekšgalā bija tiltiņš, kas nepacēlās augstāk par klāju, bet veidoja tā turpinājumu. Apgājis stūrmaņa kabīnei no aizvēja puses, viņš aci pret aci sastapās ar savu likteni; šai sakarā jāpiebilst, ka kapteinis Dunkans turēja uz kuģa ne tikai divus foksterjerus, bet arī lielu angoras kaķeni un tai pašlaik bija atskrējuši kaķēni. Par bērnistabu viņa bija izraudzījusies stūrmaņa kabīni, un kapteinis Dunkans, kaķeni lutinādams, bija piešķīris tai kasti, kur iekārtot migu, un piedraudējis saviem palīgiem ar briesmīgiem sodiem, ja tie samīs kaut vienu kaķēnu.

Taču Maikls par to nekā nezināja. Un lielā angoriete pamanīja viņu ātrāk nekā viņš to. Viņš kaķeni vispār pamanīja tikai tad, kad pa stūrmaņa kabīnes atvērtajām durvīm tā metās viņam virsū. Pirms Maikls paguva apjaust negaidītās briesmas un apjēgt, kas īsti notiek, viņš, instinktīvi izvairīdamies, palēca sānis. No viņa viedokļa šāds uzbrukums bija nepelnīts. Spalvu sabozis, viņš blenza uz kaķeni un saprata, ka tas ir kaķis, tikai tad, kad angoriete ar izpūrušu asti krietna vīra rokas garumā, dusmās un atriebības kārē sprauslādama, nagus izlaidusi, lēca viņam tieši virsū.

Tas nu īru terjera pašlepnumam bija par daudz. Reizē ar kaķenes otro lēcienu viņā pamodās niknums; viņš pašāvās sānis, lai paglābtos no asajiem nagiem un pats no sāniem mestos tai virsū, sakampdams kaķeni aiz skausta, kamēr tā vēl atradās gaisā. Nākamajā mirklī kaķene ar lauztu sprandu raustīdamās gulēja uz klāja.

Bet Maiklam cīņa tikai sākās. Jaunu ienaidnieku spalgās rejas, drīzāk gan jāteic — ņaukstieni, viņu sviešus apsvieda pusapgriezienā apkārt, tomēr tas neizdevās pietiekami veikli. No abām pusēm viņam uzbruka divi prāvi foksterjeri; zemē notriekts, viņš aizripoja pa klāju. Starp citu, abi foksterjeri krietni senāk — vēl mazi ku- cēntiņi — bija atceļojuši uz «Makembo» Dotrija svārku kabatās, viņš tos ar parasto paņēmienu bija «nopircis» Sidnejā un pārdevis kapteinim Dunkanam par gineju gabalā.

Šoreiz, kājās pietrausies, Maikls bija patiesi nikns. Kā ne — pār viņu birtin nobira niknu kaķu un suņu krusa, pār viņu, kas nepavisam nemeklēja ķildu un nebija uzbrucējus pat pamanījis, pirms tie gāzās viņam virsū. Foksterjeri cīnījās varonīgi, kaut arī pēc dabas ir histēriķi, un Maikls tikko paguva nostāties uz kājām, kad tie atkal devās uzbrukumā. Viena foksterjera ilkņi sacirtās ar Maikla ilkņiem, lūpas abiem bija sakostas asiņainas, un augumā mazākais uzbrucējs tika atsists. Otrs iekodās Maiklam sānos tā, ka izsprāga asinis. Straujā, gandrīz spazmatiskā pagriezienā Maiklam izdevās atbrīvoties, bet uzbrucējam palika mutē viņa spalvu kušķis; tai pašā mirklī Maikls iecirta zobus pretiniekam ausī un to pārkoda. Foksterjers, sāpēs spalgi iekaukdamies, atlēca nost, un Maikla zobi saplēsa viņa ausi bārkstīs.

Pa to laiku pirmais foksterjers bija attapies un uzbruka no jauna; Maikls apsviedās apkārt, lai sastaptos ar uzbrucēju aci pret aci, kad piedzīvoja jaunu, negaidītu ofensīvu. Šoreiz tas bija pats kapteinis Dunkans — gandrīz bez prāta aiz niknuma par nokosto kaķeni. Viņa kājas spēriens trāpīja Maiklam pakrūtē, tā ka sunim aizrāvās elpa un tas, labu gabalu palidojis, smagi nokrita uz sāniem. Abi terjeri uzklupa viņam un sāka kost pilnām mutēm, kušķiem izraudami aso spalvu. Vēl nepaguvis piecelties, Maikls, uz sāniem gulēdams, sagrāba viena foksterjera ķepu zobos, šunelis, sāpēs nelabi kaukdams, lēca prom uz trim kājām, pacēlis priekšķepu, kurai Maikla zobi bija pārkoduši kaulu.

Maikls vēl divreiz atsita otru četrkājaino ienaidnieku un tad sāka to vajāt, bet kapteinis Dunkans sekoja pa pēdām viņam. Tad Maiklam izdevās samazināt atstatumu ar lēcienu pāri lokam, kādā viņi skrēja, uzmesties pretiniekam skaustā un iekosties tam kaklā. Foksterjers neizturēja lielākā suņa negaidīto uzbrukumu un smagi sa- guma uz klāja. Tai pašā mirklī kapteiņa Dunkana nākamais spēriens ķēra Maiklu tik spēcīgi, ka viņa sacirstajos zobos palika no foksterjera kakla izkosta ļerpata.

Tagad Maikls pagriezās pret kapteini. Ko iesākt — tas taču ir baltais dievs? Saniknots par tik daudziem uzbrukumiem un tik daudziem ienaidniekiem, Maikls, kas miermīlīgi bija devies meklēt Kveiku un stjuartu, netērēja laiku pārdomām. Turklāt šis bija gluži svešs baltais dievs, kādu Maikls vēl ne reizes nebija redzējis.

Sākumā viņš ņirdza zobus un rūca. Bet uzbrukt baltajam dievam nav nekāds joks, tādēļ viņš klusēdams metās pretī kājai, kas viņam tuvojās jaunā spērienā. Tāpat kā pirmāk kaķenei, viņš kapteinim neuzbruka no priekšas. Lēkt no flanga un vēl pasisties sānis, lai izvairītos no spēriena, — tada bija viņa taktika. To viņš daudzkārt bija izmēģinājis ar melnajiem Merindžā un uz «Eiženijas», reizēm triks izdevās, reizēm ne. Viņa zobi iecirtās balto audekla bikšu stilbā. Spējais tvēriens paceltajā kājā izsita saniknoto jūrnieku no līdzsvara. Viņš bezmaz nogāzās uz deguna, tikai ar lielām pūlēm viņam izdevās noturēties; klūpot pāri Maiklam, kas gatavojās jaunam lēcienam, viņš tomēr sagrīļojās un nonāca pie zemes sēdus.

Nav zināms, cik ilgi kapteinis būtu elsdams palicis sēžam, ja Maikla zobi, kas jau bija atraduši viņa mīksto plecu, nebūtu viņam likuši rausties kājās, cik vien strauji korpulentā auguma apmēri atļāva. Maiklam neizdevās iekost kapteinim liela, kad tas svempās augšā, bet palaimējās saplēst driskās otru bikšu staru, pirms nākamais spēriens viņu aizlidināja pa gaisu un viņš, kūleni apmetis, nokrita augšpēdus uz klāja.

Līdz šim kapteinis bija sīvi uzbrucis un gribēja tādā pašā garā doties jaunā triecienā, kad Maikls, ticis uz kājām, šāvās augšup, lai lēktu kapteinim nevis pie liela vai gurna, bet tieši pie rīkles. Taču tā viņam bija par augstu, viņš ieķērās ar zobiem platajā, melnajā kaklautā un, kad tas neizturēja viņa svaru, atpakaļ krizdams, saplēsa to skrandu skrandas.

Vairāk nekā šī norise kapteini Dunkanu atkāpties un pāriet aizsardzības pozīcijās piespieda Maikla klusēšana. Drūma kā nāve. Suns ne rūca, ne ņurdēja. Stingu, uz priekšu vērstu skatienu viņš lēca kapteinim virsū, atkāpās un lēca no jauna. Arī spērienu dabūjis, viņš nerūca un neiekaucās. Sāpes viņu nebiedēja. Toms Hegins daudzkārt mēdza lielīties ar Bidijas un Terensa izturību, un, jādomā, Džerijā un Maiklā bija iedzimusi šī īpašība — saņemot triecienu, apvaldīt smilkstu. Tādi šie suņi ir — viņi lec pretī belzienam un bezbailīgi uzbrūk belzējam. Viņi uzbrūk bez mitas, turklāt klusumā, kas ir drūms kā pati nave.

Tāds bija arī Maikls. Kad kapteinis, iespēris sunim, atkāpās, suns metās uz priekšu un iekodās viņam kājā. Kapteini Dunkanu izglāba kāds matrozis ar slotu garā kātā. Viņam izdevās iegrūst Maiklam to zobos un atvairīt suni. Pirmoreiz Maikls automātiski iekodās slotā. Taču tūliņ palaida slotas kātu vaļā un nelikās vairs gar to ne zinis, saprazdams, ka tas ir nedzīvs priekšmets, kam viņa zobi sāpes nespēj nodarīt.

Arī matrozis viņu interesēja vienīgi tik daudz, cik vajadzēja, lai izvairītos no trieciena. Maikla mērķis bija kapteinis Dunkans, kurš, sviedru straumes no sejas slaucīdams un smagi tusnīdams, bija atslējies pret reliņu. Cik ilga laika vajadzēja, lai attēlotu kauju, sākot ar kaķenes nogalināšanu un beidzot ar klāja beržamo slotu Maikla rīklē, tik īsa un ātra bija pati norise, tā ka pasažieri, pietrūkušies no atpūtas krēsliem un steigdamies uz notikuma vietu, nonāca tur tieši tad, kad Maikls, veikli izvairījies no matroža un slotas, ar jaunu sparu metās virsū kapteinim Dunkanam, šoreiz ielaizdams zobus tik dziļi apaļajā lielā, ka izbiedētajam un pārsteigtajam kapteinim paspruka nesakarīgs lāsts un skaļš bļāviens.

Labi izdevies kājas spēriens atsita Maiklu nost, un matrozis atkal ķērās pie slotas. Sajā brīdī parādījās Degs Dotrijs, īstajā mirklī, lai ieraudzītu savu asiņojošo un sa- pluinīto, aiz dusmām triekai tuvo kapteini, Maiklu nikni, ne skaņas neizdvešot, uzbrūkam slotai un nāves agonijā guļošo angoras kaķeni ar pārlauztu mugurkaulu.

— Killeniboj! — stjuarts bargi uzsauca.

Par spīti sašutumam un neprāta niknumam, kas Maiklu bija pārņēmis, saimnieka balss sasniedza viņa apziņu;

jau nākamajā mirklī viņš atžirba, pieglauda ausis, saslietā spalva noplaka un lūpas nosedza atžņiebtos ilkņus, kad viņš pagriezās un palūkojās uz saimnieku.

—   Šurp, Killenij!

Maikls paklausīja; viņš nelīda uz vēdera, bet moži un priecīgi pieskrēja pie stjuarta.

—   Gulties, Boj!

Sāniski sagriezies, Maikls atviegloti nopūtās un ar garo, sarkano mēli nolaizīja saimnieka kāju.

—• Jūsu suns, stjuart? —• kapteinis noprasīja dusmu un aizdusas aizslāpētā balsī.

—   Jā, ser. Mans suns. Kas te notika?

Maikla grēku mērs bija tik pilns, ka kapteinis nespēja izteikt ne vārda. Viņš tikai pamāja ar roku, norādīdams uz nāves trīsās drebošo kaķi, savām saplēstajām drēbēm, asiņojošām brūcēm un abiem foksterjeriem, kas, sakostas vietas laizīdami, smilkstēja viņam pie kājām.

—   Man ļoti žēl, ser … — Dotrijs iesaka.

—   Ļoti žēl! Velns parāvis! — kapteinis uzkliedza, pārtraukdams viņu pusvārdā. — Bocman! Pārmet to suni pār bortu!

—   Suni pār bortu, ser, tūliņ, ser! — bocmanis pakalpīgi atsaucās, tomēr vilcinājās.

Dega Dotrija seja kļuva skadra, neapzināti atspoguļojot viņa ciešo, apņēmīgo pretestību, kas atbilstoši viņa raksturam brieda ļoti lēni, bet neatvairāmi. Taču viņš atbildēja pieklājīgi un, kaut arī tas viņam maksāja lielu piepūli, centās saglabāt sejā parasto labsirdību.

—   Viņš ir labs suns, ser, pavisam nekaitīgs suns. Nesaprotu, kas viņam lēcies, ka kļuvis tik negants. Neticu, ser, ka tas noticis bez iemesla …

—   Iemeslu viņam bija liku likām, — sarunā iejaucās kāds pasažieris, kokospalmu plantators no Šortlandu salām.

Stjuarts uzmeta runātājam pateicīgu skatienu un turpināja:

—   Viņš ir labs suns, ser, turklāt ļoti paklausīgs suns, ser, — jūs pats redzējāt, kā viņš vistrakākajā kautiņā atskrēja pie manis un nogūlās. Gudrs kā pats nelabais, ser, dara visu, ko pavēlu. Tūliņ likšu viņam izlīgt. Paskatieties …

Piegājis pie abiem histēriskajiem foksterjeriem, Dotrijs piesauca Maiklu klāt.

—   Sunītis labs, Killenij, labs, — viņš klusu runāja, ar vienu roku glaudīdams foksterjeru, ar otru Maiklu.

Terjers smilkstēdams spiedās kapteinim Dunkanam pie kājām, bet Maikls, pāris reižu paluncinājis asti un miermīlīgi pieglaudis ausis, piegāja pie šuneļa un, drošības labad vēlreiz paskatījies uz stjuartu, sāka apostīt savu neseno pretinieku un pat nolaizīja tam ausi.

—   Nu jūs redzat, ser, ne mazākā ļaunuma! — Dotrijs iesaucās. — Viņš dara visu, ko viņam liek. īsts suns, drosmīgs suns. Šurp, Killenij! Otrs sunītis arī ir labs. Labs. Nomutē viņu un esi draugs! Tā, tā, pareizi.

Otrais foksterjers, tas, kuram bija pārkosta ķepa, ar mokām pacieta, ka Maikls viņu aposta, izrādīdams protestu vienīgi ar dobju, histērisku ņurdoņu, bet, kad Maikls izšāva mēli, foksterjera pacietības mērs bija pilns. Ievainotais suns nikni gribēja iekost Maiklam mēlē un purnā.

—   Sunītis labs, Killenij, labiņš, — stujarts pasteidzās brīdināt.

Paluncinājis ašteli par zīmi, ka sapratis, Maikls bez mazākā naida pacēla ķepu, viegli, rotaļīgi uzsita fokster- jeram pa skaustu un kūleniski aizripināja to pa klāju. Kaut arī foksterjers nikni ņirdza zobus, Maikls savaldīgi novērsās un palūkojās uz saimnieku, gaidīdams uzslavu.

Pasažieri skaļiem smiekliem apsveica foksterjera kūleni un Maikla labsirdīgo nosvērtību. Taču viņi nesmējās par to vien: tai mirklī, kad Maikls aizvēla foksterjeru, kapteiņa Dunkana pārkairinātie nervi neizturēja un viņš salēcās kā dzelts.

—   Varu saderēt, ser, — stjuarts turpināja aizvien pieaugošā paļāvībā, — nepaies ne diena, kad es viņu pierunāšu sadraudzēties ar jums …

—   Nepaies ne piecas minūtes, kad viņš būs pārlidojis pār bortu, — attrauca kapteinis. — Bocmani! Pār bortu to suni!

Bocmanis vilcinādamies paspēra soli uz priekšu, un pasažieru vidū sākās protesta murdoņa.

—   Paskatieties uz manu kaķi un mani pašu, — kapteinis lūkoja aizstāvēties.

Bocmanis paspēra vēl soli tuvāk, bet Degs Dotrijs uzmeta viņam draudīgu skatienu.

—   Veiklāk! — kapteinis pavēlēja.

—   Pagaidi! — iesaucās Šortlandu plantators. — Esiet taisnīgs pret suni! Es redzēju visu no sākuma līdz galam. Suns ķildu nemeklēja, kaķis pirmais metās tam virsū. Suns apskaitās tikai pie otrā uzbrukuma. Kaķene būtu viņam izplēsusi acis. Tad viņam brāzās virsū divi suņi uzreiz. Viņš tos netika izaicinājis. Un tad viņam uzbru- kāt jūs. Arī jūs viņš nebija aizticis. Pēdīgi uzradās matrozis ar slotu. Un tagad jūs gribat, lai bocmanis viņu sagrābj un pārlidina pār bortu. Esiet taisnīgs pret suni! Viņš tikai aizstāvējās. Ko tad lai īsts suns citu būtu darījis? Vai viņam vajadzēja padevīgi krist gar zemi un ļaut, lai katrs svešs suns un kaķis bradā viņu kājām? Jūs viņam pāris reižu smagi iespērāt. Suns tikai aizstāvējās.

—   Nekas, aizstāvējās tīri brangi, — kapteinis Dunkans iesmējās, un bija nojaušams, ka atgriežas viņa parastā labsirdība, kaut arī viņš saudzīgi braucīja asiņaino plecu un žēli nolūkojās uz saplēstajām audekla biksēm. — Labi, stjuart. Ja varat viņu piespiest piecās minūtēs ar mani sadraudzēties, viņš var palikt uz kuģa. Bet jūs man būsiet parādā jaunas bikses.

—   Ar lielāko prieku, ser, tencinu, ser! — Dotrijs iesaucās. — Un jaunu kaķi arī, ser. Surp, Killeniboj! Paskaties, tas lielais kungs tur ir labs cilvēks.

Un Maikls klausījās. Klausījās bez drebelīgās, slēptās histērijas elsām, kas vēl joprojām mocīja foksterjerus, klausījās, apslāpēdams muskuļu un pārkairināto nervu trīsas, klausījās rāmi un nosvērti, it kā pirms pāris minūtēm nebūtu noticis trakais kautiņš un viņam nemaz nesāpētu sāni un kājas no kapteiņa spērieniem un suņu kodieniem.

Tomēr viņš nespēja novaldīt spalvu, kas uz muguras sabozās, kad viņš pirmoreiz piegrūda degunu pie bikšu staras, kuru vēl nupat bija plosījis.

—   Paglaudiet viņu, ser, — Dotrijs lūdza.

Un kapteinis Dunkans, kas bija jau gandrīz pilnīgi atguvies, pieliecās un mierīgi, nevilcinoties uzlika roku Maiklam uz galvas. Vēl vairāk — viņš pabužināja tam ausis, pakasīja aizausi. Un labsirdīgais Maikls, kas bija cīnījies kā lauva, bet prata piedot kā cilvēks, pieglauda spalvu, paluncināja strupo ašteli, pasmaidīja ar acīm, ausīm un muti un pārlaida mēli pār roku, ar kuru vēl pirms īsa brītiņa bija karojis.

7. NODAĻA

Atlikušajā ceļojuma laikā Maikls drīkstēja skraidīt pa visu kuģi. Viņš izturējās draudzīgi pret visiem, bet mīlestību glabāja vienīgi stjuartam, pieļāvās pat līdz pazemojošai rotaļai ar abiem foksterjeriem.

—   Nekad vēl neesmu redzējis tik jautru suni, kurš tomēr nav ēverģēlīgs, — Degs Dotrijs sacīja Šortlandu plantatoram, tikko pārdevis tam bruņurupuča kaula ķemmi. — Parasti šādiem jautriem suņiem prātā tikai rotaļas un nekam citam tie nav derīgi. Bet Killenijs ir citāds. Viņš spēj vienā mirklī kļūt nopietns. Es jums tūliņ parādīšu. Un parādīšu arī, ka viņš prot skaitīt līdz pieci un pazīst bezdrāts telegrāfu. Paskatieties!

Sai mirklī stjuarts klusi pašmaukstināja ar lūpām — tik klusi, ka pats to nedzirdēja un gandrīz neapjauta, vai ir šmaukstinājis vai ne; tik klusi, ka plantatoram pat prātā neienāca, ka stjuarts būtu padevis sunim kādu zīmi. Maikls patlaban soļus divpadsmit atstatu gulēja augšpēdu, visas četras kājas gaisā saslējis, un abi foksterjeri lūkoja viņu iebiedēt ar šķietami nikniem uzbrukumiem. Strauji apsviedies uz sāniem, Maikls palika nekustīgi guļam, pavērās uz stjuartu un, ausis saslējis, saspringti klausījās. Dotrijs pašmaukstināja vēlreiz; atkal Šortlandu plantators nekā nedzirdēja un nenojauta; bet Maikls pietraucas kājās un pieskrēja pie saimnieka.

—   Nu, vai nav suns, ko? — stjuarts lielīgi noprasīja.

—   Bet kā viņš zināja, ka jānāk pie jums? — plantators brīnījās. — Jūs taču viņu nemaz nesaucāt.

—   Telepātija, dvēseļu radniecība, mēs esam noskaņoti uz vienu stīgu, ja tā var teikt, — stjuarts viņu mulsināja.

—  Redzat, mēs ar Killeniju abi esam no viena koka drāzti, tikai katrs savā ietvarā. Viņš būtu varējis būt mans īstais brālis vai es viņa brālis, bet dabai, mūs radot, kaut kas samisējies. Tagad parādīšu jums, kā viņš prot rēķināt.

Izvilcis no kabatas papīra bumbiņas, Degs Dotrijs, apkārtējiem pasažieriem par pārsteigumu un lieliem brīnumiem, nodemonstrēja Maikla skaitīšanas prasmi.

—   Ja man, — izrādes noslēgumā Dotrijs sacīja,

—   ienāktu prātā kādā ostas krogā pasūtīt četrus kausus alus un es izklaidībā neievērotu, ka viesmīlis atnes tikai trīs, Killenijs tūliņ saceltu traci.

Tagad, kad Maikla klātbūtne uz «Makembo» vairs nebija noslēpums, ari Kveikam vairs nevajadzēja pīkstinat savu instrumentu uz režģiem virs katlu mājas — un viņš paslepus kajītē nodevās pats saviem eksperimentiem ar Maiklu. Tiklīdz atskanēja pirmie, mežonīgie ritmi, Maikls pilnīgi zaudēja savaldību. Gribot negribot vajadzēja plest vaļā muti un palaist garu, žēlu gaudienu. Bet, tāpat kā Džerijam, arī viņam tā nebija īsta gaudošana. Drīzāk tā līdzinājās klusai dziedāšanai; un Kveiks ātri vien iemācījās regulēt suņa balsi augstāk un zemāk un, protams, attiecīga reģistra robežās iekļaut to ritmā un melodijā.

Maiklam šīs dresūras stundas nepatika, jo, lūkodamies uz Kveiku augstprātīgi, viņš negribēja nonākt jel kādā atkarībā no melnādainā. Viss izvērtās citādi, kad Degs Dotrijs reiz pārsteidza viņus dziedāšanas stundā. Viņš tūliņ sameklēja savu mutes harmoniku, ar kuru ostas krodziņos mēdza īsināt laiku starp diviem alus kausiem. Viņš konstatēja, ka Maiklu uz dziedāšanu visvieglāk ierosināt ar minora skaņām; reiz sācis, suns dziedaja, kamēr vien skanēja mūzika. Ja instrumenta nebija pie rokas, Maikls iztika ar stjuarta balss pavadījumu. Dotrijs sāka ar žēlu, gari vilktu gaudienu, tad pargāja uz kādu senlaicīgu dziesmu vai baladi. Maiklam nebija paticis dziedāt ar Kveiku, bet viņš gaužām labprāt dziedāja ar stjuartu — pat tad, ja stjuarts aizveda viņu uz klāja un sarīkoja izrādi pasažieriem, kuri klausoties vai plīsa aiz smiekliem.

īsi pirms ceļojuma beigām stjuartam iznāca divas nopietnas sarunas: viena ar kapteini Dunkanu, otra ar Maiklu.

— Redzi, Killenij, stāvoklis ir šāds, — Dotrijs iesāka kādu vakaru, kad Maikls bija noguldījis galvu savam kungam uz ceļiem un dievinot raudzījas tam acīs, gan nesaprazdams vārdu nozīmi, tomēr tīksminādamies par balss sirsnīgo skaņu. — Es tevi nozagu, lai dabūtu naudu alum, jo, kad tovakar ieraudzīju tevi jūrmalā, uzreiz sapratu, ka desmit mārciņu man par tevi samaksās jebkurā pasaules malā. Desmit mārciņas ir briesmīgi daudz naudas. Tas ir piecdesmit dolāru pēc jeņķu rēķina un simt dolāru ķīniešu naudā.

Par piecdesmit dolāriem zeltā es varētu sapirkt tik daudz alus, ka vai slīcināties tajā. Bet es tev gribētu pajautāt vienu. Vai tu spēj iedomāties, ka es būtu ar mieru tevi kādam atdot par desmit mārciņām?… Nu, ko teiksi? Nekautrējies, sper vien vaļā! Tu spēj tam ticēt?

Maikls, asti pa grīdu dauzīdams un skaļi, spalgi ierie- damies, darīja zināmu, ka piekrīt visam, ko saimnieks saka.

—  Vai arī, teiksim, par divdesmit mārciņām? Tas ir lepns piedāvājums. Tad es jau sāktu ausīties, bet simt mārciņu mani iekārdinātu vēl vairāk. Ak dieviņ, ja simt mārciņu pārvērstu alū, tajā varētu nogremdēt visu šo veco zārku! Bet kas tad man, pie visiem velniem, solīs par tevi simt mārciņu? Tādu muļķi gan man gribētos redzēt. Un vai zini, kādēļ? Labi. Pačukstēšu tev ausī. Tikai tādēļ, lai pasūtītu viņu uz elli. Jā, jā, Killeniboj, taisni uz elli — protams, vislaipnākajā kārtā — sak, es jums labprāt parādīšu ceļu uz to vietiņu, kur jums nekad neklabēs zobi aiz aukstuma.

Maikls mīlēja stjuartu tik kaislīgi, ka šī mīlestība lāgiem vairs nebija tālu no neprāta. Bet stjuarta attieksmi pret Maiklu vislabāk raksturoja viņa saruna ar kapteini Dunkanu.

—• Patiešām, ser, viņš man droši vien sekojis pa pēdām un atnācis līdzi uz kuģa, — Dotrijs sacīja sava melu stāsta nobeigumā. — Man pat jausmas nebija. Pēdējo reizi es viņu redzēju krastā un pēc tam ieraudzīju cieši iemigušu uz lāviņas. Kā viņš, pēc jūsu domām, tur nokļuvis, ser? Kā prata atrast manu kajīti? Domādams neizdomāsi, ser. Man tas ir brīnums, tīrais brīnums.

—   Brīnums gan, ja ņem vērā, ka pie trapa stāvēja mans palīgs, — kapteinis Dunkans nošņāca. — It kā es nezinātu jūsu niķus un stiķus, stjuart. Nekāda brīnuma nav. Tā ir visparastākā zādzība. Atnācis jums pa pēdām līdzi uz kuģi? Šitais suns nav nācis pa trapu. Viņš kuģī iekļuvis pa iluminatoru, turklāt ne pats savām kājām. Varu saderēt, ka jūsu melnais šai gadījumā nav stāvējis malā. Bet beigsim aplinkus valodas! Atdodiet man suni, un es vairs nepieminēšu savu kaķeni.

—   Ja jūs ticat tam, ko sakāt, tad jūs var apvainot par līdzdalību zādzībā, — Dotrijs atcirta, un sarauktās uzacis liecināja, ka viņa apņēmība nav satricināma. — Es, ser, esmu tikai vienkāršs stjuarts, un nebūtu nekas sevišķs, ja mani apcietinātu par suņa zagšanu; bet kā justos jūs, ser, liela kuģa kapteinis? Nē, ser! Daudz prātīgāk būs, ja es pats paturēšu suni, kas man pieklīdis un atnācis līdzi uz kuģi.

—   Dodu desmit mārciņas, — kapteinis solīja.

—   Nē, ser, tas neies, tas nekur neder, ser, jūs tak esat kapteinis, — stjuarts, galvu skumji purinādams, sacīja.

—   Turklāt es zinu, kur Sidnejā dabūjams burvīgs angoras kaķis. īpašnieks pārcēlies uz dzīvi laukos, kaķītis viņam vairs nav vajadzīgs, un lopiņam tā būtu īsta laime iegūt tik labu patvērumu kā «Makembo».

8. NODAĻA

Cits stiķis, ko Dotrijam bija izdevies Maiklam iemācīt, pacēla kapteiņa acīs suņa vērtību tik augstu, ka viņš piesolīja piecdesmit mārciņu un «vairs ne vārda par kaķeni». Sākumā Dotrijs vingrinājās šai dresūras trikā slepeni kopā ar vecāko mehāniķi un Šortlandu plantatoru. Tikai tad, kad pats bija ar rezultātiem pilnīgi apmierināts, viņš sarīkoja atklātu izrādi.

—   Iedomājieties, ka jūs esat policisti vai detektīvi, — Dotrijs sacīja pirmajam un trešajam kuģa virsniekam,

—   bet es esmu izdarījis kādu drausmīgu noziegumu. Pēc jūsu domām, Killenijs ir vienīgais, kas spēj mani atmaskot, un Killenijs ir jūsu rokās. Jūs ar suni pavadā aizejat pa klāju prom. Pēc brītiņa nākat atpakaļ, it kā tā būtu iela, un, tiklīdz suns izrādīs, ka mani pazīst, jūs varēsiet mani apcietināt. Skaidrs?

Abi virsnieki aizveda Maiklu un pēc dažām minūtēm atgriezās uz klāja; Maikls, pavadu visā garumā novilcis, galvu uz priekšu pastiepis, meklēja stjuartu.

—   Cik prasāt par suni? — Dotrijs jautāja, kad viņi pienāca tuvāk, — šo repliku viņš bija iemācījis Maiklam.

Un Maikls, pavadā uz priekšu raudamies, aizgāja stjuartam garām, pat asti nepaluncinājis un skatienu neuzmetis. Virsnieki apstajās pie Dotrija un pievilka klāt arī Maiklu.

—   Tas ir noklīdis suns, — sacīja vecākais virsnieks.

—   Mēs meklējam viņa saimnieku, — trešais virsnieks papildināja.

—   Tīri pieklājīgs krancis; cik tad jūs par viņu gribat? — Dotrijs apvaicājās, ar ieinteresētu, kritisku skatienu vērodams Maiklu. — Kāda viņam daba?

—   Pārbaudiet pats, — skanēja atbilde.

Stjuarts pastiepa roku, lai noglaudītu sunim galvu, bet žigli atrāva to atpakaļ, jo Maikls, spalvu sabozis, ieņurdējās un nikni atžņieba zobus.

—   Droši, droši, viņš taču jums nekodīs, — mudināja sajūsminātie skatītāji.

Otrreiz suņa zobi gandrīz ķēra stjuarta roku, un viņš palēcās atpakaļ, kad Maikls visas pavadas garumā sirdīgi metās viņam virsū.

—   Vediet viņu prom! — Degs Dotrijs noskaities uzsauca. — īsts nezvērs. Es tādu neņemtu ij par velti!

Kad virsnieki paklausīja, Maikls vēl rāvās atpakaļ žņieb- damies un rēkdams, raustījās pavadas galā un par visām varēm gribēja uzbrukt stjuartam.

—   Nu? Kuram nāks prātā apgalvot, ka šis suns kaut reizi mūžā mani redzējis? — Dotrijs uzvaras priekā iesaucas. — Tas ir triks, kuru man pašam nekad nav izdevies redzēt, bet par kuru biju dzirdējis nostāstus. Vecos laikos malumednieki Anglijā esot šādi apmācījuši savus dzinējsuņus. Mežsargs vai policists, notvēris nezināma malumednieka suni, nevarēja ar suņa palīdzību vainīgo sazīmēt.

Ko tikai Killenijs visu nezina! Angliski viņš saprot visu. Manas kajītes durvis akurāt ir vaļā, un kajītē viss viegli sasniedzamā vietā — zābaki, čības, cepure, dvielis, matu suka, tabakmaks. Ko vēlaties? Nosauciet priekšmetu, un viņš to atnesīs.

Pasažieri cits pār citu sāka nosaukt visus uzskaitītos priekšmetus.

—   Lai izvēlas tikai viens, —stjuarts pamacīja.

—   Čību, — sacīja kapteinis Dunkans, un visi parejie piekrita.

—   Vienu vai abas? — jautāja Dotrijs.

—   Abas.

—   Šurp, Killenij! — pasauca Dotrijs un noliecas pie suņa, bet tūliņ atlēca atpakaļ, jo Maikla žokļi sacirtās viņam pie paša deguna.

—   Tā ir mana vaina, — viņš atvainojas, — nepateicu viņam, ka izrāde beigusies. Tagad vērojiet uzmanīgi, vai spēsiet uztvert, kādu zīmi gribu viņam dot._

Neviens nekā neredzēja un nekā nedzirdēja, bet Maikls, aiz prieka iesmilkstējies, muti kā smieklos pavēris, visu augumu līksmi grozīdams, pieskrēja pie stjuarta, sāka dedzīgi laizīt viņam rokas, laimē vai izkusdams, kad mīļotās rokas, kurām viņš nupat vēl bija grasījies draudīgi uzbrukt, viņu apskāva un glāstīja; mēli snaiks'tīdams, viņš ar lēcienu centās piekļūt saimnieka sejai. Tēlot dusmas un draudus pret mīļoto saimnieku, novaldīties spēlē līdz galam — tas viss Maiklam prasīja milzīgu nervu un smadzeņu sasprindzinājumu.

—   Viņam mazliet jāatjēdzas, to uzreiz nevar, — Dotrijs paskaidroja, nomierinādams Maiklu. — Nu, Killenij! Aizskrien un atnes čību! Pagaidi! Paņem vienu čību. Tad paņem divas čības.

Maikls palūkojās viņā, ausis saslējis, un acīs viņam atspulgoja vērība un dziļa izpratne.

—   Divas Čības! Skrien nu un atnes — labi žigli!

Suns metās prom tik strauji, ka šķita pieplokam pie

klāja; griežoties ap stūrmaņa kabīnes stūri, aiz kura atradās kāpnes, pakaļkājas viņam paslīdēja uz gludajiem dēļiem.

Jau pēc mirkļa viņš bija atpakaļ, nesdams zobos čību pāri, ko nolika stjuartam pie kājām.

—   Jo vairāk iepazīstu suņus, jo vairāk man par tiem jābrīnās, — Degs Dotrijs tovakar pēc ceturtās alus pudeles atzinās Šortlandu plantatoram. — Piemēram, tas pats Killenibojs. Viņš nevienu triku neizpilda mehāniski, tādēļ vien, ka esmu viņu tā iedresējis. Nē, tas ir kaut kas vairāk. Viņš to dara tādēļ, ka mīl mani. Nemācēšu jums to izskaidrot, bet es to jūtu, es to zinu.

Es, proti, gribētu teikt tā. Killenijam, šeku, nav valodas kā jums vai kā man; viņš nespēj ar vārdiem pateikt, ka mīl mani, taču viņš mani patiesi mīl ar visu, kas viņā ir, mīl līdz pat matu galiņiem. Bet darbi spēj pateikt vairāk nekā vārdi, un tā viņš apliecina savu mīlestību, darīdams visu, ko vien viņam pavēlu. Dresūras triki? Protams. Un tomēr tie pārvērš pat jūsmīgākos vārdus par tīro mēslu. Skaidrs, ka tā ir valoda. Suņa valoda, ko viņš neprot izteikt ar meli. Domājat, es melšu tukšu? Nē. Tikpat droši, kā zinu, ka visi cilvēki ir mirstīgi, kā zinu, ka dzirksteles vienmēr lido augšup, zinu ari, ka viņš jūtas laimīgs, darot to visu, lai man izpatiktu . .. viņš jūtas tikpat laimīgs kā cilvēks, kas palīdz biedram izkulties no nelaimes, vai kā jauneklis, aplicis mīļotajai meitenei ap kamiešiem savus svārkus, lai tā nesaltu. Es jums saku …

Degs Dotrijs apklusa, nespēdams ietērpt vārdos domas, kas gūzmējās viņa apskurbušajās, alū samirkušajās smadzenēs, taču, brītiņu paminstinājies, sāka no jauna:

—   Visu, saprotiet, izšķir valoda, un tās Killenijam nav. Bet domu viņam pilna galva — tās spulgo viņa brīnišķī- gājās, brūnajās acīs, viņš tikai neprot šīs domas darīt man zināmas. Es skaidri redzu, ka reizēm viņš, vai no ādas ārā līzdams, cenšas man kaut ko pateikt. Vesels bezdibenis ir starp viņu un mani, un valoda būtu vienīgais tilts, bet viņš tam pāri netiek; tomēr jūtās un domās viņš ir gluži tāds pats kā es.

Vai varat iedomāties, ka vistuvāki mēs esam tad, kad es spēlēju mutes harmoniku, bet viņš velk līdzi meldiņu? Mūzika noder par tiltu vairāk nekā jebkas cits. Viņš patiešām dzied, tikai bez vārdiem. Un … es neprotu to izskaidrot, bet pēc tādas dziedāšanas mēs esam kļuvuši viens otram daudz tuvāki un vārdi vairs nav vajadzīgi.

Vai varat iedomāties — kad es spēlēju, bet viņš dzied, tad mūsu duets kļūst par to, ko baznīckungi sauc par reliģiju un dieva atzīšanu. Patiesi, kad mēs abi tā kopā dziedam, es kļūstu ticīgs un jūtu dieva tuvumu. Tās ir varenas jūtas, lielas un varenas kā zeme, kā okeāns, kā debesis ar visiem zvaigžņu pulkiem. Man pat sāk likties, ka mēs visi esam no vienas vielas — jūs, es, Killenibojs, kalni, jūras, tārpi, odi, saules un krītošās zvaigznes, un kvēlojošās komētas …

Juzdams, ka tikpat nespēs savu jūsmu izteikt vārdos, Degs Dotrijs sāka atkal cildināt Maiklu, lai slēptu mulsumu:

—   Varat man ticēt, ka tādi suņi vis katru dienu nedzimst. Skaidrs, ka es viņu nozagu. Man viņš iepatikās. Un, ja tagad, kad esmu viņu iepazinis, vēlreiz gadītos tāpat, es atkal zagtu viņu, kaut man tas maksātu kāju un vajadzētu visu mūžu par kropli nodzīvot. Tāds suns viņš ir.

9. NODAĻA

Torīt, kad «Makembo» iebrauca Sidnejas ostā, kapteinis Dunkans vēlreiz atsāka sarunas par Maiklu. Ostas ārsta laiva jau tuvojās kuģim, kad kapteinis pamāja Dotrijam, kas patlaban gāja garām pa klāju.

—   Stjuart, dodu jums divdesmit mārciņu.

—   Nē, ser, pateicos, ser, — Dotrijs atteica, — es vairs nespēju no viņa šķirties.

—   Nu, lai iet divdesmit piecas. Vairāk nevaru atļauties. Galu galā pasaulē taču ir vēl citi īru terjeri.

—   Gluži pareizi, ser. Un es jums vienu sagādāšu. Tepat Sidnejā. Un tas jums nemaksās ne penija, ser._

—   Bet es gribu Killeniboju, — kapteinis neatlaidas.

—   Tīrais posts, ser. Es arī. Turklāt es viņu ieguvu pirmais.

—   Divdesmit pieci soverēni — tā ir liela nauda… par suni, — sacīja kapteinis Dunkans.

—   Bet Killenibojs arī ir suns … par tādu naudu, — stjuarts atcirta. — Nerunāsim par jūtām, ser, bet tikai par viņa gudrību — tā vien ir vairāk vērts. Par to, kā viņš pēc pavēles izliekas mani nepazīstam, var dot piecdesmit mārciņu. Un kur nu vēl matemātika un dziedāšana, un viss pārējais! Vienalga, kā es viņu ieguvu, bet toreiz viņš neprata nekā. Gudrības ir manas. Es viņam tās iemācīju. Viņš vairs nav tas suns, kas uznāca uz klāja. Esmu viņam atdevis daudz no sevis, un viņu pārdot nozīmētu pārdot daļu sevis paša.

—   Trīsdesmit mārciņu, — kapteinis teica galavārdu.

—   Nē, ser, pateicos, ser, — Dotrijs noraidīja piedāvājumu.

Kapteinim Dunkanam neatlika nekas cits kā iet sagaidīt ostas ārstu, kas pašreiz kāpa pāri reliņam.

Uz «Makembo» tikko bija beigusies ārsta pārbaude, un kuģis slīdēja uz piestātni, kad pie borta piebrauca elegants kara flotes kuteris un elegants leitnants uzkāpa pa virvju kāpnēm uz klāja. īsos vārdos viņš paskaidroja savu misiju. Britu otrā ranga kreiseris «Albatross», uz kura viņš esot ceturtais virsnieks, piestājis Tulagi ostā ar Britu dienvidjūru augstākā komisāra depešām. Tā kā «Albatross» ieradies Tulagi nepilnas divpadsmit stundas pēc «Makembo» aizbraukšanas, Zālamana salu komisārs un kapteinis Kellars nosprieduši, ka pazudušais suns aizvests tieši ar šo tvaikoni. Zinot, ka «Albatross» ieradīsies Sidnejā pirmais, tā kapteinis apsolījies ievākt ziņas par suni. Vai uz kuģa atrodoties īru terjers, kas atsaucas uz vārdu Maikls?

Kapteinis Dunkans vaļsirdīgi atzinās, ka suns esot gan uz kuģa, taču brīnumainā kārtā nenodeva Degu Dotriju, bet atkārtoja viņa melu stāstu, ka suns atskrējis pats. Nākamais jautājums — kā nogādāt suni atpakaļ kapteinim Kellaram? «Albatross» devās uz Jaunzēlandi. Kapteinis Dunkans atrada izeju.

—       «Makembo» pēc astoņām nedēļām atgriezīsies Tu- lagi, — viņš sacīja leitnantam, — un es pats apņemos nodot suni īpašniekam. Līdz tam es par to parūpēšos. Pagaidām suni pieņēmis mūsu stjuarts, pie viņa tas ir labās rokās.

— Šķiet, suns netiks nevienam no mums, — Dotrijs rezignēti noteica, kad kapteinis Dunkans viņam apskaidroja situāciju.

Taču, kad Dotrijs pagriezās un devās prom pa klāju, viņš bija tik spītīgi saraucis uzacis, ka Šortlandu plantators, to redzēdams, nobrīnījās, par ko gan kapteinis stjuartu tā nostrostējis.

Lai gan Degs Dotrijs katru dienu izdzēra savas sešas kvartas un vispār bija vieglprātīga rakstura, viņam tomēr piemita vairākas ļoti krietnas īpašības. Viņš gan varēja bez mazākajām sirdsapziņas ēdām nozagt suni vai kaķi, taču nekad nespēja pamest novārtā savus pienākumus — tāda nu reiz viņam bija daba. Viņš nespēja saņemt stjuarta algu, kārtīgi un uzticīgi neizpildot stjuarta darbu. Kaut arī nelokāmi izšķīries kuģi pamest, tomēr tās nedaudzās dienas, kamēr «Makembo» stāvēja Sidnejas ostā Bērnsa un Filpa rēderejas dokā, viņš rūpējās, lai katrs kaktiņš būtu tīrs un spodrs, kad pēdējie pasažieri bija nokāpuši no kuģa, un katrs sīkums sagatavots jaunajiem pasažieriem, kas ieradīsies ar biļetēm tālam braucienam uz koraļļu un kanibālu salām.

Cītīgi pildīdams savus pienākumus, viņš tomēr vienu vakaru un divreiz dažas stundas pēcpusdienā izbrīvējās no darba. Vakaru viņš pavadīja matrožu krogos, kur allaž dabū dzirdēt jaunākās tenkas un jaunumus par kuģiem un par jūras braucējiem. Izdzerdams daudz pudeļu alus, viņš savāca tādas ziņas, ka nākamajā pēcpusdienā, noīrējis par desmit šiliņiem nelielu laivu, aizīrās uz Džek- sona līci, kur enkuru bija izmetis cēlais, skaistais amerikāņu trijmastu šoneris «Mērija Tērnere».

Kad viņš, uzkāpis uz klāja, paskaidroja savu vajadzību, viņu tūliņ noveda lejā matrožu kajītē, kur viņš taujāja visu, ko gribēja zināt, un savukārt arī viņu iztaujāja četri vīri, kurus Dotrijs klusībā novērtēja par visai dīvainu sabiedrību.

Tā kā Dotrijs iepriekšējā vakarā bija sarunājies ar stjuartu, kas šo kuģi pameta, viņam nenācās grūti pēc nostāsta visus četrus sazīmēt. Tas, kas sēdēja nomaļus, droši vien bija Vecais Jūrnieks — ar tik blāvi zilām, tik izbalējušām acīm, ka tās šķita gandrīz baltas. Nesukāti sirmi mati garās, plānās šķipsnās ietvēra viņa seju kā oreols. Vecais bija kārns kā ģindenis, vaigi iekrituši, āda, zem kuras, šķiet, vairs nebija ne miesas, ne muskuļu, kroku krokām ērmīgi karājās gar kaklu, šūpodamās ap ādamābolu, kas tikai lāgiem, nepatvaļīgu rīšanas kustību uzjundīts, iznira no mūmijas krokām, lai tūliņ atkal pazustu.

īsts vecs jūrnieks, nodomāja Dotrijs. Varbūt viņam ir septiņdesmit pieci, varbūt simt pieci, bet iespējams — simt septiņdesmit pieci gadi.

Drausmīga cirtiena rēta sākās pie labajiem deniņiem, pazuda iekritušajā vaigā, aizstiepās šķērsu pāri apakšžoklim un ieslīdēja kakla ādas maisos. Abu ausu noļeku- šajās ļipiņās mirdzēja nelieli apaļi zelta auskari — tādi, kādus mēdz valkāt čigāni. Ģindeņa labās rokas pirkstos bija samaukti vismaz pieci gredzeni — ne vīriešu, ne sieviešu gredzeni, bet īstas ģeķa rotas, nodomāja Dotrijs,— kaut arī laikam ļoti dārgi. Kreisajā rokā gredzenu nebija, jo tai nebija pirkstu, kur tos uzvilkt. Atlicis vienīgi īkšķis, arī plaukstas lielākā daļa nošķelta, it kā tas būtu izdarīts ar to pašu asmeni, kas pārcirtis seju no deniņiem līdz žoklim un dievs vien zina cik tālu vēl rievotajā kaklā.

Likās, ka Vecā Jūrnieka blāvo acu skatiens izurbjas Dotrijam cauri (vismaz Dotrijam tā šķita), tā viņu samulsinot, ka viņš neviļus pakāpās soli sānis. Tā varbūt arī pieklājās, jo viņš bija kalps, kas atnācis lūgt darbu, un viņam vajadzēja pazemīgi stāvēt un ļaut četriniekam sevi noskatīt, it kā sēdētāji būtu tiesneši, bet viņš tiesājamais apsūdzēto solā. Vecā vīra skatiens Dotriju vajāja, līdz viņš, pats ciešāk ielūkojies, nosprieda, ka tas viņu vispār nesasniedz. Viņam radās iespaids, ka padzi- sušajām, blāvajām acīm priekšā aizvilcies sapņa plīvurs un dzīvais gars, kas mīt kaut kur dziļi aiz skatiena, plīvo un sitas kā ieslodzīts putns, bet nespēj izlauzties sapņa plēvei cauri.

— Cik cerat saņemt algā? — jautāja kapteinis, kas nepavisam neizskatījās pēc jūras braucēja, bet drīzāk izskatījās pēc ņipra, švītīga darījumu cilvēka vai eleganta modes nama vadītāja.

—   Peļņā viņam dalības nebūs, — ierunājās otrs no četrinieka — liela auguma drukns pusmūža vīrs, kurā Dotrijs pēc lielajām, gaļīgajām rokām sazīmēja bijušā stjuarta notēloto Kalifornijas fermeri, kviešu audzētāju.

—   Pietiks visiem, — spalgi ieķērcās Vecais Jūrnieks, iztrūcinādams Dotriju ar pēkšņo saucienu. — Kaudžu kaudzēm mantas, kungi, mucās un lādēs, mucās un lādēs, un ne dziļāk par asi smiltīs.

—   Kādā peļņā, ser? — jautāja Dotrijs, kaut gan zināja, ka iepriekšējais stjuarts bija nolādējis dienu, kad atstājis Sanfrancisko, noteiktas algas vietā paļaudamies uz miglainiem solījumiem. — Tas arī nav svarīgi, ser, — viņš steidzās piebilst. — Reiz nokalpoju uz vaļu zvejas kuģa trīs gadus un beigu beigās dabūju vienu vienīgu dolāru. Mans algas noteikums ir sešdesmit zelta naudiņu mēnesī, jo jūs esat tikai četri.

—   Un stūrmanis, — piebilda kapteinis.

—   Un stūrmanis, — Dotrijs atkārtoja. — Ļoti labi, ser, nekādas līdzdalības man nevajag.

—   Bet kā ar jums pašu? — ierunājās ceturtais, resns, milzīga auguma, lielam gaļas blāķim līdzīgs Armēnijas ebrejs, Sanfrancisko ķīlu nama īpašnieks, no kura aizgājušais stjuarts bija Dotriju brīdinājis. — Vai jums ir papīri — ieteikumi, norēķini ar iepriekšējā kuģa kantori?

—   Es arī, ser, varētu jautat, — atcirta Dotrijs, — kā ir ar jūsu papīriem. Šis nav ne īsts preču, ne pasažieru kuģis, tāpat kā jūs, kungi, nepiederat īstai kuģu īpašnieku sabiedrībai ar likumīgu kantori, kas visas darīšanas kārto saskaņā ar likumu. Kāda man drošība, ka jums šis kuģis vispār pieder, ka nomas līgums jau sen nav beidzies, ka jūs nesaņem ciet tepat krastā vai ka jūs mani nepametat kādā dieva aizmirstā līcī, nelikdamies ne zinis, kas ar mani tālāk notiek. Bet, ja vēlaties, — viņš teica, nolēmis aizsteigties priekšā ebreja dusmu lēkmei, kaut arī tā būtu tikai tēlota, — ja vēlaties, te būs mani papīri.

Ātri iešāvis roku svārku iekškabatā, Dotrijs izrāva no tās veselu žūksni papīru un ar plašu žestu nometa tos uz galda — zīmogiem izraibinātus dokumentus, kurus bija savācis četrdesmit piecus gadus ilgās jūrnieka gaitās, taču pat visjaunākais papīrs bija datēts pirms pieciem gadiem.

—       Es jums papīrus neprasu, — viņš turpināja, — mana vienīgā prasība ir sešdesmit dolāru skaidrā zelta naudā ik mēneša pirmajā datumā …

—   Kaudžu kaudzēm zelta un vēl cita — labāka par zeltu mucās un lādēs, mucās un lādēs, ne dzi|āk par asi smiltīs aprakts, — Vecais Jūrnieks ķērcošā balsī vāvuļoja. — Dievs kungs žēlīgais, debesu svētie! Visiem pietiks, katram no mums tiks papilnam. Man zināmi visi platuma un garuma grādi, zināmi visi azimuti no kuģa vraka krastmalā līdz Lauvas Galvai, visi azimuti no punktiem, kam nemaz nav vārda, zināmi tikai man vienam. No visas drosmīgās, neprātīgās, varonīgās komandas dzīvs palicis esmu es vienīgais …

—   Vai esat ar mieru parakstīt līgumu? — ebrejs noprasīja, apraudams veča nesakarīgos šļupstus.

—   Kurā ostā brauciens beigsies? — jautāja Dotrijs.

—   Sanfrancisko.

—   Es tātad parakstīšu, ka nolīgstu darbā līdz iebraukšanai Sanfrancisko.

Ebrejs, kapteinis un fermeris piekrītot pamāja.

—   Bet man ir vēl daži noteikumi, par kuriem mums jāvienojas, — Dotrijs turpinaja. — Pirmkārt, gribu savas sešas kvartas dienā. Esmu pie tām pieradis un pārāk vecs, lai ieradumus mainītu.

—   Domājams, spirta? — ebrejs sarkastiski apvaicājās.

—   Nē, alus, laba angļu alus. Un gribu jau priekšlaikus piebilst — vienalga, cik ilgi brauciens turpināsies,. alus jāpaņem līdzi vajadzīgajā daudzumā.

—   Vēl kas? — kapteinis jautāja.

—   Jā, ser, — Dotrijs atteica, — man ir suns, kuru ņemšu līdzi.

—   Un kas jums vēl ir — varbūt sieva un bērni? — savu vārdu iemetināja arī fermeris.

—   Sievas un bērnu nav. Bet man ir melnādainais, labs, izdarīgs melnais, kam jābrauc līdzi. Viņu var nolīgt par desmit dolāriem mēnesī, ja viņš strādā uz kuģa pilnu laiku. Bet, ja viņš pilnu laiku strādās manā labā, varat viņu nolīgt par divarpus dolāriem mēnesī.

—   Astoņpadsmit dienu laivā! — Dotriju nobiedēja Vecā Jūrnieka ieķērkšanās. — Astoņpadsmit dienu laivā, astoņpadsmit dienu svelmainā ellē!

—   Godavārds, — Dotrijs ieminējās, — jūsu vecais džentlmenis gan var cilvēkam rozi piebiedēt. Te strādājot, man vajadzēs daudz alus.

—   Jāteic, ka stjuarti varen izlepuši, — ierunājās fermeris, nelikdamies ne zinis gar Veco Jūrnieku, kurš joprojām gaudās par briesmīgo karstumu laivā.

—   Bet ja nu mēs nevēlamies pieņemt stjuartu, kas pieradis ceļot ar tādām ērtībām? — jautāja ebrejs, ar košu zīda mutautu slaucīdams kaklu.

—   Tad jūs nekad neuzzināsiet, cik labu stjuartu esat zaudējuši, ser, — Dotrijs augstprātīgi atbildēja.

—   Man šķiet, ka Sidnejā ir vēl daudz citu stjuartu, — kapteinis dusmīgi ieteicās. — Es vēl ļoti labi atceros, ka savā laikā to bija kā mēslu bambāļu, dieva vārds, kā mēslu bambāļu.

—   Tencinu, stjuarta kungs, ka nebijāt lepns un mūs apciemojāt, — ebrejs indīgā laipnībā turpināja kapteiņa uzņemto toni, — mums ļoti žēl, ka nespējam izpildīt jūsu vēlēšanos attiecībā uz …

—   Pats savām acīm redzēju, kā viss pazuda smiltīs, ne dziļāk par asi, azimutos no nevienam nezināmiem punktiem, tur, kur beidzas mangroves un aug kokospalmas un kur krasts no līča slejas augšup līdz pat Lauvas Galvai.

—   Ne tik strauji! — aizkaitināts uzsauca fermeris, dusmodamies nevis uz Veco Jūrnieku, bet uz kapteini un ebreju. — Kurš galu galā maksā par ekspedīciju? Vai man te nekas nebūtu sakāms? Vai manas domas neviens nepajautās? Man stjuarts patīk. Domāju, viņš mums lieti noderēs. Redzu, ka viņš ir labi audzināts un pratīs izpildīt rīkojumus. Turklāt paši redzat, ka nav muļķis.

—   Tieši par to es domāju, Grimšov, — ebrejs pielabinādamies atteica, — ņemot vērā mūsu … tas ir, ekspedīcijas neparasto raksturu, mums par stjuartu labāk derētu muļķis. Bez tam es gaužām lūgtu neaizmirst, ka neesat šajā ceļojumā ieguldījis ne graša vairāk par mani …

—   Nezin cik tālu jūs abi tiktu, ja nebijis manis un manu zināšanu jūrniecībā? — kapteinis izaicinoši noprasīja. — Nemaz jau nerunājot par manu ieķīlāto māju un skaistāko īres namu, kāds Sanfrancisko uzcelts pēc zemestrīces.

—   Bet uz ko viss balstās, lūgtum, es jums jautāju? — Fermeris paliecās uz priekšu, atspiedis plaukstas uz ceļiem, ļaudams pirkstiem karāties uz leju gandrīz vai līdz potītēm, vismaz Dotrijam tā šķita. — Jūs, kapteini Don, par saviem īpašumiem nevarat izspiest vairāk ne graša.

Bet manos tīrumos kvieši aug un aug un ienes baltu naudiņu. Jums, Simon Nišikanta, arī vairāk naudas nav, kaut jūsu plēsoņas ķīlu bode joprojām dīrā neiedomājamus procentus no piedzērušiem matrožiem. Un jūs vilcināt ekspedīciju šajā elles caurumā vienīgi tādēļ, ka gaidāt, līdz mans aģents pa telegrāfu atsūtīs vēl daļu par kviešiem ieņemtās naudas. Paturiet prātā, mēs pieņemsim šo stjuartu par sešdesmit dolāriem mēnesī ar visiem viņa noteikumiem; ja neesat mierā, es ar nākamo tvaikoni braucu atpakaļ uz Sanfrancisko.

Viņš strauji piecēlās un izslējās tik milzīgi garš, ka Dotrijs neviļus palūkojās augšup, lai redzētu, vai fermera galva neatsitīsies griestos.

—   Jūs visi esat man apnikuši, līdz kaklam apnikuši, — fermeris turpināja. — Laiks ķerties pie darba. Sen jau laiks. Mana nauda ir ceļā. Rīt tā būs klāt. Jāsagatavojas braucienam un jānolīgst stjuarts, kas tiešām ir stjuarts. Manis dēļ lai viņš ņem līdzi kaut divas sievas ar visiem bērniem!

—   Laikam jau jums taisnība, Grimšov, — nomierinot piekrita Simons Nišikanta. — Ekspedīcija mums visiem sāk bojāt nervus. Piedodiet, ja es mazliet aizrāvos. Ja jūs gribat, mēs stjuartu, protams, pieņemsim. Es tikai iedomājos, ka jums nepatīk viņa lielmanība.

Viņš pievērsās Dotrijam.

—   Zināms, jo mazāk par mums krastā runās, jo labāk.

—   Viss būs kārtībā, ser. Es protu turēt muti, kaut gan varu teikt, ka jau tagad pa visu ostu klīst fantastiski nostāsti.

—   Par mūsu ekspedīcijas nolūku? — ebrejs aši iejautājās.

Dotrijs pamāja.

—   Un tādēļ jūs gribat salīgt uz mūsu kuģa? — sekoja otrs tikpat ašs jautājums.

Dotrijs papurināja galvu.

—   Kamēr jūs mani katru dienu kārtīgi apgādāsiet ar alu, man gar jūsu dārgumu meklēšanu nav nekādas daļas. Man tā pasaka nav nekas jauns. Dienvidjūras mudž no apslēptas mantas meklētājiem… — Dotrijs bezmaz bija gatavs zvērēt, ka šai mirklī redzējis Vecā Jūrnieka sapņu miglas aizvilktajās acīs iegailējamies izbīli. — Un man jāteic, ser, — viņš turpināja, kaut gan nebūtu to sacījis, ja nebūtu gandrīz vai pārliecināts par vecā vīra iztrūkšanos, — ka dienvidjūru salās tiešām apslēptas mantas netrūkst. Kīlinga Kokossalas miljoni, piemēram, miljonu miljoniem mārciņu sterliņu gaidīt gaida laimīgo, kam zināms pareizais kurss.

Šoreiz Dotrijs noteikti būtu varējis apzvērēt, ka pamanījis atvieglojumu Vecā Jūrnieka skatienā, kam atkal aizvilkās priekšā sapņa plīvurs.

—   Mani neinteresē aprakta manta, ser, — Dotrijs piebilda, — mani interesē vienīgi alus. Jūs varat medīt mantu, cik ilgi vien gribat, un man vienalga, cik ilgi kuģosim, ja vien es katru dienu varu atraut vaļā savas sešas pudeles. Bet par vienu es pirms līguma parakstīšanas gribu jūs brīdināt, ser: ja alus apsīks, es sākšu interesēties par jūsu darīšanām. Mans princips ir godīga spēle.

—   Jūs tātad gribat, lai piedevām pie visa mēs maksājam par jūsu alu? — noprasīja Simons Nišikanta.

Tā bija tik laba vēsts, ka Dotrijs lāgā nenoticēja pats savām ausīm. Sis tātad bija īstais brīdis izmantot savā labā ebreja vēlēšanos salabt ar fermeri, kurš gaidīja pa telegrāfu naudas pārvedumu.

—   Protams, ser, tas ietilpst mūsu norunā. Cikos jūs vēlētos redzēt mani ierodamies kuģniecības kantorī parakstīt līgumu?

—   Mucās un lādēs, mucās un lādēs milzu bagātība — tikai vienas ass dziļumā smiltīs ierakta, — purpināja Vecais Jūrnieks.

—   Jūs visi esat drusku jukuši. — Dotrijs iesmējās. — Bet man gar to nav nekādas daļas, kamēr jūs mani apgādājat ar alu un katra mēneša pirmajā datumā izmaksājat to, kas man pienākas ar galīgo aprēķinu Sanfrancisko. Kamēr jūs ievērosiet savas saistības, esmu gatavs braukt jums līdzi kaut vai uz elli un noskatīties, kā jūs svīzdami raušat ārā no smiltīm mucas un lādes. Es nevēlos nekā cita, kā kuģot kopā ar jums, ja jūs esat mierā kuģot kopā ar mani.

Simons Nišikanta pārlaida skatienu pārējiem. Grimšovs un kapteinis Dons pamāja.

—   Ierodieties rit pulksten trijos pēc pusdienas kuģniecības kantorī, — sacīja ebrejs. — Kad stāsieties darbā?

—   Kad kuģis iziet jūrā? — Dotrijs atjautāja.

—   Aizparīt rītausmā.

—   Tad ieradīšos un stāšos darbā rītvakar, ser.

Iedams ārā no matrožu kajītes, viņš vēl dzirdēja Veco Jūrnieku šļupstam: — … astoņpadsmit dienu laivā, astoņpadsmit dienu elles versmē.

10. NODAĻA

Maikls atstāja «Makembo» tādā pašā veidā, kā bija ieradies, — pa iluminatoru. Tāpat kā toreiz, tas notika tumsā, un atkal viņu saņēma Kveika rokas. Pasākums bija riskants, un visu vajadzēja darīt ļoti ātri, jo vakars vēl tikko sāka tumst. Apsējis trosi Kveikam zem padusēm un apmetis troses otru galu ap vadzi, Dotrijs nolaida savu spitālīgo kalpu laivā, kas gaidīja pie borta.

Iedams lejup, viņš sastapa kapteini Dunkanu, kurš juta vajadzību viņam atgādināt:

—   Tikai nekādus pigorus ar Killeniboju, stjuarti Mums viņš jāved atpakaļ uz Tulagi.

—   Protams, ser, — stjuarts atsaucās, — esmu viņu droši ieslodzījis savā kajītē. Gribat viņu redzēt, ser?

Piedāvājums skanēja tik aizkustinoši godīgi, ka kapteinī modās aizdomas un viņam iešāvās prātā — varbūt suņu zaglis Killeniboju jau sen nogādājis krastā un kaut kur noslēpis.

—   Kāpēc ne, es labprāt ar viņu sasveicinātos, — kapteinis Dunkans atteica.

Viņš bija gaužām pārsteigts, kad, ieejot stjuarta kajītē, ieraudzīja Maiklu, kas staipīdamies cēlās augšā no grīdas, kur, kamolā saritinājies, bija saldi gulējis. Taču kapteinis aiz pārsteiguma būtu kļuvis mēms, ja cauri durvīm, ko, ārā iedams, aizvēra, būtu redzējis, kas notiek kajītē. Dotrijs sāka dot ārā pa iluminatoru savas mantas citu pēc citas. Viņš izdeva visu, pat bruņurupuču bruņas, fotogrāfijas un kalendāru, kas karājās pie sienas. Maikls, kam tika piekodināts izturēties klusu, izceļoja pa iluminatoru pats pēdējais. Kajītē palika tikai tukša jūrnieka lāde un divi tukši koferi, kas bija pārāk lieli, lai tos izstumtu pa iluminatoru.

Kad Dotrijs brītiņu vēlāk aizslāja pa klāju, vēl pie trapa apstādamies patērgāt ar muitas virsnieku un stūrmaņa palīgu, kapteinim Dunkanam ne sapņos nerādījās, ka savu stjuartu redz pēdējo reizi. Viņš redzēja to nokāpjam pa trapu tukšām rokām un nesteidzīgi aizejam gar piestātni; un nopakaļ viņam netecēja suns.

Desmit minūtes pēc tam, kad Dotrija platā mugura bija izzudusi kapteiņa skatienam, Dotrijs, sēdēdams laivā pie savas mantības un braukdams uz Džeksona līci, bija apskāvis Maiklu un glāstīja to, bet Kveiks klusi dungoja aiz laimes, ka viss, kas viņam dārgs, ir vienuviet, drošības labad vairākkārt iebāzdams roku kabatā, lai pārliecinātos, ka tiešām nav aizmirsis uz kuģa savu mīļo mūzikas instrumentu.

Degs Dotrijs samaksāja par Maiklu un samaksāja neskopodamies. Bīdamies radīt aizdomas, viņš nebija aizgājis uz Bērnsa un Filpa rēderejas kantori pēc algas. Tā viņš zaudēja divdesmit mārciņas, ko bija nopelnījis, tieši tik daudz, cik tonakt Tulagi bija aplēsis ieņemt, pārdodot Maiklu. Viņš nozaga suni, lai to pārdotu. Tagad viņš par to samaksāja cenu, kas viņu sākotnēji bija iekārdinājusi.

Kāds reiz gaužām labi pateicis: zirgs nelieti padara vēl nelietīgāku, bet dara cēlāku to, kas pats ir cēls. Gluži tāpat ir ar suni. Nozogot suni, lai to vēlāk pārdotu, Degs Dotrijs rīkojās zemiski, un cēlonis bija Maikls. Taču samaksāt par suni cenu, ko pavēl nesavtīga mīlestība, cenu, kurai nekāda nauda nav par lielu, ir cildena rīcība, un arī tās cēlonis bija Maikls. Un, kad laiva zem dienvidu zvaigžņu loka slīdēja pa ostas klusajiem ūdeņiem, Degs Dotrijs bija gatavs atdot cīņā dzīvību, lai tikai paturētu suni, kuru īstenībā bija nozadzis tikai tādēļ, ka gribēja to iemainīt pret vairākiem dučiem alus pudeļu.

Tikko atausa gaisma, velkonis izveda «Mēriju Tērneri» no ostas — un Dotrijs, Kveiks un Maikls pēdējo reizi skatīja Sidnejas piekrasti.

— Vēlreiz manām vecajām acīm lemts redzēt šo skaisto ostu, — viņiem līdzās stāvēdams, tērgāja Vecais Jūrnieks; un Dotrijs neviļus ievēroja, kā fermeris un augļotājs sa- ausās un pārmij zīmīgus skatienus. — Tas bija piecdesmit otrajā, tūkstoš astoņi simti piecdesmit otrajā gadā, kad mēs dzerdami un dziedādami, pa visu kuģi līksmodami, gluži tādā pašā dienā kā šī ar «Modro» izbraucām no Sidnejas ostas. Kas par kuģīti, ai, kungi, kungi, kas par gudru un skaistu kuģīti! Un komanda, vieni drošuļi vien, jauni puiši no pirmā līdz pēdējam, visiem vēl tālu līdz

četrdesmit. Kapteinis gan bija pavecs džentlmenis, divdesmit astoņi gadi, bet trešajam virsniekam astoņpadsmit, uz vaigiem liega, samtaina pūka, kurai vēl ne reizes nav pieskāries asmens. Viņš ari nomira laiva. Un kapteinis izdvesa pēdējo nopūtu tai salā, kam nemaz vārda nav, un brūnās meičas raudādamas vēdināja ar palmu vēdekļiem gaisu viņa aizslāpušajām plaušām.

Vairāk Degs Dotrijs nedzirdēja, jo devās lejup, lai ķertos pie saviem jaunajiem pienākumiem. Taču, klādams uz lāviņām tīrus palagus un norīkodams Kveiku, lai uzberž sen nemazgātās grīdas, viņš, galvu pašūpojis, nopurpināja: — Āķīgs vecis, trakoti āķīgs vecis. Ne katrs ir muļķis, kas pēc muļķa izskatās.

«Mērijas Tērneres» skaistie apveidi bija izskaidrojami ar to, ka kuģis bija būvēts roņu medībām; tāpēc uz tā arī bija daudz plašu telpu. Priekšgala kubrikā bija divpadsmit lāviņas, bet telpu apdzīvoja tikai astoņi skandinavu matroži. Piecas kajītes kuģa pakaļgalā aizņēma trīs mantas meklētāji, Vecais Jūrnieks un stūrmanis, liela auguma, maigas dabas parkrievojics soms, kuru visi sauca par misteru Džeksonu, jo neviens no jūrniekiem nespēja izrunāt uzvārdu, ar kādu viņš bija parakstījis līgumu.

Atlika vēl starpklājs, kuru no pakaļgala kajītēm atdalīja bieza koka siena un no kura pa kāpnēm un lūku varēja nokļūt uz klāja. Starp lūku un starpklāju atradās kambīze. Pašā starpklājā, kur telpas bija vairāk nekā kajītēs, bija novietotas sešas ietilpīgas guļamlāvas — katra divtik plata kā priekšgala kajītes lāviņas, turklāt tikai vienstāva, un katrai priekšā aizvilkts aizkars.

—   Glauns dzīvoklis, Kveik, vai ne? — Dotrijs uzrunāja savu septiņpadsmitgadīgo brūnādaino papuasu ar izkaltušu un sačokurojušos simtgadīga veča seju, dzīva ģilteņa kājām un vecīga japāņu cīkstoņa resno rumpi. — Nu, Kveik, kā tev patīk?

Kveiks bija tā pārsteigts par plašajām telpām, ka nespēja izteikt ne vārda, tikai izteiksmīgi zibināja acis.

—   Jums var būt patīcēs šitā lāviņa? — pavārs, sīka auguma vecs ķīnietis, apjautājās iztapīgā pazemībā, pamādams ar roku uz savu lāvu un gaidīdams, ka baltais cilvēks laipni pieņems viņa piedāvājumu.

Dotrijs papurināja galvu. Viņš jau sen bija atskārtis gudrību, ka ar kuģu pavāriem jādzīvo draudzīgi, jo jūrnieku aprindās zināms, ka pavāri mazākā iemesla dēļ

pēkšņi sāk trakot un apstrādā savus biedrus ar lielajiem miesnieka nažiem un gaļas cepamajiem iesmiem. Turklāt pie pretējās sienas, patālāk no ķinieša guļvietas, bija tikpat laba brīva lāviņa. Guļvietā pie kreisā borta līdzās pavāra lāviņai viņš norīkoja Kveiku. Tā viņam ar Maiklu palika viss labais borts ar trim guļamlāvām. Lāviņu savējai līdzās viņš nosauca par «Killeniboja gultu» un paziņoja to Kveikam un pavāram. Dotrijam radās iespaids, ka pavārs, kurš sevi nosauca par Ā Moju, ar šādu izkārtojumu nav īsti apmierināts; taču viņš to uztvēra vienīgi kā kuriozu — redz, kā ķīnietis uzskata par pazemojumu, ka nu būs jāguļ vienā telpā ar suni.

Kad pēc pusstundas, uzposis kajītes, Dotrijs atgriezās starpklājā, lai aizsūtītu Kveiku pēc pudeles alus, viņš redzēja, ka Ā Mojs paņēmis savas gultas drānas un pārvācies brīvajā lāviņā pie labā borta. Nu viņš bija vienā pusē ar Dotriju un Maiklu, bet Kveikam vienam pašam palika visa starpklāja otra puse. Dotrijs kļuva ziņkārīgs.

—   Kāda muša tam ķīnietim iekodusi? — viņš uzbilda Kveikam. — Viņš negrib gulēt pie vienas sienas ar tevi. Kāpēc? Velns parāvis! Kāpēc? Tas vecais man vēl aizdos dusmas.

—  Varbūt ķīnietis domā, ka mans viņu «kai-kai», — Kveiks pajokoja, ko darīja gaužām reti.

—   Labi, labi, — stjuarts atteica, — tūliņ redzēsim. Tu pārnes manas mantas uz savu gultu un savas uz manējo.

Kad viņi bija guļvietas pārkārtojuši tā, ka Kveika, Maikla un Ā Moja lāvas palika labajā pusē, bet Dotrijs viens pats aizņēma kreiso bortu, viņš devās strādāt. Nākamajā reizē atgriezies, viņš ieraudzīja, ka Ā Mojs atkal pārcēlies pie kreisā borta, bet tagad aizņēmis pašu tālāko lāviņu.

«Gandrīz vai jādomā, ka esmu vecajam blēdim iepaticies,» Dotrijs savā nodabā pavīpsnāja.

Tomēr viņš neprata uzminēt, kādēļ A Mojs allaž pārvietojas tā, lai nebūtu jāguļ pie viena borta ar Kveiku.

—   Manim paticīs pārvākties, — sīkais, vecais vīriņš paskaidroja uz Dotrija tiešo jautājumu, pavērdamies stjuartā ar izbiedētu lūdzēja skatienu, — manim vienmēr paticīs pārvākties un pārvākties. Vai jūs sapratīs?

Dotrijs, nekā nesaprazdams, papurināja galvu, jo ķīnieša slīpās acis nenodeva satraukumu un bailes, ar kā

dām viņš slepus vēroja Kveika kreisās rokas savilktos pirkstus un ādas tumšo sabiezējumu uz pieres, kur jau sāka iezīmēties trīs īsas, vertikālas grumbiņas, piešķirot viņam lauvas izskatu — lauvas pieri, kā to mēdz dēvēt speciālisti, runājot par šo briesmīgās slimības pazīmi.

Vēlāk stjuarts bieži vien, izdzēris no savas dienas devas piecas kvartas, pablēņoties gribēdams, apmainījās guļvietām ar Kveiku. Un ikreiz pārvācās arī Ā Mojs, taču Dotrijs neievēroja, ka pavārs nekad nelikās gulēt uz lāviņas, kur bija gulējis Kveiks. Viņš neievēroja arī, ka pēc tam, kad Kveiks bija izgulējies visās sešās lāviņās, AMojs uztaisīja no brezenta gabala guļamtīklu, pakāra to pie griestiem un kopš tā laika netraucēts šūpojās gaisā.

Dotrijs vairs par to nedomāja, uzskatīdams ķīnieša ērmoto izturēšanos par neizprotamu dīvainību. Vienu gan viņš ievēroja, proti, Kveikam netika atļauts iet kambīzē. Un bez tam viņš novēroja vēl vienu savdabību, ko raksturoja šādiem vārdiem: — Tik tīrīgu ķīnīzeri savu mūžu neesmu redzējis. Kambize spīd, starpklājs spīd. Katru brīvu brītiņu viņš plaucē virtuves traukus ar verdošu ūdeni, ja vien nav aizņemts, mazgājoties pats vai beržot un vārot drēbes un gultas veļu. Dievs sodi, viņš taču patiesi ik nedēļu bāž segas baļļā!

Stjuarta prātu nodarbināja citas domas. Daudz laika vajadzēja, lai tuvāk iepazītu piecus vīrus, kas dzīvoja atsevišķajās kajītēs, izdibinātu vispārējo situāciju un noskaidrotu, kāda attieksme pret šo situāciju un citam pret citu ir katram no pieciem. Viņu interesēja arī «Mērijas Tērneres» kurss. Nav pasaulē tāda veca jūras vilka, kurš nekārotu zināt, kurp viņa kuģis dodas un kas būs tuvākā osta.

— Manuprāt, mēs kustam uz priekšu kaut kur ziemeļos no Jaunzēlandes, — Dotrijs pie sevis sprieda, slepeni simtiem reižu ieskatoties kompasa būdā. Bet tas arī bija viss, ko viņam izdevās izzināt par kuģa kursu; visus novērojumus kapteinis Dons izdarīja viens pats un pats tos arī izstrādāja, neuzticēdamies pat stūrmanim; karti un kuģa žurnālu kapteinis Dons vienmēr rūpīgi ieslēdza. Dotrijs zināja, ka kajītē noris dedzīgi strīdi par garuma un platuma grādiem; taču vairāk viņš nekā neizdibināja, jo viņam jau pašā sākumā tika stingri piekodināts, ka šādu apspriežu laikā nedrīkst kajītei ne tuvumā rādīties. Viņam tomēr nepalika apslēpts, ka apspriedes izvērtās

par īstām kaujām, kurās godājamie džentlmeņi Dons, Nišikanta un Grimšovs brēca cits uz citu un, cits citam draudot, cirta dūres galdā, apklusdami vienīgi tajos brīžos, kad pacietīgi un ļoti laipni iztaujāja Veco Jūrnieku.

—   Ar kaut ko vecais viņus kaitina un tracina, — stjuarts secināja, bet, lai kā pūlējās, tomēr nespēja uzminēt Vecā Jūrnieka varas noslēpumu.

Čārlzs Stovs Grīnlīfs bija Vecā Jūrnieka vārds. To Dotrijs uzzināja no vecā paša, bet vairāk arī nekā neprata izvilkt — vienīgi nesakarīgu buldurēšanu un gaušanos par svelmi laivā un dārgumiem, kas vienas ass dziļumā aprakti smiltīs.

—   Te daži no mums kaut ko spēlē — un citi noskatās un brīnās, — stjuarts kādu dienu teica, atkal izmēģinādams laimi. — Man pašam liekas, ka vēroju augstu spēli. Un, jo ilgāk tajā noskatos, jo vairāk tā mani sajūsmina.

Vecais Jūrnieks pavērās stjuartam tieši acīs ar aizplīvurotu, nekā neredzošu skatienu.

—   Uz «Modrā» stjuarti bija jauniņi, tīrie zeņķi, — viņš nomurmināja.

—   Jā, ser, — Dotrijs moži atsaucās, — klausoties jūsu vārdos, jādomā, ka «Modrais» ar savu jauno puišu apkalpi bijis pamatīgs kuģis. Ne tāds kā šis grausts, bāztin piebāzts ar večiem. Un tomēr es šaubos, vai jaunie puiši būtu pratuši uzsākt tik gudru un viltīgu spēli, kāda tiek spēlēta šeit. Es skatos un brīnos, cik smalki viss izdomāts, ser.

—   Es jums ko pateikšu, — Vecais Jūrnieks uzbilda tik noslēpumaini, ka Dotrijs pieliecās, lai labāk varētu sadzirdēt. — Uz «Modrā» neviens stjuarts neprata sajaukt tik labu dziļumbumbu kā jūs. Mēs tos laikus nekā nezinājām par kokteiļiem, bet mums bija šerijs un rūgtais. Un ļoti labs aperitīvs, brīnišķīgs aperitīvs.

Es jums pateikšu vēl ko, — vecais turpināja, kad jau šķita savu sakāmo beidzis, pārtraukdams Dotrija trešo mēģinājumu izvilināt no viņa patiesību par stāvokli uz šonera un Vecā Jūrnieka lomu šai situācijā. — Pulkstenis tūliņ būs pieci, un es makten labprāt pirms pusdienām iebaudītu vienu no jūsu gardajiem kokteiļiem.

Pēc šīs sarunas Dotrijs kļuva pret veco vēl aizdomīgāks. Taču, dienām ritot, viņā pamazām, bet aizvien stingrāk nostiprinājās pārliecība, ka Čārlzs Stovs Grīn- līfs ir prātu izdzīvojis večuks, kas patiesi tic pasaciņai par apslēptiem dārgumiem kādā dienvidjūru salā.

Reiz, spodrinādams trapa misiņa margas kajītes tuvumā, Dotrijs neviļus dzirdēja veco stāstām Grimšovam un ebrejam, kā viņš ticis pie drausmīgās rētas un pazaudējis kreisās rokas pirkstus. Abi gudrinieki bija ar pāris liekām glāzēm veco apdzirdījuši, cerēdami tā viņam atraisīt mēli un kaut ko no viņa izvilināt.

— Tas notika laivā, — stjuarts ārpusē dzirdēja iečerk- stamies veča balsi. — Vienpadsmitajā dienā tas notika — izcēlās dumpis. Mēs laivas pakaļgalā cīnījāmies pret viņiem kā viens vīrs. Tas bija pilnīgs neprāts. Bijām pa- vārguši badā, bet vēl trakāk mūs mocīja slāpes. Un ūdens dēļ arī viss sākās. Raugi, mēs bijām pasākuši laizīt rasu no airiem, soliem, laivas iekšējā apšuvuma. Un katram piederēja zināma teritorija virsmu, uz kurām krājās rasa. Piemēram, stūres rats un puse labā borta pakaļējā sēdekļa apšuvuma bija otrā virsnieka tiesa. Mēs visi bijām pietiekami godprātīgi, lai nepieskartos viņa īpašumam. Trešais virsnieks bija pavisam jauniņš, tikko astoņpadsmit, drosmīgs 1111 jauks zēns. Viņš dalījās ar otro virsnieku valgmē uz pakaļējā sēdekļa. Viņi novilka robež- svītru, un, lai cik skopa rasa naktī uzkrita, nedz vienam, nedz otram nekad nebūtu nācis prātā grēkot pret šo robežu. Abi bija pārāk godīgi.

Matroži tādi nebija. Viņi savā starpā nīdās par katru rasas pilienu, iepriekšējā naktī viens par šādu zādzību bija nodurts. Bet tajā naktī, kad es negulēju un gaidīju, lai uz man piederošajām virsmām sakrājas mazliet vairāk rasas, izdzirdu kādu laizām mitrumu no kreisā borta apšuvuma, kas no pakaļējā sēdekļa līdz pat laivas galam piederēja man. Pamodos no murgaina sapņa, kurā biju skatījis dzidrus avotus un palojošas upes, un sāku ieklausīties, bīdamies, ka paslepenais dzērējs var ielauzties manā tiesā.

Viņš nāca arvien tuvāk mana īpašuma robežai, un es dzirdēju viņu kārībā stenam un kunkstam, kad viņš laizīja miklo koku. Izklausījās, it kā naktī ganos palaists dzīvnieks, zāli plūcot, nāktu aizvien tuvāk.

Man rokā bija pagadījies dullis, gribēju arī uz tā uzkrāt mazliet valgmes. Nezināju, kas tur zogas tuvāk, bet, kad viņš kunkstēdams un sēkdams jau bija pāri robežai un laizīja manus dārgos rasas pilienus, es belzu. Dullis trāpīja viņam tieši pa degunu — zaglis, izrādījās, bija bocmanis. Un ar to pašu sākās dumpis. Bocmaņa nazis uzšķērda man seju un nošķēla pirkstus. Trešais virsnieks, astoņpadsmitgadīgais puisis, cīnījās kopā ar mani un izglāba mani, un, pirms es zaudēju samaņu, mēs vēl paguvām par abiem pārvelt bocmaņa līķi pār laivas malu jūrā.

Kāju švīkstoņa un krēslu stumdīšana kajītē atgrieza Dotriju īstenībā un mudināja no jauna ķerties pie pulēšanas, ko klausoties bija uz brīdi aizmirsis. Berzdams misiņa margas, viņš savā nodabā klusi noteica:

—  Tas vecais ir pārcietis pamatīgu ellīti. Bet tā jau uz jūras gadās.

—   Nē, — Vecais Jūrnieks turpināja pīkstīgā falsetā, atbildēdams uz kādu jautājumu, —• nē, es nezaudēju samaņu no ievainojuma. Tas notika no piepūles cīniņā. Biju pārāk novārdzis. Nē, laikam biju tā izkaltis, ka brūces nemaz daudz neasiņoja. Visapbrīnojamākais bija tas, cik ātri ievainojumi dzija. Otrais virsnieks nākamajā dienā mani sašūstīja ar adatu, ko pats sameistaroja no ziloņkaula zobu bakstāmā, bet diegus šūšanai izvilka no no- skranduša buraudekla gabala.

—   Atļaujiet vaicāt, mister Grīnlīf, — vai toreiz jums bija gredzeni arī uz tiem pirkstiem, ko nazis nošķēla? — Dotrijs dzirdēja Simonu Nišikantu jautājam.

—   Jā, viens ārkārtīgi skaists. Vēlāk es to atradu laivas dibenā un uzdāvināju sandalkoka tirgonim, kurš mani izglāba. Gredzenam bija liela briljanta acs. Barbadosā tiku par to gredzenu vienam angļu jūrniekam samaksājis simt astoņdesmit gineju. Viņš to, protams, bija zadzis, jo īstenībā gredzens maksāja daudz vairāk. Sandalkoka tirgonis ne tikai izglāba man dzīvību. Viņš piedevām iztērēja simt mārciņu, lai apgādātu mani ar visu vajadzīgo un nopirktu man biļeti no Ceturtdienas salas uz Šanhaju.

— Man visu laiku acīs rēgojas viņa gredzeni, — Dotrijs tovakar dzirdēja Simonu Nišikantu sakām Grimšo- vam, kad abi stāvēja tumsā pie pūpes. — Mūsu dienās tādus ar uguni nesameklēsi. Tie ir īsti senlaicīgi. Tie nav parastie vīriešu gredzeni. Vecos laikos tos būtu dēvējuši par lielkungu gredzeniem. Tādus patiešām valkāja lielkungi, es gribu sacīt — ļoti diži un ievērojami kungi. Es labprāt piedzīvotu to dienu, kad man kāds atnestu šitādus ieķīlāt. Tie maksā bargu naudu.

—   Es tikai gribēju tev pateikt vienu, Killeniboj, mūsu ceļojums vēl nebūs galā, kad es jau nožēlošu, ka esmu līdzis uz ciešu mēnešalgu, nevis uz līdzdalību atrastajos dārgumos, — Degs Dotrijs tovakar pirms gulētiešanas atzinās Maiklam, kamēr Kveiks vilka viņam nost zābakus, bet viņš pats tukšoja sesto alus pudeli. — Tici man, Killenij, vecais džentlmenis zina, ko runā, un savā laikā ir bijis velna pulveris. Par baltu velti cilvēks neļaus nošķelt rokai pirkstus un uzšķērst ģīmi un nedižosies ar gredzeniem, kas augļotājam sadzen pilnu muti ar siekalām.

11. NODAĻA

Reiz, kad «Mērijas Tērneres» ceļojums vēl nebija galā, Degs Dotrijs, sēdēdams lielajā tilpnē starp saldūdens muciņām un no sirds izsmējies, pār'kristīja šoneri par «Muļķu kuģi». Taču tas notika dažas nedēļas vēlāk. Līdz tam laikam viņš tik cītīgi pildīja savus uzdevumus, ka pat kapteinis Dons neatrada nenieka, ko viņam pārmest.

Sevišķi uzmanīgi viņš centās aprūpēt Veco Jūrnieku, kuru bija sācis dziļi cienīt, bija pat iemīlējis. Vecais stipri atšķīrās no pārējiem kajīšu iemītniekiem. Tie bija mantkārīgi; visa dzīve viņiem nozīmēja vienīgi dzīšanos pēc dolāriem. Dotrijs, pats būdams plaša vēriena cilvēks, apbrīnoja Veco Jūrnieku, kurš acīmredzot nebija nekad bijis sīkumains un arī tagad visu laiku uzstāja, ka manta, kuru viņi brauca meklēt, jāsadala visiem.

—   Jūsu tiesa nezudīs, stjuart, kaut man tā būtu jāatdod no paša daļas, — viņš bieži vien apgalvoja Dotrijam, kad tas viņam bija izrādījis kādu īpašu laipnību. — Mantas tur ir kaudžu kaudzēm, un man nav ne radu, ne tuvinieku un ko dzīvot atlicis tik maz, ka mantas man nevajag, kur nu vēl tādu daudzumu.

Un tā Muļķu kuģis burāja uz priekšu; visi, kas uz tā atradās, par to vien domāja kā vilt un piemuļķot citam citu, sākot ar vientiesīgo, labsirdīgo somu stūrmani, kam gaidāmā guvuma nojausmā trīsēja nāsis, kad viņš ar paštaisītu atslēgu ik dienu izzaga no kapteiņa aizslēgtās atvilktnes informāciju par kuģa kursu, un beidzot ar pavāru Ā Moju, kurš nelaida Kveiku sev tuvumā un ne reizes ne ar pušplēstu vārdu neieminējās citiem, kādas briesmas viņiem draud no pastāvīgas saskarsmes ar drausmīgās slimības pārnēsātāju.

Pats Kveiks par savu slimību nedz domāja, nedz raizējās. Viņš zināja, ka cilvēki dažkārt sasirgst ar šo kaiti. Sāpes viņš necieta, un viņa sprogainajā galvā pat nemo- dās doma, ka viņa kungs par slimību nekā nezina. Šā paša iemesla dēļ viņam neradās aizdomas, kādēļ Ā Mojs no viņa vairās. Arī citu raižu Kveikam nebija. Viņa dievs, kuru viņš turēja augstāku par visiem jūras un džungļu dieviem, allaž bija tuvs un sasniedzams, un tādēļ visur, kur viņš atradās kopā ar savu dievu stjuartu, bija paradīze.

Gluži to pašu izjuta Maikls. Tāpat kā Kveiks mīlēja un dievināja sešu kvartu vīru, viņu mīlēja un dievināja arī Maikls. Pieredzēt ik dienu, ik stundu Dega Dotrija atzinību un laipnību Maiklam nozīmēja dzīvot pastāvīgā svētlaimē. Lielie kungi Dons, Nikišanta un Griinšovs kalpoja elku dievam, kura vārds ir Zelts. Kveika un Maikla dievs bija dzīvs, tā balsi ik brīdi varēja dzirdēt, tā rokas bija draudzīgas un siltas, un ik pieskārienā varēja sajust tā sirds dzīvīgos pukstus.

Maikls nezināja lielākā prieka kā stundām sēdēt kopā ar stjuartu un izdziedat viņam līdzi visas dziesmas un meldijas, ko stjuarts dziedāja vai dudināja. Tā kā Maikls bija vairāk apdāvināts par Džeriju un piedevām vēl tika muzikāli skolots, viņš iemācījās dziedāt daudz labāk, nekā Villai Kennanei jebkad izdevās iemācīt Džeriju.

Maikls prata izgaudot, pareizāk gan būtu jāsaka — izdziedāt (jo viņa gaudas bija klusas un melodiskas) savas balss robežās visas melodijas, ko stjuarts nodziedāja viņam priekšā. Viens pats viņš bez kļūdīšanās varēja nodziedāt tādas vienkāršas dziesmiņas kā «Mājas, mīļās mājas», «Dievs, svētī karali» un «Dusi, bērniņ, dusi». Pat tad, kad stjuarts, atkāpies gabaliņu nostāk, uzdeva toni, Maikls viens pats, purnu gaisā izslējis, dziedāja «Šenan- doa» un «Aizved mani uz Rio».

Kveiks lāgiem paslepeni, kad stjuarta nebija tuvumā, izvilka dienasgaismā savas mutes bungas — un Maikls, primitīvā instrumenta valdzināts, dziedāja tam līdzi Karaļa Viljama salas barbariskos ritmus. Un drīz Maiklam gadījās vēl viens maestro, par kuru viņš bija sajūsmināts. Šo maestro sauca par Kokiju. Ar šo vārdu viņš stādījās Maiklam priekšā, kad abi pirmoreiz sastapās.

—   Kokijs, — viņš drosmīgi uzsauca, nesadrebinājis ne spalviņu un nepavisam negrasīdamies bēgt, kad Maikls metās viņam virsū, lai nokostu. Cilvēka balss, dieva balss no mazā, spoži baltā putneļa rīkles piespieda Maiklu ap- tupties un ar acīm un drebošām nāsīm meklēt cilvēku, kas nupat bija runājis. Bet cilvēka nebija … bija tikai mazs kakadu, kas, galviņu uz Maikla pusi nekautrīgi piešķiebis, atkārtoja: — Kokijs.

Maiklam jau pašā agrā bērnībā Merindžā bija stingri jo stingri iemācīts, ka vistas nav aizskaramas. Mistera Hagina un pārējo balto dievu vistas bija radījumi, kam suņi ne tikai nedrīkstēja uzbrukt, bet kas turklāt vēl bija jāaizstāv. Taču šis radījums, kas, pēc visām pazīmēm spriežot, bija nevis vista, bet džungļu iemītnieks, tātad katra suņa likumīgs medījums, pēkšņi uzrunā viņu dieva balsī.

—   Vācies prom! — sīkaliņš pavēlēja tik bargi, tik cilvēciskā balsī, ka Maikls atkal iztrūkās un pārlaida skatienu starpklājam, meklējot dievu, kas būtu varējis to teikt. — Vācies prom, ka neapgriežu tev sprandu! — sīkais spalvainītis no jauna pavēlēja.

Pēc tam sekoja vesela tirāde ķīniešu valodā, un balss bija tik līdzīga Ā Moja balsij, ka Maikls vēlreiz, pēdējo lāgu, pārlaida skatienu starpklājam, meklēdams runātāju.

To redzot, Kokijs sāka tik neprātīgi ķērkt un smieties, ka Maikls, ausis saslējis un galvu piešķiebis, saklausīja smieklos visas cilvēku balsis, ko bija dzirdējis uz klāja.

Un Kokijs, kas nesvēra vairāk par dažām uncēm, nesvēra pat pusmārciņas, ar spalvu riekšavu apaugusi sīka kaulu aptverīte, kuras iekšienē gan pukstēja tikpat liela un drosmīga sirds kā jebkuram uz «Mērijas Tērneres» klāja, gandrīz tai pašā mirklī kļuva ne tikai par Maikla draugu un biedru, bet arī par pavēlnieku. Mazais, drosmīgais kamoliņš Kokijs uzreiz iekaroja Maikla cieņu. Un Maikls, kas ar vienas ķepas belzienu būtu varējis pārlauzt Kokija trauslo kakliņu un uz visiem laikiem izdzēst viņa acu mirdzumu, jau no pirmā iepazīšanās brīža izturējās pret mazo ārkārtīgi saudzīgi. Viņš atļāva Kokijam neskaitāmas vaļības, kādas nemūžam nebūtu atļāvis Kveikam.

Maiklam bija iedzimts, no vispirmā pasaules suņa mantots instinkts aizstāvēt barību. Viņš par to nekad īpaši neprātoja. Automātiski un nepatvaļīgi, gluži tāpat kā pukstēja viņa sirds, gluži tāpat kā viņš elpoja, Maikls aizstāvēja barību, ja bija tai uzlicis ķepu vai iekodies tajā ar zobiem. Vienīgi stjuartam, līdz pēdējai iespējai sasprin- dzis vai savaldījies, viņš ļāva aiztikt barību, kurai pats jau bija pieskāries. Pat Kveiks, kurš pēc stjuarta rīkojuma Maiklu parasti baroja, zināja, ka nepaglābs pirkstus, ja neliks mierā ēdamo, kas jau nodots suņa īpašumā. Bet Kokijs, mazais spalvu kamoliņš, sīkais dzīvības un gaismas zibsnis ar dieva balsi, nekautrīgi un drosmīgi pārkāpa Maikla tabu, viņa barības aizstāvēšanas instinktu.

Aptupies uz Maikla bļodas malas, šis mazais no aiz- mūžu tumsas dzīvības gaismā iznirušais dēkainis, sīciņā dzirkstelīte starp divām tumsībām, izriezis laškrāsas cekulu, paplezdams un atkal saraukdams melnās pērlēm līdzīgās acu zīlītes, izgrūda pavēlošu ķērcienu visu dievu balsī reizē un piespieda Maiklu atkāpties un ļaut putnēnam izlasīt no bļodas visgardākos kumosiņus.

Kokijs prata ar Maiklu apieties, un tas izpaudās simtiem veidos. Mazais putns, kam griba bija cieta kā tērauds, kas prata lielīties un lamāties kā piedzēris klaidonis, bet prata arī pielabināties tikpat glaimīgi, kā to prata pirmā sieviete Ēdenes dārzā un pratīs viņas visu- pēdējā pēctece. Kad Kokijs, uz vienas kājas balansēdams, ar otru Maiklam skaustā ieķēries, pieliecās sunim pie auss un sāka diedelēt, Maikls tikai pieglauda sabozušos spalvu un ar stulbi svētlaimīgu izteiksmi acīs izpildīja katru Ko- kija vēlēšanos un untumu.

Kokijs ļoti drīz sadraudzējās ar Maiklu arī tādēļ, ka A Mojs atteicās no sava putna. Pavārs bija to nopircis Sidnejā no kāda jūrnieka par astoņpadsmit šiliņiem, turklāt vēl veselu stundu kaulējies par cenu. Bet, viendien ieraudzījis Kokiju tupam un tērgājam uz Kveika kreisās rokas kroplajiem pirkstiem, Ā Mojs pēkšņi sajuta pret putnu tādu riebumu, ka pat astoņpadsmit šiliņi zaudēja viņa acīs vērtību, iedomājoties vien, ka vajadzētu vēl kādreiz Kokijam pieskarties.

— Paticīs putns? Gribi putns? — viņš jautāja Kveikam.

—   Mainīt, tu mainīt? — Kveiks atjautāja, būdams pilnīgi pārliecināts, ka viņam piedāvā maiņu, un klusībā prātoja, vai tikai vecais pavārs nav iekārojis viņa dārgās mutes bungas.

—   Nemainīt, — Ā Mojs atbildēja. — Paticīs putns, tu ņem putns.

—   Kā tā — ņem? — Kveiks brīnījās. — Ja man nav nekas, ko es dot tev?

—   Nē, nē, nemainīt, — Ā Mojs nepielaidās. — Tev paticīs, tu gribi, viņš tavs, godavārds.

Un tā mazais, drosmīgais spalvu kamoliņš ar varonīga vīra sirdi, cilvēku un paša saukts par Kokiju, dzimis Jaunhebridu arhipelāga Santo salas džungļos, melna, divkājaina cilvēkēdāja sagūstīts un par sešiem tabakas stienīšiem un akmens cirvi pārdots skotu tirgonim, kurš, pirms nomira ar malāriju, to par četriem šiliņiem pārdeva tālāk vergu tirgotājam, pēc tam iemainīts kādam kurinātājam anglim pret vecspāņu manierē darinātu bruņurupuča kaula ķemmi un vēlāk šā paša kurinātāja kārtīs nospēlēts par sešiem šiliņiem, lai vēlāk tiktu atdots par vecu akordeonu, kas bija vismaz divdesmit šiliņu vērts, un vispēdigi par astoņpadsmit šiliņiem skaidrā naudā nonācis pie veca, červeļaina ķīnieša; tā Kokijs, tikpat mirstīgs un nemirstīgs kā jebkura drosmīga dzīvības dzirksts uz mūsu planētas, no viena īpašnieka — Ā Moja, kuģa pavāra, kurš pirms četrdesmit gadiem Makao bija nogalinājis savu jauno, neuzticīgo sievu un tad aizbēdzis uz kuģiem, pārgāja pie Kveika — spitālīgā papuasa, kas bija vergs Degam Dotrijam, bet tas savukārt kalpoja citiem kungiem, kurus pazemīgi uzrunāja: «Jā, ser» un «Nē, ser», un «Pateicos, ser».

Maiklam gadījās vēl viens biedrs, bet Kokijs to par draugu neatzina. Tas bija Skrepss, lempīgs ņūfaundlen- diešu kucēns, kas nepiederēja nevienam, ja nu varbūt pašai «Mērijai Tērnerei», jo ne kuģa priekšgalā, ne pakaļgalā kucēnam nepieteicās īpašnieks, nedz arī kāds atzinās to uz kuģa atnesis. Tā nu viņu nosauca par Skrepsu, un, tā kā viņš nepiederēja nevienam, tad piederēja visiem un piederēja tik lielā mērā, ka misters Džeksons solījās apgriezt A Mojam sprandu, ja tas kucēnu pienācīgi nebarošot, bet Sigurds Halvorsens kuģa priekšgalā reiz gandrīz apgrieza sprandu Henrikam Jertsenam, kad tas bija ar kāju paspēris kucēnu nost no ceļa. Kad Simons Niši- kanla, kas bija gan liels un resns miesās, bet pastāvīgi gleznoja maigus, salkanus, sievišķīgus akvarelīšus, kādu dienu apskaitās, kad šunelis apgāza viņa molbertu, un meta tam ar saliekamo krēslu, viņam uz pleca uzgula Grimšova milzīgā, gaļīgā roka tik cieši, ka apgrieza viņu kā vilciņu, bezmaz nolidināja garšļaukus uz klāja un atstāja saspiestajā plecā zilumus uz vairākām dienām.

Maikls, lai arī pilnīgi pieaudzis suns, bija tik jautras dabas, ka meklēt meklēja izdevību iztrakoties ar Skrepsu. Viņa rotaļāšanās instinkts bija tikpat spēcīgs kā ķermeņa uzbūve, tādēļ viņš pastāvīgi nokausēja Skrepsu tā, ka tas palika nevarīgi guļam uz klāja, elsa, smējās aizslāpušām lūpām un ar piekusušajām priekšķepām vārgi atvairīja Maikla šķietami niknos uzbrukumus. Maikls vienmēr ielaidās cīņā, kaut arī Skrepss bija vismaz trīsreiz lielāks par viņu un ar smagajām ķepām un visu augumu atgādināja mazu zilonēnu, kas iebridis pīpeņu pļavā. Tikko atguvis elpu, Skrepss no jauna bija gatavs plosīties, un arī Maikls bija atguvies, lai stātos tam pretī. Tas viss Maikl am bija lielisks treniņš, stiprinaja viņu gan miesa, gan garā.

12 NODAĻA

Tā Muļķu kuģis vagoja jūru, Maikls draiskojās ar Skrepsu, izjuta dziļu cieņu pret Kokiju, ļāva tam ķircināties un pieglaimoties, dziedāja kopā ar stjuartu un dievināja to; Dotrijs ik dienu izdzēra savas sešas kvartas un ik mēneša pirmajā datumā iekasēja algu, un apbrīnoja Čārlzu Stovu Grīnlīfu kā cildenāko cilvēku uz kuģa; Kveiks apkalpoja un mīlēja savu kungu, nebēdādams, ka āda uz pieres, spitālībai progresējot, kļūst arvien biezāka un tumšāka; Ā Mojs vairījās no melnā papuasa kā no mēra, mazgājās vienā gabalā un ik nedēļu vārīja gultas drēbes; kapteinis Dons vadīja kuģi un raizējās par savu īres namu Sanfrancisko; Grimšovs, gaļīgās rokas uz ceļiem atspiedis, plijās virsū augļotājam, lai tas iegulda pasākumā tikpat daudz naudas, cik viņš ieguldījis no saviem kviešu tīrumiem; Simons Nišikanta slaucīja nosvīdušo kaklu piespeķotā zīda mutautā un augām dienām gleznoja akvareļus; stūrmanis neapnikdams ar paštaisīto atslēgu zaga ziņas par platuma un garuma grādiem; un Vecais Jūrnieks remdēja sirdi ar skotu viskiju, smēķēja smaržīgus Havannas cigārus, trīs par dolāru, kuri bija iepirkti uz ekspedīcijas rēķina, un visu laiku buldurēja par pekles karstumu laivā, par nevienam nezināmiem azi- mutiem un dārgumiem, kas vienas ass dziļumā aprakti smiltīs.

Šī okeāna daļa, kur kuģis patlaban šķēla viļņus, Dotrijam likās gluži tāda pati kā jebkura cita; viņš nesaskatīja ne mazākās atšķirības. Nekur nepavīdēja zeme. Ar kuģi centrā apvārsnis iezīmēja nemainīgu un mūžīgu pasaules apli. Vienīgi kompasa adata rādija «Mērijas Tēr- neres» kursu. Saule ik rītu nešaubīgi uzlēca austrumos un tikpat nešaubīgi norietēja rietumos, ko, protams, ar attiecīgām korektūrām deklinācijā un deviācijā apstiprināja kompass; un naktī spīdekļi un zvaigznes nemainīgi turpināja savu gaitu pa debess velvi.

Šajā okeāna daļā matroži dežurēja mastos no rītausmas līdz mijkrēslim, kad «Mērija Tērnere» likās dreifā, lai pārlaistu nakti. Kad pagaja vēl kads laiciņš un, pēc Vecā Jūrnieka vārdiem, mērķis tuvojas, augstāk pārvācās arī visi trīs dēkas akcionāri. Grimšovs apmierinājās ar grotmasta zāliņu. Kapteinis Dons uzrāpās augstāk un jāteniski uzsēdās uz fokmasta rājas. Simons Nišikanta pārtrauca debess un jūras krāsu gleznošanu pansionāta audzēkņu stilā un, divu aiz smiekliem vai plīstošu slaidu matrožu celts, stumts un balstīts, uzsvempās uz bezān- masta šķērszāliņa, ar pūlēm kaut kā novietoja resnās miesas un alkatībā pēc zelta vēroja saulē vizošo jūru, pacēlis pie acīm tālskati, kuru kāds reiz bija ieķīlājis viņa bodē un nebija izpircis.

—   Savādi, — purpināja Vecais Jūrnieks, — pavisam savādi. Šī ir tā pati vieta. Kļūdīšanās nav iespējama. Trešajam virsniekam pilnīgi varēja uzticēties. Kaut arī viņam bija tikai astoņpadsmit gadu, kuģi viņš vadīja labāk neka kapteinis. Vai viņš pēc astoņpadsmit dienām neaizvadīja laivu līdz koraļļu salai? Bez kompasa turklāt, un jūs paši saprotat, kāds sekstantā redzams apvārsnis no mazas laivas, kad jūra bango. Viņš nomira, bet vēl mirdams norādīja pareizo kursu, un es sasniedzu koraļļu salu tūliņ otrā dienā pēc tam, kad biju viņa līķi pārvēlis pār laivas malu.

Kapteinis Dons tikai paraustīja plecus un izaicinošu skatienu pavērās armēņu ebreja neuzticības pilnajās acīs.

—       Sala tak nevarētu būt nogrimusi, — Vecais Jūrnieks smalkjūtīgi mēģināja pārtraukt neveiklo klusumu. — Tas nebija parasts sēklis vai rifs. Lauvas Galva bija trīs tūkstoši astoņi simti trīsdesmit piecas pēdas augsta. Pats redzēju, kā kapteinis ar trešo virsnieku to triangulēja.

—   Esmu visu jūru kā ar susēkli izsukājis, — kapteinis Dons viņu dusmīgi pārtrauca, — un manam susēklim nav tik reti zari, ka caur tiem nepamanīta būtu varējusi izslīdēt četru tūkstošu pēdu augsta virsotne.

—   Dīvaini, dīvaini, — Vecais Jūrnieks vēlreiz nomurmināja, daļēji atbildēdams pats savām domām, daļēji vērsdamies pie dārgumu meklētājiem. Tad, pēkšņi atplaukdams, viņš turpināja: — Nu, protams, kapteini Don, mainījusies nosliece. Vai esat ņēmis vērā noslieci par pusgadsimtu? Starpībai jābūt lielai. Cik es, pats navigacijā maz jēgdams, noprotu, tos laikus magnēta adatas nosliece, liekas, nebija tik smalki izpētīta kā tagad.

—   Platuma grādi aizvien bijuši platuma grādi — un garuma grādi ir un paliek garuma grādi, — kapteinis atbildēja. — Noslieci un deviāciju izmanto, izvēloties kursu un aprēķinot ceļu.

Simonām Nišikantam tā bija ķīniešu ābece, un viņš tūliņ pārsviedās Vecā Jūrnieka pusē.

Taču Vecais Jūrnieks bija godavīrs. Piekrizdams ebreja domām, viņš negribēja nonievāt arī kapteiņa teikto.

—   2ēl, — viņš sacīja kapteinim Donam, — ka jums ir tikai viens hronometrs. Varbūt vainīgs tieši hronometrs. Kā gan jūs varējāt doties ceļā ar vienu pašu hronometru?

—   Es biju ar mieru iegādāties divus, — ebrejs lūkoja aizstāvēties, — jūs taču atceraties, Grimšov?

Kviešu audzētājs negribīgi pamāja, bet kapteinis atcirta:

—   Divus, bet ne trīs.

—   Ja divi ir labāk nekā viens, kā jūs pats teicāt un Grimšovs var apliecināt, kāds tad labums no trim? Tikai liekas izdošanas.

—   Bet, ja jums ir divi hronometri, kā jūs pateiksiet, kurš no tiem rāda aplam? — noprasīja kapteinis Dons.

—   Nekā nesaprotu, — atteica augļotājs, skeptiski paraustīdams plecus. — Ja jau jūs nevarat noteikt, kurš no diviem rāda aplam, tad noteikt to ar diviem dučiem hronometru būs vēl grūtāk. Ar diviem ir drošība vismaz par piecdesmit procentiem, ka viens no tiem rāda nepareizi.

—   Bet jūs nesaprotat…

—   Saprotu tikai to, ka gudrā runāšana par navigāciju ir tīrā ģeķība. Manā kantorī strādā četrpadsmitgadīgi puišeļi, kas prot rēķināt tā, ka iebāzīs jūs visus maisā. Pajautājiet viņiem — ja divi hronometri nav labāki par vienu, kāpēc tad divi tūkstoši būs labāki? Un viņi jums bez domāšanas atbildēs — ja divi dolāri nav labāki par vienu, tad arī divi tūkstoši nav labāki. Tas taču katram saprotams.

—   Tikpat jūs neizprotat galveno principu, — Grimšovs viņam uzbrēca. — Es jau toreiz sacīju: ja pieņemam kapteini Donu par līdzdalībnieku, tad vienīgi tādēļ, ka mums nepieciešams cilvēks, kas prot vadīt kuģi, jo ne jūs, ne es no navigācijas nejēdzam nenieka. Jūs sacījāt: «Jā, protams,» — bet, tikko sākās runa par trīs hronometru pirkšanu, ņēmāties tēlot, ka navigācijā neesat mazāk pieredzējis par viņu. Jūs nobijāties no izdevumiem. Vairāk par to jūsu galvā nekam nav vietas. Jūs to vien darāt kā staigājat, meklēdams, kur varētu pa vecam nopirkt lāpstu par sešdesmit astoņiem centiem, lai izraktu dārgumus par desmit miljoniem dolāru.

Degs Dotrijs gribot negribot lāgiem dabūja noklausīties šīs sarunas, kas drīzāk atgādināja lamāšanos nekā apspriedi. Simonām Nišikantam tās parasti beidzās ar to, ko jūrnieki dēvē par «jūras nīgrumu». Viņš stundām ne ar vienu nesarunājās, nevienam neatbildēja, ja viņu uzrunāja. Veltīgi izmēģinājies ar gleznošanu, viņš pēkšņi neganti apskaitās, saplēsa neizdevušos akvareļus, sabradāja tos ar kājām, tad paņēma savu lielkalibra šauteni, apsēdās šonera priekšgalā un mēģināja nošaut kādu no bara atpalikušu tunci, baltkrūti vai delfīnu. Likās, viņam sagādā milzu baudu ielaist lodi kādas lielas, krāsās mirguļojošas zivs ķermenī, uz mūžiem pārtraucot tās līksmo deju viļņos, un noskatīties, kā tā, uz sāniem apvēlusies, lēnām nogrimst jūras dzelmē.

Ja tuvumā parādījās vaļu bars, Nišikanta vai prātu zaudēja aiz kāres sagādāt sāpes kādam no milzīgajiem dzīvniekiem. Viņš sašāva barā varbūt kādus divdesmit milzeņus, un tie, ložu sadzelti, kā pātagas cirtienu saņēmuši kumeļi, palēcās gaisā vai, asti savēzējuši, panira zem ūdens un, kā neprātīgi traukdamies projām, sakūla okeānu baltās putās.

Vecais Jūrnieks skumīgi nogrozīja galvu; un Degs Dotrijs, kuram arī sāpēja sirds par nevainīgo dzīvnieku spīdzināšanu, juta līdzi Vecajam Jūrniekam un bez prasīšanas atnesa viņam vienu no dārgajiem cigāriem — trīs par dolāru —, lai nomierinātu vecā prātus. Grimšovs ņirdzīgi saviebās un nopurpināja:

—   Nelietis. Smerdelis. Neviens, kurā vēl palicis kaut kas cilvēcisks, neizgāzīs dusmas pār nevainīgiem radījumiem. Tas ir no tādiem subjektiem, kurš spēj, ja jūs viņam nepatiksiet vai atļausieties pakritizēt viņa zināšanas gramatikā vai aritmētikā, iespert jūsu sunim ar kāju vai… to pat noindēt. Vecajos, labajos laikos mēs Kolusā tādus gluži vienkārši uzvilkām zarā, lai gaiss, ko elpojam, būtu tīrs.

Kapteinis Dons bija pirmais, kas sāka atklāti protestēt.

—   Paklausieties, Nišikanta, — viņš teica, dusmās no- bālis, drebošām lūpām. — Tā ir nelietība, ko jūs darāt, un ar nelietību jums tiks atmaksāts. Es zinu, ko runāju. Un neviens jums nav devis tiesības šādā veidā riskēt ar mūsu dzīvību. Vai valis nenogremdēja loču kuģi «Annija Maina» pie pašiem Zelta Vārtiem? Vai man toreiz, kad jaunībā biju otrais matrozis uz brigas «Bērnkāsla», ceļā uz Hakodatu nevajadzēja nostāvēt pie sūkņa pa divi maiņām un sūknēt ārā ūdeni tādēļ, ka valis bija iesitis kuģī caurumu? Un vai trīsmastnieks — vaļu zvejas kuģis «Eseksa» nenogāja dibenā pie Dienvidamerikas rietumu krasta tādēļ vien, ka liela valiene sašķaidīja kuģi sīkās šķembās, un jūrniekiem glābšanas laiviņās vajadzēja irties tūkstoš divsimt jūdžu līdz tuvākajai sauszemei?

Simons Nišikanta, nepagodinādams kapteini ar atbildi, turpināja izgāzt savas dusmas, izšaujot uz pēdējo vali, kas vēl nebija paguvis pazust no viņa redzes loka.

—   Es atceros vaļu kuģi «Eseksu», — Vecais Jūrnieks uzbilda Degam Dotrijam. — Kuģi patiesi nogremdēja valiene, kam blakus bija telēns. Tilpnes pieplūda par divām trešdaļām. Kuģis nogāja dibenā nepilnas stundas laikā. Par vienas laivas likteni vēl šobaltdien nekas nav zināms.

—   Vai kāda laiva nesasniedza Havaju salas, ser? — Dotrijs goddevīgi un pazemīgi ieminējās. — Vismaz es pirms gadiem trīsdesmit sastapu Honolulu kādu večuku, kas stāstīja, ka esot bijis harpunētājs uz vaļu kuģa, ko valis nogremdējis pie Dienvidamerikas krastiem. Tā bija pirmā un pēdējā reize, kad esmu par to kaut ko dzirdējis, līdz tagad dzirdu jūs to pieminam, ser. Manuprāt, tas būs bijis tas pats kuģis, ser, kā jums šķiet?

—   Ja vien vaļi nav rietumu krastā nogremdējuši vel kādu kuģi, — atteica Vecais Jūrnieks. — Par to vienu — par «Eseksu» — ziņas drošas. Tas ir vēsturisks fakts. Jādomā, stjuart, ka cilvēks, kuru jūs esat sastapis, tiešām bijis no «Eseksas».

13. NODAĻA

Kapteinis Dons diendienā pūlējās no rīta līdz vakaram, sekodams saulei tās gaitā pa debess velvi, skaitļodams laika vienādojumus, aprēķinot aberāciju, kas rodas Zemes riņķojumā pa orbitu, lēsdams garuma un platuma grādus, līdz pašam galva sāka griezties.

Simons Nišikanta atklāti ņirgājās par kapteiņa neveiksmi navigācijā un turpināja šaut uz vaļiem, kad bija labā prātā, un šaut uz vaļiem, jūras putniem un visu, ko vien iespējams ievainot, kad viņu māca niknums un vilšanās par to, ka pie apvāršņa neiznirst Lauvas Galva ar Vecā Jūrnieka apsolīto dārgumu salu.

—   Pierādīšu jums, ka neesmu skopulis, — Nišikanta paziņoja kādu dienu, kad bija piecas stundas nokvernējis masta galā, vērodams jūru. — Kapteini Don, par cik mēs būtu varējuši Sanfrancisko iegādāties hronometrus, tas ir, protams, labus lietotus hronometrus?

—   Teiksim, par simt dolāriem, — kapteinis atbildēja.

—   Lieliski. Es to nejautāju aiz ziņkārības. Izdevumus par hronometriem mēs būtu dalījuši uz trim galviņām. Bet tagad es maksāju viens pats. Pasakiet matrožiem, ka es, Simons Nišikanta, maksāju simt zelta dolāru tam, kurš pirmais ieraudzīs zemi mistera Grīnlīfa uzdotajos platuma un garuma grādos.

Taču matrožiem, kas barā aplipa ap mastiem, bija lemts piedzīvot vilšanos, jo tikai divas dienas viņiem iznāca vērot okeāna plašumus, cerot uz bagātīgo atalgojumu. Jāteic, ka tas nebija Dega Dotrija nopelns vien, kaut gan arī ar viņa nodomu un rīcību būtu pilnīgi pieticis, lai matroži pārtrauktu tālākos vērojumus.

Reiz, nokāpis lejā tilpnē zem kuģa pakaļgala kajītes, viņš iedomājās pārbaudīt, cik kastu vēl atlicis ar viņa vajadzībām iepirkto alu. Viņš pārskaitīja kastes, negribēja ticēt pats savām acīm, uzrāva vēl dažus sērkociņus un veltīgi pārmeklēja visu tilpni, cerēdams ieraudzīt kādā kaktā paslēptus papildu krājumus.

Apsēdies zem kajītes lūkas, viņš tā nodēdēja pārdomās veselu stundu. Skaidrs — vainīgs ebrejs, viņš_ nosprieda, ebrejs, kas bija piekritis divu hronometru iegādei «Mērijas Tērneres» vajadzībām, bet liedzies pirkt trešo, ebrejs, kas bija piekritis norunai par Dotrija apgādi ar sešām pudelēm dienā. Stjuarts vēlreiz pārskaitīja kastes, lai būtu drošs, ka nav maldījies. Vairāk par trim viņš nesaskaitīja. Un, tā kā katrā kastē bija divi duči pudeļu, bet viņa dienas deva — sešas pudeles, viņš saprata, ka raugās acīs nepieviļamai īstenībai — krājumu pietiek vairs tikai divpadsmit dienam. Un divpadsmit dienas ir gaužām īss laika sprīdis no šā nepārredzamā jūras klaja līdz tuvākajai ostai, kur var iepirkt alu.

Izlēmis, kas darāms, stjuarts laiku lieki netērēja. Pulkstenis rādīja bez ceturkšņa divpadsmit, kad viņš izlīda no tilpnes, aizvēra lūku un steidzās klāt galdu. Viņš pusdienu laikā apkalpoja ēdējus un tikai ar pūlēm novaldījās, neuzmaucis Simonām Nišikantam galvā terīni ar šķelto zirņu viru. Viņu atturēja vienīgi doma par to, ko bija nolēmis šo pašu pēcpusdienu izdarīt lielajā noliktavā, kur glabājās saldūdens muciņas.

Pulksten trijos, kad Vecais Jūrnieks droši vien snauda savā kajītē, bet kapteinis Dons, Grimšovs un puse sardzes matrožu bija uzrāpušies mastos, cerēdami no jūras tumšzilās dzelmes izburt Lauvas Galvu, Degs Dotrijs norāpās pa kāpnēm lielajā noliktavā. Tur garās rindās ar šauru eju pa vidu uz sāniem gulēja nospundētas saldūdens muciņas.

No krekla azotes stjuarts izvilka urbja rokturi, sameklēja bikšu kabatā puscollas garu urbīti un piestiprināja to pie roktura. Notupies ceļos, viņš urba caurumu pirmās muciņas galā, līdz no tās sāka tecēt ūdens un krāties netīra peļķē uz tilpnes grīdas. Viņš strādāja ātri, izurbdams caurumus visās muciņās pirmajā rindā, kas veda tilpnes dziļumā, kur bija krietni tumšs. Sasniedzis pirmās rindas galu, viņš uz brīdi pārtrauca nedarbu, klausīdamies, kā ūdens daudzās sīkās urdziņās, liegi burbuļodams, iztek zemē. Bet viņa dzirdīgās ausis uztvēra līdzīgu burbuļošanu no labās puses otrā ejā. Ciešāk ieklausījies, viņš bija ar mieru apzvērēt, ka arī tur dzird urbi griežamies cietajā kokā.

Pēc mirkļa, rūpīgi noslēpis savus darbarīkus, viņš uzlika roku uz pleca cilvēkam, kuru tumsā gan nepazina, bet kurš, ceļos nometies, sirdīgi urba caurumu muciņai pierē. Vainīgais pat nemēģināja bēgt, un, uzrāvis sērkociņu, stjuarts ieraudzīja pret sevi pavērstu Vecā Jūrnieka seju.

—   Nu tu brīnums! — pārsteigtais stjuarts klusi nomurmināja. — Kāda joda pēc jūs tecināt ūdeni ārā?

Viņš juta vecā vīra augumu nervozi notrīcam, un sirds viņam tūdaļ atmaiga žēlumā.

—   Labi, labi, — viņš čukstēja, — no manis jums nav ko baidīties. Cik mučeles esat izurbis?

—   Visu šo rindu, — skanēja klusa atbilde. — Jūs taču mani nenodosiet… tiem citiem?

—   Nenodošu? — Dotrijs klusi pasmējās. — Es jums neslēpšu, ka esam spēlējuši vienu spēlīti, kaut gan nesaprotu, kādēļ jums tas jādara. Es nupat beidzu urbt caurumus visā savā rindā. Ieteiktu jums, ser, klusītēm manīties prom, kamēr vēl nekas nedraud. Visi sarāpu- šies mastos, un jūs neviens neievēros. Es palikšu te un pabeigšu darbu, iztecināšu muciņas ar tādu aprēķinu, lai ūdens pietiek tikai divpadsmit dienām.

—   Man gribētos ar jums parunāties… visu izskaidrot, — čukstēja Vecais Jūrnieks.

—   Labi, ser, un es atzīšos, ka mirstu aiz ziņkāres to uzzināt. Būšu jūsu kajītē, teiksim, pēc minūtēm desmit, un tur varēsim izrunāties, cik vien sirds vēlas. Lai kāda būtu jūsu spēlīte, esmu ar jums. Tādēļ, ka arī mana vienīgā vēlēšanās ir drīzāk nokļūt kādā ostā, un vēl tādēļ, ka jūs man patīkat un es jūs dziļi cienu. Bet nu pasteidzieties! Pēc desmit minūtēm būšu pie jums.

—   Jūs man arī ļoti patīkat, stjuart, — vecais vīrs drebošā balsī atzinās.

—   Jūs man gaužām patīkat, ser… sasodīti labāk nekā tās rijīgās haizivis tur augšā. Bet par to parunāsim vēlāk! Tagad ejiet prom no šejienes, lai es varu notecināt atlikušo ūdeni.

Pēc stundas ceturkšņa, kamēr rijīgās haizivis vēl tupēja mastos, Čārlzs Stovs Grīnlīfs sēdēja kajītē, sīkiem malciņiem sūca viskiju, bet Degs Dotrijs stāvēja galda otrā pusē viņam pretim un dzēra alu tieši no pudeles.

—   Jūs varbūt neesat to iedomājies, — teica Vecais Jūrnieks, — bet es jau ceturto reizi ceļoju pēc apraktās mantas.

—   Jūs gribat sacīt… — Dotrijs ieminējās.

—   Tieši to. Nekādas apslēptas mantas nav. Tās nekad nav bijis, tāpat kā nekad nav bijis Lauvas Galvas, brauciena laivā un daudzo pieturpunktu, kuriem nav nosaukuma.

Dotrijs apjucis ielaida pirkstus sirmajā matu cekulā un atzinās:

—   Jāteic, tas jums izdevies, ser. Es tak arī noticēju apraktajai mantai.

—   Un man jāteic, stjuart, ka priecājos to dzirdēt. Ja varu piemānīt tādu vīru kā jūs, tad saprotu, ka viltības man vēl pietiek. Nav grūti apvest ap stūri tādus, kas domā tikai par naudu. Bet jūs esat citāds, jūs nedzīvojat vienās domās par naudu. Esmu vērojis, kā jūs izturaties pret savu suni. Vērojis, kā apejaties ar savu melno puiku. Esmu vērojis jūs dzeram alu. Un tādēļ, ka jūsu sirds nav pieķērusies zemē apslēptajam zeltam, grūtāk jūs apmanit. Vieglāk par vieglu ir piemuļķot cilvēkus, kas par mantu dreb un trīc. Tie ir lēti iegūstami. Pasoliet viņiem iespēju ar vienu dolāru nopelnīt simtu, un viņi metīsies tai virsū ka izsalkušas līdakas uz ēsmu. Bet, ja pasolīsiet par vienu dolāru tūkstoš vai desmittūkstoš dolāru peļņas, viņi pavisam zaudēs sajēgu. Esmu vecs, ļoti vecs. Un man gribas atlikušo laiciņu līdz nāves stundai padzīvot, nu, kā lai saka, padzīvot pieklājīgi, mierīgi, cienīgi.

—   Un jums patīk arī tāli jūras braucieni. Es sāku saprast, ser. Tikko kuģis nonācis ap to vietu, kur vajadzētu atrasties apslēptajai mantai, atgadās negaidīta kļūme, piemēram, izbeidzas dzeramā ūdens krājumi, un tad jāiegriežas kāda ostā, bet pēc tam dārgumu medības jāsāk no jauna.

Vecais Jūrnieks pamāja, un viņa izbalējušās acis iedzirkstījās.

—   Tā bija ar «Emmu Luīzi». Izvadāju to pa jūru jūrām astoņpadsmit mēnešus, izlīdzēdamies ar ūdens apsīkumu un citiem negadījumiem. Piedevām viņi, kamēr sa- posāmies ceļam, noturēja mani četrus mēnešus vienā no Ņujorkas labakajām viesnīcām un izmaksāja man bagātīgu, patiesi bagātīgu avansu.

—   Pastāstiet tuvāk, ser, mani tas ļoti interesē, — lūdza

Dotrijs, izstāstījis par alu. — Tā ir laba ideja. Derētu kaut ko tamlīdzīgu iegaumēt arī savām vecumdienām, bet dodu godavārdu, ser, ka nekad nejaukšu jums spēli. Neuzsākšu nekā, kamēr jūs būsiet dzīvs, lai cik šī spēlīte vilinoša.

—   Vispirmām kārtām jānoskata bagāti vīri, tādi, kam naudas tik daudz, ka zaudējums viņus nespēj satriekt. Tādus arī vieglāk ieinteresēt…

—   Tāpēc ka tādi ir mantrausīgi, — stjuarts viņu pārtrauca, — jo vairāk naudas viņi sarausuši, jo vairāk vēl kāro.

—   Gluži pareizi, — Vecais Jūrnieks turpināja, — vismaz viņi nekā nezaudē. Tādi jūras braucieni lieliski uzlabo viņu veselību. Galu galā es viņiem nenodaru nekā ļauna, tieši otrādi — daru tikai labu un piedevām palīdzu stiprināt veselību.

—   Bet rētas — tā dziļā pār visu seju un nocirstie pirksti? Vai to visu jūs neieguvāt laivā, cīnoties ar bocmani, kas jums uzbruka? Ja ne tā, kas tad, pie visiem svētajiem, jūs tik briesmīgi apstrādājis? Acumirkli, ser, atļaujiet vispirms piepildīt jūsu glāzi! — Kad glāze no jauna bija piepildīta, Čārlzs Stovs Grīnlīfs izstāstīja, kā ticis pie rētām:

—   Vispirmām kārtām jums, stjuart, jāzina, ka esmu — nu jā, džentlmenis. Manas ģimenes vārdam ir redzama vieta Savienoto Valstu vēsturē, īstenībā vēl senāk — kad Savienoto Valstu vēl nemaz nebija. Biju sekmēs otrais, kad beidzu universitāti, kuru nevēlos nosaukt. Tātad vārds, kurā uzdodos, nav mans īstais vārds. So esmu rūpīgi sastādījis no citu cilvēku vārdiem. Man gadījās neveiksmes. Jaunības dienās es patiesi kalpoju uz kuģa, tikai tas nebija «Modrais», kuru es gluži vienkārši izdomāju, un vecuma galā tas mani baro.

Jūs jautājāt par rētām un nošķeltajiem pirkstiem? Tas gadījās tā. Braucu pulmaņa vagonā, un no rīta, kad vairums pasažieru jau bija uzcēlušies, notika katastrofa. Tā kā vagons bija pārpildīts, biju spiests novietoties augšējā guļvietā. Tas notika nesen. Pirms dažiem gadiem. Es jau toreiz biju vecs vīrs. Mēs braucām no Floridas. Sadursme gadījās augstā estakādē. Vagoni ietriecās cits citā, daži apgāzās un noripoja pa deviņdesmit pēdu augstu nogāzi izžuvuša strauta gultnē. Strauts, kā jau teicu, bija izžuvis, ūdens patvēries tikai vienā desmit pēdu platā un astoņpadsmit collu dzijā bedrē. Visapkārt lieli akmeņi, bet es iekritu tieši bedrē.

Viss norisinājās tā. Es tikko biju apģērbis kreklu, uzvilcis bikses un uzāvis kurpes un grasījos kāpt lejā. Sēdēju uz augšējās guļvietas, kājas malai pāri pārkāris, kad abas lokomotīves sadūrās. Otras puses augšējo un apakšējo guļvietu vagona pavadonis jau bija uzkopis.

Tā nu es sēdēju, kājas lejup nokāris, nezinādams, kur atrodos — kalnos vai līdzenumā, kad notika sadursme. Es kā putns nolidoju no augšējā plaukta, pārlidoju uz vagona otru pusi un pa otras puses logu ar visiem stikliem — galvu pa priekšu — ārā, tur vēlos pa deviņdesmit pēdu augsto krauju lejup, apmezdams vairāk kūleņu, nekā gribas atcerēties, un tad, pateicoties nezin kādam brīnumam, plakaniski iekritu bedrē. Ūdens nebija dziļāks par astoņpadsmit collām. Bet, tā kā es kritu plakaniski, kritiens daļēji zaudēja spēku. Es vienīgais no visa vagona paliku dzīvs. Vagons nogāzās lejā apmēram četrdesmit pēdu tālāk. No tā izvāca tikai līķus. Kad mani izvilka no ūdens bedres, es nepavisam nebiju līķis. Un, kad ķirurgi beidza mani apstrādāt, man trūka četru pirkstu, bija uz- gadījusies rēta un piedevām, kaut jūs to droši vien neuzminētu, man bija izoperētas trīs ribas.

Es nesukstījos. Padomājiet par pārējiem pasažieriem — visi pagalam. Diemžēl braucu ar brīvbiļeti, tādēļ nevarēju pieprasīt dzelzceļa sabiedrībai zaudējumu atlīdzību. Bet te nu es esmu — vienīgais cilvēks, kas jebkad no deviņdesmit pēdu augstuma iekritis astoņpadsmit collu dziļā ūdens peļķē un palicis dzīvs, lai varētu šo notikumu pastāstīt… esiet tik laipns, stjuart, piepildiet vēlreiz manu glāzi!

Degs Dotrijs izpildīja lūgumu un, stāsta satraukts un ieinteresēts, arī pats atrāva vajā vēl vienu kvartu.

—   Stāstiet tālāk, ser, stāstiet, — viņš aizsmakušā balsī mudināja, noslaucīdams lūpas. — Kā jūs nokļuvāt pie domas par dārgumu meklēšanu? Es mirstu aiz ziņkāres. Prozit, ser!

—   Jāteic, stjuart, — Vecais Jūrnieks apcerīgi turpināja, — ka esmu piedzimis ar sudraba karoti mutē, bet tā izkusa, un es kļuvu dzimtā par tādu kā pazudušo dēlu. Taču biju piedzimis arī ar cietu pakausi un lepnumu, kas nekūst. Neba tās muļķīgās katastrofas, bet dažādu citu iemeslu dēļ daudzus gadus pirms un arī pēc tās mana ģimene uzskatīja mani par mirušu, un es… ļāvu tai dzīvot. Tāds ir mans stāsts. Ļāvu savējiem dzīvot mierā. Starp citu, ģimene nebija vainīga. Nekad neesmu par to sūdzējies. Nevienam nekā neteicu. Izkausēju savas sudraba karotes pēdējās paliekas — kokvilnu dienvidjūru salās, kakao plantācijas Tongā, kaučuka un mahagoni birzes Jukatanā. Nu, un beigu beigās nonācu tiktāl, ka pārgulēju Bouerija naktsmītnēs, pārtiku no visāda draņķa Ist- saidas nožēlojamās ēdnīcās un bieži vien pusnaktīs stāvēju rindā pēc brīvmaizes, prātodams, vai nenoģībšu, pirms pienāks mana kārta.

—   Un nekad nemeklējāt palīdzību pie savējiem, — Degs Dotrijs aizgrābts nomurmināja, kad vecais uz brīdi apklusa.

Vecais Jūrnieks izslējās, lepni atmeta galvu, tad atkal to nodūra un atkārtoja:

—   Nē, nekad nemeklēju palīdzību. Es aizgāju uz nabagmāju vai lauku nespējnieku namu, ka to dēvē. Tur vilku dzīvību. Dzīvoju nožēlojami. Sešus mēnešus nomocījos kā bezpajumtes suns, bet tad man iešāvās prātā doma, kā glābties. Es sāku būvēt «Modro». Liku planku pie plankas, apšuvu to ar vara plātnēm, izraudzījos mastus, katru koku, katru baļķi, pats sakomplektēju komandu līdz pēdējam vīram, noliku katru savā vietā, ar bagātu ebreju palīdzību sapirku visu vajadzīgo un laidos burājumā pa dienvidjūrām — meklēt ass dziļumā aprakto mantu.

Redzat, — viņš paskaidroja, — tas viss notika manā iztēlē, kamēr mitinājos dzīves salauzto cilvēku patversmē.

Vecā Jūrnieka sejā pēkšņi uzplaiksnīja drūms niknums — un labā roka ar dzelžainiem pirkstiem satvēra Dotrija roku.

—   Garš un grūts ceļš man bija jānoiet, kamēr tiku laukā no nabagmājas un varēju sākt finansēt sīko, nožēlojami sīko avantūriņu ar «Modro». Vai jūs zināt, ka nabagmājā es divus gadus par pusotra dolāra nedēļā novergoju veļas mazgātavā: strādāju ar veselo roku, ar otru cik spēdams piepalīdzot; šķiroju netīro veļu, locīju palagus un spilvendrānas, līdz likās, ka mana nabaga vecā mugura pārlūzis, un neciešamas sāpes plosīja krūtis un katru collu ķermenī, kam trūka trīs ribu. Jūs vēl esat jauns cilvēks …

Dotrijs iesmējās un pakasīja sirmo matu cekulu.

— Jūs vēl esat jauns cilvēks, stjuart, — Vecais Jūrnieks satraukts stūrgalvīgi atkārtoja. — Jūs nekad neesat bijis izraidīts no dzīves. Nabagmājā cilvēki ir padzīti no dzīves. Tur neviens neciena — nē, ne tikai vecumu vien, tur vispār neciena cilvēka dzīvību. Kā lai to paskaidroju? Cilvēks tur nav miris. Bet nav arī dzīvs. Tas, kas reiz bija dzīvs, tur lēnām pārvēršas par mironi. Tā izturas pret spitālīgajiem. Vai pret garā vājiem. Es to zinu. Kad jaunībā braucu uz kuģiem, viens no mūsu leitnantiem sajuka prātā. Brīžiem viņš sāka trakot, tad mēs cīnījāmies ar viņu, izgriezām viņam rokas, sasitām viņu asiņainu, sasējam un paši sēdējām klāt un apsargājām, lai viņš nenodarītu ko ļaunu sev, mums vai kuģim. Un tā viņš, vēl dzīvs būdams, mums jau šķita miris. Vai saprotat? Viņš vairs nebija viens no mums, nebija tāds kā mēs visi. Viņš bija kļuvis citāds. Tā ir īstā atšķirība — citāds. Un tāpat nabagmājā: mēs visi — gan vēl dzīvi — bijām citādi. Jūs esat dzirdējis mani tērgājam par pekli laivā. Tā vēl būtu tīri tīkama pavizināšanās salīdzinājumā ar dzīvi nabagmājā. Šausmīgais ēdiens, netīrība, rupjība, sitieni… tā ir lopība, visīstākā loDĪba'

Divus gadus novergoju veļas mazgātavā par pusotra dolāra nedēļā. Un iedomājieties mani, kuram mutē bija izkususi sudraba karote — prāva sudraba karote, stjuart, iedomājieties mani, manus vecos, sāpošos kaulus, manu vēderu, kas vēl nebija aizmirsis jaunībā baudītos gardumus, manas smaganas, kas vēl kņudēja, atceroties dažādas izsmalcinātas delikateses, iedomājieties, stjuart, mani, kam allaž bija viegla, izšķērdīga roka, žņaudzam saujā pusotra dolāra, iedomājieties mani pārvērtušos par īstu skopuli; ne reizes neiztērēju ne penija tabakai, nekad neatļāvos ne mazākā kāruma savam kuņģim, kas dumpojās pret pretīgo, nebaudāmo draņķi, ar ko baro nabagus. Es diedelēju tabaku, lētu, riebīgu tabaku no nabaga nevarīgiem večukiem, kas ar vienu kāju jau bija kapā. Un, kad vienu rītu Semjuels Merivels, mans tuvākais kaimiņš, bija nomiris, es vispirms izčamdīju viņa noskrandušo bikšu kabatas, jo zināju, ka tur glabājas viņa vienīgā manta — puspaciņa tabakas, un tikai tad paziņoju, ka viņš ir nomiris.

Ak, stjuart, es pratu savu pusotra dolāru taupīt! Vai jūs saprotat? Es biju cietumnieks, kas ar sīciņu zāģīti lauž sev ceļu uz brīvību. Un es izlauzos!

Degs Dotrijs pacēla alus pudeli un svinīgi sacīja:

—   Uz jūsu veselību, ser!

—   Pateicos, ser, jūs mani saprotat! — Vecais Jūrnieks ar cieņu pieņēma tostu, pieskandināja glāzi pie pudeles un, stjuartam acīs skatīdamies, iedzēra. — Man vajadzēja būt iekrājušam simt piecdesmit sešus dolārus, kad aizgāju no nabagmājas, — vecais turpināja. — Bet divas nedēļas biju zaudējis, slimodams ar gripu, un vienu nedēļu sirdzis ar pleirītu, tāpēc atstāju dzīvo miroņu namu ar simt piecdesmit vienu dolāru un piecdesmit centiem kabatā.

—   Cik noprotu, ser, — Dotrijs godbijīgā apbrīnā viņu pārtrauca, — sīkais zāģītis jūsu rokās bija pārvērties par lauzni — un ar to jūs gājāt no jauna ielauzties dzīvē.

Čārlza Stova Grīnlīfa grumbainā seja un izbalējušās acis staroja, kad viņš pacēla glāzi.

—   Es dzeru uz jūsu veselību, stjuart! Jūs saprotat. Un ļoti pareizi to pateicāt. Es gāju ielauzties atpakaļ dzīves namā. Mans lauznis bija divos nāves moku gados iekrātā niecīgā naudas summiņa. Padomajiet vien! Summa, kuru tajās dienās, kad mana sudraba karote vēl nebija izkususi, es kāda brīža untumā būtu nospēlējis kārtīs. Bet tagad es kā kramplauzis atgriezos dzīvē. Aizbraucu uz Bostonu. Jūs protat gleznaini izteikties, stjuart, uz jūsu veselību!

Atkal viņi saskandināja pudeli ar glāzi — un abi vīri dzēra, raudzīdamies viens otram acīs, un abi zināja, ka raugās godīgās, saprotošās acīs.

—   Taču mans lauznis bija vārs, stjuart. Neuzdrošinājos tam uzspiesties no visa spēka. Apmetos mazā, bet pieklājīgā viesnīcā bez pansijas. Liekas, minēju jau, ka tas bija_ Bostonā. Ai, cik saudzīgi es apgājos ar savu lauzni! Ēdu tikai tik, cik nepieciešams, lai neizlaistu garu. Bet es izmaksāju vīnu citiem — smalku vīnu, lai radītu turīga cilvēka iespaidu un piespiestu viņus ticēt maniem stāstiem; iereibis (šķietami iereibis, stjuart) sāku veca vīra pļāpas par «Modro», par laivu, par daudzajiem orientācijas punktiem, kam nav nosaukuma, par smiltīs aprakto bagātību. Vienas ass dziļumā smiltīs; tas izklausījās romantiski; tas bija psiholoģiski pareizs gājiens; tas smaržoja pēc sāļās jūras, rosināja domas par pārdrošiem pirātu kuģojumiem spāņu jūrās.

Jūs būsiet ievērojis zelta tīrradni, stjuart, ko valkāju pie pulksteņķēdes? Toreiz es vēl nevarēju to iegādāties, toties runāju par zeltu, par Kalifornijas zeltu, par neizsmeļamām tīrradņu bagātībām, par milzumu zelta no četrdesmit devītā un piecdesmitā gada izrakuma. Tā bija romantika. Tas bija uzskatāmi. Vēlāk, pēc pirmā ceļojuma, mani finansiālie apstākļi ļāva man iegādāties tīrradni. Tā bija ēsma, pie kuras cilvēki kodās kā izsalkušas zivis. Arī šie gredzeni bija ēsma. Tagad tādus vairs neredz. Kad tiku pie naudas, iegādājos arī tos. Piemēram, šis pats tīrradnis. Es stāstu. Runājot par milzīgajām bagātībām, ko aprakām smiltīs, es it kā neviļus parotaļājos ar to. Un tad pēkšņi zelta gabals pamodina manī jaunas atmiņas. Sāku stāstīt par laivu, par mūsu slāpēm un badu, par trešo virsnieku, jauno zēnu, kura liegos vaigus vēl nav skāris bārdas naža asmens, stāstu, ka viņš zelta tīrradni izmantoja par gremdiņu, kad ķērām zivis.

Bet atgriezīsimies Bostonā! Ko tikai, izlikdamies piedzēris, nesamelsu saviem jaunajiem draugiem — vīreļiem, ko nicināju, nožēlojamiem stulbeņiem, ko tikai viņiem nemelsu! Bet valodas gāja plašumā, līdz kādu dienu uzradās jauns cilvēks, avīzes reportieris, un gribēja mani izprašņāt par aprakto mantu un «Modro». Es kļuvu īgns un nikns. Neuztraucieties, stjuart, neuztraucieties! Mana sirds līksmoja, kad noraidīju jauno reportieri, skaidri zinādams, ka viņš no maniem drauģeļiem jau izvilinājis stāstu visos sīkumos.

Un nākamā rīta avīzē mana leģenda ar treknu virsrakstu aizņēma pilnas divas slejas. Nu man sāka nākt apmeklētāji. Es visus smalki nopētīju. Daudz nāca tādu, kas gan gribēja mantu rakt, bet paši bija pliki. No tiem es kratījos vaļā, centos izvairīties un pacietīgi gaidīju, sa- knapinādams ēdiena tiesu vēl vairāk, jo mans kapitāls diltin dila.

Un tad ieradās viņš, mans jaunais, jautrais doktors — filozofijas doktors, un piedevām ļoti bagāts. Viņu ieraugot, mana sirds līksmē salēcās. Bet man bija atlikuši divdesmit astoņi dolāri, un es sapratu — kad tie būs cauri, atliks vienīgi nabagmāja vai nāve. Biju jau izšķīries par nāvi, nolēmis neparko neatgriezties pie viņiem — pie dzīvajiem miroņiem nabagmājā. Bet man nevajadzēja iet atpakaļ, nevajadzēja arī šķirties no dzīves. Jaunā, jautrā doktora asinis iekvēlojās, kad viņš domaja par dienvid- jūrām, un es ar saviem stāstiem iedvesu viņam nāsīs visas puķu aromāta piesātinātā gaisa smaržas, kas vēdīja no tālajām zemēm, uzbūru pasakainas ainas ar pasāta vējiem, musonu debesīm, palmu salām un koraļļu jūrām.

Viņš bija priecīgs un draiskulīgs kā jauns šunelis, bezbailīgs kā lauvēns, viegls un skaists kā leopards, mazliet jucis no izsmalcinātajiem stiķiem un domām, kas nodarbināja viņa gudro galvu. Un nu klausieties, stjuart! Pirms devāmies ceļā ar zvejas šoneri «Glostera», ko doktors bija sagatavojis ekspedīcijai un kas drīzāk līdzinājās jahtai, turklāt ātrumā vēl dažu labu jahtu pārspējot, viņš uzaicināja mani pie sevis, lai izlemtu, ko pašam ņemt līdzi. Mēs ģērbistabā apspriedām viņa garderobi, kad viņš piepeši ieteicās:

«Nezinu, ko teiks mana kundzene, ja aizbraukšu uz tik ilgu laiku. Kā jums liekas? Vai mēs varētu ņemt viņu līdzi?»

Nebiju zinājis, ka viņam ir sieva vai kāda kundzene. Neizprašanā paskatījos uz viņu, neslēpdams izbrīnu.

«Tieši tāpēc, ka jūs man neticat, lūgšu, lai viņa brauc kopā ar mums.» Viņš ērmoti, nikni iesmējās man acīs. «Nāciet ar viņu iepazīties!»

Viņš mani veda taisnā ceļā uz guļamistabu, pieveda pie savas gultas un, atvilcis segu, parādīja viņu guļam, kā viņa jau bija gulējusi tūkstošiem gadu, — slaidas, jaunas ēģiptietes mūmiju.

Un viņa devās kopā ar mums tālajā, veltīgajā ceļojumā uz dienvidjūrām un atpakaļ, un, godavārds, stjuart, es pats iemīļoju šo jauko meiteni.

Vecais Jūrnieks sapņaini vērās savā glāzē, un Degs Dotrijs izmantoja īso klusuma brīdi, lai apvaicātos:

—   Bet jaunais doktors — kā viņš uzņēma neizdevušos ekspcdiciju?

Vecā Jūrnieka sejā iemirdzējās prieks.

—   Viņš, roku man ap kamiešiem aplicis, nosauca mani par mīļu, vecu blēdi. Ak, stjuart, es jaunekli biju iemīlējis kā savu dēlu! Turēdams roku man ap pleciem, un šajā žestā bija vairāk nekā draudzīga pieklājība vien, to es skaidri nojautu, viņš teica, ka mēs vēl neesot bijuši ne pie Laplatas, kad viņš jau atklājis manu viltu. Smiedamies ne tikai jautri, bet arī mīlīgi, viņš, man vairākkārt uz pleca uzsizdams, sāka iztirzāt dažas kļūdas manā stāstā (pateicoties viņam, es tās vēlāk izkoriģēju, labi izkoriģēju, stjuart) un sacīja, ka ceļojums bijis pārlieku jauks un padarījis viņu uz visu mūžu par manu parādnieku.

Kas man atlika? Izstāstīju viņam visu patiesību. Pateicu pat savu īsto vārdu un neslēpu, no kāda kauna esmu to paglābis, pieņemot citu.

Viņš atkal aplika man roku ap kamiešiem, ticiet man, un …

Vecajam Jūrniekam aizrāvās balss un pār vaigiem noritēja asaras.

Degs Dotrijs klusēdams saskandināja ar viņu, un, iedzēris malciņu no glāzes, vecais atguvās.

— Doktors uzaicināja mani pāriet dzīvot pie viņa lielā, vientuļā majā un aizveda mani turp to pašu dienu, kad piestājām Bostonā. Viņš teicās arī nokārtot visu ar saviem advokātiem … viņu varen uzjautrināja tikko prātā iešāvusies doma. «Es jūs adoptēšu,» viņš sacīja. «Adoptēšu jūs un Ištaru.» Par Ištaru sauca meitenīti, mūsu mazo mūmiju.

Es nu biju īsteni atgriezies dzīvē, stjuart, un mani vēl solīja adoptēt. Bet dzīve ir ļauna vīlēja. Astoņpadsmit stundu vēlāk mēs viņu no rīta atradām gultā beigtu ar mazo mūmiju blakus. Sirdstrieka, asinsvada plīsums smadzenēs — nekad es to īsti neuzzināju.

Lūdzos, visādi centos pierunāt radiniekus, lai viņus abus aprok vienā kapā. Bet tie bija salti Jaunanglijas cietsirži — viņa brālēni un tantes, viņi atdāvināja Ištaru muzejam, bet man deva nedēļu laika aizvākties no mājas. Es to atstaju jau pēc stundas, un viņi vēl izkratīja manu niecīgo mantību, pirms ļāva aiziet.

Aizbraucu uz Ņujorku. Sāku to pašu spēli vēlreiz, tikai nu man bija vairāk naudas — un varēju rīkoties plašāk. Tas pats atkārtojās Ņūorleānā un Galvestonā. Pēc tam ierados Kalifornijā. Šis ir mans piektais ceļojums. Nebija viegli ieinteresēt šito trijotni. Iztērēju visu savu nelielo krājumiņu, līdz šie beidzot parakstīja vienošanos. Neganti skopuļi. Avansu man izmaksāt? Doma vien par to spēja viņus satracināt. Bet es pacietīgi gaidīju, sadzīvoju pieklājīgu rēķinu viesnīcā, vispēdīgi pasūtīju savām vajadzībām bagātīgu dzērienu un cigāru krājumu un nosūtīju rēķinu uz šoneri. Kāda brēka tur sacēlās! Visi trīs, dusmās ārdīdamies, bezmaz vai sāka plēst matus — savus un manus… Tā vis nebūšot, viņi kliedza. Un tad es saslimu. Sacīju, ka viņi man sabeiguši nervus un padarījuši mani slimu. Jo trakāk viņi plosījās, jo vārgāks es kļuvu. Līdz beidzot piekāpās. Un es tūliņ sāku atlabt. Un te nu mēs esam. Droši vien drīz stūrēsim uz Marķīza salām piepildīt ūdens mučeles. Pēc tam viņi griezīsies atpakaļ un sāks no jauna.

—   Vai jums tā liekas, ser?

—   Es atcerēšos vēl dažus svarīgus datus, stjuart, — Vecais Jūrnieks pavīpsnādams noteica. — Nav šaubu, ka viņi griezīsies atpakaļ. Es tādus pazīstu. Viņi taču ir stulbi, sīkmanīgi nejēgas, pēdīgie muļķi.

—   Muļķi! Pēdīgie muļķi! Vesels Muļķu kuģis! — Degs Dotrijs iesaucās, atkārtodams vārdus, kas viņam bija iešāvusies prātā, urbjot caurumu pēdējā muciņā un klausoties, kā labais saldūdens burbuļodams aiztek kuģa dibenā, un gardi nosmējās par atklājumu, ka Vecais Jūrnieks izspēlējis tādu pašu trumpi kā viņš.

14. NODAĻA

Nākamajā rītā pašā agrumā pirmā maiņa, kuras uzdevums bija atnest uz virtuvi ūdeni tās dienas vajadzībām, atklāja, ka muciņas tukšas. Misters Džeksons bija tā uztraucies, ka tūliņ aizskrēja meklēt kapteini Donu, un nepagāja ne pāris minūšu, kad kapteinis Dons bija uzcēlis no miega Grimšovu un Nišikantu, lai pavēstītu tiem nelaimi.

Brokastis pagāja lielā satraukumā, kurā dalību ņēma arī Vecais Jūrnieks un Dotrijs; visi trīs partneri trakoja un vaimanāja. Kapteinis Dons bija tuvu raudām. Simons Nišikanta izgāza dusmas pār nezināmo ļaundari, lai tas būtu kas būdams, un kala plānus, kā to sodīt, bet Grim- šovs tā sažņaudza milzīgās dūres, it kā būtu jau kādu sagrābis aiz rīkles.

— Man nāk prātā, ka četrdesmit septītajā … pag, nē, četrdesmit sestajā, kā tad, četrdesmit sestajā… — tēr- gāja Vecais Jūrnieks, — ka toreiz mums iznāca tāpat, tikai mazliet ļaunāk. Un laivā mēs bijām sešpadsmit. Stūrējām uz Glisteras rifu. Tādu vārdu tas dabūja, kad mūsu labais kuģītis vienu nakti to atklāja un tā krastā sašķīda. Admiralitātes kartēs tas rifs ir atzīmēts. Kapteinis Dons apliecinās …

Neviens cits viņā neklausījās, tikai Degs Dotrijs, kas cēla galdā karstus pīrāgus un sajūsmināts vēroja veco.

Bet Simons Nišikanta, pēkšņi atskārtis, ka večuks atkal sācis buldurēt, nikni uzbļāva:

—   Palieciet reiz klusu! Aizverieties! Nelabi metas, klausoties mūžīgajā «man nāk prātā» …

Vecais Jūrnieks pārsteigts palūkojās uz viņu — vai patiesi stāstā būtu kaut kas samisējies?

—   Nē, nē, ticiet man, — viņš turpināja. — Laikam jau mana vecā mēle būs paslīdējusi aplam. Tas nebija «Modrais», tas bija «Glisters». Vai tad es būtu samelsis, ka «Modrais»? Tas bija «Glisters». Maza, skaista briga, patiešām skaista, ar vara dibenu, tīri kā tāds delfīns, īsta viļņu šķēlēja, vēja rijēja. Viegla kā vilciņš. Godavārds, kungi, abām maiņām bija ko rauties, kad tā gāja pilnā gaitā. Es biju kravas uzraugs. Mēs izbraucām no Ņujorkas un uzņēmām kursu acīmredzot uz ziemeļrietumu piekrasti. Vedām aizzieģelētas pavēles …

—   Dieva dēļ, rimstieties, jel rimstieties! Jūs mani padarīsiet traku ar savām blēņām! — Nišikanta iekliedzās patiesā izmisumā. — Esiet jel cilvēks, vecais! Kāda man daļa gar jūsu «Glisteru» un aizzieģelētajām pavēlēm!

—   Jā, aizzieģelētas pavēles! — Vecais Jūrnieks starodams atsaucās. — Tie ir vārdi ar burvju spēku — aizzieģelētas pavēles! — Viņš tīksmē paklakšķināja mēli. — Tajos laikos, mani kungi, kuģi vēl brauca jūrā ar aizzieģelētām pavēlēm. Kaut arī biju kravas uzraugs un ar trūcīgu ieguldījumu piedalījos pasākumā, un man bija paredzama niecīga daļiņa guvumā, es tomēr komandēju kapteini. Jo pie manis, nevis pie viņa glabājās pavēles. Zvēru, ka pats nezināju, kas tajās rakstīts. Tikai tad, kad bijām apbraukuši apkārt Keipstifam un atradāmies Klusajā okeānā, es atlauzu zieģeli un uzzināju, ka mums jātiek uz Van Dīmena zemi. Tajos laikos to sauca par Van Dīmena zemi…

Tā bija īsta atklājumu diena. Kapteinis Dons pieķēra stūrmani, kad tas ar paštaisīto atslēgu patlaban gribēja izzagt no viņa atvilktnes piezīmes par kuģa stāvokli. Izcēlās īsa sadursme, bet vairak arī nekas nenotika, jo soms bija pārāk varens augumā, lai ar viņu ielaistos kautiņā, kapteinis Dons viņu tikai nokaunināja un par atbildi saņēma: «Jā, ser», «Nē, ser», «Atvainojiet, ser».

Iespējams, ka visnozīmīgākais bija Dega Dotrija atklājums, kaut arī tai brīdī viņš to neapzinājās. Tas atgadījās, kad «Mērija Tērnere» jau bija mainījusi kursu un Vecais Jūrnieks Dotrijam slepeni pavēstījis, ka kuģis dodas uz Taiohae Marķīza salu grupā, un Dotrijs priecīgs nolēma noskūties. Taču par vienu viņam nebija mierīgs prāts. Viņš nebija īsti pārliecināts, ka tādā nomaļā salā varēs dabūt labu alu.

Saziepējis seju putās gluži baltu, viņš jau grasījās vilkt bārdas nazi gar vaigu, kad ievēroja tumšu ādas plankumu uz pieres tieši starp uzacīm. Beidzis skūties, viņš pataustīja tumšo plankumu, brīnīdamies, kādēļ saulē iedegusi tieši šī vieta. Taču pieskārienu viņš nejuta. Tumšā āda bija nejūtīga.

Brīnums gan! Dotrijs nodomāja, noslaucīja seju un tūliņ aizmirsa plankumu.

Viņš nenojauta tā drausmo nozīmi, tāpat kā nenojauta, ka A Moja slīpās acis to sen jau bija pamanījušas un diendienā vēroja ar pieaugošām šausmām.

Dienvidrītu pasātvēju dzīta, «Mērija Tērnere» sāka ceļojumu uz Marķīza salām. Kuģa priekšgalā visi bija laimīgi. Matroži, kas saņēma mēnešalgu, nopriecājās, uzzinājuši, ka kuģis dodas uz tropu salu piepildīt saldūdens muciņas. Trīs apslēptās mantas mednieki bija īgnā omā, un Nišikanta klaji ņirgājas par kapteini Donu, apšaubot, vai šis maz pratīšot atrast ceļu uz Marķīza salām. Starp- klājā arī visi bija laimīgi — Degs Dotrijs tādēļ, ka pelnīja mēnešalgu un zināja, ka arī turpmāk dabūs kārtējo alus devu; Kveiks tādēļ, ka vienmēr bija laimīgs, ja laimīgs bija viņa saimnieks; un Ā Mojs tādēļ, ka cerēja uz drīzu izdevību dezertēt no šonera un abiem spitālīgajiem, ar kuriem bija spiests dzīvot tik tuvos kaimiņos.

Maikls dalījās starpklāja iemītnieku priekā un kopā ar stjuartu centīgi iestudēja piekto dziesmu — «Pie rokas ņem un vadi». Dziedot Maikls pēc kaut kā ilgojās, lai arī pats neapzinājās, pēc kā. Ilgojās viņš pēc zudušā bara — pirmatnējās pasaules bara no tiem laikiem, kad suns vēl nebija atnācis pie cilvēku ugunskura, kad cilvēks vēl nemaz neprata sakurt ugunskuru, kad cilvēks vēl nebija cilvēks.

Maikls bija piedzimis nesen un nodzīvojis pasaulē tikai divus gadus, tātad pats nekā par zaudēto baru zināt nevarēja. Viņu no tā šķīra tūkstošiem paaudžu; un tomēr viņa esības dzīlēs, katrā muskuļu cīpslā, katrā nervā bija saglabājušās neizdzēšamas atmiņas par tiem laikiem, kad taltāli senči joņoja barā un, kļūdami spēcīgāki paši, darīja stipru visu baru. Miegā šīs atmiņas par baru kādreiz pacēlās līdz Maikla zemapziņai. Sie sapņi bija reāli tikai tik ilgi, kamēr viņš gulēja, nomodā viņš tos gandrīz pilnīgi aizmirsa. Kad viņš bija aizmidzis vai dziedāja kopā ar stjuartu, modās ilgas pēc zaudētā bara un vēlēšanās meklēt sen aizmirstās takas atpakaļ pie tā.

Nomodā Maiklam bija cits īsts bars. Tajā ietilpa stjuarts, Kveiks, Kokijs un Skrepss, un viņš turējās ar to kopā, tāpat kā viņa pirmsenči kopā ar savu baru bija skrējuši medībās. Starpklājs bija šā bara midzenis, bet ārpus tā atradās visa pārējā pasaule — «Mērija Tērnere», kas nemitīgi šūpojās, zvalstījās un grozījās pa mainīgo jūru.

Tomēr starpklājs un tā iemītnieki Maiklam nozīmēja vairāk par baru. Viņam tās bija debesis, kur mita viņa dievs. Cilvēki senlaikos mēdza dievu izdomāt, iemiesot to akmenī, māla veidojumā vai ugunī un iemitināt kokos, kalnos vai aiz zvaigznēm. Sencilvēki bija novērojuši, ka cilvēks nomirst un līdz ar to pazūd ciltij, dzimtai, vai kā nu viņi dēvēja savu saimi, kas īstenībā bija viņu bars. Bet cilvēks nevēlējās pazust savam baram. Tā viņš iztēlē izdomāja jaunu baru, kurš nekad nezudīs un ar kuru viņš varēs kopā skriet mūžīgi mūžam. Bīdamies tumsas, kurā viņš redzēja aizgājējus pazūdam, pirmcil- vēks aiz tumsas uzcēla gaišāku valstību, laimīgākus medību laukus, līksmākus, varenākus mājokļus un dažādās valodās nosauca tos par «debesīm».

Tāpat kā dažiem viszemāk attīstītajiem pirmcilvēkiem, arī Maiklam nekad neienāca prātā veidot dievu pašam pēc savas ēnas un līdzības. Viņš neprata pielūgt ēnas. Viņš pielūdza īstu, dzīvu, neapšaubāmu dievu — ne četrkājainu, pinkainu veidolu, bet dievu ar miesu un asinīm, divkājainu, ar spalvu neapaugušu, staltu dievu stjuarta izskatā.

15. NODAĻA

Ja otrā dienā pēc tam, kad «Mērija Tērnere» bija uzņēmusi kursu uz Marķīza salām, nebūtu pierimuši pa- sātu vēji, ja kapteinis Dons, pusdienas ēdot, atkal nebūtu gremzies, ka viņam jāiztiek ar vienu pašu hronometru, ja Simons Nišikanta nebūtu par to apskaities un

izgājis ar savu šauteni uz klāja skatīties, vai neatradīs kādu dzelmju iemītnieku, ko nogalināt, un ja šis iemītnieks būtu bijis bonita, delfīns, tuncis vai kaut kas tamlīdzīgs, nevis milzīga, astoņdesmit pēdu gara valiene ar zīdāmu mazuli, ja kaut viena vienīga locekja būtu pietrūcis šai notikumu ķēdē, «Mērija Tērnere» neapšaubāmi būtu sasniegusi Marķīza salas, piepildījusi ūdens muče- les un atgriezusies, lai turpinātu apslēptās mantas meklēšanu; un Maikla, Dotrija, Kveika un Kokija ceļi būtu pašķīrušies pavisam uz citu pusi, un droši vien viņu liktenis nebūtu izvērsies tik drausmīgs.

Bet sagadījās tā, ka visi ķēdes locekļi ierindojās savās vietās. Pilnīgā bezvējā šoneris šūpojas rāmajā, gludajā jūrā, rēves un rāja brakšķēja, sacenšoties ar lielo buru dobjo, pērkonīgo plandoņu, kad Simons Nišikanta iešāva mazajam valēnam. Neticamā, gandrīz brīnumainā kārta lode mazuli ievainoja nāvīgi. Tas bija gandrīz tikpat neticami kā ar skroti nošaut ziloni. Mazulis nebija uz vietas pagalam. Tas tikai pārtrauca draiskulīgo rotaļu un brīdi palika raustīdamies guļam ūdens virspusē. Māte piesteidzās pie maza, tikko tam bija trāpījusi lode, un cilvēki uz klaja, atrazdamies vaļiem pavisam tuvu, skaidri varēja redzēt viņas satraukumu un bailes. Ar milzīgo plecu viņa centās mazuli balstīt, tad appeldēja pāris līkumu tam apkārt, pūlēdamās to sargāt un tam palīdzēt.

Visi «Mērijas Tērneres» ļaudis stāvēja pie reliņa un vēroja milzeni, kurš nebija daudz īsāks par kuģi.

—   Ja nu viņa, ser, sadomā izdarīt ar mums to pašu, ko toreiz valis izdarīja ar «Eseksu»? — Degs Dotrijs ieminējās Vecajam Jūrniekam.

—   Mēs nekā cita nebūtu pelnījuši, — vecais atbildēja, — tā ir neattaisnojama, bezjēdzīga nežēlība.

Maikls, saprazdams, ka aiz borta norisinās satraucoši notikumi, bet nespēdams pāri reliņam nekā saredzēt, uzlēca uz kajītes jumta un, ieraudzījis briesmoni, sāka nikni riet. Visu skatieni it kā pēc komandas izbīlī pievērsās viņam, un stjuarts čukstus pavēlēja sunim apklust.

—   Šī bija pēdējā reize, — Grimšovs dusmās aizslāpušā balsī klusu draudēja Nišikantam. — Ja vēl kaut reizi šajā braucienā jūs šausiet valim, es apgriezīšu jūsu nešķīsto sprandu. Varat man ticēt. Runāju nopietni. Es jums acis izspiedīšu.

Ebrejs sāji pasmīkņāja un sāka činkstēt:

—   Nekas ļauns nenotiks. Es neticu, ka «Eseksu» nogremdēja valis.

Mātes skubināts, mirstošais mazulis krampjaini pūlējās peldēt, taču velti — viņš tikai griezās uz vietas un vēlās no vieniem sāniem uz otriem.

Mezdama lokus ap mazuli, māte ar plecu nejauši piegrūdās «Mērijas Tērneres» kreisā sāna zemūdens daļai, un «Mērija Tērnere» strauji sazvēlās uz labajiem sāniem, bet tās pakaļgals izcēlās vairāk nekā jardu no ūdens. Bet ar šo nejaušo, vieglo pieskārienu sadursme nebeidzās. Tik negaidot atsitusies ar plecu, valiene, saskarsmes nobiedēta, deva spēcīgu cirtienu ar asti. Belziens ķēra reliņu tieši pie fokmasta vantīm, izsitot robu, un dēļi pašķīda, it kā tas būtu nevis kuģa borts, bet cigāru kaste.

Tas bija viss, un šonera ļaudis klusēdami izbailēs raudzījās uz jūras briesmoni, kas plosījās sāpēs par savu mirstošo mazuli.

Nākamajā stundā, kamēr attālums starp šoneri un abiem vaļiem kļuva arvien lielāks, mazulis vēl vairākkārt velti mēģināja papeldēt. Tad tas sāka krampjaini raustīties un ar asti izmisīgi kult ūdeni.

—   Tā ir agonija, — klusu noteica Vecais Jūrnieks.

—   Velns parāvis, pagalam ir, — piecas minūtes vēlāk stāvokli komentēja kapteinis Dons. — Kas to varētu iedomāties? Ar šautenes lodi! Kaut dievs mums uz pusstundu piešķirtu brīzi, lai tiekam projām no šīs bīstamās sabiedrības!

—   Par matu no nāves, — piebilda Grimšovs.

Kapteinis Dons pašūpoja galvu, bažīgi palūkodamies

uz šļauganajām burām un pārlaizdams skatienu jūrai, cerot, ka tālumā varbūt parādīsies viļņu krēpes. Bet jūra vizmoja stiklaini gluda — kā vienmēr pilnīgā bezvējā, ieapaļais izcilnis pret apvārsni izskatījās kā dzīvsudrabs.

—   Viss būs labi, — Grimšovs mierināja, — redziet, nu viņa peld projām!

—   Protams, būs labi, nekā briesmīga jau ari nebija,— Nišikanta bravūrīgi atsaucās, slaucīdams nosvīdušo seju un kaklu un kopā ar pārējiem noraudzīdamies pakaļ aizpeldošajam valim. — Esat gan jūs varoņi, ieraudzījāt prāvāku zivi, un dūša papēžos!

—       Es gan tā kā manīju, ka jums arī ģīmis nebija tik

dzeltens kā citkārt, — Grimšovs ņirdzīgi atcirta, — laikam žults bija aizplūdusi uz sirdi.

Kapteinis Dons dziļi nopūtās. Viņš bija priecīgs, ka briesmas pagājušas secen, un nemaz neiejaucās ķīviņā.

—   Jūs esat gļēvulis, — Grimšovs nerimās, — gļēvulis caurcaurēm. — Viņš pamāja ar galvu uz Veco Jūrnieku.

—   Paskatieties uz īstu vīru! Ne mazākās gļēvulibas. Viņš pat aci nepamirkšķināja un droši vien mūžā pieredzējis daudz vairāk briesmu nekā jūs. Ja man vajadzētu pēc kuģa bojāejas palikt uz vientuļas salas vai nu kopā ar vinu, vai ar jums, es tūkstoškārt labāk izvēlētos viņu. Ja'…

Viņu partrauca matrožu šausmu kliedziens.

—   Žēlīgais dievs! — kapteinis Dons ievaidējās.

Lielā valiene bija apgriezušies un peldēja tieši uz kuģi.

Viņa peldēja tik strauji, ka purns šķēla ūdeni ar tādu pašu ātrumu kā drednauts vai okeāna tvaikonis.

—   Turas katrs, ko mak! — kapteinis Dons ierēcās.

Visi sagatavojās drausmīgajam triecienam. Matrozis

Henriks Jertsens, pie stūres stavēdams, iepleta kājas, pieliecās un, sasprindzinājis plecu un roku muskuļus, no visa spēka ieķērās stūres spieķos. Daži matroži aizbēga no kuģa vidus uz pakaļgalu, citi sarāpās mastos. Dotrijs, ar vienu roku turēdamies pie reliņa, ar otru apskāva ap vidu Veco Jūrnieku.

Visi saspringa. Valis trāpīja «Mērijai Tērnerei» tieši aiz fokmasta vantīm. Vienā mirkli norisinājās tik daudz notikumu, ka cilvēka acs tos nespēja uztvert. Viens matrozis, veblīnē ieķēries, lidoja no masta ar galvu uz leju, taču otrs viņu noķēra aiz kajas un izglāba īstajā brīdī, kad šoneris sadrebēdams un brīkšķēdams pacēlās ar kreiso bortu gaisā un sazvēlās uz labajiem sāniem tā, ka ūdens pāršļāca klāju. Maikls, kas tupēja uz kajītes gludā jumta, noripoja gar labās puses bortu un, ar nagiem ieķēries dēļos un nikni rūkdams, pazuda lūkā. Šai mirklī norāvās fokmasta vantis un masts kā piedzēries saguma pret labo bortu.

—   Dieva vārds, — noteica Vecais Jūrnieks, — tas nu gan bija trieciens!

—   Mister Džekson, — kapteinis norīkoja stūrmani,

—  parbaudiet ūdens līmeni sūkņu akā!

Stūrmanis paklausīja, nenolaizdams bažīgu skatienu no vaļa, kas apgriezies aizpeldēja uz rītiem.

—   Nu, dabūjāt, ko gribējāt, — Grimšovs, pret Nišikantu pagriezies, nošņācās.

Nišikanta, sviedrus slaucīdams, pamāja un nomurdēja:

—   Jā, nu jūtos apmierināts. Dabūju, ko gribēju. Nebiju domājis, ka tādam valim tik daudz spēka. Nekad vairs tā nedarīšu.

—   Varbūt jums nekad arī vairs nebūs iespējas tā darīt, — kapteinis nogrieza kā ar nazi. — Vēl neesam tikuši galā ar šo. Tas, kas uzbruka «Eseksai», esot gājis kuģim virsū vairākas reizes, un nav pamata domāt, ka vaļu iedaba pēdējos gados butu sevišķi mainījusies.

—   Sūkņi sausi kā cukurs, ser, — misters Džeksons paziņoja pārbaudes rezultātus.

—   Viņa griežas atpakaļ! — iesaucās Dotrijs.

Aizpeldējis pusjūdzi, valis apgriezās un strauji peldēja

atpakaļ.

—   Prom no fokmasta! — kapteinis Dons uzkliedza matrozim, kurš nupat ar visu jūrnieka maisu bija izlīdis no priekšējās lūkas un nemanīja, ka fokmasts draudīgi šūpojas.

—   Sakravājies, lai laistos lapās, — Dotrijs pačukstēja Vecajam Jūrniekam, — kā žurka, kas bēg no grimstoša kuģa.

—   Mēs visi esam žurkas, — vecais atbildēja. — To es iepazinu, kad pats biju žurka citu žurku vidū tur nabag- majā.

Pa to laiku cilvēku uztraukums un bailes bija pārņēmušas arī Maiklu. Viņš uzlēca atpakaļ uz kajītes jumta, lai labāk varētu redzēt; kamēr cilvēki atkal meklēja, pie kā pieķerties, ja nāks jauns trieciens, viņš nikni rūca uz valieni, kad redzēja to pie paša kuģa gatavojamies jaunam uzbrukumam.

Trieciens ķēra «Mēriju Tērneri» pakaļgalā aiz bezān- masta vantīm. Kad kuģis pasviedās uz labajiem sāniem un Maikls kaunpilnā kārtā novēlās uz klāja, skaidri varēja dzirdēt lūstošu dēļu brīkšķēšanu. Henriku Jertsenu, kas no visa spēka turējās pie stūres, rata spējais pagrieziens aizlidināja pa gaisu ar visu stūri. Viņš uztriecās virsū kapteinim Donam, kurš nebija spējis noturēties pie reliņa. Abi vīri labu brīdi palika bez elpas guļam uz klāja. Nišikanta lādēdamies spiedās pie kajītes sienas; ķerdamies pie reliņa un mēģinādams noturēties, viņš bija norāvis pirkstiem nagus.

Kamēr Dotrijs apmeta Vecajam Jūrniekam ap vidu tauvu un piesēja viņu pie bezānmasta vantīm, iedodams rokā tauvas galu, pie kā turēties, kapteinis Dons elsdams aizrāpās līdz reliņam un pieslējās kājās.

—   Tas bija par traku, — viņš aizsmacis čukstēja stūrmanim, piespiedis roku pie sāpošajiem sāniem. — Ejiet atkal mērīt līmeni un uzmaniet aku visu laiku!

Izmantojot atelpas brīdi, vairāki matroži steigšus palīda zem draudīgi noliekušās fokmasta stengas, ienira priekšgala kajītē un naski sabāza savu mantību jūrnieku maisos. Kad Ā Mojs ar blīvi piebāztu maisu izrāpās no starpklāja, Dotrijs norīkoja Kveiku sasaiņot arī viņu mantas.

—   Lejā ūdens nav, ser, — stūrmanis ziņoja.

—   Pārbaudiet sūkņus regulāri, mister Džekson, —- kapteinis pavēlēja; viņš bija cik necik atguvies no sadursmes ar stūresvīru, arī balss skanēja brašāk. — Uzmaniet līmeni visu laiku! Viņa nāk atpakaļ, un šoneris nav tā būvēts, lai izturētu tādu dauzīšanu.

Dotrijs pa to laiku bija satvēris Maiklu padusē, gatavs nakamajā triecienā ar brīvo roku pieķerties pie takelāžas.

Griežoties apkārt, lai peldētu atpakaļ pie šonera, valie- nei misējās — un viņa pašāvās garām «Mērijas Tērneres» pakaļgalam apmēram divdesmit pēdu atstatu. Tomēr ūdens saviļņošanās pasita kuģa pakaļgalu uz augšu un nospieda priekšgalu uz leju, it kā tas kādam godbijīgi paklanītos.

—   Ja tas būtu trāpījis… — kapteinis Dons nomurmināja, teikumu nepabeigdams.

—   Tad būtu vakars, — Dotrijs pateica viņa vietā. — Valis būtu nocirtis kuģa pakaļgalu pa tīro, ser.

Valiene, šoreiz neaizpeldējusi tālāk par divsimt jardiem, atkal pagriezās un straujajā gaitā no jauna kļūdījās — neapmetot pilnu pusloku ap šoneri, viņa kuģa priekšgalā ietriecās labajā bortā. Valiene ar muguru atsitās pret šonera priekšgalu, šķietami tikai viegli noberzdamās gar klīverbomi, tomēr «Mērija Tērnere» tik smagi iegūla jūrā, ka ūdens pārvēlās pār pakaļgala reliņu. Bet tas vēl nebija viss. Klīverbomis un ūdensštagas pajuka, pajuka arī visas labā borta štagas līdz pat bugspritam, pašu bug- spritu notrieca pa kreisi, un tas saslējās stāvus. Topmasts brīdi vēl pašūpojās augstu gaisā, tad brakšķēdams nogāzās uz klāja, ietriecot ūdenī bugspritu, kas, atlūzis no priekšvadņa, tagad vilkās šonerim līdzi pa ūdeni.

—   Apklusiniet suni! — Nišikanta nikni uzbrēca Dotrijam. — Ja ne…

Maikls Dotrijam rokās nikni ņurdēja ne tikai uz va- lieni, bet uz visiem naidīgajiem, ļaunajiem dabas spēkiem, kas bija sacēluši tādu paniku divkājainajos dievos un satricinājuši viņa peldošo pasauli.

—   Prātā nenāk, — Dotrijs atcirta, — likšu viņam vēl uzdziedāt. Jūs esat pie visas jezgas vainīgs un, ja kaut ar pirkstu pieskarsieties manam sunim, nepieredzēsiet, kā šitais jūsu saceltais juceklis beigsies, nešķīstais smerdeli.

—   Pareizi sacīts, pilnīgi pareizi, — Vecais Jūrnieks, atzinīgi ar galvu pamādams, noteica. — Vai jūs, stjuart, nesameklētu kādu buraudekla gabalu vai segu, kaut ko mīkstāku un platāku šīs tauvas vietā? Tā makten griežas miesā tieši tur, kur man trūkst trīs ribu.

Dotrijs ielika Maiklu vecajam vīram rokās.

—   Paturiet viņu, ser, — stjuarts sacīja. — Un, ja tas augļotājs kaut soli pasper uz Killeniboja pusi, piespļaujiet viņam acis, kodiet, dariet, ko gribat! Es tūliņ būšu atpakaļ, ser, pirms viņš jums pagūs nodarit pāri un pirms valis dos nākamo triecienu. Un lai Killenibojs rej un rēc, cik vien viņam tīk! Viens viņa matiņš ir vairāk vērts nekā vesels bars smerdeļu un augļotāju.

Dotrijs aizdrāzās uz kajīti, atgriezās ar spilvenu un trim palagiem un, izveidojis no spilvena muguras balstu, bet palagus sasiedams kopā ar stingriem jūrnieka mezgliem, novietoja veco vīru ērti un droši un paņēma Maiklu atpakaļ pie sevis.

—   Sūce, ser! — sauca stūrmanis. — Odens sacēlies sešas, nē, septiņas collas, ser!

Matroži visi reizē aizdrāzās pāri nolūzušajam fokmas- tam uz kajīti sakravāt savu mantību.

—   Atraisiet labā borta laivu, mister Džekson, — kapteinis pavēlēja, noraudzīdamies putu vērpetē, ko bija sacēlusi valiene, peldot projām, lai sagatavotos jaunam uzbrukumam, — bet nelaidiet vēl ūdenī! Turiet to fallēs gatavu, kamēr puiši sakravājas, tad iekraujiet laivā pārtiku un ūdeni!

Laivu atraisīja un nostiprināja fallēs, bet tūliņ arī matroži tvērās pie visa, kas gadījās tuvumā, jo valiene atkal bija klāt. Šoreiz tā iebelza «Mērijai Tērnerei» pa kreiso bortu pašā vidū — un no kuģa pakaļgala varēja redzēt šonera sānus visā garumā ieliecamies un atsprāgstam atpakaļ, it kā tie būtu no finiera. Labais sāns, kuģim no trieciena sasveroties, nogrima zem ūdens, un, kad tas uznira, ūdens pāršļācās pār klāju, līdz ceļiem samērcēdams pie laivas stāvošos matrožus, bet pēc tam aizplūda pa kreisā sāna ūdenslūkām.

—   Palaist failes! — nokomandēja kapteinis Dons no kuģa pakaļgala. — Celiet augšā! Pār malu! Pieturēt! Ātri!

Laiva nu bija pāri bortam, ar malu balstoties pret «Mērijas Tērneres» reliņu.

—   Desmit collas, ser, ūdens ceļas strauji, — ziņoja stūrmanis, izmērījis līmeni.

—   Eju pēc instrumentiem, — paziņoja kapteinis Dons ceļā uz kajīti. Jau pa pusei pazudis lūkā, viņš apstājās un, ņirdzīgi pagriezies uz Nišikantas pusi, piebilda: —Un pēc sava vienīgā hronometra.

—   Pusotras pēdas, un joprojām ceļas, — stūrmanis nokliedza viņam nopakaļ.

—   Mums arī derētu sakravāties, — Grimšovs, sekodams kapteinim, uzbilda Nišikantam.

—   Stjuart! — Nišikanta uzsauca. — Ejiet lejā un salieciet vienkop manas gultas drēbes! Par pārējo parūpēšos pats.

—   Jūs, mister Nišikanta, varat vākties pie velna un visi citi arī, — Dotrijs mierīgi atteica un tūliņ godbijīgi un laipni pievērsās Vecajam Jūrniekam. — Lūdzu, paturiet Killeniju, ser! Es sakravāšu jūsu mantas. Vai ir kaut kas tāds, ko jūs īpaši gribētu paglābt, ser?

Džeksons piebiedrojās viņiem, un, kamēr visi pieci drudžainā steigā un bailēs vāca kopā un saiņoja labāko un vērtīgāko, «Mērija Tērnere» saņēma jaunu triecienu. No negaidītā trieciena visi smagi atsitās pret kreiso bortu, un Simons Nišikanta savā kajītē, žēlabaini lādēdamies, gaudās, ka pret guļamlāvas malu briesmīgi sadauzījis ribas. Taču viņa gaudas noslāpa lūstoša koka trakajos brīkšķos uz klāja.,

—   Šķēpeles, vairāk nekas pāri nepaliks, — kapteinis Dons sacīja, kad troksnis augšā apklusa un viņš pats, hronometru pie krūtīm piespiedis, kāpa pa trapu augšup.

Nodevis hronometru kādam matrozim, viņš atgriezās kajītē, un stjuarts palīdzēja uzstiept augšā viņa lādi, bet viņš pēc tam gāja talkā stjuartam uznest uz klāja Vecā Jūrnieka lādi. Tad viņš kopā ar Dotriju un dažiem enerģiskiem matrožiem nokāpa pārtikas noliktavā — un no rokas rokā augšup sāka ceļot pārtikas krājumi: laša un vēršgaļas konservi, marmelādes burkas un biskvītu kastes, sviests, kondensētais piens, vārdu sakot, visi konservētie, kūpinātie, kaltētie un kondensētie produkti, kādus mūsu dienās ņem līdzi jūras braucienos cilvēku iztikai.

Dotrijs un kapteinis izlīda no noliktavas pēdējie un abi reizē pacēla acis uz augšu, uz tukšo vietu, kur vēl nule pret debesīm bija slējušās grotmasta un bezānmasta sten- gas. Nākamajā mirkli viņu skatieni pievērsās koka gabaliem uz klāja. Bezānmasta stenga bija izdūrusies cauri burai un, iestrēgusi blīvajā audeklā, svērteniski šūpojās gaisā, bet grotmasta stenga gulēja šķērsu pāri sadragātajām starpklāja kāpnēm.

Kamēr valiene, ar postu un iznīcību atriebdama savas sāpes, aizpeldēja jaunam uzbrukumam nepieciešamajā attālumā, visi «Mērijas Tērneres» ļaudis sapulcējās ap labā borta laivu un sagatavoja to nolaišanai ūdenī. Uz klāja bija sakrājies pamatīgs mantu un ūdensmuciņu kalns. Paskatoties uz to un uz cilvēku pulciņu, bija skaidri redzams, ka krava laivai krietni par lielu.

—   Matroži katrā ziņā jāņem līdzi, viņi prot airēt, — sacīja Simons Nišikanta.

—   Bet vai mēs ņemsim līdzi jūs? — drūmi prātoja Grimšovs. — Jums vajag pārāk daudz vietas, un jūs vispār esat lops.

—   Šķiet, ka ņemsiet gan, —atcirta augļotājs, tik strauji atraudams vaļā kreklu, ka aizlidoja četras pogas; kreisajā padusē uz kailas miesas siksnā tik parocīgi karājās četrdesmit ceturtā kalibra automātiskais revolveris, ka tā spalu varēja satvert vienā mirklī. — Domāju gan, ka būšu vēlams pasažieris un vienlaikus varēsim atbrīvoties no nevēlamajiem.

—   Ja nu jūs tā gribat, — fermeris ironiski atteica, bet viņa milzīgās rokas neviļus sažņaudzās, it kā spiestu kādam dziesmu ciet. — Starp citu, jūs tiešām būsiet vēlams, kad mums sāks aptrūkt pārtikas, — un arī tad tikai savu lielo miesu dēļ, ne citā nolūkā. Nu, un kurš jums šķiet nevēlams? Varbūt tas melnais? Tam noteikti nav revolvera.

Taču viņa zobošanos pārtrauca vaļa nākamais uzbrukums — belziens pa šonera pakaļgalu sagāza stūres būdu un izsita no ierindas stūres ierīci.

—   Cik augstu sakāpis ūdens? — kapteinis Dons jautāja stūrmanim.

—   Trīs pēdas, ser, es tikko izmērīju, — stūrmanis atbildēja. — Man šķiet, ser, vajadzētu daļēji piekraut laivu. Tūliņ pēc nākamā trieciena to varēs nolaist ūdenī, sakraut pēdējās mantas, tad sakāpsim paši un laidīsim prom.

Kapteinis Dons piekrītoši pamāja.

—   Jārīkojas ātri, — viņš sacīja. — Visiem sagatavoties! Jūs, stjuart, Ieciet pāri pirmais, es jums pasniegšu hronometru.

Nišikanta kareivīgi izslēja resno, smago augumu, piegāja pie kapteiņa un, krekla krūtežu pavēris, parādīja revolveri.

—   Laiva nespēs visus uzņemt, — viņš teica, — un stjuarts ir viens no tiem, kas tajā nekāps. Sapratāt? Paturiet to prātā! Stjuarts ir viens no tiem, ko laivā neuzņems.

Kapteinis Dons dzedrām acīm vērās uz ieroci, bet šai mirklī viņam apziņā uzplaiksnīja atmiņas par skaistajiem īres namiem Sanfrancisko.

Viņš paraustīja plecus.

—   Laiva tikpat būs pārslogota ar visu šo drazu. Labi, rīkojieties pēc sava prāta, tikai neaizmirstiet, ka es esmu vienīgais mācītais jūrnieks, un, ja jūs vispār vēl kādreiz gribat ieraudzīt savas ķīlu bodes, tad iegaumējiet, ka ar mani jāapietas ļoti maigi un uzmanīgi. Stjuart!

Dotrijs piegāja pie kapteiņa.

—   Laivā jums nebūs vietas… jums un vēl dažiem. Man ļoti žēl.

—   Slavēts dievs! — atsaucās Dotrijs. — Es traki baidījos, ka jūs uzstāsiet, lai braucu jums līdzi, ser. Kveik, paņem manas mantas un iekrauj otra borta laivā!

Kamēr Kveiks izpildīja pavēli, stūrmanis pēdējoreiz izmērīja līmeni un paziņoja, ka tas pacēlies līdz trīsarpus pēdām, un matroži sāka kraut vieglākās mantas labā borta laivā.

Izstīdzējis, stiegrains skandināvu matrozis ar nošļauk- tiem pleciem, sešarpus pēdu augumā, kārns kā sklanda, ar gaišzilām acīm un, protams, gaišu ādu un matiem, piesteidzās Kveikam palīgā.

—       Šurp, Garo Džon! — pavēlēja stūrmanis, -r- Tava laiva ir šeit. Tev jāpalīdz te!

Garais puisis mulsi pasmaidīja un stomīdamies atteica:

—   Es labāk tur, kur pavars.

—        Lai tikai iet, būs laivā par vienu mazāk, — Nišikanta izšķīra strīdu. — Vai vēl kāds grib pāriet?

—        Katrā ziņā! — Degs Dotrijs nekautrēdamies ņirgājās. — Man domāt, viss, kas vēl atlicis no mana alus, tiks iekrauts mūsu laivā … ja jums nav iebildumu.

—   Par diviem centiem … — Nišikanta nikni nošņācās.

—        Par diviem miljardiem centu arī jūs neuzdrošinātos ar mani sastrīdēties, rīkļu rāvējs gatavais, — atcirta Dotrijs. — Vienu otru jūs, iespējams, varat iebiedēt, tikai ne mani. Par diviem miljardiem centu arī jūs šai brīdī neuzsāktu strīdu ar mani. Garais Džon! Nes šurp veselo alus kasti, aizsākto arī un krauj mūsu laivā! Nu, Nišikanta, sakiet kādu vārdiņu, ja pietiek dūšas!

Simons Nišikanta neiedrošinājās vērsties pret stjuartu un vispār lāgā nesaprata, ko iesākt; no nepatīkamās situācijas viņu izglāba kliedziens:

—   Nāk atkal virsū!

Katrs pieķērās, kur gadījās, un turējās, līdz valiene atlauza «Mērijai Tērnerei» vēl dažus dēļus. Šoneris sa- zvalstījās no vieniem sāniem uz otriem.

—   Laivu nolaist! Sakāpt! Ātrāk!

Kapteiņa Dona pavēles tika naigi izpildītas. Matrožu nolaistā labā borta laiva šūpojās viļņos pie kuģa sāniem, kamēr iekrāva atlikušās mantas un pārtiku.

—        Redzu, ka jūs traki steidzaties, ser, atļaujiet palīdzēt, — sacīja Dotrijs, paņemdams no kapteiņa Dona hronometru un nostādamies pie reliņa, lai to pasniegtu, kad kapteinis būs iekāpis laivā.

—       Nāciet šurp, Grīnlīf! — Grimšovs uzsauca Vecajam Jūrniekam.

—       Nē, sirsnīgi tencinu, ser, — skanēja atbilde, — man šķiet, otrā laivā būs vairāk vietas.

—       Pavāru pie mums! — no laivas pakaļgala rēca Nišikanta. — Hei, dzeltenais mērkaķi! Lec iekšā!

Vecais, červeļainais Ā Mojs stāvēja, nespēdams izšķirties. Viņš acīmredzot svārstījās, kaut arī neviens nenojauta, par ko viņš domā, raudzīdamies te uz resnā augļotāja revolveri, te uz spitālīgo Kveiku un Dotriju, salīdzinādams smagi piekrauto laivu ar otru, mazāk piekrauto, un apsvērdams, kuras briesmas lielākas.

—   Es iet otrā laivā, — beidzot sacīja A Mojs un sāka vilkt savu jūrnieka maisu pāri klājam.

—   Aiziet! — nokomandēja kapteinis Dons.

Skrepss, lielais kucēns, kurš satraukto cilvēku vidū visu laiku bija rotaļājies un plosījies, tagad, ieraudzījis tik daudz «Mērijas Tērneres» ļaužu lejā laivā, pārlēca pār reliņu un ieplestām kājām nokļuva uz mantu kaudzes.

Laiva sazvārojās, un Nišikanta, revolveri rokā turēdams, kliedza:

—   Aizvākt! Metiet viņu pāri bortam!

Matroži paklausīja, un pārsteigtais Skrepss pēc īsa lidojuma gaisā atsitās pret «Mērijas Tērneres» klāju. Viņš pats to uzskatīja tikai par parupju joku un sajūsmināts sāka vārtīties, kājas pa gaisu kulstīdams un gaidīdams, kādas izpriecas vēl viņam sagādās. Draudzīgi, aicinoši ierūkdamies, viņš pievēlās pie Maikla, kurš tagad brīvā skraidīja pa klāju, taču par atbildi saņēma skarbu, asu ņurdienu.

—   Laikam jau vajadzēs uzņemt arī viņu mūsu pulkā, kā jums šķiet, ser? — Dotrijs ieminējās, atrazdams brīvu mirkli, lai noglaustu lielajam kucēnam galvu, bet tas pateicībā un laimē pārlaida mēli viņam pār roku.

Neviens pirmšķirīgs kuģa stjuarts nevar pastāvēt bez laba organizatora un izrīkotāja spējām. Degs Dotrijs bija pirmšķirīgs kuģa stjuarts. Novietojis Veco Jūrnieku drošā kaktiņā, norīkojis Garo Džonu, lai sagatavo nolaišanai ūdenī otru laivu, viņš aizsūtīja Kveiku piepildīt traukus no atlikušā ūdens krājuma, bet A Moju pievākt visu, kas vēl atrodams pārtikas noliktavā.

Pirmā laiva, cilvēku, pārtikas produktu un mantu pārpildīta, spēcīgu airu vēzienu nesta, strauji attālinājās no briesmu vietas, tas ir, «Mērijas Tērneres», bet nebija tikusi vēl ne simt jardu uz priekšu, kad valiene, netrāpījusi šonerim, pilnā gaitā apgriezās un, ūdeni sakuldama, traucās projām, bezmaz uztriecoties virsū laivai. Valis aizpeldēja garām tik tuvu, ka airētāji tajā pusē ievilka irkļus. Saceltie viļņi uzšļāca pāri pārlieku piekrautās laivas malai. Nišikanta, kas, revolveri vēl joprojām rokā turēdams, stāvēja laivas pakaļgalā, ērtajā vietā, kuru pats bija izraudzījies, laivai šūpojoties, sagrīļojās. Instinktīvi1 , krampjaini cenzdamies noturēt līdzsvaru, viņš izlaida no rokas revolveri, kas iekrita jūrā.

—   Ha-ha! — Dotrijs uzgavilēja. — Cik nu maksā Nišikanta? Tagad viņš jums rokā. Tagad viņš pieder jums. Ar visu lielo miesu. Noderēs? Domāju gan. Ja pienāks brīdis ēst citam citu nost, sāciet ar viņu! Viņš, protams, ir smerdelis un pēc smerdeja arī garšos, bet cik reižu kārtīgs vīrs nav bijis spiests ēst smerdeli, lai paglābtos grūtā brīdī! Drošības labad gan noturiet viņu pirms tam visu nakti sālsūdenī!

Grimšovs, kura vieta laivas pakaļgalā nebija no labākajām, aptvēra situāciju tikpat ātri kā Dotrijs un, aši piecēlies, ar veiklu kustību sagrāba resno augļotāju aiz sprandas un, gaisā pacēlis, sparīgi trieca pret laivas dibenu.

—   Ha-ha! — pāri simt jardu attālumam noskanēja Dotrija smiekli.

Grimšovs nesteigdamies apsēdās labākajā vietā.

—   Vai negribat nākt pie mums? — viņš uzsauca Dotrijam.

—   Nē, pateicos, ser, — Dotrijs atkliedza. — Mūsu ir pārāk daudz, mums būs labāk pašiem savā laivā.

Daži smēla āra ūdeni, citi iegūla airos, un pirmā laiva trakā steigā traucās projām, bet Dotrijs kopā ar A Moju nokāpa noliktavā zem kajītes un savāca atlikušo proviantu.

Kamēr viņi bija lejā, valiene uzgrūdās šonerim kreisajā pusē ap vidusdaļu un deva tādu triecienu ar milzīgo asti, ka aizrāva līdzi skanšu apšuvi. Kad kuģis rāmajā jūrā sazvēlās, bezānmasts ar troksni iegāzās ūdenī.

—   Nu, tas tik ir valis! — Dotrijs uzbilda A Mojam, kad viņi, izlīduši no noliktavas, ieraudzīja nule nodarīto postu.

Ā Mojs aizsteidzās vēl pēc papildu krājumiem, kamēr Dotrijs, Kveiks un Garais Džons ar visu auguma svaru uzgūla fallēm, vispirms vienai, tad otrai, un pārcēla kreisā borta laivu pāri kuģa malai.

—   Nogaidīsim nākamo triecienu, tad laidīsim laivu ūdenī, iemetīsim tajā visas mantas un sakāpsim paši, — stjuarts sacīja Vecajam Jūrniekam. — Laika mums vēl daudz. Pat piesmēlies ar ūdeni, šoneris negrims straujāk kā pašreiz.

Viņam to sakot, ūdenslūkas bija gandrīz vienā līmenī ar jūru, un šoneris lēnām zvalstījās viļņos.

—   Hei! — viņš, pēkšņi kaut ko atcerējies, uzkliedza kapteinim Donam otrā laivā, kas jau bija aizpeldējusi krietni tālu. — Kāds ir kurss uz Marķīza salām? Uz kuru pusi jāgriež? Un cik tālu tās atrodas?

—   Ziemeļi, ziemeļaustrumi, ceturtdaļu uz austrumiem! — tikko dzirdami skanēja atbilde. — Kurss uz Nukahivu! Apmēram divsimt jūdžu! Turieties dienvidrītu pasātā, gan jau tiksiet!

—   Paldies, ser! — stjuarts atkliedza, tad aizskrēja uz kuģa pakaļgalu, atlauza kompasa būdu, paņēma kompasu un aizstiepa to uz laivu.

Tā kā valiene nemetās jaunā uzbrukumā, viņi nodomāja, ka tā kaujas lauku atstājusi. Un, kamēr viņi gaidīja, vērojot to peldam apmēram astotdaļjūdzes attālumā, «Mērija Tērnere» neglābjami grima aizvien dziļāk.

—   Laikam vajadzēs izmantot izdevīgo brīdi, — Dotrijs patlaban sacīja Garajam Džonam, kad viņu sarunā iejaucās trešais.

—   Kokijs! Kokijs! — atskanēja žēla balstiņa no starp- klāja. — Velns lai parauj! — sekoja nākamā replika niknā, pagalam aizkaitinātā balsī. — Velns lai parauj! Velns lai parauj!

—   Protams, ka neļausim, lai parauj! — iesaucās Dotrijs, metās skriešus pāri klājam, pārrāpās pār nolauztā grotmasta stengu un kaudzē sakritušajām štagām, kas aizsprostoja ceļu, un atrada mazo, balto dzīvības kamoliņu tupam uz guļamlāvas malas; spalvas bozdams un sārto cekulu uzslējis, tas godīgā cilvēku valodā lādējās par untumaino pasauli, nepastavīgajiem kuģiem un jūrniekiem.

Kakadu uzmetās uz Dotrija pastieptā rādītājpirksta, veikli uzrāpās pa krekla piedurkni līdz plecam, ieķērās ar asajiem nadziņiem cauri krekla audumam ādā, pielieca galviņu stjuartam pie auss un pateicībā un atvieglojumā devās pazīstams:

—   Kokijs. Kokijs.

—   Ak tu, velna bērns! — Dotrijs mīlīgi nopurpināja.

—   Slavēts dievs! — Kokijs atsaucās, tik labi atdarinādams Dotrija paša balsi, ka tas satrūkās.

—   Velna bērns! — Dotrijs vēlreiz noteica, paberzdams vaigu un ausi gar Kokija cekuloto galviņu. — Un daži vēl domā, ka vienīgās nozīmīgās būtnes pasaulē esot cilvēki.

Valiene joprojām kavējās, un, kad ūdens uz klāja palikušajiem jau skalojās ap kājām, Dotrijs lika nolaist laivu ūdenī. Ā Mojs varītēm centās pirmais ielēkt laivā. Dotrijs maldījās, nospriezdams, ka mazā ķīnieša steiga izskaidrojama ar bailēm palikt uz grimstošā kuģa. A Mojs steidzās vienīgi tādēļ, lai apsēstos iespējami tālāk no Kveika un stjuarta.

Atstūmušies no kuģa, viņi uz ātru roku savāca pārtikas krājumus un mantas laivas pakaļgalā un sasēdās: Ā Mojs pie priekšējā aira, pie nākamajiem airiem Garais Džons un Kveiks, bet Dotrijs (kuram uz pleca joprojām tupēja Kokijs) pie pakaļējā irkļa. Laivas pakaļgalā, uz mantu kaudzes uzmeties, Maikls ar ilgu pilnu skatienu vēroja grimstošo «Mēriju Tērneri» un nikni uzrūca Skrep- sam, kurš savā muļķībā gribēja sākt plosīties. Vecais Jūrnieks nostājās pie stūres un, kad visi bija sasēduši, deva pavēli, lai sāk airēt.

Maikla saboztā spalva un ierūkšanās brīdināja laiviniekus, ka valiene ne tikai tuvojas, bet piepeldējusi jau gluži klāt. Taču viņa neuzbruka, tikai lēnām riņķoja ap šoneri, it kā gribētu pretinieku tuvāk aplūkot.

—   Nudien, šai laikam galva apdullusi no trakās dauzīšanas un nu sāk sāpēt, — Dotrijs pajokoja, galvenokārt tādēļ, lai uzturētu biedros možu garu.

Viņi vēl nebija reizes desmit pacilājuši airus, kad Garais Džons iekliedzas un visu acis pavērsās uz to pusi, kurp skatījās viņš, proti, uz šonera pakaļgalu, kur kuģa kaķis patlaban dzinās pakaļ lielai žurkai. Viņi redzēja vēl daudz žurku, ko ūdens celdamies acīmredzot bija iztramdījis no alām.

—   Mēs taču nevaram atstāt kaķi uz kuģa, — Dotrijs ieteicās, gaidīdams no pārējiem atbalstu.

—   Protams, ka nevaram, — sacīja Vecais Jūrnieks, uz- spiezdamies ar visu auguma svaru uz stūres un pagriezdams laivu atpakaļ.

Iekams viņi atkal sāka irties projām, valiene, metot nesteidzīgus lokus, divi lāgi viegli sašūpoja laivu. Gar viņiem tā, šķiet, nelikās ne zinis. Lielais nejaucenis, šoneris, bija nogalinājis viņas mazuli; tādēļ niknumu un atriebības kāri viņa vērsa vienīgi pret to.

Kad viņi sāka irties projām, arī valiene pagriezās un aizpeldēja okeānā. Nopeldējusi pusjūdzi, viņa apmeta līkumu un traucās vēlreiz atpakaļ.

—   Tagad, kad šoneris pilns ar ūdeni, viņa pamatīgi apdauzīsies, ja trieksies tam virsū, — sacīja Dotrijs. — Dieviņ augstais, ievelciet airus, lai varam noskatīties!

Šis trieciens pret pašu vidusdaļu bija spēcīgākais no visiem, kādus «Mērija Tērnere» bija saņēmusi. Štagas un reliņa šķēpeles aizlidoja pa gaisu, bet kuģis sazvēlās tā, ka saulē pamirdzēja vara apšuve. Kad tas vēlreiz nevarīgi saslējās taisni, grotmasts grīļojās kā piedzēries, tomēr nenolūza.

—   Cauri! — Dotrijs iesaucās, redzēdams, kā valiene ar milzīgo asti bezmērķīgi kulsta ūdeni, — Šitais trieciens nobeigs abus.

—   Šoneris iet dibenā, — noteica Kveiks, kad «Mērijas Tērneres» reliņš pazuda zem ūdens.

Šoneris grima ļoti strauji, pagāja tikai pāris mirkļu, un grotmasta smaile jau bija pazudusi zem ūdens. Virspusē brīžiem iznira tikai apdullinātā valiene.

—   Nebūs pat ar ko palielīties, — skanēja Dotrija īsā bēru runa «Mērijai Tērnerei». — Tikpat neviens mums neticēs. Lai viena veca vaļu govs ņemtu un nogremdētu, tīšu prātu nogremdētu tādu stingru kuģīti! Nē, ser! Es taču arī neticēju tam večukam, kurš man Honolulu stāstīja, ka vienīgais palicis dzīvs no nogremdētās «Eseksas», tāpat neviens neticēs man.

—   Skaistais šoneris, skaistais, labais kuģītis, — skumji noteica Vecais Jūrnieks. — Nekad neesmu redzējis trīs- mastu šoneri ar tik skaistu takelāžu, nekad neesmu sastapis šoneri ar tik brīnišķīgu gaitu un tādām manevrēšanas spējām.

Degs Dotrijs, kurš visu mūžu, pa pasauli klīzdams, bija nodzīvojis vecpuisī, vēroja pilno laivu, kas tagad saistīja viņu ar atbildības enkuru, — tur bija Kveiks, melnais papuasu šausmonītis, ko viņš bija izglābis no ciltsbrāļu asajiem zobiem; A Mojs, vecais kuģa pavārs, kura gadus aptuveni varēja vērtēt tikai desmitos; godājamais, dziļi cienītais un mīļotais Vecais Jūrnieks; lemzīgais Garais Džons, jaunais skandināvs ar milža augumu un bērna prātu; brīnumsuns Killenibojs; stulbais, resnais kucēns Skrepss; baltais spalvu kamoliņš Kokijs, skadrs kā tērauda asmens un glaimīgi pieglaudīgs kā burvīgs bērniņš; un pēdīgi vēl kuģa kaķis, slaidais, zeltainais žurku bende, saritinājies drošā vietiņā Ā Mojam pie kājām. Un līdz Marķīza salām divi simti jūdžu, braucot ar pilnām burām labā pasātā, kurš patlaban gan pierimis, bet droši vien sāks pūst no jauna, kad citurīt uzlēks saule.

Stjuarts dziļi nopūtās, un viņam neviļus ienāca prātā bērnības bilžu grāmata par večiņu, kas dzīvojusi kurpē. Ar plaukstas virspusi viņš notrauca sviedrus no pieres, uz mirkli pieskaroties, konstatēdams, ka plankums starp uzacīm nejūtīgs, un noteica:

—   Tā nu ir, bērni. Ar airiem mums līdz Marķīza salām ncaizirties! Vajadzīgs vējš. Pagaidām vissvarīgākais ir tikt kādas pāris jūdzes tālāk no šitās viltīgās, vecās govs. Var gadīties, ka viņa atdzīvojas, var gadīties, ka ne, lai nu kā, bet man nemaz nepatīk uzturēties viņas tuvumā.

16. NODAĻA

Pēc divām dienām tvaikoņa «Maripoza» pasažieri, kas brauca pa šā kuģa parasto maršrutu no Tahiti uz Sanfrancisko, pārtrauca klāja spēles, pameta iesāktās kāršu partijas smēķējamā salonā, romānus un atpūtas krēslus un sadrūzmējās pie reliņa, lai labāk saskatītu nelielo laivu, kas, vieglas brīzes nesta, peldēja arvien tuvāk. Kad Garais Džons ar Kveika un Ā Moja palīdzību nolaida buru un noguldīja mastu, pasažieri sāka ķiķināt un smieties. Tas, ko viņi ieraudzīja, bija krasā pretstatā viņu priekšstatam par bojā gājuša kuģa ļaužu glābšanu atklātā jūrā.

Viņiem sāka likties, ka ieraudzījuši Noasa šķirstu — gultas drēbēm, «konservētu produktu un alus kastēm piekrautu laivu ar dīvainiem pasažieriem: kaķi, diviem suņiem, baltu kakadu, ķīnieti, sprogainu melnādaino, lem- zīgu gaišmatainu milzeni, sirmo Degu Dotriju un Veco Jūrnieku, kas mats matā izskatījās pēc sentēva Noasa. Kads asprātīgs arhitekta palīgs, kas atgriezās no atvaļinājuma, viņu tā arī uzrunāja.

—   Sveiks, Noas! — viņš sauca. — Bēgat no grēku plūdiem? Vai Araratā jau esat bijuši?

—   Ka veicas ar makšķerēšanu? — pāri reliņam apvaicājās kāds cits jauns cilvēks.

—   Žēlīgā debess! Vai redzat — alutiņš! īsts, labs angļu alus! Piespēlējiet man arī vienu kasti!

Vēl nekad bojā gājuša kuģa ļaudis nebija glābti un uzņemti ar tādu jautrību. Jaunie puiši palika pie sava — pie viņiem uz klāja uzkāpis pats vecais Noass ar pēdējiem palicējiem no bojā gājušajām Izraēla ciltīm, un viņi sastāstīja vecajām dāmām pilnu galvu šausminošu nostāstu par to, kā zemestrīcē un vulkāna izvirdumā nogrimusi vesela tropu sala.

—   Es esmu stjuarts, — Degs Dotrijs paskaidroja «Ma- ripozas» kapteinim, — būšu pateicīgs un laimīgs, ja atļausiet man apmesties kopā ar jūsu stjuartiem. Šis te — Garais Džons — ir matrozis, viņam vieta kubrikā. Ķīnietis ir kuģa pavārs, un melnais pieder man. Bet misters Grīnlīfs, ser, ir džentlmenis, un viņam nepieciešams vislabākais galds un labākā kajīte.

Kad paklīda valodas, ka šie ir daļa izglābušos kuģa ļaužu no trīsmastu šonera «Mērija Tērnere», ko valis sašķaidījis un nogremdējis, vecās dāmas tām nenoticēja vairāk kā šausmu pasakai par bojā gājušo salu.

—   Kapteini Heivord, — viena no viņām apvaicājās tvaikoņa kapteinim, — vai valis varētu nogremdēt «Ma- ripozu»?

—   Pagaidam tā nav šādā veidā nogremdēta, — kapteinis atbildēja.

—   Tā jau domāju, — dāma ar uzsvaru noteica. — Kuģus taču nebūvē tādēļ, lai vaļi tos nogremdētu, vai nav tiesa, kapteini

—   Protams, kundze, jums taisnība, — kapteinis sacīja, — un tomēr visi pieci vīri paliek pie sava.

—   Jūrnieki ir plaši pazīstami meļi, vai ne? — vecā dāma nezin kādēļ savu ciešo pārliecību ietērpa jautājuma formā.

—   Briesmīgākie meļi, kādus vien esmu redzējis, kundze. Pēc četrdesmit jūrā nobrauktiem gadiem es nespētu ticēt pat tam, ko pats apzvērētu.

Pēc deviņām dienām «Maripoza» izbrauca cauri Zelta Vārtiem un izmeta enkuru Sanfrancisko. Nenopietni rakstiņi, ko pilsētas avīzēm sacerēja tikko vidusskolu beiguši reportierīši nemākulīgā, skolnieciskā stilā, īsu brīdi uzjautrināja Sanfrancisko iedzīvotājus ar nostāstu, ka tvaikonis «Maripoza» uzņēmis bojā gājuša kuģa ļaudis, kas melšot tādus zilus brīnumus, kādiem pat reportieri nespējot noticēt. Reportieru muļķīgie izdomājumi jau sen panākuši, ka ikvienu neparastāku patiesu notikumu uzskata par meliem. Nemākulīgiem reportieriem, pilsētu avī- želēm un mietpilsoņiem, kas visu satraucošo atrod vienīgi kinofilmās, vispār neeksistē patiesā pasaule ar savu bezgalīgo plašumu.

—  Valis nogremdējis kuģi? — nicīgi pārprasīs mietpilsonis. — Gatavās blēņas. Muļķības un blēņas, vairāk nekas. Toties filrnā «Elinoras piedzīvojumi», es viņdien redzēju, ja jūs zinātu, kas tur notika …

Tā Dotrijs ar savu komandu izkāpa Frisko bez bungām un bez bazūnēm, un jau nākamajā rītā jūras reportieri pierakstīja pilnas avīzes ar izdomātu sensāciju par milzu medūzas uzbrukumu itāliešu krabju zvejniekam. Garais Džons pazuda tūliņ — aizsteidzās uz jūrnieku mītni, tai pašā nedēļā iestājās jūrnieku arodbiedrībā un nolīga uz tvaika šonera, kas veda sarkankoka kravu uz Bandonu Oregonas štatā. Ā Mojs, krastā izkāpis, netika tālāk par federālo imigrācijas kantori, no kurienes viņu ar nākamo Klusā okeāna tvaikoni aiztransportēja uz Ķīnu. «Mērijas Tērneres» kaķi pieņēma «Maripozas» matroži, un tas kopā ar viņiem kuģoja atpakaļ uz Tahiti. Skrepsu pievāca kapteiņa palīgs un atstāja savas ģimenes gādībā.

Degs Dotrijs devās uz pilsētu, lai ar nelielajiem ietaupījumiem noīrētu pāris lētu istabiņu sev un saviem atlikušajiem aprūpējamiem, proti, Čārlzam Stovam Grīnlī- fam, Kveikam, Maiklam un, zināms, Kokijam. Taču Veco Jūrnieku viņš savā pajumtē ilgi nepaturēja.

—   Tā nekas neiznāks, ser, — Dotrijs viņam sacīja. — Mums vajadzīga nauda. Jāieinteresē naudīgi cilvēki, un tas jādara jums. Šodien pat jums jāiegādājas pāris ceļasomu, jāsēžas taksī un jāizmet enkurs Bronksas viesnīcā, izliekoties par cilvēku, kam nauda neko sevišķu nenozīmē. Tas ir elegants hotelis, taču ne pārāk dārgs, ja dzīvo saprātīgi. Neliela istabiņa pagalma pusē, bez brokastīm, protams, jo, ēdot citur, varēsiet iztikt taupīgāk.

—   Bet, stjuart, man taču nemaz nav naudas, — Vecais Jūrnieks protestēja.

—  Viss kārtībā, ser, es jūs finansēšu, kamēr vien man būs kāds grasis pie dvēseles.

—  Mīļo cilvēk, jūs gaužām labi zināt, ka esmu vecs blēdis. Negribu krāpt jūs, kā krāpju pārējos. Jūs … nu, jā … jūs esat draugs, vai saprotat?

—   Saprotu un sirsnīgi pateicos par jūsu vārdiem, ser.

Tādēļ jau arī turos ar jums kopā. Un, kad būsiet savācis jaunu mantas racēju kompāniju un sadabūjis kuģi, jūs gluži vienkārši pierakstīsiet uz tā mani par stjuartu līdz ar Kveiku, Killeniboju un pārējiem ģimenes locekļiem. Tagad jūs esat mani adoptējis, esmu jūsu pieaugušais dēls, un jums mani jāklausa. Bronksa ir jums īstā viesnīca — vārds vien jau ko sver, vai ne? Tas palīdzēs radīt attiecīgu atmosfēru. Tie vīri klausīsies jūsu vārdos un ievēros, kādā viesnīcā dzīvojat. Iedomājieties vien, kā jūs sēdēsiet, atlaidies lielā ādas klubkrēslā, ar labu cigāru mutē un dzēriena glāzi par divdesmit centiem līdzās, iz- metīsiet kādu vārdu par apslēpto mantu, dažam labam liksies, ka dārgumi jau tikpat kā rokā. Nebūs vispār iespējams jums neticēt. Ja jums nav iebildumu, ser, iesim un nopirksim ceļasomas.

Vecais Jūrnieks stalti piebrauca taksometrā pie Bron- ksas, piereģistrējās kā «Čārlzs Stovs Grīnlīfs» un no jauna uzsāka nodarbošanos, kas viņu jau gadiem bija paglābusi no nabagmājas. Tikpat enerģiski darba meklētāja gaitās devās Dotrijs. Tas bija gaužām nepieciešami, jo viņa plašais dzīves veids prasīja lielus izdevumus. Ģimenei — Kveikam, Maiklam un Kokijam — vajadzēja iztikas un pajumtes; vēl dārgāk maksāja Vecā Jūrnieka uzturēšanās pirmšķirīgā viesnīcā; un galu galā pašam slāpa pēc sešām kvartām dienā.

Taču pašlaik valdīja industriāla krīze. Bezdarbs nomāca Sanfrancisko iedzīvotājus smagāk nekā jebkad. Runājot par tvaikoņiem un buriniekiem, stāvoklis bija tāds, ka uz katru brīvo stjuarta vietu gaidīja trīs stjuarti. Pastāvīgu darbu Dotrijs sameklēt nespēja, bet gadījuma darbu sīkā peļņa nesedza viņa daudzos izdevumus. Pat ja viņam izdevās ar lāpstu un kapli trīs dienas nostrādāt municipalitātes zemes darbos, ceturtajā dienā saskaņā ar noteikumiem vajadzēja atbrīvot šo vietu citam grūtdienim, kuram trīs peļņas dienas ļautu mazliet ilgāk izvilkt dzīvību.

Dotrijs būtu varējis likt pie darba arī Kveiku, bet tas nebija iespējams. Melnais, kurš Sidneju bija redzējis tikai no tvaikoņa klāja, savu mūžu nebija spēris kāju lielā pilsētā. Vienīgā pasaule, ko viņš pazina, bija tvaikoņi, dien- vidjūrās izkaisītās salas un viņa paša dzimtā Karaļa Viljama sala Melanēzijā. Tādēļ Kveiks palika nolīgtajās istabiņās, vārīja ēst, aprūpēja savu saimnieku, Maiklu un Kokiju. Arī Maikls jutas kā cietumā, jo bija pieradis skraidīt pa kuģa klāju, koraļļu salām un plantācijām.

Vakaros gan Maikls reizēm izgāja pastaigā ar stjuartu — un Kveiks noslēdza gājienu dažus soļus viņiem aiz muguras. Milzīgais daudzums cilvēkdievu, kas ņudzēja uz ietvēm, izvērtās Maiklam par tīro mocību un līdz ar to viņa acīs strauji zaudēja vērtību. Toties stjuarts, viņa īstais, pielūdzamais dievs, kļuva vēl dārgāks. Tik daudzu dievu barā Maikls apmulsa, un patvērums pie stjuarta vairāk nekā jebkad tapa viņam par drošu ostu, kur ļaunums un briesmas viņu nekad nespēj sasniegt.

«Skaties, kur ej!» ir galvenais sauklis un brīdinājums divdesmitā gadsimta pilsētas dzīvē. Maikls to iegaumēja drīz un iemācījās sargāt ķepas starp cilvēku apauto kāju bezgalīgajiem tūkstošiem. Sie cilvēki mūžam steidzās, neliekoties ne zinis gar necilu četrkājainu terjeru.

Vakara pastaigas ar stjuartu vienmēr veda no kroga uz krogu, kur vīri, stāvēdami uz zāģskaidām nokaisīta klona pie gariem bāriem vai sasēduši pie galdiņiem, dzēra un tērgāja. Daudz dzēra un daudz samelsa. Arī stjuarts darīja to pašu un, iztukšojis savas sešas kvartas, devās mājup likties pie miera. Krogos viņš un līdz ar viņu arī Maikls ieguva daudz jaunu paziņu. Lielākoties tie bija dokā piestājušo kuģu jūrnieki un piekrastes kuģinieki, bet gadījās arī ostas krāvēji un citi strādnieki.

Viens no viņiem, šonera kapteinis, kura kuģis regulāri kursēja pa Sanfrancisko līci un arī pa Sanhoakīnas un Sakramento upi, apsolīja, ka nolīgs Dotriju par pavāru un matrozi uz «Hovarda». Kuģa tonnāža bija astoņdesmit tonnu, ieskaitot klāja kravu, un kapteinis Jorgensens līdz ar pavāru un diviem matrožiem iekrāva un izkrāva kuģi jebkurā diennakts laikā, devās ceļā, vienalga, diena vai nakts, klusums vai vētra; viens stāvēja pie. stūres, bet pārējie trīs gulēja un atpūtās. Katrs strādāja par diviem un vēl vairāk, bet ēdiens bija labs, un alga svārstījās starp četrdesmit pieciem un sešdesmit dolāriem mēnesī.

— Varu jums droši solīt, — sacīja kapteinis Jorgensens, — drīzumā piekaušu un palaidīšu ganos savu pavāru Hansonu, un jūs tad varēsiet nākt viņa vietā . .. kopā ar savu vaukšķi, — to teikdams, viņš ar lielo, spēcīgo, tulznaino roku noglaudīja Maiklam galvu. — Labs vauk- šķis. Tāds lieti noder uz kuģa, kad stāvam ostā uz enkura.

—   Atlaidiet Hansonu tūliņ, — nepacietīgi steidzināja Dotrijs.

Taču kapteinis Jorgensens lēnām papurināja galvu.

—   Vispirms man viņš krietni jāpārmāca.

—   Tad pārmāciet viņu tagad un pēc tam atlaidiet, — Dotrijs uzstāja, — viņš ir tepat kaktā pie bāra.

—   Nē. Man vajadzīgs iemesls. Iemeslu sakrājies gana. Bet vajag tā, lai visi kuģa ļaudis redz. Gribu, lai viņš mani izaicina, tad es viņu piekaušu un visi sauks: «Urrā, kapteini, pareizi darīts!» Un pēc tam jūs varēsiet nākt viņa vietā, Dotrij.

Ja kapteinis Jorgensens nebūtu tik ilgi vilcinājies ar sīki ieplānoto Hansona pārmācīšanu un Hansons kavējies dot tai ieganstu, Maikls būtu aizgājis stjuartam līdzi uz šoneri «Hovards» un visa Maikla turpmākā dzīve būtu noritējusi citādi, nekā liktenis bija lēmis. Bet nolemts paliek nolemts, un liktenim talkā nāca nejaušību un sagadīšanos virkne, ko Maikls nespēja grozīt un ko viņš nenojauta vairāk kā pats stjuarts. Tajā laikā pat neapvaldītākā iztēle vēl nespēja paredzēt Maikla nākamo karjeru uz skatuves un drausmo nežēlību, kas viņu gaidīja. Runājot par Dega Dotrija un Kveika likteni, jāteic, ka tas nevarēja rādīties pat narkomāna murgos.

17. NODAĻA

Kādu vakaru Dotrijs sēdēja krogā, ko sauca par Zemes- racēju namu. Viņa stāvoklis nebija apskaužams. Gadījuma darbus sameklēt kļuva arvien grūtāk, un ietaupījumi bija izsīkuši. Pirms dažām stundām viņš pa telefonu bija sarunājies ar Veco Jūrnieku, kurš pastāstīja, ka vienīgos panākumus viņš tai dienā guvis ar kādu pensionētu kaktu dakteri, kas diezgan stingri piekodies izmestajai ēsmai.

—   Atļaujiet man ieķīlāt gredzenus, — Vecais Jūrnieks pa telefonu lūdza, kā bija lūdzis jau vairākkārt.

—   Nē, ser, — atbildēja Dotrijs, — tie mums vajadzīgi pasākumā. Tie ir mūsu pamatkapitāls. Gredzeni palīdz radīt atmosfēru. Tie, kā jūs pats mēdzat teikt, runā skaid- rak par vārdiem. Šovakar lūkošu kaut ko izdomāt, bet rīt satiksimies, ser. Gredzeni lai paliek jums pirkstos, un jūs pats pārāk nenopūlieties ar to dakteri! Lai viņš meklē jūs! Tā ir pareizākā pieeja. Pagaidām viss kārtībā un drīz būs pavisam labi, un muļķu pasaulē netrūkst. Neraizējieties, ser! Degs Dotrijs līdz šim vienmēr pratis izķepuroties.

Taču, sēžot Zemesracēju krogā, viņam sāka likties, ka patlaban izķepuroties kļūst gaužām grūti. Kabatā bija vairs tikai centu centā noskaitīta nauda nākamās nedēļas īrei, kuru vajadzēja samaksāt uz priekšu un pēc kuras cietsirdīgā saimniece brēca jau trīs dienas. Ēdamā mājās atlicis labi ja vienai dienai. Vecā Jūrnieka viesnīcas rēķins nebija maksāts divas nedēļas, un, tā kā vecais dzīvoja pirmšķirīgā viesnīcā, tad sanāca krietna summa; pašam Vecajam Jūrniekam arī bija tikai daži dolāri, ar ko pieskandināt ausis pensionētajam dakterim, lai to iekārdinātu doties meklēt apslēpto mantu.

Taču vistraģiskākais šajā situācijā bija tas, ka Degam Dotrijam pietrūka trīs pudeļu no dienas devas un viņš neuzdrošinājās aiztikt īres naudu, kas viņu un viņa ģimeni glāba no izmešanas uz ielas. Tādā noskaņojumā viņš sēdēja pie galdiņa kopā ar kapteini Jorgensenu, kas tikko bija atvedis kravu no Petalumas. Kapteinis jau divas reizes bija izpircis alu, un viņam, šķiet, vairs neslāpa. Tieši otrādi — garajās darba stundās noguris, viņš sāka žāvāties un raudzīties pulkstenī. Bet Dotrijam pietrūka triju pudeļu! Turklāt Hansons nebija pārmācīts — un līdz ar to šonera pavāra vieta vēl joprojām slēpās tālā, nezināmā nākotnē.

Tad izmisušajam Dotrijam pēdīgi iešāvās prātā doma, kā tikt vēl vismaz pie kausa mucu alus. Mucu alus gan viņam negaršoja, bet tas bija lētāks par pudeļu alu.

—   Paklau, kapteini, — viņš ieteicās, — jūs nemaz nevarat iedomāties, cik gudrs ir Killenibojs. Viņš prot skaitīt tikpat labi kā jūs un es.

—   Ho! — noducināja kapteinis Jorgensens. — Esmu tādus numurus redzējis cirkā. Mānīšanās. Suņi un zirgi skaitīt neprot.

—   Sis prot, — Dotrijs mierīgi turpināja, — viņu neviens nepiemuļķos. Vai gribat — saderēsim! Es pasūtīšu divus kausus alus skaļā balsī, tā, lai viņš dzird un iegaumē, bet tad pačukstēšu viesmīlim, lai atnes tikai vienu, un pēc tam jūs redzēsiet, kādu traci sacels Killenibojs, kad viesmīlis atnesīs tikai vienu kausu.

—   Ho! Ho! Par cik gribat derēt?

Stjuarta pirksti apčamdīja kabatā desmitcentu monētas. Ja Killenijs viņu iegāzīs, tas nozīmē, ka īres nauda vējā. Bet tad viņš iedomājās, ka Killenijs nemaz nevar viņu iegāzt, un atteica:

—   Deru uz diviem kausiem alus.

Stjuarts pieaicināja viesmīli un, izklāstījis viņam slepeno nodomu, pasauca Maiklu, kas gulēja kaktā Kveikam pie kājām. Kad stjuarts pievilka pie galdiņa vēl vienu krēslu un mudināja Maiklu apsēsties, suns kļuva uzmanīgs. Stjuarts no viņa kaut ko grib, grib, lai viņš kaut ko parāda. Un viņš saspringa — ne aiz vēlēšanās parādīt, ko māk, bet aiz mīlestības pret stjuartu. Maikla vienkāršajā uztverē mīla un kalpošana nozīmēja vienu un to pašu. Tāpat kā viņš, ne mirkli neapdomādamies, būtu stjuarta labā meties ūdenī, tāpat viņš centīsies izpildīt visu, ko stjuarts vēlēsies. Mīlestība viņam nozīmēja kalpošanu.

—   Viesmīl! — stjuarts uzsauca un, kad viesmīlis pienāca, teica: — Divus alus! Vai saprati, Killenij? Divus alus.

Maikls uz krēsla sarosījās, strauji uzlika ķepu uz galdiņa un tikpat impulsīvi izšāva garo, sārto mēli, lai nolaizītu viņam tuvu pieliekušos stjuarta seju.

—   Viņš atcerēsies, — Dotrijs sacīja šonera kapteinim.

—   Neatcerēsies, ja mēs sāksim sarunāties, — kapteinis noteica. — Tagad mēs jūsu vaukšķi piemuļķosim. Es teikšu, ka nolīgšu jūs par pavāru, kad būšu pārmācījis Hansonu, bet jūs sacīsiet, lai pārmācu Hansonu tūliņ. Un es teikšu, ka man vajadzīgs iemesls, lai iebelztu Hanso- nam. Un tad mēs sāksim skaļi strīdēties kā divi muļķi. Norunāts?

Dotrijs pamāja, un tūliņ sākās skaļa saruna, kas modināja Maikla interesi un lika uzmanīgi pievērsties te vienam, te otram runātājam.

—   Esmu vinnējis, — kapteinis Jorgensens paziņoja, redzēdams nākam viesmīli ar vienu alus kausu. — Vauk- šķis alu aizmirsis, ja tas viņam vispār bijis prātā. Viņš domā, ka mēs abi esam sastrīdējušies. Doma par vienu kausu vai diviem kausiem izdzēsta no viņa prātiņa, kā vilnis izdzēš smilšu rakstu krastā.

—   Man gan liekas, ka mūsu strīda dēļ viņš aritmētiku vis neaizmirsīs, — Dotrijs skaļi apgalvoja, kaut gan īstenībā viņa pārliecība bija saplakusi. — Bet ko es jums stāstīšu; paskatieties pats, — viņš možāk piebilda.

Viesmīlis nolika kapteinim priekšā augsto alus kausu, un kapteinis to tūliņ aptvēra ar lielo roku. Maikls, sa- sprindzis līdz pirkstu galiņiem kā uzvilkta stīga, saprata, ka no viņa gaida darbu, atcerējās gan uz «Makembo» iegūtās zināšanas, taču velti lūkojās stjuarta neizteiksmīgajā sejā, cerēdams uz kādu zīmi, bet tad ieraudzīja uz galda nevis divus kausus, bet tikai vienu. Tik labi viņš bija iegaumējis atšķirību starp vienu un divi, ka pēkšņi atskārta — kā tas notika, to nespēj izskaidrot visgudrākais psihologs, tāpat kā nav iespējams izskaidrot, kas īstenībā ir doma, — ka uz galda ir tikai viens kauss, kaut gan pasūtīti tika divi. Strauji salēcies, ar abām priekš- ķepām uz galda atspiedies, viņš sāka dusmīgā, piesmakušā balsī apriet viesmīli.

Kapteinis Jorgensens uzcirta ar dūri pa galdu.

—   Jūs esat derības vinnējis! — viņš rēca. — Es maksāju par alu! Viesmīl, atnesiet otru kausu!

Maikls palūkojās uz stjuartu, gaidīdams apliecinājumu, ka rīkojies pareizi, un stjuarta plauksta uz viņa galvas bija tam drošs apliecinājums.

—   Pamēģināsim vēlreiz, — sacīja kapteinis, jau gluži mundrs un ieinteresēts, un noslaucīja ar plaukstas virspusi alus putas no lūpām. — Var jau būt, ka viņš prot atšķirt vienu kausu no diviem. Bet kā būs ar trim? Un ar četriem?

—   Gluži tāpat, kapteini. Viņš prot skaitīt līdz pieci un atšķir priekšmetus arī tad, ja ir vairāk par pieciem, tikai nav iemācīts pazīt lielākus skaitļus pēc nosaukuma.

—   Ei, Hanson! — kapteinis Jorgensens nodārdināja pāri visam krogam, saukdams «Hovarda» pavāru. — Ei, koka pauri! Nāc izdzert kausiņu!

Hansons pienāca un pievilka sev krēslu.

—   Par alu maksāju es, bet jūs, Dotrij, pasūtiet, — sacīja kapteinis. — Paskaties, Hanson, šitais vaukšķis ir brīnumsuns! Viņš māk skaitīt labāk par tevi. Mēs te esam trīs. Dotrijs pasūtīs trīs alus. Vaukšķis dzirdēs, ka viņš saka trīs. Es parādu viesmīlim divus pirkstus. Viņš atnes divus kausus. Un vaukšķis rej uz viesmīli kā traks. Tūliņ redzēsi.

Izrāde atkārtojās, un Maikls nebija apklusināms, kamēr pasūtījums netika izpildīts, kā nākas.

—   Skaitīt viņš neprot, — skanēja Hansona spriedums. — Viņš redz, ka vienam no mums nav alus kausa priekšā. Tas ir viss. Viņš saprot, ka jābūt tik daudz kausiem, cik pie galda vīru. Tāpēc viņš rej.

—   Viņš parādīs vēl vairāk, — Dotrijs dižojās. — Mēs te esam trijatā. Pasūtīsim četrus kausus. Tad katram būs savs kauss, bet Killenijs tikpat viesmīlim pateiks savas domas.

Maikls, jau pilnīgi iejuties lomā, ņēmās apriet viesmīli, līdz tas atnesa ceturto kausu. Ap galdiņu bija sapulcējies vesels bariņš vīru, un katrs gribēja izpirkt alu un pārbaudīt Maiklu.

—   Dieviņ tētīt, — Dotrijs nopurpināja, — tavu jocīgu pasauli! Vienu brīdi tu, cilvēks, beidzies vai nost aiz slāpēm. Bet nu viņi ar mieru tevi alū noslīcināt.

Maiklam pat gadījās vairāki pircēji, kas piesolīja smieklīgi zemu cenu — piecpadsmit vai divdesmit dolāru.

—   Klausieties, ko teikšu, — kapteinis Jorgensens sacīja Dotrijam, ievilcis viņu kaktā, — atdodiet man to vaukšķi, un es tūliņ iekraušu Hansonam pa galvu, un jūs tūliņ tiksiet viņa vietā — nāciet uz kuģi kaut rīt!

Zemesracēju kroga īpašnieks iestūma Dotriju citā kaktā un čukstēja:

—   Piestaigājiet ar savu suni katru vakaru! Man tas ir izdevīgi. Došu jums alu par velti, cik vien gribēsiet, un piecdesmit centu skaidrā.

Šis piedāvājums uzvedināja Dotriju uz lieliskām domām. Kad mājās pārgājušam Kveiks viņam raisīja vaļā zābakus, viņš sacīja Maiklam:

—   Būs labi, Killenij! Ja tas krodzinieks domā, ka tu esi vērts ik vakaru piecdesmit centu un manis izdzertā alus, tad tu tiešām esi tā vērts … un vēl vairāk, puikiņ, vēl vairāk. Viņš grib pelnīt. Tāpēc jau viņš alu nevis pērk, bet pārdod. Un tu, Killenij, taču neliegsies pastrādāt manis labā, to es zinu. Mums naudiņas vajag. Mums ir Kveiks un misters Grīnlīfs, un Kokijs, nemaz jau nerunājot par tevi pašu un mani, un mēs par visiem apēdam briesmoti daudz. Dzīvokli atrast ir grūti un darbu vēl grūtāk. Ko tu saki, dēliņ, ja mēs rītvakar pamēģinātu, cik par abiem kopā varam nopelnīt?

Un Maikls, tupēdams stjuartam klēpī, degunu pret degunu, aci pret aci, galvu Dotrija plaukstās paslēpis, jūsmīgi virinājās un grozījās, šaudīja mēli un kulstīja asti. Vienalga, ko teiktais nozīmēja, tas katrā ziņā bija kaut kas labs, jo to sacīja stjuarts.

18. NODAĻA

Sirmais kuģa stjuarts un asspalvainais īru terjers drīz vien kļuva par ievērojamām figūrām Sanfrancisko ostas rajona naktsdzīvē. Dotrijs uzlaboja priekšnesumu ar alus kausu skaitīšanu, paņemot līdzi arī Kokiju. Kad viesmīlis neatnesa tik daudz kausu, cik bija pasūtīts, Maikls nelikās ne zinis, līdz Kokijs, saņēmis no Dotrija citiem neredzamu komandu, uz vienas kājas stāvēdams, ar otru ieķērās Maiklam kaklā un it kā iečukstēja kaut ko ausī. Tad Maikls pārlaida skatienu alus kausiem un sāka parasto izskaidrošanos ar viesmīli.

Taču īsti slaveni viņi kļuva tad, kad Dotrijs ar Maiklu pirmo reizi kopā nodziedāja «Aizved mani uz Rio». Tas notika kādā matrožu deju krodziņā Pasifikstrītā, kur matroži pārtrauca dejošanu un trokšņaini pieprasīja, lai suns uzdzied vēl. Krodziņa īpašniekam zaudējumi neradās, jo neviens negāja projām, salasījās aizvien lielāks pūlis, lai noklausītos visu Maikla repertuāru — «Dievs, svētī karali!», «Dusi, bērniņ, dusi», «Pie rokas ņem un vadi», «Mājas, mīļās mājas» un «šenandoa».

Šoreiz Dotrijam atlēca vairāk nekā brīvalus vien, jo, kad viņš posās projām, deju grīdas īpašnieks iespieda viņam saujā trīs sudraba dolārus un lūdza iegriezties ar visu suni arī nākamajā vakarā.

—   Par tādu nieku? — Dotrijs noprasīja, nicinoši no- raudzīdamies uz naudu.

Saimnieks aši piesvieda klāt vēl divus dolārus, un Dotrijs apsolījās.

—   Un tomēr, Killenij, mīļais dēls, — viņš, gulēt ejot, sacīja Maiklam, — man šķiet, mēs abi esam vairāk vērts nekā piecus dolārus par seansu. Vēl nekad nav redzēts tāds suns kā tu. īsts dziedātājsuns, kas var kopā ar mani nodziedāt gandrīz katru dziesmu un pusduci viens pats. Runā, ka Karuzo ik vakaru saņemot tūkstoti. Tu gan neesi īsts Karuzo, bet suņu Karuzo, kuram līdzīga nav pasaulē. Dēliņ manu, es būšu tavs menedžeris! Ja mēs nevarēsim te nopelnīt divdesmit zelta dolārus vakarā, tad mums, puisīt, jāpameklē labāka vietiņa. Un vecais džentlmenis varēs pārcelties uz istabu ielas pusē. Un Kveiks dabūs jaunas drēbes, īstu uzvalku. Killenij, puisīt, mēs vēl kļūsim par bagātniekiem, un, ja viņam neizdosies atrast vajadzīgo muļķi, mēs paši liksim naudu galdā, nopirksim viņam šoneri un sūtīsim viņu meklēt apraktu mantu. Kļūsim paši par viņa muļķiem — tu un es, un viss būs brīnišķīgi.

Sanfrancisko Barbarijas piekraste, kādreizējais jūrnieku ciems tajos laikos, kad Sanfrancisko tika uzskatīta par mežonīgāko ostu septiņās jūrās, bija attīstījusies kopā ar pilsētu un vismaz pusi ienākumu ieguva no uzdzīvotājiem, kam patika apmeklēt graustu rajonu un tur tērēt lielu naudu. Augstāko aprindu ļaudis bija pasākuši, īpaši, ja pie viņiem ciemojās ziņkārīgi paziņas no Austrumu štatiem, pēc pusdienām mašīnās braukāt no dansinga uz dansingu, no viena lēta kroga uz nākamo. īsi sakot, «Piekraste» bija kļuvusi par tādu pašu ekskursiju vietu kā Ķīniešu kvartāls un Klifhauzs.

Drīz vien Degs Dotrijs tiešām nopelnīja divdesmit dolārus vakarā par divdesmit minūšu ilgu izrādi un noraidīja vairāk alus kausu, nekā spētu izdzert ducis vīru, kam slāptu tāpat kā viņam. Nekad viņš nebija dzīvojis tik bagāti; turklāt nebija noliedzams, ka Maiklam šāda dzīve darīja prieku. Viņam tas viss patika, taču patika galvenokārt stjuarta dēļ. Viņš kalpoja stjuartam, un tieši pēc šādas kalpošanas viņa sirds alka visdedzīgāk.

īstenībā Maikls bija kļuvis par apgadnieku veselai ģimenei, un, jāteic, visiem ģimenes locekļiem klājās labi. Kveiks starodams dižojās sarkanbrūnās kurpēs, katliņā un pelēkā uzvalkā ar nevainojami izgludinātām biksēm. Viņš kļuva par kaislīgu kino apmeklētāju, tērēja tam divdesmit vai trīsdesmit centus dienā un ticīgi nosēdēja zālē līdz pēdējā seansa beigām. Dotrija aprūpēšana daudz laika neprasīja, jo viņi bija pasākuši ēst restorānos. Vecais Jūrnieks ne tikai pārvācās Bronksā uz dārgāku istabu ielas pusē, bet Dotrijs uzstaja arī, ka viņam jāsaņem lielāka tēriņa nauda, lai vajadzības gadījumā varētu kādu paziņu uzaicināt uz teātri vai koncertu un pēc tam taksometrā pārvest mājās.

— Mēs to nedarīsim mūžīgi, Killenij, — stjuarts sacīja Maiklam, — tikai vēl kādu laiciņu, līdz vecais kungs samakšķerēs jaunu komplektu bagātu mantas mednieku, tikai līdz tam. Un tad — aidā! — prom zilajā okeānā, dēliņ manu, kur zem kājām labs,_ spēcīgs kuģītis, viļņu šļakatas uz klāja un reizēm arī kāda lielāka banga!

Mēs varam paši aizbraukt uz Rio, ne tikai par to dziedāt visādiem salašņām. Lai tie paliek savās izkurtējušajās pilsētās! Mums vajadzīga dzīve uz jūras — tev un man, Killenij dēliņ, un vecajam kungam, Kveikam un pat Ko- kijam. Mēs neesam radīti dzīvei pilsētā. Tā mums nav veselīga. Tu, dēliņ, varbūt neticēsi, bet man kaulos metas stīvums, zūd atsperība. Es kļūstu galīgi bezspēcīgs, augiem vakariem kvernot bez darba. Aiz ilgām man sametas gluži nelabi, cik ļoti gribas atkal dzirdēt veco kungu sakām: «Es makten labprāt pirms pusdienām iebaudītu vienu no jūsu gardajiem kokteiļiem.» Nakamajā ceļojumā paņemsim līdzi mazu ledus mašīniņu un sagādāsim viņam vislabakos.

Un palūkojies uz Kveiku, Killenij, manu puisīt! Šis klimats viņam neder. Viņš acīm redzami iet postā. Ja viņš vēl ilgi čurnēs pa ķinīšiem, drīz vien dabūs tuberkulozi. Viņa veselības labā, tāpat kā manas, tavas un mūsu visu veselības labā mums pēc iespējas drīzāk jāpaceļ enkurs un jāzēģelē turp, kur pūš pasāti, kas tevi skauj un glauž, un caurcaurēm izmērcē ar jūras sāļumu un dzīvību.

Kveiks, kas nekad nesūdzējās, tiešām gāja postā. Sākuma pavisam nemanāms, šķietami nenozīmīgs satūkums labajā padusē sāka, lai arī ne stipri, tomēr nerimstoši sāpēt. Viņš vairs nespēja mierīgi nogulēt no vakara līdz rītam. Kaut arī viņš gulēja uz kreisajiem sāniem, sāpes tomēr ik nakti viņu pamodināja reizes divas trīs. Ja emigrācijas iestādes nebūtu Ā Moju jau pirms laba laika aiztransportējušas atpakaļ uz Ķīnu, pavārs būtu zinājis pateikt, ko satūkums nozīmē, tāpat kā būtu zinājis paskaidrot Degam Dotrijam, ko tas nozīmē, ka nejūtīgajā laukumiņā, kas starp uzacīm pletās arvien plašāks, iezīmējas sīkās, vertikālās «lauvas krunciņas». Ā Mojs būtu zinājis stjuartam arī pateikt, kas kait viņa kreisās rokas mazajam pirkstiņam. Dotrijs pats sākumā domāja, ka sastiepis kādu dzīslu. Vēlāk viņš nosprieda, ka vainīgs hronisks reimatisms, kas piemeties Sanfrancisko miklajā, miglainajā klimatā. Tas bija vēl viens iemesls jo dedzīgāk ilgoties tikt projām uz jūras, kur tropu saule izsildītu un izkliedētu reimatismu.

Strādādams par stjuartu, Dotrijs bija pieradis pie satiksmes ar augstāko šķiru vīriešiem uri sievietēm. Bet tagad Sanfrancisko padibenēs viņš pirmo reizi sastapās ar augstāko šķiru ļaudīm kā līdzīgs ar līdzīgu. Vēl vairāk — šie cilvēki paši tiecās pēc viņa. Tie viņu meklēt meklēja. Tie pieglaimojās, lai tiktu uzaicināti apsēsties pie viņa galdiņa un drīkstētu izpirkt viņam alu visos lepnākajos krogos, kur uzstājās Maikls. Viņi būtu izmaksājuši Dotrijam arī dārgākos vīnus, bet viņš stūrgalvīgi palika uzticīgs alum. Gadījās pat tādi, kas viņu aicināja ciemos, sacīdami: «Un paņemiet līdzi brīnišķīgo suni, lai tas mums padzied,» — Dotrijs, lepodamies ar Maiklu, kas bija kļuvis par iemeslu šādiem ielūgumiem, allaž atteicās, aizbildinādamies, ka viņu profesija esot pārāk nogurdinoša, lai varētu atļauties tādas izpriecas. Maiklam viņš paskaidroja — ja tie mums piedāvātu piecdesmit dolārus par vakaru, mēs ietu palēkdamies.

Lielajā cilvēku pulkā, ar kuriem viņi savās krogu viesizrādēs iepazinās, viņi sastapa divus, kam bija lemts kļūt ļoti nozīmīgiem Dotrija un Maikla dzīvē. Pirmais bija politiķis un ārsts, vārdā Emorijs — Volters Merits Emo- rijs, kas bieži apciemoja Dotrija galdiņu, pie kura uz krēsla vienmēr sēdēja arī Maikls. Pateicībā par Dotrija laipnību ārsts Emorijs, starp citu, iedeva stjuartam savu vizītkartīti, izlūgdamies, lai viņam atļaujot bez maksas ārstēt saimnieku vai suni, ja tie viens vai otrs kādreiz sasirgtu. Dotrijs uzskatīja Emoriju par uzņēmīgu, gudru vīru, neapšaubāmi spējīgu ārstu, taču redzēja arī, ka kārota mērķa sasniegšanā viņš kļūtu nežēlīgs kā izsalcis tīģeris. Reiz rupjā vaļsirdībā, kādu pašreizējos apstākļos drīkstēja atļauties, Dotrijs sacīja:

—   Jūs, dakter, esat īsts brīnumcilvēks. Tas katram redzams no pirmā acu uzmetiena. Ja gribat kaut ko iegūt, jūs to iegūstat. Nekas nespēj jūs apturēt, ja nu vienīgi…

—   Ja nu vienīgi…

—   Nu, vienīgi tad, ja tas, ko kārojat, piesists ar naglām vai cieši noglabāts aiz atslēgas un priekšā par sargu nostādīts policists. Es nevēlētos, lai man piederētu kaut kas tāds, ko jūs kārojat iegūt.

—   Un tieši jums kaut kas tāds pieder, — atteica ārsts, zīmīgi pamādams uz Maiklu, kas sēdēja uz krēsla starp viņiem.

—   Brrr! — Dotrijs noskurinājās. — Man šermuļi pārskrēja pār kauliem. Ja man jūsu vārdiem tiešām būtu jānotic, es ne mirkli vairs nepaliktu Sanfrancisko. — Bridi domīgi paraudzījies alus glāzē, viņš nomierinājies pasmējās. — Šo suni man neviens nespētu atņemt. Es to cilvēku nosistu. Kā es te sēžu, saku jums — es viņu nosistu. Un viņš maniem vārdiem noticētu, tāpat kā tagad ticat jūs. Jūs zināt, ka nerunāju tukšu valodu, tāpat arī tas zinātu, ka nemētājos ar tukšiem solījumiem. Šis suns …

Nespēdams savas spēcīgās jūtas ietērpt vārdos, Degs Dotrijs aprāva teikumu un mēmi blenza alus glāzē.

Otrs liktenīgais cilvēks bija gluži citāda tipa. Viņš dēvēja sevi par Hariju Delmaru; un Harija Delmara vārds bija lasāms afišās, kad viņš uzstājās «Orfejā». Delmars bija profesionāls dzīvnieku dresētājs, taču Dotrijs to nezināja, jo pašreiz Delmars baudīja atvaļinājumu un nedarīja nekā. Arī viņš izmaksāja Dotrijam alu. Jauns, ne vecāks par trīsdesmit gadiem, tumšu ādas krāsu, ar garu skropstu ietvertām brūnām acīm, kuras pats uzskatīja par hipnotiskām, ar eņģeļa lūpām un vaibstiem; un tomēr, par spīti šādam izskatam, viņš lietišķos darījumos bija gaužām lietišķīgs.

—   Jums taču nav naudas, par ko viņu nopirkt, — sacīja Dotrijs, kad Delmars, pirmo piedāvājumu — piecsimt dolāru — pārsolīdams, piedāvāja tūkstoti.

—   Man šie tūkstoš dolāri ir, ja jūs būtu tēmējis uz to.

—   Nē, — Dotrijs papurināja galvu, — es tikai gribēju teikt, ka nepārdodu viņu ne par kādu naudu. Starp citu, kam viņš jums vajadzīgs?

—   Man viņš patīk, — Delmars atbildēja. — Kālab es nāku uz šito ūķi? Kādēļ visi citi nāk šurp? Kādēļ cilvēki pērk vīnu, zirgus, uztur sakarus ar aktrisēm, kļūst par priesteriem vai grāmattārpiem? Tādēļ, ka viņiem tas sagādā prieku. Tā ir vienīgā atbilde. Mēs visi darām to, kas mums patīk, cenšamies iegūt, ko kārojam, vienalga, vai uz to ir cerības vai nav. Man iepaticies jūsu suns. Gribu viņu iegūt. Man nav žēl samaksāt par viņu tūkstoš dolāru. Vai redzat lielo briljantu tai sievietei pirkstā? Man šķiet, viņai tas iepatikās — un viņa to dabūja, nedomājot par cenu. Cena viņai nelikās tik svarīga kā briljants. Un jūsu suns …

—   Izskatās, ka jūs viņam nepatīkat, — Dotrijs pārtrauca runātāju, — un tas ir dīvaini. Viņš izturas laipni gandrīz pret visiem. Pret jums viņš jau kopš pirmās tikšanās bož spalvu. Kādēļ gan cilvēkam būtu vajadzīgs suns, kuram viņš nepatīk?

—   Tam nav nekādas nozīmes, — Delmars mierīgi atteica, — galvenais, ka man viņš patīk. Vai es sunim patīku vai ne, tā ir mana darīšana, un, man šķiet, es tiktu ar viņu ļoti labi galā.

Dotrijam likās, ka aiz Delmara eņģelim līdzīgā maiguma pazib tēraudaina cietsirdība, apvienota ar saltu aprēķinu. Zināms, Dotrijs neprata savu nojautu šādiem vārdiem formulēt. Tā īstenībā bija tikai nojausma, un nojausmām vai jūtām nav vajadzīgi vārdi, lai tās izprastu vai izskaidrotu.

—   Netālu ir banka, kas atvērta visu nakti, —• Delmars turpināja, — mēs varētu aiziet turp, es izrakstītu un iekasētu čeku, un pēc pusstundas nauda būtu jums kabatā.

Dotrijs papurināja galvu.

—   Pat no komerciālā viedokļa jūsu piedāvājums nekam neder, — viņš sacīja. — Es jums to tūliņ paskaidrošu. Sis suns nopelna divdesmit dolāru vakarā. Pieņemsim, ka viņš strādā divdesmit piecas dienas mēnesī. Tas nozīmē piecus simtus mēnesi, sešus tūkstošus gadā. Teiksim, ka tie ir pieci procenti no kapitāla, tā būs vieglāk rēķināt, procenti no divdesmittūkstoš dolāru liela kapitāla. Atskaitīsim suņa uzturēšanas izdevumus un algu man — teiksim, divdesmit tūkstošus. Tātad suns ir vērts simttūkstoš dolāru. Būsim pavisam godīgi un izdalīsim to ar divi — tas nozīmē, ka par šo suni jāmaksā piecdesmit tūkstoši. Bet jūs man par viņu piedāvājat tūkstoti.

—   Jūs laikam domājat, ka tas jums nesīs peļņu mūžam — kā zemes gabals, — Delmars, rāmi pasmaidīdams, sacīja.

Dotrijs tūliņ saprata, uz ko viņa sarunu biedrs tēmē.

—   Lai viņš nostrādā piecus gadus — tas būs trīsdesmit tūkstoši. Lai nostrādā kaut vienu gadu un nopelna sešus tūkstošus. Bet jūs man piedāvājat tikai vienu. Tādā darījumā es neielaižos… un viņš arī ne. Turklāt, kad viņš vispār vairs nevarēs strādāt un nebūs vērts ne plika centa, man viņš joprojām būs veselu miljonu vērts, un, ja kāds man to miljonu piesolīs, es pacelšu cenu vēl augstāk.

19. NODAĻA

—   Mes vel tiksimies, — Delmars sacīja Dotrijam pēc ceturtās neauglīgās sarunas par Maikla pārdošanu.

Taču Delmars kļūdījās. Viņš nekad vairs nesatikās ar Dotriju, jo Dotrijs vispirms satikās ar ārstu Emoriju.

Kveiks, satūkušās paduses mocīts, sāka naktīs kļūt arvien nemierīgāks un neļāva gulēt arī Dotrijam. Kad tā bija turpinājies ilgāku laiku, Dotrijs saprata, ka Kveiks ir nopietni slims, un nolēma aizvest viņu pie ārsta. Kādu dienu pulksten vienpadsmitos viņš ar visu Kveiku ieradās Voltera Merita Emorija ambulancē un apsēdās pacientu pilnajā priekšistaba gaidīt savu kārtu.

—   Man šķiet, dakter, ka viņam ir vēzis, — sacīja Dotrijs, kamēr Kveiks vilka nost virskreklu un apakškreklu. — Viņš nekad nav žēlojies, nekad nav pat iepīkstējies. Bet melnie jau tādi ir. Es nekā nemanīju, līdz sāku naktīs mosties, dzirdēdams viņu knosāmies un vaidam. Paskatieties! Kā jūs to sauksiet — par vēzi vai par audzēju, nav taču nekādu šaubu, vai ne?

Taču Voltera Merita Emorija vērīgā acs ar vienu skatienu bija pamanījusi Kveika kreisās rokas savilktos pirkstus. Viņam bija ne tikai vērīga, bet īsta «spitālības» acs. Savā laikā viņš bija viens no pirmajiem brīvprātīgajiem ķirurgiem, kas devas uz Filipīnu salām pētīt spitālību, un bija redzējis tik daudz spitālīgo, ka spēja noteikt slimību ar acu uzmetienu, ja vien tā vēl neslēpās pašā sākuma stadijā. No savilktajiem pirkstiem, kur slimība izpaudās bez sāpēm, liecinot vienīgi par nervu sairumu, viņa skatiens pievērsās vertikālajām grumbām «lauvas pierē» (atkal nesāpīga pazīme), pēc tam satūkumam labajā padusē, un to viņa smadzenes tūliņ diagnoscēja kā spitālības tu- bcrkuloīdo formu.

Zibenīgi viņam prātā pazibēja divas domas: pirmā — ja, vienalga, kur, vienalga, kad, sastop vienu spitālīgo, jāmeklē tūliņ ari otrs; nākamā doma: brīnišķīgais īru terjers, kas pieder Dotrijam, kurš ilgi bijis saskarē ar Kveiku. To iedomājies, Volters Merits Emorijs vienaldzīgi novērsās no Kveika. Viņš nezināja, cik daudz stjuarts jēdz par spitālību un vai vispār kaut ko jēdz, tādēļ negribēja modināt aizdomas. It kā nejauši viņš palūkojās pulkstenī, tad, pagriezies pret Dotriju, sacīja:

—   Manuprāt, kaut kas nav kārtībā ar viņa asinīm. Viņš nav pieradis pie pilsētas dzīves un pie mūsu ēdieniem. Drošības labad es, protams, pārbaudīšu, vai tas nav vēzis vai kāds cits audzējs, kaut gan domāju, ka nav ne viens, ne otrs.

Runādams viņš īsu sekundes daļiņu uzmeta skatienu Dotrija pierei tieši virs uzacīm. Nekādu šaubu. Viņa lietpratīgā acs bija pamanījusi spitālības «lauvas zīmi».

—   Jūs pats arī esat saguris, — viņš mīlīgi turpināja,

—   varu saderēt, ka nejūtaties īsti labi, vai nav tiesa?

—   To tiešām nevaru apgalvot, — Dotrijs piekrita.

—   Domāju, ka jādodas atpakaļ jūrā, tur tropu saule izdzīs reimatismu no vecajiem kauliem.

—   Kur jūs jūtat reimatismu? — ārsts Emorijs izklaidīgi apjautājās, izlikdamies, ka grib vēlreiz tuvāk aplūkot satūkumu Kveika padusē.

Dotrijs pastiepa kreiso roku un, pakustinādams mazo pirkstiņu, parādīja, kur vaina. Volters Merits Emorijs ar šķietami vienaldzīgu skatienu no puspievērtu plakstu apakšas, nevērīgi palūkojies, redzēja, ka mazais pirkstiņš drusku pietūcis, drusku sagriezies un ka āda tam zīdaini gluda un spīdīga. No jauna pievērsdamies Kveikam, viņš vēlreiz paraudzījās uz «lauvas zīmi» Dotrija pierē.

—   Reimatisms joprojām ir un paliek gaužām noslēpumaina slimība, — Emorijs, it kā aizrāvies ar šo tematu, sacīja Dotrijam. — Gandrīz var teikt, ka tas izpaužas individuāli, ļoti dažādā veidā. Katram ir pašam savs — citāds reimatisms. Vai pirksts nejūtīgs?

Dotrijs ar pūlēm salieca un atlieca mazo pirkstiņu.

—   Jā, ser, — viņš sacīja, — un nav vairs tik kustīgs kā senāk.

—   Aha, — Volters Merits Emorijs līdzjūtigi un mierinot nomurmināja. — Lūdzu, atsēdieties šai krēslā! Iespējams, ka nespēšu jūs izārstēt, bet apsolu, ka pratīšu norādīt labāko vietu, kur ar jūsu kaiti dzīvot. Mis Džadson!

Kamēr jaunā sieviete medicīnas māsas tērpā apsēdināja Dotriju krēslā un norādīja, kā atspiest muguru, un dakteris Emorijs iemērca pirkstus stiprākajā antiseptiskajā šķīdumā, kāds viņa ambulancē bija atrodams, viņa smadzenēs un acu priekšā no jauna parādījās kārotais īru terjers, kas uzstājās ar priekšnesumiem jūrnieku krogos, bija asspalvains un klausīja uz vārdu Killenibojs.

—   Jums reimatisms nav mazajā pirkstiņā vien, — viņš sacīja Dotrijam, — varu derēt, ka skarta arī piere. Vienu mirklīti, lūdzu! Ja sāpēs, sakiet! Ja neko nejūtat, tad nekustieties, nevēlos jums nodarīt sāpes. Gribu tikai pārliecināties, vai mana diagnoze pareiza. Tā, tā. Ja sāp, sakiet tūliņ! Reimatismam piemīt dīvaini untumi. Pavērojiet jūs arī, mis Džadson, varu saderēt, ka nekad neesat saskārusies ar šo reimatisma paveidu. Vai redzat? Viņš nereaģē. Viņš domā, ka es vēl nemaz neesmu sācis …

Visu laiku nemitīgi, saistoši tērgādams, viņš darīja kaut ko tādu, kas Dotrijam ne sapnī nerādītos, bet Kveikam, vērojot notiekošo, likās, ka viņš murgo, jo viss bija tik nereāls un neticams. Doktors Emorijs ar garu adatu pabakstīja tumšo plankumu, kur iezīmējās vertikālās grumbas. Taču viņš neapmierinājās ar pabakstīšanu vien. Iedūris adatu visā garumā zem ādas infiltrāta vienā malā, viņš otrā malā to izvilka ārā. Kveikam, to redzot, gandrīz acis izsprāga no pieres, jo viņa kungs pat nenotrī- cēja, nesarāvās, pat nepakustējās, kamēr tas viss notika.

—   Kādēļ nesākat? — Dotrijs nepacietīgi iejautājās. — Starp citu, runa nav par manu reimatismu, bet par sa- tūkumu melnā puikas padusē.

—   Jums nepieciešama ārstēšanās, apgalvoja Emorijs. — Reimatisms ir nejauka kaite. Nedrīkst pieļaut, lai tas kļūst hronisks! Sastādīšu jums ārstēšanās kursu. Varat piecelties, tagad izmeklēsim jūsu melno puisi.

Taču, pirms Kveiku apguldīja krēslā, ārsts Emorijs ieklāja tajā palagu, kas bija tā izkarsēts, ka bezmaz oda pēc sviluma. Viņš jau gribēja sākt Kveika izmeklēšanu, bet tad pēkšņi, it kā kaut ko atcerējies, palūkojās pulkstenī un ar pārmetumu balsī pievērsās savai asistentei.

—   Mis Džadson, — viņš dzedri un asi sacīja, — jūs esat bijusi aizmāršīga! Paskatieties, pulkstenis bez desmit minūtēm divpadsmit, un jūs labi zinājāt, ka man bija norunāts precīzi pusdivpadsmitos satikties ar ārstu Hed- liju, lai pārrunātu par vienu pacientu. Kā viņš tagad mani lad! Jūs taču zināt, cik viņš īdzīgs.

Mis Džadsona pazemīgā nožēlā nolieca galvu, saņemdama rājienu, lai gan viņa, sīki pārzinādama sava šefa gaitas, līdz šim mirklim nebija dzirdējusi ne pušplēsta vārda par norunu pusdivpadsmitos.

—   Hedlijs pieņem tepat otrā pusē gaitenim, — Emorijs paskaidroja Dotrijam, — nebūšu projām ilgāk par pie

cām minūtēm. Mēs vienā gadījumā nebijām vienis prātis. Viņš konstatējis hronisku apendicītu un grib operēt. Mana diagnoze ir pioreja, kas inficējusi kuņģi no mutes, tādēļ ieteicu ārstēt mutes dobumu ar emetinu, lai likvidētu kuņģa kaiti. Jūs, protams, par to nekā nezināt, bet galvenais ir tas, ka pierunāju ārstu Hedliju pieaicināt ari ārstu Grenvilu — zobārstu un piorejas speciālistu. Tagad viņi mani gaida jau divdesmit minūtes. Jāskrien!

Būšu atpakaļ pēc piecām minūtēm! — viņš atgriezies, durvis ciet vērdams, vēl uzsauca. — Mis Džadson, palūdziet cilvēkus uzgaidāmajā istabā mazliet paciesties!

Viņš iegāja ārsta Hedlija pieņemamajā istabā, kaut gan viņu tur negaidīja ar apendicītu vai pioreju sirgstošs pacients. Viņš tikai izmantoja tālruni divām sarunām: vienai ar Veselības aizsardzības departamenta vadītāju, bet otrai — ar policijas priekšnieku. Viņam laimējās notvert pie aparāta tiklab vienu, kā otru, abus viņš uzrunāja priekšvārdā un paziņoja tiem kaut ko ļoti svarīgu un slepenu.

Atgriezies pats savā kabinetā, viņš izskatījās gaužām apmierināts un iedvesmots.

—   Zināms, ir tā, kā es teicu, — viņš sacīja mis Džad- sonai, cēlsirdīgi ietverdams savas uzticības lokā arī Dotriju, — ārsts Grenvils bija manā pusē. Skaidrs — neapstrīdama pioreja. Operācija nav vajadzīga. Tagad viņi apstrādā pacienta smaganas un strutu maisiņus ar emetīnu.Esmu nopelnījis smēķi. Jums taču nav iebildumu, Dotrij?

Kad stjuarts papurināja galvu, ārsts aizkūpināja garu Havannas cigāru un turpināja priecāties, ka pieveicis savu kolēģi. Runādams viņš bieži aizmirsa 'ievilkt dūmu, it kā nejauši paliecās pret krēslu un tikpat nejauši pieskārās ar degošā cigāra galu vienam Kveika savilktajam pirkstam. Slepens mājiens mis Džadsonai, kas vienīgā vēroja viņa rīcību, brīdināja nelikties ne zinis gar to, kas notiek.

—   Vai zināt, mister Dotrij, — Volters Merits Emorijs aizrautīgi turpināja, piesaistīdams stjuarta skatienu, kamēr kvēlojošais cigāra gals joprojām dedzināja Kveika pirkstu, — jo vecāks kļūstu, jo vairāk pārliecinos, ka tiek izdarīts pārāk daudz nepārdomātu, pārsteidzīgu operāciju.

Karstā ogle joprojām lipa pie cilvēka miesas, un no Kveika pirksta gala sāka vīties tieva dūmu spirālīte, kas krāsā atšķīrās no dūmiem cigāra galā.

—   Piemēram, šis pats ārsta Hedlija pacients. Paglābu viņu ne tikai no riskantas apendicīta operācijas, bet ietaupīju viņam arī maksu par operāciju un slimnīcas izdevumus. Es par to, ko viņa labā izdarīju, naudu neņemšu. Un Hedlijam viņš samaksās tikai nominālo rēķinu. No malas pieaicinātais ārsts Grenvils izārstēs viņa pioreju par kādiem nieka piecdesmit dolāriem. Jā, dieva vārds, esmu paglābis šo cilvēku ne tikai no dzīvības briesmām un sāpēm, bet izglābis viņam arī, visu kopā saskaitot, apaļus tūkstoš dolārus, ko būtu vajadzējis samaksāt ķirurgam, slimnīcai un māsām.

Kamēr viņš runāja, visu laiku piesaistīdams Dotrija skatienu, gaisā sāka izplatīties degošas gaļas smaka. Emorijs vilka to nāsīs ar gandarījumu. Arī mis Džad- sona saoda smaku, bet, tā kā bija brīdināta, nelikās nekā manām. Viņa pat nepaskatījās uz cigāra galu, lai gan deguns viņu nepārprotami informēja, ka cigārs vēl ir turpat, kur bijis.

—   Kas te svilst? — pēkšņi, gaisu ostīdams un apkārt skatīdamies, ievaicājās Dotrijs.

—   Draņķīgs cigārs, — atteica Emorijs, atraudams cigāru no Kveika pirksta un to kritiski aplūkodams. Saviebies viņš to pacēla pie deguna. — Es pat neteikšu, ka tās ir kāpostu lapas. Teikšu tikai, ka nezinu un arī negribu zināt, kas tajā sabāzts. Bet tā jau parasti notiek. Izlaiž jaunu cigāru marku, izreklamē to, satin cigārus no vislabākās tabakas un pēc tam, kad tie cilvēkiem iepatikusies, izmantojot iegūto popularitāti, turpmākos taisa no mazvērtīgas tabakas. Nē, pateicos, mani ar to nepaķers! Šodien pat mainīšu marku.

To teicis, viņš iesvieda cigāru spļaujamtraukā. Un Kveiks, atlaidies dīvainākajā krēslā, kādā jebkad bija sēdējis, neapzinājās, ka viņa pirkstā ir izdedzis puscollu liels caurums, un gaidīja, kad ārsts pēdīgi beigs runāt un apskatīs sāpīgo pietūkumu viņa padusē.

Un pirmo reizi mūžā, bet tad arī uz visiem laikiem Degs Dotrijs tika nolikts uz lāpstiņām. Tā bija pilnīga, neglābjama sagrāve. Dzīve, brīvā dzīve, kad var iet, kurp tik, jūras braucieni ar šūpojošos klāju zem kājām, bangas, pasētu vēji, īsie brīži ostās — tas viss viņam uz laiku laikiem izbeidzās Voltera Merita Emorija kabinetā,/ kamēr mis Džadsona ar mierīgu seju klusībā brīnījās, kā cilvēkam var dedzināt dzīvu miesu, bet viņš ne aci nepamirkšķina.

Ārsts Emorijs runāja vienā runāšanā un aizkūpināja jaunu cigāru, kaut arī uzgaidāmajā telpā drūzmējās vesels bars cilvēku, un nolasīja garu, bet interesantu lekciju par cigāriem, par tabakas lapu audzēšanu un sagatavošanu tajos apvidos, kur tabaka aug vislabāk.

—   Nu, un kas attiecas uz satūkumu, — viņš pēdīgi sacīja, pa gabalu aplūkodams slimo vietu, — es no pirmā acu uzmetiena droši varu teikt, ka tas nav ne vēzis, ne cits audzējs, tas pat nav augonis. Es teiktu …

Klauvējiens pie gaiteņa durvīm lika viņam strauji pie- traukties kājās, un viņš pat necentās nepacietību slēpt. Mis Džadsona, paklausīdama viņa mājienam, atvēra durvis, un pa tām ienāca divi policisti, viens policijas seržants un ūsains vīrietis vizītsvārkos, ar neļķi pogcaurumā.

—    Labrīt, dakter Māsters, — Emorijs sveicināja kolēģi un tad pievērsās pārējiem: — Sveiks, seržanti Hallo, Tirn! Hallo, Džonson! Kopš kura laika tu vairs nestrādā Ķīniešu kvartālā? — Tad, vērīgi aplūkojis Kveika satūkušo padusi, Volters Merits Emorijs turpināja pirmāk iesākto teikumu, sacīdams: — Es teiktu, kā jau nule minēju, ka šī ir visraksturīgākā, tipiskākā bacillus leprae izraisītā čūla, ko jebkad kāds Sanfrancisko ārsts drīkstējis demonstrēt Veselības aizsardzības departamentam.

—   Lepra! — iesaucās ārsts Māsterss.

Visi, izdzirdot šo vārdu, sarāvās. Seržants un abi policisti atkāpās tālāk no Kveika; mis Džadsona, klusi iekliegdamās, piespieda abas rokas pie sirds; un Degs Dotrijs gan satraukts, tomēr neticīgi jautāja:

—   Ko jūs tur runājat, dakter?

—   Palieciet uz vietas! Nekustieties! — Volters Merits Emorijs pavēlēja Dotrijam. — Es jums tūliņ parādīšu, — viņš bilda pārējiem, piespiezdams tikko aizkūpinātā cigāra kvēlojošo galu pie tumšā plankuma virs stjuarta iedegunes starp uzacīm. — Nekustieties! — viņš uzsauca Dotrijam. — Pacietieties mirkli! Es vēl neesmu galā.

Kamēr Dotrijs pārsteigts un samulsis gaidīja, ko ārsts Emorijs darīs tālāk, cigāra gals dedzināja viņa ādu un miesu, līdz visi ieraudzīja dūmus un saoda sviluma smaku. Uzvaras priekā skadri iesmiedamies, Emorijs soli atkāpās.

—   Dariet, kas jums jādara, — norūca Dotrijs, kura saprašanai notikumi risinājās pārāk strauji un pārāk noslēpumaini. — Un, kad būsiet beidzis, palūgšu jūs paskaidrot, ko nupat sacījāt par lepru un par melno puiku. Puika pieder man, un es necietīšu tādas runas par viņu vai… par mani.

—   Jūs, kungi, nupat redzējāt, — sacīja ārsts Emorijs. — Divi neapšaubāmi lepras gadījumi, kungs un kalps. Kalpam slimība vairāk progresējusi un izpaužas abās formās, kungam vēl tikai nesāpīgā, taču skarts arī mazais pirkstiņš. Vediet viņus prom! Kategoriski pieprasu, Māsters, ambulances ratus, kuros viņi tiks vesti, pēc tam kārtīgi izdezinficēt!

—   Paklausieties… — Degs Dotrijs kareivīgi iesāka.

Emorijs uzmeta brīdinošu skatienu Māstersam, un Mās-

terss savukārt uzmeta stingru mirkli seržantam, kurš tikpat bargi paraudzījās uz abiem policistiem. Taču tie neķērās Dotrijam klāt. Viņi dažus soļus atkāpās, pavicināja stekus un biedinoši skatījās uz stjuartu. Policistu izturēšanās pārliecināja Dotriju vairāk nekā vārdi. Tie baidījās viņam pieskarties. Kad viņš sakustējās, policisti, steku galus viņam sānos iespieduši, stūma viņu uz priekšu.

—   Nenāc tuvāk! — viens brīdināja, pavicinādams steku Dotrijam pie pašas galvas. — Stāvi uz vietas un gaidi pavēli!

—   Velc kreklu mugurā un ej pie sava kunga! — Emorijs izrīkoja Kveiku, strauji paceldams krēslu un sviestin izsviezdams Kveiku no tā.

—   Nu, dieva dēļ … — iesāka Dotrijs, taču nesenais draugs, nelikdamies viņu ne dzirdis, teica ārstam Māstersam:

—   Kopš tas japānis nomiris, mēra baraka stāv tukša. Zinu, ka jūsu departamentā zaķapastalas vien ir, tādēļ iesaku iedot šiem abiem dezinfekcijas līdzekļus, lai paši iztīra baraku un vācas iekšā.

—       Visu svēto vārdā, — atsāka Dotrijs, zaudējis visu kareivīgumu un galīgi apjucis no atskārtas, ka viņam uzbrukusi drausmīgā slimība. Viņš pieskārās ar pirkstu pie nejūtīgās vietas pierē, tad paostīja pirkstu un saprata, ka piere tiešām dedzināta un viņš to nav jutis. — Visu svēto vārdā, nesteidzieties tik aplam! Ja jau esmu slims, tad tur nekā nevar līdzēt. Bet tas taču nenozīmē, ka mēs nevaram sarunāt kā baltais cilvēks ar balto. Dodiet man divas stundas laika, un manis šai pilsētā vairs nebūs. Un pēc divdesmit četrām stundām manis nebūs šai valstī. Es tikšu uz kuģa …

—   Un apdraudēsiet sabiedrību citā vietā, — ārsts Mās- terss viņu pārtrauca, un acu priekšā tam jau rēgojās garas slejas avīzē ar kliedzošiem virsrakstiem, viņš būs kļuvis par varoni, par Sanfrancisko svēto Džordžu, kas ar saindētu šķēpu nostājies starp sabiedrību un spitālības sērgu.

—   Vediet viņus prom! — sacīja Volters Merits Emorijs, vairīdamies no Dotrija skatiena.

—   Gatavi! Marš! — nokomandēja seržants.

Abi policisti ar paceltiem stekiem sāka virzīt Dotriju un Kveiku uz priekšu.

—    Kustas, kustas veicīgāk! — viens policists pārskaities rēca. — Dariet, ko jums liek, citādi ielauzīšu pakaušus! Arā, ārā — veiklāk! Arā pa durvīm! Sakiet tam melnajam, lai turas jums blakus!

—   Dakter, ļaujiet pateikt kaut vārdu! — Dotrijs lūdzās Emoriju.

—    Runu laiks beidzies, — tas atbildēja, — tagad sākas izolācija. Māsters, neaizmirstiet izdezinficēt ambulances ratus, kad krava būs aizvesta!

Procesija, kuras priekšgalā gāja Veselības aizsardzības departamenta ārsts un seržants un kuru noslēdza abi policisti ar draudīgi paceltiem stekiem, devās uz durvju pusi.

Uz sliekšņa Dotrijs, nebaidīdamies, ka viņam sašķaidīs pakausi, tomēr pagriezās atpakaļ un iesaucās:

—   Dakter! Mans suns! Jūs viņu pazīstat!

—   Es jums viņu nogādāšu, — Emorijs aši piekrita. — Kur jūs dzīvojat?

—   Kleistrītā astoņdesmit septiņi, Bauheda mēbelētajās istabās, jūs zināt, kur tas ir, ieeja ap stūri caur Bauheda krogu. Atsūtiet man viņu, vienalga, kur atradīšos! Vai apsolāt?

—   Protams, aizsūtīšu, — ārsts Emorijs sacīja, — jums taču ir arī kakadu, vai ne?

—   Kā tad! Kokijs! Lūdzu, ser, atsūtiet man viņus abus!

— Manu dieniņ, — tovakar sacīja mis Džadsona, pus-;, dienodama kopā ar kādu jaunu terapeitu no Svētā Džo- zefa slimnīcas. — Dakteris Emorijs ir īsts burvis. Nav jābrīnās, ka viņam dzīvē tā veicas. Iedomājieties tikai! Pie mums kabinetā šodien bija divi pūžņaini spitālīgie. Viens no viņiem — melnādainis. Un dakteris, tikko acis uzmetis, tūliņ saprata, kas par vainu. Milzīgi izmanīgs. Ja jūs zinātu, ko viņš darīja ar savu cigāru! Un cik atjautīgs! Vispirms padeva man zīmi. Šiem ne sapnī nerādījās, ko viņš darīs. Viņš paņēma savu cigāru un…

20. NODAĻA

Suns, tāpat kā zirgs, nelietīgu cilvēku padara vēl nelietīgāku. Volteru Meritu Emoriju, neģēli pēc dabas, vēl neģēlīgāku padarīja kāre iegūt savā īpašumā Maiklu. Ja nebijis Maikla, viņš būtu izturējies pavisam citādi. Būtu sarunājis ar Dotriju tā, kā Dotrijs ierosināja — kā baltais ar balto. Viņš būtu Dotriju par slimību brīdinājis un devis tam iespēju aizbraukt ar kuģi uz kādu dienvidjūru salu vai uz Japānu, vai kādu citu valsti, kur spitālīgos neizolē. Tas nebūtu nekāds noziegums pret šīm valstīm, jo nerunā pretī likumam un kārtībai, toties Dotrijs un Kveiks būtu paglābušies no Sanfrancisko mēra barakas, kur Emorijs savā neģēlībā bija abiem piespriedis ieslodzījumu uz visu mūžu.

Ja turklāt vēl ņem vērā izdevumus, ko prasīja bruņotas apsardzes turēšana pie barakas augu dienu un nakti, Volters Merits Emorijs būtu varējis ietaupīt Sanfrancisko pilsētas un štata nodokļu maksātājiem daudzus tūkstošus dolāru, ko varēja izmantot labāk, piemēram, paplašinot pārblīvētās skolas, sagādājot trūcīgo ļaužu bērniem labāku pienu vai ierīkojot parkus, lai smacīgo graustu iemītnieki varētu brīvāk elpot. Ja Volters Merits Emorijs būtu par to visu padomājis, tad ne tikai Dotrijs un Kveiks būtu aizbraukuši pa jūru jūrām, bet viņiem līdzi būtu aizbraucis arī Maikls.

Vēl nekad neviens ārsts nav tik ātri izvadījis pacientus, kas drūzmējas uzgaidāmajā istabā, kā Emorijs pēc tam, kad durvis aizvērās aiz abiem policistiem, kuri aizveda Dotriju. Pirms došanās ieturēt novēloto lenču ārsts Emorijs sēdās savā mašīnā un brauca uz ostas rajonu, lai uzmeklētu Bauheda mēbelētās istabas. Pa ceļam, izmantojot savus politiskos sakarus, viņam izdevās paķert līdzi slepenpolicijas kapteini. Izrādījās, ka slepenpolicists tiešām nepieciešams, dzīvokļa saimniece neparko negribēja atdot sava īrnieka suni. Bet slepenpolicijas kapteini Mil- likenu viņa pazina, tas viņas acīs simbolizēja likumisko varu, par kuru viņa īstenībā nenieka nezināja.

Kad Maiklu pavadā veda ārā no istabas, atskanēja žēla balstiņa no loga, kur tupēja mazs, balts kakadu.

—   Kokijs! — tas sauca. — Kokijs!

Volters Merits Emorijs palūkojās atpakaļ un mirkli vilcinādamies apstājās.

—   Putnam atsūtīšu vēlāk kādu pakaļ, — viņš paskaidroja saimniecei, kas, vēl joprojām sekodama viņiem pa kāpnēm lejup un nedroši protestēdama, nepamanīja, ka slepenpolicijas kapteinis nevērīgi pametis vaļā Dotrija istabas durvis.

Taču Volters Merits Emorijs nebija vienīgais neģēlis, kuru kāre iegūt Maiklu padarīja vēl neģēlīgāku. Jahtklubā Harijs Delmars, atzvēlies dziļā ādas klubkrēslā un kājas iecēlis otrā tādā pašā dziļā ādas klubkrēslā, kvernēja pussnaudā pēc pamatīga lenča, ko bija apvienojis ar brokastīm, un šķirstīja pēcpusdienas laikrakstu jaunākos izdevumus. Ieraugot treknu virsrakstu ar nedaudzām teksta rindiņām zem tā, viņa acis iegailējās. Viņš pielēca kājās. Mirkli padomājis, atkal apsēdās, piespieda zvana pogu un, gaidīdams pienākam apkalpotāju, vēlreiz pārlasīja virsrakstu un īso informāciju.

Traucoties taksometrā uz ostas rajonu, Harijam Del- maram rādījās zeltā mirdzošas vīzijas. Viņš pārmijus redzēja gan divdesmit dolāru monētas zeltā, gan Amerikas Savienoto Valstu naudas spiestuvē iespiestās banknotes, gan čeku grāmatiņas ar nogriešanai sagatavotiem kuponiem. Un visas šis ainas kā mirguļojošā prizmā lūza pret asspalvainu Iru terjeru, kurš uz žilbīgi apgaismotām estrādēm, purnu izslējis, muti pavēris, dziedāja, dziedāja bez mitas, kā vēl neviens suns pasaulē nav dziedājis.

Kokijs pirmais atklāja, ka durvis pamestas vaļā, un sāka prātot (ja ar «prātošanu» var apzīmēt to putna garīgo procesu, kas neizprotamā kārtā uztver apziņā jaunu ārējo iespaidu un liek to vai nu pieņemt, vai noraidīt atkarībā no tā, kas no jaunā iespaida gaidāms). Cilvēki dara to pašu, un daži to dēvē par «brīvu gribu». Kokijs, skatīdamies uz atvērtajām durvīm, patlaban apsvēra, vai nevajadzētu tuvāk aplūkot spraugu uz izeju plašajā pasaulē un pēc tam izšķirties, vai varētu iedrošināties pa spraugu izlidot, kad viņa skatiens sastapās ar otra spraugas pētītāja skatienu ārpusē.

Acis, ko viņš ieraudzīja, bija ļaunīgas, dzeltenzaļas, un to redzokļi te izpletās, te sarāvās, skatienam šaudoties pa istabas gaišo klajumu un tumšajiem kaktiem. Kokijs tūdaļ nojauta briesmas — briesmas, kas draudēja ar Šausmu pilnu nāvi. Un tomēr Kokijs neko neuzsāka. Sirsniņa viņam nodrebēja bailēs. Nekustēdamies, vienu aci pievērsiš spraugai, viņš ar otru uzmanīgi vēroja kārnā bezpajumtes kaķa acis un galvu, kas rēgojās spraugā kā parādība.

Šaudīgi, aši un piesardzīgi saraucoties un izplešoties, glūnīgā viltībā — ar melnajiem, vertikālajiem redzokļiem uz brīnišķīga zaļgandzeltena fona — acis pārbaudīja istabu. Tad apstājās pie Kokija. Nākamajā mirklī galvas stāvoklis rādīja, ka kaķis pieplacis pie zemes un sastindzis gatavojas lēcienam. Gandrīz nemanāmi acīs iegūla izteiksme, kas līdzinājās sfinksas skatienam, pavērstam uz iztvīkušo, bezgalīgo tuksneša smiltāju. Likās, šīs acis tā raugas jau gadu tūkstošiem.

Tāpat sastinga arī Kokijs. Viņš neaizlaida vērīgajai acij priekšā plēvi, tupēja piešķiebtu galviņu, taču neviena spalviņa viņam neiedrebējās un nenodeva šausmas, kas viņu bija pārņēmušas. Abi radījumi sastinguši vēroja viens otru kā mednieks medījumu, kā plēsoņa laupījumu, kā gaļas ēdājs gaļu.

Tā viņi lūkojās viens uz otru vairākas minūtes, līdz galva durvīs pagriezās un nozuda. Ja putns prastu atviegloti nopūsties, Kokijs šai bridi būtu nopūties. Bet viņš pat nepakustējās, klausīdamies lēnos, šļūcošos cilvēka soļos, kas noskanēja gaitenī, līdz pēdīgi izgaisa.

Pagāja vēl dažas minūtes, un rēgs tikpat negaidot parādījās no jauna, taču šoreiz tā nebija galva vien — istabā ieslīdēja viss lokanais augums un apstājās plān- vidū. Acis liptin pielipušas Kokijam, augums nekustīgs, vienīgi garā aste aprauti, nikni, bet vienmuļi šaudījās no vienas puses uz otru.

Nenovērsis acu no Kokija, kaķis lēnām līda tuvāk, līdz sešas pēdas atstatu apstājās. Vienīgi aste šaudījās, un vienīgi acis zalgoja kā dārgakmeņi gaismā, kas krita no loga, bet melnās zīlītes bija sarāvušās tikko saredzamā šaurā svītriņā.

Un Kokijs, kurš gan neizprata nāves būtību, kā to izprot cilvēks, tomēr nojauta, ka drausmīgā kārtā tuvojas gals. Vērodams kaķi lēnām gatavojamies lēcienam, mazais, drosmīgais dzīvības kamoliņš kļuva neuzticīgs savai dabai un pirmo reizi mūžā ļāvās saprotamām un piedodamām nāves bailēm.

— Kokijs! Kokijs! — viņš žēli iebrēcās, vērsdamies pie aklajām, nejūtīgajām sienām.

Tas bija sauciens visai pasaulei, visiem stiprajiem un varenajiem, visām divkājainajām būtnēm, galvenokārt stjuartam un Kveikam, sauciens Maiklam. Un tā saturs būtu tulkojams šādi: «Tas esmu es, Kokijs! Esmu ļoti sīciņš, ļoti trausls, un šis briesmonis grasās mani iznīcināt, bet es mīlu gaišo, skaisto pasauli, es gribu dzīvot, vēl ilgi gribu dzīvot gaismā, un esmu tik gaužām sīciņš, bet labs putniņš ar labu sirsniņu un nespēju pretoties šim milzīgajam, spalvainajam, badīgajam zvēram, kas mani tūliņ aprīs, un es saucu — palīgā, palīgā, palīgā! Es esmu Kokijs! Visi mani pazīst. Esmu Kokijs!»

To visu un vēl daudz vairāk pauda divkāršais brēciens: — Kokijs! Kokijs!

Taču aklās sienas neatsaucās — un neatsaucās gaitenis, neatsaucās lielā pasaule, un, kad pirmās bailes norima, mazais Kokijs atkal atguva drosmi. Nekustēdamies viņš tupēja uz palodzes un, galviņu piešķiebis, ar vienu aci nemirkšķinādams, raudzījās uz savas cilts mūžseno ienaidnieku, kas atradās turpat uz grīdas, tik tuvu, tik baismīgi tuvu.

Cilvēciskā skaņa putna balsī tā bija pārsteigusi bezpa- jumtes kaķeni, ka tā aprāvās, pieglauda ausis, aizmirsa lēcienu un lēnām palīda pa grīdu gabaliņu uz priekšu.

Klusumā, kas valdīja, zila mēslu muša, dobji dūcot, laidelējās gar loga rūti, bieži ar troksni atsizdamās pret stiklu, parādīdama, ka arī tā pārdzīvo traģēdiju — gluži kā cietumnieks, kurš ar mulsinošu, caurspīdīgu sienu not slēgts no krāšņās pasaules — tik tuvas, tik saredzamas.

Arī bezpajumtes kaķenei dzīvē bija savi grūtumi un ciešanas. Viņu mocīja bads, sāpēja tukšie tesmeņi, kuriem vajadzēja piebriest, lai pabarotu septiņus mazos pīkstu- līšus, viņas līdziniekus, kam vēl nebija atvērušās acis un kas ērmoti grīļojās uz tievajām, nedrošajām kājelēm. Tos viņai atgādināja skaudrās sāpes un instinkta balss; tos viņai atgādināja arī vīzija, ko izraisīja smalks, noslēpumains process smadzenēs; viņa redzēja kaķēnus aiz salauztajiem režģiem pretī ventilatora šahtai tumšajā saslauku kaktā zem kāpnēm, kur viņa bija slepus ierīkojusi migu un apbērnojusies.

Kaķēni un mokošais izsalkums piešķīra viņai jaunu drosmi, viņas augums saspringa un nomērīja attālumu lēcienam. Bet Kokijs pa to laiku bija pilnīgi atguvies.

— Velns lai parauj! Velns lai parauj! — viņš no visa spēka kareivīgi iekliedzās, izbozis spalvas un kā īsts varonis izriezis krūtis pret kaķeni, un tā neviļus pieplaka pie grīdas, pieglauda ausis vēl ciešāk un, asti šaudīdama, pagrieza galvu vispirms uz vienu, tad uz otru pusi, ar skatienu pārmeklēdama vistumšākos kaktus, no kuriem būtu varējis atskanēt šis cilvēka balss sauciens.

Drošības labad bezpajumtes kaķene to visu darīja, kaut gan viņas jutekļi skaidri liecināja, ka cilvēka balss skaņas nāk no mazā, baltā putna uz palodzes.

Zilā muša atkal atsitās pret cietuma neredzamo sienu. Kārnā kaķene saspringa un, pēkšņā apņēmībā lēkdama, nokļuva uz palodzes tieši tai vietā, kur Kokijs bija atradies pirms sekundes desmitdaļas, Kokijs pašāvās nostāk, taču tajā pašā mirklī kaķene cirta tam sāniski ar ķepu — un Kokijs pacēlās stāvu gaisā, drudžajni plivinādams spārniņus, kas tik maz bija raduši lidot. Kaķene saslējās pakaļkājās un pameta priekšķepu uz augšu apmēram tā, kā bērns sviež cepuri, lai noķertu tauriņu. Taču kaķenes ķepa bija smaga un nagi izlaisti kā asi āķi.

Gaisā trāpīts, mazais lidonītis sabruka, trauslā aparatūra notrīsēja un salūza, un Kokijs, baltajām spalvām pajūkot, nokrita uz grīdas. Spalvas kā sniegpārslas lēnām virpuļoja lejup, un, kad kaķene kā svina pika metās zemē no palodzes, dažas sniegpārsliņas aizķērās tai kažokā, satraucot viņas jau tā pārkairinātos nervus, tā ka viņa pieplaka vēl zemāk pie grīdas, aši, nemierīgi paraudzījās visapkārt un ausījās, vai kaut kur tuvumā nedraud briesmas.

21. NODAĻA

Harijs Delmars Dotrija istabā Bauheda pansijā atrada tikai dažas baltas spalviņas un no saimnieces uzzināja, kas noticis ar Maiklu. Vispirms Harijs Delmars, neatlaidis taksometru, noskaidroja, kur dzīvo ārsts Emorijs, un pārliecinājās, ka Maikls iesprostots šķūnītī, kas atradās pagalmā aiz mājas. Tad viņš pasūtīja biļeti uz tvaikoņa «Umatilla», kam nākamajā rītausmā vajadzēja doties uz Sietlu un Pudžetsaundu. Pēc tam viņš sakravāja mantas un samaksāja viesnīcā rēķinu.

Pa to laiku Voltera Merita Emorija kabinetā tika izcīnīts vārdu karš.

—   Tas cilvēks brēc vienā brēkšanā, — apgalvoja ārsts Māsterss. — Policistiem vajadzēja viņu ar stekiem iedzīt ambulances ratos. Viņš bija kā bez prāta. Brēca pēc sava suņa. Tas neies cauri! Tas ir pārāk nežēlīgi! Jūs nevarat vienkārši nozagt viņam suni. Viņš sacels traci avīzēs.

—   Jā! — iesmējās Volters Merits Emorijs. — Man gan gribētos redzēt to reportieri, kuram pietiks dūšas aiziet līdz mēra barakai, lai tur sarunātos ar spitālīgo. Un man gribētos redzēt to redaktoru, kurš vēstuli no mēra barakas (ja izdotos to izsūtīt no turienes tā, ka apsardze nepamana) tūliņ nesadedzinātu, uzzinājis, no kurienes tā nākusi. Neraizējieties, dakter! Avīzes nekādu troksni necels.

—   Bet spitālība! Tautas veselības aizsardzība! Suns ir bijis kontaktā ar savu saimnieku. Suns pats ir staigājošs sērgas izplatības perēklis.

—   Infekcijas… tas skan labāk un zinātniskāk, dakter, — Volters Merits Emorijs dzēlīgā pārākuma apziņā pārlaboja.

—   Lai būtu infekcija, — ārsts Māsterss piekāpās. — Jārūpējas par sabiedrību, nedrīkst riskēt ar sērgas izplatīšanos …

—   Ar infekciju, — ārsts Emorijs maigā balsī pakori- ģē ja.

—   Sauciet to, kā gribat! Sabiedrība…

—   Tīrās blēņas! — iesaucās Volters Merits Emorijs.

—   Ar to, ko jūs nezināt par spitālību, ko viss Veselības aizsardzības departaments nezina par spitālību, varētu pierakstīt vairāk grāmatu, nekā sarakstījuši cilvēki, kas šo slimību dziļi un pamatīgi izpētījuši. Viņi kopš seniem laikiem eksperimentējuši un eksperimentē joprojām, mē<- ģinot inficēt dzīvniekus ar lepru, no kuras cieš cilvēki. Eksperimenti izdarīti ar zirgiem, trušiem, žurkām, ēzeļiem, pērtiķiem, pelēm un suņiem — žēlīgais dievs, ar ko tikai nav eksperimentēts desmitiem tūkstošu, simtiem tūkstošu reižu, un vienmēr rezultāts bijis negatīvs! Vēl vairāk — nekad nav izdevies iepotēt lepru no viena cilvēka otram. Pagaidiet, es jums tūliņ parādīšu!

Un Volters Merits Emorijs sāka celt ārā no grāmatu plauktiem zinātniskus sējumus.

—   Apbrīnojami… ārkārtīgi interesanti… — vairākkārt iesaucās ārsts Māsterss, pāršķirstīdams grāmatās kolēģa norādītās vietas. — Nekad nebūtu domājis … cik neticami daudz strādāts… Bet, — viņš beidzot sacīja,

—   jūsu plauktos nav grāmatas, kas spētu pārliecināt laju. Tāpat es nespēšu pārliecināt sabiedrību. Es pat necentī- šos to darīt. Nedrīkst arī aizmirst, ka šis cilvēks notiesāts līdz mūža galam kā dzīvs mironis nīkt mēra barakā. Jūs zināt, cik drausmīgs ūķis ir šī baraka. Viņš mīl savu suni. Viņš tā suņa dēļ ir kā bez prāta. Neatņemiet viņam to! Jūs rīkojaties zemiski, negodīgi un cietsirdīgi, un es jūs neatbalstīšu.

—   Atbalstīsiet gan, — dzedri apgalvoja Volters Merits Emorijs, — un tūliņ es jums pateikšu, kādēļ.

Un viņš pateica. Pateica to, ko neviens ārsts nedrīkstētu sacīt otram ārstam, bet ko viens politiķis var teikt un bieži saka otram politiķim, — daudz ko tādu, ko nav iespējams atkārtot kaut vai tādēļ vien, ka tas pārāk pazemotu vidusmēra amerikāni un aizvainotu viņa lepnumu; pastāstīja par daudzām slepenām manipulācijām, kuras notiek municipalitātes pārvaldēs, ko Amerikas vidusmēra pilsonis, iedams balsot lepni kā valdnieks, domājas ievēlējis; šīs manipulācijas gaužām reti kādreiz uzpeld atklātībā, bet tūdaļ atkal tiek apraktas Leksova komiteju un federālo komiteju bezgala garo pārskatu sējumos.

Un Volters Merits Emorijs uzvarēja ārstu Māstersu cīņā par Maiklu; lai nosvinētu uzvaru, viņš tovakar aizveda sievu pusdienās pie Zila un pēc tam uz Margaretas Englinas izrādi; atgriezies vienos naktī mājās, viņš pidžamā izgāja ārā pamest vēlreiz acis uz Maiklu, bet Maiklu vairs neatrada.

Sanfrancisko mēra baraka, gluži tāpat kā visu citu Amerikas pilsētu mēra barakas, atradās visnepievilcīgākajā, nomaļākajā, mazvērtīgākajā pilsētai piederošajā zemes gabalā. No okeāna gandrīz neaizsargātajās smilšu kāpās svilpoja salti vēji, pār kāpām gūla smagi miglas blāķi. Uz turieni neviens nemēdza izbraukt zaļumos, turp neaizklīda arī puišeļi, putnu perēkļus meklēdami vai indiāņus spēlēdami. Līdz turienei mēdza aizklīst vienīgi pašnāvnieki: dzīves nogurdināti, tie meklē piemērotu apkārtni, lai darītu visam galu. Un, tā kā viņi tiešām savu dzīvi tur izbeidza, šie apciemojumi nekad vairs neatkārtojās.

Skats no logiem aci nepriecēja. Ceturtdaļjūdzi uz visām pusēm pletās vienīgi smilšu pauguru lēzenais kanjons, Degs Dotrijs no loga redzēja sargu būdas un pašus apbruņotos sargus, kas allaž gatavi nošaut bēgošu mēra slimnieku, bet neparko tam nepieskartos un nekādā gadījumā necenstos to pierunāt atgriezties ieslodzījumā.

Barakas otrā pusē logi pavērsās uz koku dēstījumiem. Tur auga eikalipti, taču tie nepavisam nelīdzinājās saviem brāļiem — staltajiem, karaliskajiem kokiem, kas slejas pret debesīm savā dzimtajā pusē. Politisku apsvērumu dēļ nevērīgi iestādīti, slikti kopti, nepiemērotās vides vārdzināti, vēju plosīti, tie, līdzīgi kaujā sagrautas gvardes dzīvajos palikušiem kareivjiem, it kā agonijā centās sliet augšup kleinos, kroplos zarus. Kociņi bija zemi un skopo valgmes mazumiņu izmantoja galvenokārt dziļajām saknēm, kas pa irdeno smilti stiepās uz jūras pusi, cenšoties noturēties pretī negantajām brāzmām.

Dotrijs un Kveiks nedrīkstēja iet pat līdz sargbūdām. Robežlīnija atradās simt jardu no tām. Tur sargi steigšus nolika pārtiku, zāles un ārstu uzrakstītās instrukcijas un pēc tam aizjoza atpakaļ tikpat ātri, kā nākuši. Turpat bija uzstatīta melna tāfele, uz kuras Dotrijam uzrakstīt savas vajadzības un prasības ar tik lieliem burtiem, lai tos varētu saredzēt pa gabalu. Uz šās tāfeles viņš daudzas dienas no vietas nelūdza vis alu, kaut gan sešu kvartu režīms bija tik spēji pārtraukts, bet rakstīja šādus teikumus:

KUR IR MANS SUNS?

VIŅŠ IR ĪRU TERJERS.

VIŅAM IR ASA SPALVA.

VIŅU SAUC PAR KILLENIBOJU.

ES GRIBU SAVU SUNI!

GRIBU SASTAPT DAKTERI EMORIJU! SAKIET, LAI

DAKTERIS EMORIJS ATRAKSTA MAN PAR MANU

SUNI!

Viendien Degs Dotrijs uzrakstīja:

JA NEDABOSU SAVU SUNI, NOGALINASU DAKTERI EMORIJU.

Pec ša uzraksta avīzes informēja sabiedrību, ka bēdīgais gadījums ar abiem spitālīgajiem mēra barakā izvērsies traģiski, jo baltais slimnieks sajucis prātā. Cilvēki ar stipri attīstītu pilsoņa apziņu sāka rakstīt avīzēm protestus par to, ka šādi slimnieki apdraud sabiedrību, un prasīja, lai Savienotās Valstis uzceļ leprozoriju kādā tālā sala vai izolētā kalna virsotnē. Taču nenozīmīgais intereses uzplūds noplaka septiņdesmit divās stundās, un bulvāru preses reportieri pievērsa lasītāju uzmanību pinkainam Aļaskas sunim, kas esot pa pusei lācis, un jautājumam, vai Krispijs Andželoti patiesi vainīgs un sacirtis Džuzepes Bartoldi līķi mazos gabaliņos, sabāzis maisā un maisu iemetis jūrā zvejnieku laivu piestātnē, informēja lasītājus arī par japāņu tīkojumiem Havaju salās, Filipīnās un Ziemeļamerikas piekrastē.

Dega Dotrija un Kveika dienas mēra barakā ritēja vienmuļi līdz kādam vakaram vēlā rudenī. Tuvojās vētra. Drīz tai vajadzēja sākties. Reiz grozā ar augļiem, ko bija atsūtījušas mis Frītas semināra jaunās dāmas, Dotrijs atrada ābolā izgudrēm noslēptu zīmīti, kurā viņam tika ieteikts nākamās piektdienas vakarā atstāt logā degam gaismu. Pulksten piecos no rīta Dotrijs sagaidīja ciemiņu.

Tas bija Čārlzs Stovs Grīnlīfs, pats Vecais Jūrnieks.

Nobridies divas stundas pa eikaliptu audzes dziļajām smiltīm, viņš noguris atkrita pret mēra barakas durvīm. Kad Dotrijs tās atvēra, vecais velšus ievēlās istabā un viņam līdzi ieplūda slapja, salta vējpūta. Dotrijs satvēra ciemiņu un aizveda viņu līdz krēslam. Taču, atcerējies savu slimību, viņš tik strauji palaida veco vīru vaļā, it ka būtu to rupji nosviedis uz krēsla.

—   Dieva vārds, ser, — Dotrijs sacīja, — viegli jums nav bijis tikt līdz šejienei. Hei, Kveik. kungs caurcaurēm izmircis! Tūliņ noauj viņam kurpes!

Bet, pirms Kveiks paguva pieskarties kurpju auklām, Dotrijs atjēdza, ka arī viņa kalps ir nešķīsts, un atgrūda to nost.

—   Patiesi nesaprotu, ko iesākt, — Dotrijs nomurmināja, bezpalīdzīgi lūkodamies "apkārt un saprazdams, ka dzīvo spitālīgo namā, ka pat krēsls, uz kura vecais vīrs sēž, ir spitālīgo krēsls un grīda zem viņa nogurušajām kājām — spitālīgo nama grīda.

—   Priecājos jūs redzēt, ļoti priecājos, — aizelsies sacīja Vecais Jūrnieks, pastiepdams roku sveicienam.

Degs Dotrijs izlikās to neredzam.

—   Kā veicas ar apslēptas mantas meklēšanu? — viņš bezrūpīgi jautāja. — Vai ir kas padomā?

Vecais Jūrnieks pamāja, tad, pamazām elpu atguvis, sākumā čukstus, vēlāk mierīgāk sāka stāstīt:

—   Mums viss sagatavots izbraukšanai jūrā līdz ar bēgumu pulksten septiņos no rīta. Kuģis stāv reidā —jauks, labs šonerītis «Betlēme». Skaists kuģis ar labi iekārtotām kajītēm. «Betlēme» vadāja kravas uz Tahiti, pirms tvaikoņi to izkonkurēja. Pārtika laba. Viss pirmās šķiras. Par to esmu parūpējies. Nevaru apgalvot, ka man patiktu kapteinis. Esmu tādus vīrus saticis ari agrāk. Lielisks jūrnieks, par to nav šaubu, bet rupjš tēviņš. Dzimis pirāts un tā savu mūžu nodzīvojis. Arī pasākuma finansētājs nav labāks. Pusmūža vīrs ar sliktu slavu, no džentlmeņa ne vēsts, bet naudas viņam ir kaudzēm — vispirms viņš to sagrābis Kalifornijā ar naftu, pēc tam piekun- dējies par līdzdalībnieku kādam zeltracim Britu Kolum- bijā, izmānījis tam visu lielo atradumu, seškārtīgi pavairodams pats savu bagātību. Ļoti nepatīkams, nejauks tips. Bet viņš tic laimei un ir pārliecināts, ka mūsu dēkā iegūs vismaz piecdesmit miljonus un izkrāps vēl manu tiesu. Tieši tāds pats pirāts kā viņa nolīgtais kapteinis.

—   Mister Grīnlīf, ser, apsveicu jūs, — Dotrijs sacīja. — Un jūtos līdz sirds dziļumiem aizkustināts, ka esat uzņēmies garo ceļu un šādā naktī riskējis nākt šurp, lai atvadītos no nabaga Dega Dotrija, kas vienmēr dzīvē gribējis labu, bet kam nav laimējies.

Taču, runājot šos sirsnīgos vārdus, Dotrijam acu priekšā uzplaiksnīja vīzija — bezgalīgā brīvība uz šonera dienvidjūru plašumos, un sirds sažņaudzās sāpēs, apzinoties, ka viss, kas viņam vēl dzīvē atlicis, ir mēra baraka, smilšu kāpas un nožēlojamie eikalipti.

Vecais Jūrnieks sēdēja, stalti izslējies.

—   Ser, jūs mani sāpināt, jūs mani dziļi sāpināt.

—   Neņemiet ļaunā, ser, neņemiet ļaunā, — Dotrijs mulsi atvainojās, kaut gan nesaprata, ar ko būtu aizvainojis vecā džentlmeņa jūtas.

—   Jūs esat mans draugs, ser, — vecais turpināja, —un es esmu jūsu draugs, ser. Bet no jūsu vārdiem man būtu jāsaprot, ka domājat — esmu nācis uz šo elles pavārti tādēļ, lai pateiktu jums ardievas. Esmu ieradies, lai aizvestu jūs, ser, un jūsu melno puisi. Šoneris jūs gaida. Viss nokārtots. Jūs esat ieskaitīti kuģa apkalpē. Jūs abi. Vakar jūsu līgumus parakstīja cilvēki, kurus biju šai nolūkā sarunājis. Viens bija melnais no Barbadosas. Viņu un vienu balto jūrnieku sameklēju matrožu mītnē Komerc- strītā un samaksāju katram piecus dolārus, lai aiziet uz kantori parakstīt līgumu.

—   Žēlīgā debess, mister Grīnlīf, jūs, šķiet, nesaprotat, ka mēs abi esam spitālīgi!

Vecais Jūrnieks kā dzelts pietraucās kājās, un viņa vaigā liesmoja veca cilvēka un cildenas dvēseles svētās dusmas, kad viņš iesaucās:

—   Žēlīgā debess, jūs, ser, šķiet, nesaprotat, ka jūs esat mans draugs un es esmu jūsu draugs!

Vēl sava sašutuma varā viņš strauji pastiepa roku.

—   Stjuart, Dotrij, mister Dotrij, draugs, ser, vienalga, kādā vārdā jūs saucu, šī nav pasaciņa par laivu, par nezināmiem aziinutiem un vienas ass dziļumā zemē apraktu mantu! Viss, ko teicu, ir patiesība. Man ir sirds. Šī, ser, — viņš pavēcināja izstiepto roku Dotrijam pie deguna, — ir mana roka. Un jums šai brīdī ir jādara tikai viens. Jums jāsaņem šī roka savējā un tā jāpaspiež, jums jāieliek sirds savā rokā, tāpat kā mana sirds ir manējā.

—   Bet… bet… — Dotrijs sastomījas.

—   Ja jūs to nedarīsiet, es no šejienes projām neiešu. Es palikšu te, nomiršu te. Es zinu, ka esat spitālīgs. Ar to jūs mani nepārsteigsiet. Te mana roka! Vai saņemsiet to? Sajā plaukstā, katrā dzīsliņā, katrā pirksta galā pukst mana sirds. Brīdinu — ja jūs to nepieņemsiet, es apsēdīšos šeit un nomiršu. Gribu, lai jūs saprotat, ser, ka esmu cilvēks, džentlmenis. Esmu jūsu draugs, biedrs. Es netrīcu par savu ādu. Es dzīvoju sirdī, galvā, ser, un šajā vārgajā graustā, ko jūs redzat. Pieņemiet manu roku! Pēc tam varēsim runāt.

Degs Dotrijs vilcinādamies pastiepa roku, kuru Vecais Jūrnieks satvēra un līdz sāpēm saspieda ar vecajiem, kalsnajiem pirkstiem.

—   Un nu mēs varam runāt, — viņš sacīja. — Esmu visu pārdomājis. Mēs izbraucam ar «Betlēmi». Kad tas nelietis apjēgs, ka mūžam neredzēs ne penija no sasodītās teiksmu bagātības, mēs viņu pametīsim. Un viņš būs priecīgs, ticis no mums vaļā. Mēs — jūs, es un jūsu melnais — izkāpsim Marķīza salās. Tur spitālīgie staigā brīvībā. Likums pret tiem nevēršas. Es pats viņus esmu redzējis. Mēs būsim brīvi. Tur ir īsta paradīze. Iekārtosim paši savu saimniecību. Niedru būdu — vairāk mums nevajadzēs. Tikpat kā nekāda darba. Mums piederēs krasts, jūra un kalni. Jūs varēsiet būrāt, peldēt, zvejot, medīt. Tur var medīt kalnu kazas, putnus, piejaucēt mājlopus. Mums virs galvas gatavosies banāni un apelsīni, avokado un āboli. Durvju priekšā augs sarkanie pipari, netrūks ne putnu, ne olu. Kveiks vārīs ēst. Un alus mums būs. Jau esmu ievērojis jūsu neremdējamās slāpes. Alus būs sešas kvartas dienā un vēl daudz vairāk.

Aši! Jādodas ceļā! Diemžēl man jāteic, ka jūsu suni esmu izmeklējies velti. Esmu pat maksājis detektīviem, kas bija īsti laupītāji. Ārsts Emorijs nozaga Killeniboju jums, bet nepagāja ne diena, kad suni nozaga viņam. Esmu apgriezis otrādi visas malu maliņas. Killenibojs ir pazudis, tāpat kā mēs pazudīsim no šās nolādētās pilsētas.

Mani gaida mašīna. Šoferim ir labi samaksāts. Solījos viņu nosist, ja viņš mani nodos. Mums tikai jātiek pāri kāpām uz ziemeļrītiem līdz ceļam, kas atrodas aiz ķē- mīgā meža… Viss kārtībā. Iesim tūliņ! Pārrunāt nepieciešamo varēsim vēlāk. Skatieties! Drīz ausis gaisma. Sargi nedrīkst mūs ieraudzīt.

Un viņi izgāja vētrā. Kveiks ar priekā drebošu sirdi steberēja nopakaļ. Sākumā Dotrijs centās turēties atstatu, bet, kad asā vēja brāzma draudēja vāro, veco vīru nogāzt no kājām, Degs Dotrijs satvēra viņu aiz rokas un ar sava auguma svaru balstīja viņu, kad pa dziļajām smiltīm vajadzēja rāpties pauguros.

— Paldies, stjuart, paldies, draugs, — Vecais Jūrnieks čukstēja, kad vējš uz mirkli pierima.

22. NODAĻA

Kaut arī Maiklam Harijs Delmars nepatika, viņš tomēr diezgan labprāt gāja tam līdzi tumšajā naktī. Kā daždien zaglis — ārkārtīgi piesardzīgi un klusu šis cilvēks bija ielavījies ārsta Emorija mājas pagalmā, kur, šķūnītī ieslodzīts, mita Maikls. Delmars pārāk labi bija izpētījis apkārtni, lai izmantotu tādu lētu melodramatisku efektu kā elektrisko kabatas bateriju. Ceļu uz šķūnīti viņš sataustīja tumsā, atvilka bultu un iegāja iekšā, taustoties apkārt un meklējot ar roku suņa asspalvaino kažoku.

Un Maikls — suns ar cilvēka prātu un lauvas drosmi — gan saboza spalvu pret negaidīto iebrucēju, taču neizlaida ne skaņas. Viņš apostīja ienācēju un pazina to. Lai gan viņam šis cilvēks nepatika, viņš tomēr nepretojās, kad tas viņam aplika ap kaklu siksnu, un devās līdzi uz ielas, sekoja līdz nākamajam stūrim un paklausīgi ielēca gaidošajā taksometrā.

Maikla prātojums — ja sunim piedēvē spēju prātot — bija vienkāršs. Šo cilvēku viņš vairākkārt bija sastapis stjuarta sabiedrībā. Stjuarts pret svešo izturējās draudzīgi, jo abi kopā bija sēdējuši pie galdiņa un dzēruši. Tagad stjuarts pazudis. Maikls nezināja, kur viņu meklēt, un arī pats bija kļuvis par gūstekni svešā vietā. Kas noticis vienreiz, var notikt atkal. Un noticis bija tā, ka stjuarts, Delmars un Maikls vairākkārt bija sēdējuši kopā pie galdiņa. Ļoti iespējams, ka šī pati sabiedrība tūliņ atkal sagadīsies kopā un viņš drīz vien spoži apgaismotā krogā sēdēs uz krēsla, bet vienā pusē viņam sēdēs Delmars un otrā pusē mīļotais stjuarts ar alus kausu priekšā; to visu varēja nosaukt par «zināmu secinājumu», un saskaņā ar šo «secinājumu» Maikls rīkojās.

Maikls, protams, nevarēja nonākt pie šāda secinājumā ar loģiskas domāšanas palīdzību un neprata arī to izteikt vārdos. Viņa apziņā nebija vārda «draudzība». Cilvēki vēl ilgi neizpētīs, vai nonākt pie secinājuma viņam palīdzēja aši cita aiz citas aizzibošas ainas vai uz mirkli par ainu saplūduši priekšstati. Galvenais — viņš domāja. Ja noliegtu šo viņa spēju, tad vajadzētu teikt, ka viņš rīkojās, vienīgi instinkta vadīts, bet tas būtu vēl brīnu- maināk nekā pieņemt, ka viņa smadzenēs veidojies primitīvs domāšanas process.

Lai būtu kā būdams, bet taksometrā, kas traucās pa Sanfrancisko ielu labirintu, Maikls modri gulēja uz grīdas Delmaram pie kājām, necenzdamies izturēties draudzīgi, bet arī nekādā veidā neizrādīdams, ka šis cilvēks viņam pretīgs. Maikls jau kopš pirmā iepazīšanās mirkja bija nojautis, ka Delmars ir nelietis, un viņš bija kļuvis vēl nelietīgāks, kārodams iegūt Maiklu, lai ar to pelnītu naudu. Pirmo reizi sastopoties ostas rajona krogā, Maikls bija pret viņu bozis spalvu un sastindzis kareivīgā poza, kad Delmars uzlika viņam roku uz galvas. Pēc tam viņš par šo cilvēku nemaz vairs nebija domājis, nedz arī centies noskaidrot savu attieksmi pret viņu. Kaut kas nebija kārtībā ar šo roku un nevērīgo kustību, ar kādu tā viņam pieskārās — šķietami sirsnīgi, viegli maldinot vērotāju no malas. Roka izraisīja nelāga sajūtu. Viņš nejuta tajā siltuma, nejuta sirsnības, tā nepauda cilvēka prāta un dvēseles patieso labestību, ko pārvada rokas telegrāfs, īsi sakot, vēsts jeb sajūta nebija ne laba vēsts, ne laba sajūta, un Maikls sabozās, nemaz par to nedomādams, paļaudamies vienīgi uz zināšanu vai, kā cilvēki to mēdz dēvēt, «intuīciju».

Elektriskās spuldzes, apjumtā piestātne, bagāžas un kravas kalni, krāvēju un matrožu saceltais darba troksnis, ķēžu žvadzoņa, celtņa žēlā čīkstēšana, kapteiņa palīgs trapa galā, pati stāvā uzeja uz «Umatillas» klāja, stūrmaņi un kuģa virsnieki ar zeltītiem uzplečiem uzejas galā, cilvēku bars, kas drūzmējās uz šaurā klāja, — tas viss Maiklam bija pazīstams, un viņš drošā pārliecībā juta, ka atgriezies pie jūras un kuģiem, kur pirmoreiz sastapa stjuartu un vienmēr pēc tam bija kopā ar stjuartu līdz pat pēdējām murgainajām dienām lielajā pilsētā. Viņa apziņā pavīdēja ari Kveiks un Kokijs, un atmiņas par tiem. Skaudri smilkstēdams, nebaidīdamies, ka cilvēku nemierīgās, ādas apavos ieautās kājas var sabradāt viņa neaizsargātās ķepas, Maikls visā pavadas garumā rāvās uz priekšu, ostījās un meklēja Kokiju un Kveiku, taču vairāk par visiem — stjuartu.

Tos tūliņ nesastapis, Maikls samierinājās ar vilšanos, jo kopš apziņas sākumu sākumiem viņam bija iemācīts, ka suņa un cilvēka attiecībās sunim jāklausa cilvēks un tas vispirmām kārtām izpaužas pacietībā. Kad viņam gribējās iet mājās, bet stjuarts sēdēja pie galdiņa, necēlās augšā, runājās un dzēra alu, viņa pienākums bija pacietīgi gaidit, tapat kā pacietīgi bija jāiztur saite ap kaklu, pacietīgi jāsamierinās ar augstu žogu, pār kuru nevar pārlēkt, ar šauru, sienās ieslēgtu istabu un cieši aizvērtām durvīm, ko viņš nekad nespēja atvērt, bet cilvēki virināja tik viegli. Tāpēc viņš padevīgi gāja līdzi pie kuģa miesnieka, kurš aprūpēja visu pasažieru suņus. Ieslodzīts mazā starpklāja kambarītī, saitē stingri piesiets, viņš gaidīja, ka tūliņ atvērsies durvis un pa tām īsts un dzīvs ienāks stjuarts, spožais sapnis, kas piepildīja visu viņa apziņu.

Taču notika citādi, kaut arī Maikls pirmajā brīdī to neapzinājās un tikai vēlāk sāka to izprast kā Delmara varenības izpausmi, jo durvis atvēra bagātīgu dzeramnaudu saņēmušais kuģa miesnieks, atraisīja saiti un nodeva Maiklu kajīšu pārzinātājam, kurš, tikpat bagātīgi ar dzeramnaudu apdāvināts, aizveda viņu uz Delmara kajīti. Līdz pēdējam mirklim Maikls ticēja, ka viņu ved pie stjuarta. Taču kajītē viņš sastapa vienīgi Delmaru. «Nav stjuarta» — tā varētu raksturot Maikla domu; un tikai ar pacietību, ko viņš uzskatīja par suņa uzvedības pamatu, par savu pienākumu, izskaidrojams, ka viņš pakļāvās visam turpmākajam, kas kavēja sastapšanos ar viņa dievu, viņa mīļoto stjuartu, kurš bija viņa personiskais dievs cilvēka izskatā visu daudzo cilvēkdievu vidū viņam visapkārt.

Maikls paluncināja asti, pieglauda ausis, arī saburzīto ausi un mazliet pasmaidīja, steigdamies izostīt kajītē visus kaktus, lai drošības labad vēlreiz pārliecinātos, vai tiešām nekur nav stjuarta smakas, un tad apgūlās uz grīdas. Kad Delmars suni uzrunāja, tas pacēla acis un paraudzījās uz viņu.

—   Nu, draudziņ, laiki mainījušies, — Delmars saltā, skadrā balsī paziņoja Maiklam. — Es tevi iztaisīšu par aktieri un iemācīšu visu, kas jādara. Vispirms panāc šurp! … ŠURP, es teicu!

Maikls nesteidzīgi paklausīja — nepretodamies un pacietīgi, bet bez mazākās dedzības.

—   Tas tev pāries, zēniņ, gan tu man kustēsies veiklāk, kad es ar tevi runāšu, — Delmars pasolīja; un viņa balsī un runas veidā skanēja tik skaidri draudi, ka Maikls gribot negribot tos saprata. — Tagad pārbaudīsim, vai numurs mums izdosies! Tu labi ieklausies un tad uzdziedi tāpat, kā dziedāji tam spitālīgajam vecim!

Izvilcis no vestes kabatas mutes harmoniku, viņš pielika to pie lūpām un sāka spēlēt: «Uz priekšu pa Džordžiju!»

—   Sēdi! — viņš nokomandēja.

Maikls arī šoreiz paklausīja, kaut gan ar visu būtni vēlējās protestēt. Kad no mazajām, sudrabotajām plēši- ņām sāka plūst saldi spalgās skaņas, viņš notrīsēja. Rīkle un krūtis varītēm gatavojās uz dziedāšanu; taču viņš savaldījās, jo negribēja dziedāt šim vīram. No šā cilvēka viņš gribēja tikai vienu — stjuartu.

—   Ak tu spītēsies, ko? — Delmars nikni iesaucās. — Kā tad — tu jau esi tīrasiņu suns! Zinu, zinu, ka ar šitādiem tā mēdz gadīties, bet man liekas, es tomēr piespiedīšu tevi paklausīt un strādāt manā labā, tāpat kā tu strādāji vecajam. Nu, sāc!

Viņš pārgāja uz citu melodiju. Bet Maikls stūrgalvīgi klusēja. Tikai tad, kad atskanēja «Vecās Kentuki mājas» saldsērīgā meldija, viņš zaudēja savaldību un palaida liego, melodisko kaucienu, kurā izskanēja tūkstošgadīgas žēlabas par zaudēto baru. Šās neatvairāmās mūzikas hipnozes varā viņš nespēja glābties no svelošām ilgām pēc sen aizmirstās bara dzīves, kad pasaule bija jauna un bars bija īsts bars, kas vēl nebija iznīcis garajos piejau- cēšanas gadsimtos.

—   Aha! — Delmars izsmējīgi nogrudzināja, nenieka nejauzdams, kādas sensenas dižas pagātnes atmiņas sunī atmodinājušas viņa harmonikas sudrabainās mēlītes.

Skaļš klauvējiens pie kajītes sienas brīdināja, ka blakus kāds pasažieris jūtas traucēts naktsmierā.

—   Labi, pietiks arī! — Delmars skarbi noteica, nolaizdams roku ar harmoniku. Maikls apklusa un ienīda viņu.

— Liekas, tu darīsi visu, kā nākas. Un neiedomājies tikai, ka paliksi te guļam, knosīsies, blusas meklēdams, un neļausi man aizmigt!

Viņš piespieda zvana podziņu un, kad ienāca apkalpotājs, lika tam aizvest Maiklu atpakaļ un piesiet pieblīvētajā starpklāja kambarītī.

Ai Vairākās uz «Umatillas» pavadītajās dienās un naktīs ' Maikls iepazina, kāda kaluma cilvēks ir Harijs Delmars. Bezmaz var teikt — viņš iepazina Delmara ciltsrakstus, neka nezinādams par viņa izcelsmi. Viņš, piemēram, ne- zinaja, ka Delmara īstais vārds ir Pērsivals Grunskis un ka vidusskolā meitenes viņu saukāja par «Brūno», bet zēni — par «Melno». Tāpat Maikls nezināja, ka, nepabei- dzis vidusskolu, Delmars bija aizceļojis uz nepilngadīgo labošanas darbu koloniju, no kurienes viņu pēc diviem gadiem izgalvoja Hariss Kolinzs, kurš eksistēja un, jāteic, eksistēja gaužām labi, dresējot dzīvniekus skatuvei. Vēl jo mazāk Maikls zināja, ko sešos apmācības gados, palīdzēdams Kolinzam dresēt dzīvniekus, Delmars bija iemācījies pats.

Maikls zināja vienīgi to, ka Delmaram nav ciltsrakstu un ka salīdzinājumā ar tīrasinīgo stjuartu, kapteini Kellaru un misteru Heginu no Merindžas šis ir tīrais bas- tards. To Maikls uzzināja ātri un vienkārši. Dienā kalpotājs aizveda viņu uz klāja pie Delmara, kuru allaž ielenca jūsmīgas jaunas un vecākas dāmas, kas apbēra Maiklu ar glāstiem. To viņš gan ar nepatiku, tomēr pacieta; bet līdz baltkvēlei viņu nokaitināja Delmara glāsti un maigums. Viņš zināja, ka tā ir aukstasinīga liekulība, jo, kad vakarā viņu aizveda uz Delmara kajīti, viņš dzirdēja vienīgi salto pavēlnieka balsi, kas pauda šā cilvēka nožēlojamo zemiskumu, juta tā rokas pieskārienā vienīgi cietu skadrumu, it kā viņam pieskartos dzelzs vai koka priekšmets, kurā nav ne sirds, nedz arī dvēseles maiguma un siltuma.

Šim cilvēkam bija divas sejas, divas dabas. Ikvienai tīrasiņu būtnei ir tikai viena seja un viena daba. Tīr- asiņu, siltasiņu būtne vienmēr ir patiesa. Bet šajā bas- tardā patiesīguma nebija ne tik, cik melns aiz naga, viņš bija melis no galvas līdz papēžiem. Tīrasiņu būtne ir kaismīga, jo viņā rit karstas asinis; šis paklīdenis kaislību

nepazina. Asinis viņam bija aukstas un katrs solis iepriekš aprēķināts, bez aprēķina viņš nedarīja nekā. Maikls par to visu nedomāja. Viņš to gluži vienkārši apzinājās, kā ikviena būtne apzinās patiku un nepatiku.

Jāpiebilst, ka pēdējā vakarā uz kuģa Maikls zaudēja savu tīrasiņu dzīvnieka savaldību pret šo cilvēku, kurā nebija nekā cilvēciska. Izcēlās cīņa. Un Maikls cieta sakāvi. Viņš dusmojās karaliski, cīnījās karaliski, lecot uzbrukumā pēc tam, kad bija saņēmis divus sitienus zem auss. Par spīti Maikla veiklībai, ko viņš bija ieguvis, vajājot dienvidjūru salu melnādainos, par spīti izveicībai un saprātam, viņš nepaguva iecirst zobus miesā šim cilvēkam, kas sešus gadus bija mācījies dzīvnieku dresūru pie Harisa Kolinza. Tai brīdī, kad Maikls, muti iepletis, lēca, lai kostu, Delmara labā roka pašāvās gaisā un sagrāba viņu lēcienā aiz žokļa, tad, apmetot viņu gaisā, notrieca augšpēdu uz grīdas. Maikls, zobus atžņiebis, lēca vēlreiz, bet tika nosviests zemē ar tādu spēku, ka elpa aizrāvās. Nākamais lēciens viņam bezmaz kļuva liktenīgs. Viņu nogrāba aiz rīkles. Divi īkšķi iespiedās viņam kaklā abās pusēs balsenei, saspiežot miega artēriju tā, ka smadzenēm nevarēja pieplūst asinis; Maiklam likās, ka gals klāt, bet tai pašā mirklī viņš zaudēja samaņu ātrāk nekā no efektīvākā anestēzijas līdzekļa. Viss iegrima tumsā; tikai pēc brīža viņš, sīki trīcēdams, uz grīdas guļot, atkal ieraudzīja gaišo telpu un cilvēku, kas vienaldzīgi turēja degošu sērkociņu pie cigaretes un piesardzīgi vēroja viņu.

— Panāc vien šurp! — Delmars izaicinoši sacīja. — Es tavu sugu pazīstu. Tu mani nepieveiksi, var jau būt, ka arī es tevi pilnīgi nepieveikšu, bet es tevi piespiedīšu strādāt manā labā. Panāc vien šurp, tu!

Un Maikls gāja. Kaut arī Maikls apzinājās, ka viņu pieveicis šis divkājainais, trulais, cietais radījums, kurā nebija nekā cilvēciska un kuram uzbrukt nozīmēja to pašu, ko mēģināt ar zobiem iecirsties sienā vai koka stumbrā, vai akmens bluķī, viņš, savas tīrasiņu dabas dzīts, tomēr lūkoja ar atņirgtajiem zobiem iekosties tam rīklē. Taču šis uzbrukums atsitās pret dresūru, pret savaldīšanas māku. Un viss atkārtojās vēlreiz. Cilvēks atkal sažņaudza viņa rīkli, īkšķi aizspieda artēriju, Maiklam pasaule satumsa. Ja viņš nebūtu parasts tīrasiņu suns, bet kaut kas vairāk, viņš būtu turpinājis nikno uzbrukumu neuzveicamajam ienaidniekam, līdz pašam sirds būtu pārtrūkusi vai uznākusi trakuma lēkme. Bet viņš bija parasts suns. Viņa ienaidnieks bija neuzveicams, nesavaldāms. Tad jau tikpat labi viņš būtu varējis cīņā pieveikt lielpilsētas betona bruģi. Šis radījums bija tīrais velns ar velna nešķīsto viltību. Tikpat auns, cik stjuarts labs. Abi divkājaini. Abi dievi. Bet šis te bija ļauns dievs.

Maikls, zināms, to neizprātoja, viņš vispār par to nedomāja. Taču viņa attieksmi pret Delmaru var attēlot, vienīgi mēģinot to izteikt ar cilvēka domāšanai un izpratnei atbilstošiem vārdiem. Ja Maiklam būtu iznācis cīniņš ar dievu, kura dzīslās rit karstas asinis, viņš būtu akli meties tam virsū, kautiņa karstumā nodarījis tam sāpes un pats saņēmis belzienus, jo abi būtu radījumi ar miesu un asinīm, būtnes ar dzīvu dvašu. Bet šis divkājainais velnišķīgais dievs necīnījās aklā niknumā, nespēja kaisli aizrauties. Viņš līdzinājās rafinētai smagai dzelzs mašīnai un darija to, ko Maikls nemūžam nebūtu no viņa gaidījis, — to, ko dara ļoti nedaudzi cilvēki, bet dara visi dzīvnieku dresētāji: viņš visu laiku aizsteidzās Maiklam par vienu domu priekšā, tādēļ ikreiz bija par soli priekšā katram Maikla nākamajam solim. To viņš bija iemācījies no Harisa Kolinza, kas bija ārkārtīgi maigs vīrs un tēvs, bet kļuva par drausmīgāko velnu saskarē ar dzīvniekiem, kļuva par valdnieku dzīvnieku ellē, ko pats bija radījis un pārvērtis par ienesīgu uzņēmumu.

Maikls nokāpa no kuģa Sietlā un tik dedzīgi rāvās saitē uz priekšu, ka aizžņaudzās un sāka sēkt, par ko Delmars viņu nikni izlamāja. Maiklu spārnoja cerība, ka viņš tomēr sastaps stjuartu, un neapnicis meklēja to aiz pirmā ielas stūra, tad aiz nākamā un visiem pārējiem. Taču milzīgajā cilvēku ņudzeklī stjuarta nebija. Toties Ņūvašingtonas viesnīcas pagrabtelpā, kur dienu un nakti dega elektrība, viņu nodeva bagāžas uzrauga pārziņā un stingri piesēja starp milzīgām koferu grēdām. Koferus nemitīgi krāva citu uz cita, pārkārtoja, cēla zemē, nesa projām un nesa jaunus klāt.

Trīs dienas viņam iznāca pavadīt šai moku vietā. Nesēji ar viņu sadraudzējās un cienāja ar lieliem ceptas gaļas daudzumiem — ēdiena atliekām no restorāna. Maikls bija pārāk vīlies cerībās un pārāk noraizējies stjuarta dēļ, lai ēstu pilnu vēderu, toties Delmars kopā ar viesnīcas administratoru sacēla milzu traci par to, ka nesēji pārkāpuši suņa barošanas noteikumus.

—   Man tas subjekts nepatīk, — savam palīgam sacīja vecākais nesējs, kad Delmars bija aizgājis, — tāds kā ar taukiem aplipis. Nekad neesmu varējis ciest treknus brunetus. Mana sieva arī ir brunete, bet, paldies dievam, nav trekna.

—   Tev taisnība, — palīgs piekrita, — es šito sugu pazīstu. Ja tu tādam iegrūstu nazi mīkstumā, viņam pat asinis netecētu, pilētu tikai tauki.

Pēc šīs domu apmaiņas abi nesēji cienāja Maiklu vēl dāsnāk, bet viņš negribēja nekā ēst, jo mocījās ilgās pēc stjuarta.

Delmars pa to laiku nosūtīja divas telegrammas. Pirmo uz Harisa Kolinza dzīvnieku dresūras skolu, kur atvaļinājuma laikā bija atstājis savu suņu trupu.

«Pārdodiet manus suņus. Jūs zināt, ko tie prot un cik ir vērts. Man tie vairs nav vajadzīgi. Atrēķiniet uztura izdevumus un paglabājiet atlikumu, lidz tiksimies. Man tagad ir suns, kas pārāks par visiem. Tas pārspēj visu, ko lidz šim esmu redzējis. Tā būs sezonas nagla. Driz jūs viņu redzēsiet.»

Otra telegramma bija viņa menedžerim.

«Rīkojieties. Gādājiet par uzstāšanos vislabākajās vielās. Sezonas nagla. Labākais, kas redzēts. Nepiedzīvots numurs. Rūpējieties par reklāmu. Sagatavojiet publiku, es parādīšu neredzētu numuru. Jūs mani pazīstat. Es tukšu nerunāju. Priekšnesumam būs izpārdota zāle vienmēr un visur.»

23. NODAĻA

Būris. Tā kā būri bagāžas noliktavā ienesa Delmars, Maiklā tūliņ modās aizdomas. Un jau pēc minūtes izrādījās, ka tās pamatotas. Delmars lika Maiklam līst būrī, un viņš liedzās to darīt. Aši sagrābis Maiklu pakausī pie kakla siksnas, Delmars pacēla viņu gaisā un iestūma būrī, jāteic gan — iestūma tikai daļēji, jo sunim bija izdevies ar priekšķepām atsperties pret būra malu. Dresētājs nezaudēja laiku. Ar brīvās rokas dūri viņš divreiz iecirta Maiklam pa ķepām — še tev, še tev! Maikls sāpēs atrāva ķepas. Nākamajā mirklī viņš bija iegrūsts būrī,

kur, nikni rēkdams, velti plosījās ap režģiem, kamēr Delmars noslēdza biezās durvis.

Pēc tam būri aiznesa uz slēgtiem ratiem un iekrāva tur kopā ar veselu lērumu koferu. Delmars pazuda, tikko bija aizslēdzis krātiņa durvis, abi vīri, kas brauca uz bukas, ratiem pa apaļo akmeņu bruģi kratoties, Maiklam bija. sveši. Būrī Maikls tikko varēja izslieties kājās — un ij tad nepietika vietas izsliet galvu augstāk par pleciem.! Kad ceļa grambās rati ar visu, kas tajos sakrauts, sa- zvalstījās, viņa galva sāpīgi atsitās pret būra griestiem.

Būris bija īsāks par Maiklu pašu, tādēļ purns gribot negribot spiedās gala sienā. Kāds automobilis, kas drāzās pa šķērsielu, piespieda kučieri strauji pieraut grožus un uzspiest kāju uz bremzes. Ratiem tik pēkšņi apstājoties, Maikls tika pasviests uz priekšu. Viņam bremžu nebija, ja vien par bremzi neuzskata mīksto degungalu.

Kaut arī telpa bija tik šaura, viņš tomēr mēģināja apgulties un jutās mazliet labāk, par spīti ievainotajām lūpām, kas asiņoja, jo bija spēcīgi atsitušās pret zobiem. Taču ļaunākais viņu vēl gaidīja. Viena viņa priekšķepa bija izslīdējusi pa režģu starpu ratu dibenā, kur čīkstēja un grabēja kaudzē sakrautie koferi. Kāda ceļa danga sa- šūpoja tuvāko lielo koferi, kas izkustējās no vietas un, atpakaļ svērdamies, uzvēlās Maiklam uz ķepas. Negaidītas, skaudrās sāpes piespieda Maiklu iekaukties; instinktīvi un drudžaini viņš no visa spēka parāva ķepu atpakaļ. To darot, viņš izgrieza plecu, un kāja sāka sāpēt vēl trakāk.

Maiklu sagrāba aklas bailes, tās bailes, kas iedzimtas visiem dzīvniekiem un arī cilvēkiem: bailes no slazda. Pats neapjēgdams, ko dara, viņš pārstāja kaukt un kā neprātīgs plosījās pa krātiņu, vēl vairāk sastaipīdams pleca dzīslas un muskuļus un vēl stiprāk savainodams kāju un sasisto ķepu. Sāpju trakumā viņš pat uzbruka ar zobiem dzelzs režģim, lai piekļūtu briesmonim, kas ārpusē turēja sažņaugtu viņa ķepu. Viņu atbrīvoja nākamā danga ceļā; koferis atkal sašūpojās, un Maiklam ar pūlēm izdevās izraut saspiesto ķepu no gūsta.

Nevar teikt, ka dzelzceļa stacijā ar būri tīšuprāt būtu apgājušies nežēlīgi, bet rīkojās tik nevērīgi, ka tas izslīdēja kādam nesējam no rokām, pašķiebās uz sāniem un tika noķerts tikai gandrīz pie paša cementa klona. Bet Maikls, bezpalīdzīgi slīdēdams lejup pa būra statenisko

grīdu, nonāca zemē ar visu auguma svaru uz ievainotās kājas.

—   Paskat! — mazliet vēlāk iesaucās Delmars, pienācis pie platformas, kur būri iekrāva citos ratos, lai pievestu pie vilciena. — Esi sagrūdis kāju? Es tevi tūliņ pamācīšu, kā uzmanīt savas ķepas.

—   Nags droši vien būs pagalam, —sacīja bagāžas pieņēmējs, pa būra režģu starpu papētījis ievainojumu.

Arī Delmars noliecās tuvāk pie būra apskatīt kāju.

—   Ne tikai nags, bet viss pirksts, — viņš noteica, izvilkdams kabatas nazi un to atvāzdams. — Es to nodarīšu vienā mirklī, ja vien jūs palīdzēsiet.

Viņš atvēra krātiņu un sagrāba Maiklu ar parasto zvērīgo tvērienu aiz skausta. Suns ķepurojās un pretojās, spārdīdamies gaisā gan ar veselo, gan ievainoto priekšķepu, tā vēl pavairodams sāpes.

—   Pieturiet sunim kāju! — Delmars pavēlēja. — Viņš jums nekā nevar padarīt. Vienā mirklī viss būs cauri.

Vienā mirklī tiešām viss bija cauri. Kad Maiklu iemeta atpakaļ krātiņā, viņam bija par vienu pirkstu mazāk nekā tad, kad viņš ieradās pasaulē. Asinis aumaļām tecēja no nežēlīgās, bet prasmīgās rokas izdarītā griezuma vietas; Maikls gulēja un laizīja brūci, viņu nomāca priekšnojauta par nezināmu, drausmu likteni vistuvākajā nākotnē. Nekad, kopš pazina cilvēkus, viņš nebija piedzīvojis tādu apiešanos, turklāt viņu tracināja šis būris, kas atgādināja slazdu. Viņš tiešām bija noķerts slazdā, nevarīgs un bezpalīdzīgs, bet ar stjuartu acīmredzot noticis vislielākais ļaunums — viņu aprijusi nebūtība, tā pati, kas jau agrāk bija aprijusi Merindžu, «Eiženiju», Zālamana salas, «Makembo», Austrāliju un «Mēriju Tērneri».

Pēkšņi tālumā atskanēja negants troksnis, kas lika Maiklam sasliet ausis un sabozt spalvu, nojaušot jaunu nelaimi. Skanēja liela suņu bara kaukšana, gaudas, rejas, ņauksti.

—   Žēlīgā debess! Dresētie suņi, sasodīts! — nomurdēja viens bagāžas pieņēmējs otram. — Vajadzētu izdot likumu, kas aizliedz suņu dresūru! Tas ir riebīgi!

—   Pītersona trupa, — sacīja otrais, — es akurāt biju klāt, kad tie viņnedēļ pienāca. Viens suns krātiņā bija beigts, izskatījās, ka tas būtu piedauzīts līdz nāvei.

—   Droši vien iepriekšējā pilsētā Pītersons to noslānījis un pēc tam iemetis kopā ar citiem, lai nosprāgst.

Troksnis kļuva vēl negantāks, kad dzīvniekus pārvietoja no furgona ratos; kad rati pieripoja un apstājās pie Maikla krātiņa, viņš ieraudzīja, ka tie piekrauti ar būros iesprostotiem suņiem. Tur pavisam bija trīsdesmit pieci dažāda auguma, dažādu šķirņu suņi, galvenokārt jaukteņi, un no viņu izturēšanās skaidri bija redzams, cik nelaimīgi viņi jūtas. Daži gaudoja, daži smilkstēja un rūca cits uz citu, bet daudzi grūtsirdīgi klusēja. Daži laizīj'a savainotās ķepas. Mazie šuneļi, kas nekāvās, bija pA diviem vai vairākiem iesprostoti vienā krātiņā. Pusducis kurtu bija sabāzti prāvākos būros, kuri tiem tomēr bija par maziem.

— Tie ir augstlēcēji, — pirmais bagāžas pieņēmējs paskaidroja, — bet paskaties, kā viņi sablīvēti! Pītersons jau neies maksāt par bagāžu ne centa vairāk, kā nepieciešams. Vajadzētu vismaz divtik vietas, lai viņi varētu piecelties stāvus. Elles mocības viņiem, nabagiem, kamēr ceļo no pilsētas uz pilsētu.

Taču bagāžas pieņēmējs nezināja, ka viesizrāžu pilsētās suņiem elles mocības nav mazākas, ka ari tad viņus tur ieslodzītus šaurajā cietumā, ka īstenībā viņi visu mūžu ir cietumnieki. No krātiņiem viņus izlaida vienīgi izrādes laikā un retumis vēl kādreiz. No komerciālā viedokļa neatmaksājās labi rūpēties par dzīvniekiem. Tā kā bezšķir- nes suņi dārgi nemaksāja, tad iznāca lētāk trupu laiku pa laikam atjaunot nekā saglabāt suņus pie dzīvības.

Bagāžas pieņemējs nenojauta arī vēl to, ko zināja Pītersons, proti, ka šo trīsdesmit piecu suņu vidū vairs nav neviena no tiem, ar kuriem viņa trupa pirms četriem gadiem sāka darbību. Nebija arī neviena tāda, kas būtu palaists brīvībā tādēļ, ka neder darbam. Tie atstāja trupu un krātiņus vienīgi tad, kad bija nobeigušies. Bet Maikls nezināja pat to, ko zināja bagāžas pieņēmējs. Viņš saprata tikai to, ka šeit valda sāpes un mokas un ka viņam droši vien lemts piedzīvot tādu pašu likteni.

Kad gaudojošos un ņaukstošos suņus sakrāva bagāžas vagonā, tur iecēla arī Maikla krātiņu. Un veselu dienu un turpat divas naktis viņš ceļā uz austrumiem pavadīja šajā suņu ellē. Tad viņus kādā lielā pilsētā izkrāva — un Maikls ceļojumu turpināja ērtākos, mierīgākos apstākļos, kaut arī ievainotā kāja joprojām sāpēja un brūce no jauna atvērās, kad krātiņu stumdīja pa vagonu.

Viņš nejautāja, ko tas viss nozīmē, kādēļ viņu tur ieslodzītu krātiņā un vagonā. Viņš to uzņēma kā nelaimi un postu, ko neprata izskaidrot, tāpat kā neprata izskaidrot, kāpēc sāp kāja. Tādas nelaimes mēdz notikt. Tāda ir dzīve, un dzīvē ir daudz ļaunuma. Viņa prātu nekad nenodarbināja jautājums kādēļ. Viņš apzinājās norisi un mazliet apjauta, kā notikumi noris. Kas ir, tas ir. Ūdens ir slapjš, uguns karsta, dzelzs cieta, gaļa laba. Sīs parādības viņš uztvēra un pieņēma tāpat kā mūžīgo gaismas un tumsas brīnumu, kas viņam nebija vairs nekāds brīnums, tāpat kā viņš nebrīnījās par savu aso kažoku, savu pukstošo sirdi vai domājošajām smadzenēm.

Čikāgā viņu ievietoja kravas mašīnā, aizveda pa lielās pilsētas dārdošajām ielām, iecēla citā bagāžas vagonā, kas strauji traucās tālāk uz austrumiem. Tas nozīmēja citus svešus cilvēkus, kas rīkojās ar bagāžu, tas nozīmēja iebraukšanu Ņujorkā, kur viņu no viena bagāžas vagona pārvietoja otrā un kā uz mūžu notiesātu cietumnieku nosūtīja kādam Harisam Kolinzam Longailendā.

Tur Maikls iepazina Harisu Kolinzu un dzīvnieku elli, kurā šis vīrs valdīja. Taču pirms tam jāpastāsta par otro notikumu. Proti, Maikls nekad vairs nedabūja redzēt Hariju Delmaru. Tāpat kā pārējie agrāk pazītie cilvēki, kas bija aizgājuši no dzīves tādā veidā, kādā viņi to mēdza darīt, no Maikla redzes loka aizgāja arī Harijs Delmars. Aizgāja vārda vistiešākajā nozīmē. Gaisa dzelzceļa katastrofa, neievainoto pasažieru paniskie mēģinājumi norāpties pa estakādes fermām lejā uz ielas, neuzmanīgs pieskāriens pie trešās sliedes, un Hariju Delmaru aprija Nebūtība, ko cilvēki pazīst kā Nāvi un kas ir nebūtība tādēļ, ka tie, kurus tā aprij, nekad vairs neatgriežas un nestaigā pa dzīves ceļiem.

24. NODAĻA

Harisam Kolinzam bija piecdesmit divi gadi. Viņš bija slaids un kustīgs un izskatā tik piemīlīgs un labestīgs, ka šķita pat mazliet salkans. Viņu varēja noturēt par svētdienskolas skolotāju vai meiteņu semināra direktoru, vai labdarības biedrības priekšsēdētāju.

Sejas krāsa viņam bija rožainbalta, rokas tikpat mīkstas kā viņa meitām, un viņš svēra simt divpadsmit mārciņu. Turklāt viņš baidījās no savas sievas, no policistiem, no fiziskas vardarbības un bez tam dzīvoja pastāvīgās bailēs no kramplaužiem. Toties viņš nejuta ne mazāko baiļu no savvaļas zvēriem, pat lielākajiem plēsoņām, piemēram, lauvām, tīģeriem, leopardiem un jaguāriem. Viņš prata ar tiem apieties un savaldīt visnegantāko lauvu ar slotaskātu — nevis atrazdamies ārpus krātiņa, bet ieslēgts krātiņā kopā ar lauvu.

Viņš savu amatu prata un bija to iemācījies no tēva — vēl mazāka vīriņa, kurš vēl vairāk bija baidījies no visa kā, tikai ne no dzīvniekiem. Sis tēvs, Noels Kolinzs, savā laikā bija guvis labus panākumus Anglijā pirms emigrē- šanas uz Ameriku, arī Amerikā viņam veicās — un viņš lika pamatus lielajai dzīvnieku dresūras skolai Sīdar- vaildā. Dēls šo skolu pēc viņa nāves paplašināja un attīstīja tālāk. Hariss Kolinzs tēva darbu papildināja tik lieliski, ka Sīdarvaildas skolu sāka uzskatīt par paraugu labiekartotai iestādei, kur ar dzīvniekiem apietas humāni. Daudzie viesi, kas apmeklēja šo vietu, aizgāja no turienes, sajūsmināti par maiguma un labestības atmosfēru, kas valda šai skolā. Taču viņiem nekad neļāva noskatīties dresūras stundās. Laiku pa laikam apmeklētājiem demonstrēja izrādes ar izdresētiem dzīvniekiem, un tās vēl kāpināja apmeklētāju sajūsmu un prieku par dzīvnieku dresūras sasniegumiem. Bet, ja viņi būtu redzējuši, kā apietas ar dzīvniekiem apmācības sākumā, viņi būtu sprieduši citādi. Varbūt pat atklāti būtu izpauduši savu sašutumu. Bet pastāvošajos apstākļos viņi uzskatīja skolu par kaut ko līdzīgu zooloģiskajam dārzam, kur nevajag maksāt par ieeju; Kolinzs ne tikai turēja apmācāmos dzīvniekus, ko uzpirka un pēc tam pārdeva, bet lielā daudzumā — veselām trupām ņēma pansijā izdresētus dzīvniekus, kad to īpašnieki bija nodarbināti citos angažementos vai arī vēl tikai organizēja paši savu uzņēmumu. Viņš varēja izmitināt jebkuru dzīvnieku, sākot ar pelēm un žurkām un beidzot ar kamieļiem un ziloņiem, vajadzības gadījumā pieņemt pat degunradzi vai pāris nīlzirgu.

Kad «Klejojošo brāļu» lielā trīsarēnu trupa pēc neizdevīgas sezonas pakļuva zem āmura, Kolinzs pieņēma izmitināšanā visus zvērus un zirgus un trīs mēnešos nopelnīja piecpadsmittūkstoš dolāru. Vēl vairāk — pirms izsoles viņš ieķīlāja visu savu mantu un nopirka dresētos zirgus, visas žirafes un mācītos ziloņus; pēc sešiem mēnešiem viņš bija pārdevis visus, izņemot poniju, kas bija

< apmācīts augstlēkšanā, un nopelnīja otrus piecpadsmit tūkstošus. Poniju viņš pārdeva pēc dažiem mēnešiem ar divtūkstoš dolāru tīras peļņas. «Klejojošo brāļu» bankrots bija lielākā finansiālā veiksme Harisa Kolinza dzīvē, taču krietnu pastāvīgu ienākumu viņš ieguva no skolas; tāpat viņš pieprasīja daļu ienākumu arī no izmitināto dzīvnieku īpašniekiem, ja izkārtoja tiem angažementu, bet gandrīz vienmēr aizmirsa saņemt honorāru, ja aizdeva dzīvniekus kinosabiedrībām filmēšanai.

Cirka ļaužu aprindās viņš bija pazīstams ne tikai kā bagātākais cilvēks šai profesijā, bet ari kā dresētāju karalis un bezbailīgākais dresētājs, kāds jebkad iegājis zvēru krātiņā. Un tie, kam bija gadījies redzēt viņu tur strādājam, apgalvoja, ka viņš ir cilvēks bez dvēseles. Bet viņa sieva un bērni, tāpat arī tuvākie draugi domāja citādi. Nekad neredzējuši viņu strādājam, tie bija pārliecināti, ka pasaulē nekad nav dzīvojis labsirdīgāks un maigāks cilvēks. Balss viņam bija klusa un rimta, kustības liegas, attieksme pret dzīvi, pasauli, reliģiju un politiku — ārkārtīgi iecietīga. Viņš kustin kusa no sirsnīga vārda. Nespēja noraidīt lūdzēju. Viņš neskopojās ar ziedojumiem labdarīgiem mērķiem un veselu nedēļu sēroja par «Titā- nika» bojāeju. Taču kolēģi uzskatīja viņu par cietsirdīgāko un nežēlīgāko dresētāju. Bet viņš vairāk par visu pasaulē baidījās, ka viņa lielā, resnā sieva varētu pie pusdienu galda sviest viņam ar karstas zupas šķīvi. Laulības sākumā viņa strīda karstumā bija divreiz to izdarījusi. Viņš ne tikai baidījās no atkārtojuma, bet arī mīlēja sievu uzticīgi un no visas sirds, tāpat kā mīlēja savus septiņus bērnus, kuriem nežēloja pašu labāko un dārgāko.

Bērnus viņš mīlēja tik stipri, ka nevienam no četriem dēliem neļāva noskatīties, kā viņš strādā, bet zēniem iece- rēja smalkāku karjeru. Džons, vecākais dēls, Jēlas universitātē studēja literatūru, taču lielāko daļu laika nobraukāja pats savā automobilī un vispār dzīvoja tādā stilā kā pārējie jaunekļi — automobiļu īpašnieki — Ņūheive- nas universitātes pilsētiņā. Harijs un Frederiks mācījās kada Pensilvānijas akadēmijā, kur varēja sastapt tikai miljonāru dēlus; Klārenss, jaunākais, bija aizsūtīts uz sagatavošanas skolu Masačūsetsā un vēl nebija izšķīries, par ko kļūt — par ārstu vai par pilotu. Visas trīs meitas, no kurām divas bija dvīņumāsas, tika audzinātas par īstām dāmām. Elsijai, vecākajai, drīzumā vajadzēja beigt Vasara koledžu. Dvīņumāsas Mērija un Madlēna mācījās ļoti smalkā un dārgā privātskolā, lai arī vēlāk iestātos Vasara koledžā. Tas viss prasīja daudz naudas, ar ko Kolinzs neskopojās, bet ko ar visiem spēkiem un iespējām vajadzēja izspiest no dzīvnieku dresūras skolas. Vajadzēja strādāt ar divkāršu piepūli, bet ne sievai, ne četriem dēliem, ne trim meitām ij sapņos nerādījās, ka viņš vispār strādā. Ģimene domāja, ka Kolinzs ar savu izcilo prātu, pats līdzi nedarbodamies, tikai vada uzņēmumu, un būtu drausmīgi satriekta, ja ieraudzītu, kā viņš ar spieķi pārmāca četrdesmit krančus, kas kārtējā mācību stundā bija liegušies paklausīt.

Lielu daļu darba veica palīgi, tomēr Hariss Kolinzs allaž pamācīja, kas un kā darāms, un ar izcilākajiem dzīvniekiem strādāja pats, demonstrēdams īstos paņēmienus. Palīgi galvenokārt bija puiši no mazgadīgo labošanas iestādēm, un Kolinzs tos izraudzījās ar pieredzējušu aci un intuīciju. Viņš uzņēmās pār tiem aizbildniecību un prasīja saprātu un aukstasinību, īpašības, kas apvienotas parasti mēdz izpausties nežēlībā. Karstas asinis, cēlsirdība un jūtīgums bija īpašības, ko viņš savā uzņēmumā necieta, un Sīdarvaildas dzīvnieku dresūras skola bija caurcaurēm komerciāls uzņēmums. īsi sakot, Hariss Kolinzs kopā ar saviem palīgiem sagādāja dzīvniekiem vairāk sāpju un mocību nekā visas pasaules vivisekcijas laboratorijas kopā.

Un Šajā dzīvnieku ellē nokļuva Maikls, kaut gan ieradās horizontālā stāvoklī, atceļojis trīsarpustūkstoš jūdžu tai pašā krātiņā, kurā viņu iesprostoja Ņūvašingtonas viesnīcā Sietlā. Visā ceļojuma laikā viņu ne uz mirkli no tā neizlaida, tādēļ viņš bija netīrs un novārdzis. Par laimi, viņam bija laba veselība, tāpēc nogrieztā pirksta brūce bija jau gandrīz sadzijusi. Bet viņš bija apskretis ar netīrumiem un blusu nomocīts.

Sīdarvailda nepavisam neizskatījās pēc elles. Samtaini zālāji, grantētas taciņas un ceļi, glītas puķu dobes aizveda līdz grupai zemu, garu koka un betona celtņu. Maiklu nesagaidīja pats Hariss Kolinzs, kas tobrīd sēdēja savā kabinetā pie rakstāmgalda, uz kura gulēja Harija Delmara pēdējā telegramma, un rakstīja atgādinājumu sekretārei, lai tā aptaujājas dzelzceļa stacijā un ekspedīcijas kantorī, kur atrodas suns, ko, krātiņā ievietotu, no Sietlas uz Sī- darvaildu nosūtījis kāds Harijs Delmars. Maiklu sagai

dīja gadus astoņpadsmit vecs kombinezonā ģērbies jauneklis ar blāvām acīm; tas parakstījās pavadzīmē par suņa saņemšanu un iestiepa krātiņu betona telpā ar slīpu grīdu un intensīvu dezinfekcijas smaku.

Neparastā apkārtne atstāja uz Maiklu spēcīgu iespaidu, bet viņam nemaz nepatika jauneklis, kas uzrotīja piedurknes, aplika vaskadrānas priekšautu un tikai tad atvēra krātiņu. Maikls izlēca no tā, bet sagrīļojās, jo daudzas dienas vispār nebija staigājis. Sis divkājainais dievs viņam šķita neinteresants. Tikpat salts kā cementa klons un metodisks kā automāts; un mehāniski kā automāts viņš sāka berzt, mazgāt un dezinficēt Maiklu. Hariss Kolinzs prasīja, lai dzīvniekus kopj atbilstoši zinātnes un higiēnas jaunākajām prasībām — bez īpašas rupjības, bet arī bez mazākā maiguma un sirsnības.

Maikls, protams, no tā nenieka nesaprata. Pēc visa pārciestā viņam, pat nezinot nekā par bendēm un moku kambariem, šķita, ka šī kailā telpa ar cementa sienām un klonu varētu būt pēdējā posta vieta viņa dzīvē, bet jauneklis — dievs, kurš viņu nosūtīs tumsā, kas jau aprijusi visus, kurus viņš pazinis un mīlējis. Nešaubīgi Maikls apzinājās vienīgi to, ka viss te bija drausmīgi dīvains un baismīgi svešs. Viņš pacieta, ka jaunais dievs noņem viņam kakla siksnu un sagrābj viņu aiz skausta; bet, kad viņam sāka laist virsū ūdens strūklu, viņā pamodās pretestības gars. Jauneklis, strādādams pēc ierasta šablona, sagrāba Maiklu ciešāk aiz skausta, pacēla viņu gaisā un vienlaikus ar otru roku laida ūdens strūklu viņam tieši mutē, pagriezdams krānu un ļaudams strūklai plūst ar pilnu sparu. Maikls cīnījās, cik spēja, bet tika tā izmērcēts, ka beigās palika vai bez elpas un bezspēcīgi elsa.

Pēc tam viņš vairs nepretojās un tika izmazgāts, izberzts un izskalots ar šļūteni, lielu, asu suku un karbol- ziepēm, kas koda acīs un degunā, tā ka viņam sāka birt asaras un uznāca negantas šķavas. Baidīdamies, ka jebkuru mirkli ar viņu var notikt kaut kas drausmīgs, bet reizē apzinādamies arī, ka pašreiz jauneklis viņam nedara ne labu, ne ļaunu, Maikls nepretodamies pacieta visu, līdz tīrs un apkopts tika aizvests uz tīkamu, spodru telpu, kur viņš tūliņ aizmiga un kur neviens viņu vairs netraucēja. Viņš bija novietots lazaretē vai, pareizāk sakot, izolatorā, kur pavadīja veselu nedēļu, kamēr noskaidrojās, ka viņš nesirgst ar infekcijas slimībām; šajā laikā viņam

nekas ļauns nenotika; viņš saņēma labu barību, tīru ūdeni un dzīvoja pilnīgā noslēgtībā no pasaules, redzēdams vienīgi jauno dievu, kurš viņu aprūpēja kā automāts.

Maikls vēl nebija sastapies ar Harisu Kolinzu, kaut gan iztālēm bieži dzirdēja tā balsi — ne skaļu, bet gaužām pavēlošu. Jau no balss pirmās skaņas Maikls saprata, ka šādas balss īpašniekam jābūt ļoti lielam dievam. Tikai ļoti liels dievs, kas valda pār citiem dieviem, spēj runāt tik pavēloši. Šī balss pauda stipru gribu, ieradumu valdīt un izrīkot. Katrs suns to būtu aptvēris tikpat ātri kā Maikls. Un katrs suns būtu nospriedis, ka dievā, kam pieder šāda balss, nav sirsnības, nav nekā mīlama, nekā, ar ko sasildīt sirdi, nekā, ko pielūgt.

25. NODAĻA

Kādu rītu pulksten vienpadsmitos bālais jauneklis aplika Maiklam kakla siksnu un ķēdē izveda viņu no izolatora, un nodeva citam tumšmatainam jaunam dievam, kurš netērēja laiku, lai sasveicinātos ar Maiklu vai izrādītu tam īpašu laipnību. Iedams pie ķēdes kā daždien gūsteknis, Maikls drīz ieraudzīja citus gūstekņus ejam pa to pašu ceļu. To bija trīs, un Maikls nekad nekā tamlīdzīga nebija redzējis. Tie bija trīs lāči — lieli, lempīgi, neveikli briesmoņi, un Maiklam, tos ieraugot, saslējās spalva un izlauzās dobjš ņurdiens; senču asiņu balss viņam pačukstēja, ka tie ir viņa ienaidnieki (gluži kā govs tūliņ pazīst ienaidnieku, pirmo reizi mūžā sastapusi vilku), tie bija viņa ienaidnieki kopš neatminamiem laikiem, kad suņi vēl klīda savvaļas baros. Taču pārāk ilgi viņš bija ceļojis pa pasauli, pārāk daudz pieredzējis un vispār bija pārāk saprātīgs, lai tiem uzbruktu. Stīvām kājām, piesardzīgi apkārt raudzīdamies, ievilkdams trīsošajās nāsīs nepazīstamo zvēru svešādo smaku, viņš ķēdē sekoja dievam, kas viņu veda.

Tad viņam spēji nāsīs iesitās vēl daudz citu dīvainu smaku. Nespēdams redzēt cauri sienām, viņš tomēr uztvēra smakas, pēc kurām vēlāk iemācījās atšķirt lauvas, leopardus, mērkaķus, paviānus, roņus un jūras lauvas. Parastu suni tas viss būtu pagalam apmulsinājis, bet Maiklam lika koncentrēties un būt ļoti uzmanīgam. Viņam šķita, ka iet pa nepazīstamiem džungļiem, ko apdzīvo nekad neredzēti, šausmīgi zvēri.

Tikko ievests arēnā, viņš vēl stīvākām kajam nekā parasti atlēca atpakaļ, saboza spalvu uz kakla un muguras un dobji, klusi ieņurdējās. Arēnu patlaban atstāja pieci ziloņi. Tie nebija nekādi lielie ziloņi, taču Maiklam šķita milzu briesmoņi, kurus viņš savā prātā varēja salīdzināt vienīgi ar valieni, ko bija dabūjis redzēt tikai pa acu galam, kad tā iznīcināja šoneri «Mērija Tērnere». Ziloņi tomēr nelikās gar viņu ne zinis, tikai gāja cits aiz cita, katrs turot snuķī priekšā ejošā asti, kā tiem bija mācīts noiet no arēnas.

Maikls izgāja arēnā, kur lāči viņam sekoja cieši pa pēdām. Arēna bija zāģskaidām nobērts aplis, tikpat liels kā cirka manēža, un atradās četrstūrainā ēkā ar stikla jumtu. Aplim apkārt nebija sēdekļu, jo skatītājus šeit nepielaida. Vienīgi Hariss Kolinzs, viņa palīgi, dzīvnieku pircēji un pārdevēji, kā ari profesionālie dresētāji drīkstēja noskatīties, kā dzīvnieki tiek mocīti, kamēr tiem iemāca trikus, kas publikai liek ieplest muti brīnumos vai smieklos.

Maikls aizmirsa lāčus, kurus tūliņ sāka nodarbināt apļa otrā malā. Viņa uzmanību uz brīdi piesaistīja vīri, kas vēla lielas, koši nokrāsotas mucas, tik lielas, ka ziloņi tās, virsū kāpdami, nespēja salauzt. Kad jauneklis, kas viņu veda ķēdē, uz brītiņu apstājās, Maikls ar dzīvu interesi sāka vērot palsu šetlandponiju. Ponijs gulēja uz sāniem. Tam virsū sēdēja cilvēks. Ik pa brīdim ponijs pacēla galvu no zāģskaidām un nomutēja sēdētāju. Tas bija viss, ko Maikls redzēja, bet viņš nojauta, ka šajā procedūrā kaut kas nav labi. Viņš nesaprata, kādēļ, nemācēja to ne ar ko pierādīt, bet izjuta varmācību, nežēlību, negodīgumu. Viņš neredzēja garo adatu cilvēkam rokā. Ikreiz, kad sēdētājs to iegrūda ponijam plecā, ponijs sāpju refleksā strauji pacēla galvu — un vīrietis pastiepa lūpas pretī poniļa purnam. Skatītājiem radās iespaids, ka ponijs šādā veidā izrāda pieķērību savam dresētājam.

Soļus desmit tālāk otrs šetlandponijs izturējās tikpat neparasti, cik neparasti ar viņu apgājās. Pie priekškājām ponijam bija piesietas virves, katru virvi turēja viens dresētāja palīgs, kas tai brīdī, kad trešais, tieši pretī stāvēdams, cirta ar īsu, resnu rotangpalmas nūju ponijam pa ceļiem, spēcīgi parāva virves. Ponijs pakrita uz ceļiem zāģskaidās, un izskatījās, it kā viņš zemotos sitēja priekšā. Ponijs nepatikā lāgiem pretojās tik sparīgi, ka ieplestām kājām, galvu strauji purinot, atbrīvojās no virvju pinekļiem un smagi nokrita uz sāniem vai apvēlās augšpēdu, ja parāviens kļuva vaļīgāks. Bet vienmēr poniju no jauna uzrāva kājās aci pret aci ar cilvēku, kas viņam sita ar nūju. Ponijam mācīja nomesties ceļos — priekšnesumu, kas tik aplam patīk publikai, kura redz vienīgi dresūras iznākumu un kurai pat sapņos nerādās pats dresūras process. Maikls ātri uztvēra, ka šeit zināšanas iegūst ar sāpēm un mokām. īsi sakot, šī Sīdarvail- das dzīvnieku skola bija sāpju skola.

Hariss Kolinzs pats ar galvas mājienu piesauca jauno, tumšmataino dievu klāt un jautādams paskatījās uz Maiklu.

—   Delmara suns, ser, — paskaidroja jaunais dievs.

Kolinzam iespīdējās acis, un viņš aplūkoja Maiklu tuvāk.

—   Vai tu zini, ko viņš prot?

Jauneklis papurināja galvu.

—   Harijs bija ziķeris, — Kolinzs turpināja, vairāk sarunādamies pats ar sevi, balsī izteikdams domas, nekā vērsdamies pie jaunā dieva. — Viņš no šā suņa cerēja lielas lietas. Bet ko suns prot? Tāds ir jautājums. Nabaga Harijs ir pagalam, un mums nav ne jausmas, ko suns prot. Palaid viņu vaļā!

Vaļā palaists, Maikls uzlūkoja vareno dievu un gaidīja, kas notiks. Viena lāča sāpīga ierēkšanās apļa otrā malā it kā brīdināja Maiklu par to, kas var piemeklēt arī viņu.

—   Surp! — Kolinzs pavēlēja asā, saltā balsī.

Maikls piegāja tuvāk un apstājās.

—   Gulsties!

Maikls nogūlās, taču darīja to gausi un ar acīm redzamu nepatiku.

—   Nolādēts tīrasinīgais! — Kolinzs ņirdzīgi noteica. — Vai tu nevarētu kustēties mazliet dzīvāk, ko? Nekas, nekas, to_ mēs tūlīt panāksim. Stāvi! Gulsties! Stāvi! Gulsties! Stāvi!

Komandas sprakstēja īsi un asi kā revolvera šāvieni vai pātagas plīkšķi, taču Maikls paklausīja gausi un negribīgi.

—   Vismaz angliski viņš saprot, — Kolinzs noteica. — Nez vai divkāršo salto apmest māk, — viņš piebilda, jo tas ir visu suņu dresētāju ilgotais mērķis. —■ Izmēģināsim salto! Paņem viņu ķēdē! Nāč šurp, Džimij, pieliec vēl vienu pavadu!

Pienāca vēl otrs mazgadīgo kolonijas absolvents un paklausīgi apmeta Maiklam ap gurniem siksnu, pie kuras bija piestiprināta tieva virve.

—   Nostādi viņu, kā nākas! — pavēlēja Kolinzs. — Gatavs? Sākam!

Un Maiklam nu vajadzēja piedzīvot neticamu, neiedomājamu pazemojumu. Reizē ar vārdu «Sākam!» saite pie kakla siksnas parāva viņu vienlaikus uz augšu un atpakaļ, bet siksna ap gurniem rāva ķermeņa apakšējo daļu uz leju, un Kolinzs ar īso nūjiņu, ko turēja rokā, iesita viņam pa apakšžokli. Ja viņš kaut reizi būtu piedzīvojis līdzīgu manevru, tad tagad vismaz daļēji būtu paglābies no sāpēm, palēkdamies un atmuguriski apmezdams gaisā kūleni. Bet viņam likās, ka nupat viņu pārraus vidū pušu, un tai pašā laikā sitiens pa apakšžokli bija tik sāpīgs, ka viņš apdulla. Ar varu mežonīgi apmests gaisā, viņš nokrita, ar pakausi atsizdamies zāģskaidās.

Uztrausies kājās, viņš pārskaities, saslietu spalvu, kodienam atņirgtiem zobiem būtu tos iecirtis augstākajam dievam miesā, ja viņu nebūtu savaldījusi dresētāja viltība un māka. Abi jaunekļi savu amatu prata labi. Viens pavilka priekšējo pavadu, otrs aizmugurējo, un Maikls palika, spalvu sabozis, ķepurojamies nevarīgā niknumā. Viņš nespēja nekā — ne parauties uz priekšu, ne atpakaļ, nespēja pat pašauties sānis. Priekšā stāvošais jauneklis, kas turēja ķēdi, nepieļāva uzbrukt jauneklim, kurš stāvēja aizmugurē un savukārt sargāja no uzbrukuma priekšējo jaunekli, un par abiem kopā viņi gādāja, lai Maikls nespētu mesties virsū Kolinzam, kurā viņš neapšaubāmi saskatīja visa ļaunuma un sāpju darītāju.

Maikla niknums bija tikpat liels, cik viņa bezspēcība. Viņš spēja vienīgi bozt spalvu un rēkt, kamēr balss saites vai plīsa. Kolinzam tas bija tikai daudzkārt piedzīvots apnicīgs atgadījums. Viņš pat izmantoja šo mirkli, lai paraudzītos, ko arēnas otrā malā dara lāči.

—   Ak tu, tīrasiņu salašņa! — viņš nīgri noteica, atkal pievērsdamies Maiklam. — Palaidiet viņu vaļā!

Tiklīdz pavadas bija palaistas, Maikls lēcienā metās virsū Kolinzam, un Kolinzs, ar ilgajos gados iegūtu pieredzi precīzi novērtējis attālumu, iespēra viņam pa žokli tā, ka Maikls atkal kumuru kumuriem aizvēlās skaidās.

—   Turiet! — Kolinzs pavēlēja. — Savaldiet!

Un abi jaunekļi, vilkdami pavadas katrs uz savu pusi, atkal nostiepa Maikla augumu tā, ka viņš vairs nespēja nenieka.

Kolinzs skatījās, kā no pretējās puses arēnā ienāk divi smagnēju zirgu pāri, kuriem sekoja sieviete, tērpusies pārlieku elegantā, pārlieku modernā angļu kostīmā.

—   Man šķiet, viņš savu mūžu nav metis salto, — Kolinzs sacīja, vēlreiz pievērsdamies Maiklam. — Atlaid savu pavadu, Džimij, un ej palīgā Smitam! Bet tu, Džonij, paved suni sānis un sargi lielus! Mis Marija atnākusi uz pirmo stundu, un no viņas vīra — tā mūlāpa nav nekāda labuma.

Maikls nesaprata ainu, kas nu sekoja un ko viņš bija spiests noskatīties no arēnas malas, kur viņu aizveda jauneklis, apstājies pavērot sagatavošanos sievietes un četru zirgu trika mēģinājumam. Tomēr pēc sievietes izturēšanās Maikls juta, ka arī viņa ir gūstekne, ar kuru apietas cietsirdīgi. Arī viņu pret pašas gribu spiež izdarīt sarežģītu triku. Līdz mocību sākumam viņa turējās drosmīgi, bet, ieraudzījusi abus zirgu pārus, kuri, tikko viņa iekabinās svirā āķus, ko turēja rokā, sāks vilkt katrs uz savu pusi un droši vien pārraus viņu vidū pušu, drosme saplaka, viņa sagrīļojās, sāka trīcēt un paslēpa seju rokās.

—   Nē, Billikenz, nē! — viņa lūdzās tuklo, jauno cilvēku, kas bija viņas vīrs. — Es nespēju! Man bail! Man bail!

—   Nieki, cienīgā, — Kolinzs viņu pārtrauca, — šis numurs nemaz nav bīstams. Toties tas ir labs un ienesīgs.— Viņš aptaustīja sievietes plecus un pārlaida rokas tai pār muguru zem žaketes. — Aparāts ir pilnīgā kārtībā. — Viņš iztaustīja sievietes rokas no pleciem līdz plaukstām. — Sāciet! Izlaidiet āķus! — Kolinzs pats papurināja viņas rokas, un no katras mežģīņu aproces izslīdēja pa āķim, kas bija piestiprināti pie piedurknē paslēptas tērauda stieples. — Ne tā! Neviens to nedrīkst redzēt! Ievelciet āķus atpakaļ! Pamēģiniet vēlreiz! Āķiem jāieslīd jūsu plaukstās. Tā. Pareizi. Nu ir labi.

Sieviete valdījās un centās paklausīt, taču visu laiku ar lūdzošām acīm uzlūkodama Billikenzu, kurš drūms, īgni sarauktām uzacīm stāvēja nomaļu.

Abi vīri, kas turēja zirgus, pacēla sviru tā, lai sieviete varētu tajā iekabināt āķus. Viņa mēģināja to izdarīt, taču atkal sabruka.

—   Ja kaut kas sabojāsies, zirgi man noraus rokas, — viņa vēl mēģināja pretoties.

—   Tas nekādi nav iespējams, — Kolinzs viņu drošināja, — noraut var vienīgi jūsu žaketi. Ļaunākais, kas jums var atgadīties, ir tas, ka publika atklās trika noslēpumu un sāks par jums smieties. Bet mehānisms nesa- bojāsies. Paklausieties, es jums visu izskaidrošu vēlreiz! Zirgi neraus jūs, bet viens pāris vilks otru, tikai publika domās, ka viņi rauj jūs. Nu, pamēģiniet vēlreiz! Satveriet sviru! Tai pašā mirklī izlaidiet no piedurknēm āķus un piestipriniet tos! Sāciet!

Viņš runāja asi. Sieviete izslidināja āķus no piedurknēm, tomēr neuzdrošinājās satvert sviru. Kolinzs ne ar ko neizrādīja savu neapmierinātību. Viņš skatījās uz citu pusi, kur abi poniji pašlaik gāja projām. Toties pašas vīrs viņai nikni uzkliedza:

—   Ak dievs, Džūlij, tu taču mani iegāzīsi!

—   Es darīšu, Billikenz, — viņa pusšņukstus atsaucās, — godavārds, centīšos. Paskaties! Man vairs nemaz nav bail.

Pastiepusi rokas, viņa satvēra sviru. Ar tikko manāmu vīpsnu lūpās Kolinzs pārbaudīja viņas savilktās plaukstas, lai redzētu, vai āķi piestiprināti, kā nākas.

—   Tagad saņemieties! Atsperieties uz izplestām kājām! Un izslienieties! — Viņš palaboja sievietes plecu un roku stāvokli. — Neaizmirstiet izstiept rokas pirms pirmā rāviena! Kad zirgi rausies pretējos virzienos, jūs pat gribēdama vairs nespēsiet saliekt rokas, bet, ja nokavēsiet, stieple noraus plaukstām ādu. Neaizmirstiet — rokas jāizstiepj plecu augstumā, lai abas rokas un pleci veido nepārtrauktu taisnu līniju. Pareizi. Nu, sākam!

—   Ai, pagaidiet vēl mazliet! — sieviete lūdzās, nolaizdama rokas. — Es darīšu, visu izdarīšu, tikai, Billikenz, noskūpsti mani, un tad es vairs nedomāšu par to, ka man var izraut rokas no pleciem.

Tumšmatis, kas turēja Maiklu, un arī pārējie apkārt stāvošie puiši sāka smieties. Kolinzs apvaldīja smīniņu un nopurpināja:

—   Gaidīsim, cik vien ilgi vajag, cienīgā. Galvenais, lai pirmoreiz izdotos labi. Tas jūs iedrošinās. Nu, uzmundriniet viņu, Bil, iekams viņa ķeras pie darba!

Un Billikenzs, apskaities, neapmierināts un pagalam samulsis, paklausīja, apskāva sievu un visai pavirši, vienaldzīgi to noskūpstīja. Sieviete bija glīta un jauna, varbūt gadu divdesmit, ar jauku, bērnišķīgu sejiņu, slaidu vidukli un lieliski veidotu augumu, ne smagāka par simt četrdesmit mārciņām.

Vīra apskāviens un skūpsts viņai piešķīra drosmi. Sakniebusi lūpas, viņa saspringa, izslējās un, tikko vīrs bija atgājis nost, nomurmināja:

—   Var.

—   Sākam! — Kolinzs uzsauca.

Vedēju mudināti, visi četri zirgi laiski sāka vilkt.

—   Pātagu! — uzbrēca Kolinzs, nenolaizdams acis no sievietes un pārliecinādamies, ka mehānisms ir pareizā stāvoklī.

Pātagas šaustīti, zirgi palēcās, spēra un raustījās, ar milzīgajiem šķīvja lieluma pakaviem saceldami veselus zāģskaidu mākoņus.

Nu Billikenzs zaudēja varu pār sevi. Redzot šausminošo skatu, viņa sejā atplaiksnīja patiesas bailes par sievu. Bet viņas sejā izteiksme mainījās kā kaleidoskopā. Sākumā — saspringumā un bailēs — sieviete izskatījās kā kristiešu mocekle, kas iemesta pie lauvām, vai kā izliktās lamatās iekritusi noziedzniece. Taču drīz vien viņa pārsteigta juta, ka nekādas briesmas nedraud. Un pēdīgi viņas sejā atplauka lepns' uzvaras smaids. Viņa pat uzsmaidīja Billikenzam lepnumā un mīlestībā. Un Billikenzs atvieglots mīļi pasmaidīja pretī, līdz pēkšņi atskanēja Harisa Kolinza rupjais kliedziens:

—   Šajā numurā nav jāsmaida! Tūliņ aizvāciet smaidu! Publikai jādomā, ka jūs valdāt zirgus. Pierādiet to! Sasprindziniet muskuļus! Iepletiet kājas plašāk! Rādiet, cik briesmīgi jums jānopūlas, rādiet muskuļu saspringumu — lai visi redz! Ļaujiet zirgiem sevi mazliet paraustīt! Tā, tā. Kājas vēl platāk. Sejas izteiksmei jāatspoguļo bailes, ka jūs teju, teju saraustīs gabalos, ka jūs valdāt zirgus vienīgi ar savu gribasspēku. Tā ir labi. Pavisam labi. Bil! Tas tikai būs numurs! Pātagu! Lai palēkā! Lai velk, kamēr acis sprāgst no pieres ārā!

Pātagas plīkšķēja pa zirgu mugurām, un milzīgie zirgi rāvās, cik spēja, lai izvairītos no sāpēm. Tas bija skats, kam publika uzgavilēs. Katrs zirgs ap tūkstoš astoņi simti mārciņu svarā; skatītājiem liksies, ka septiņi tūkstoši divsimt mārciņu lielais zirgspēks rausta un plosa elegantajā kostīmā tērpto trauslo, slaido sievieti, kas nesver vairāk par simt četrdesmit mārciņām. Šādus skatus redzot, sievietes cirkā sāk šausmās kliegt un novēršas.

—   Atlaidiet pavadu! — Kolinzs izrīkoja zirgu puišus. — Dāma ir uzvarējusi, — viņš paziņoja izrādes vadītāja manierē. — Bil, ar šo numuru jums ies spoži. Atāķējieties, cienīgā, veikli atāķējieties!

Marija paklausīja un, āķiem no piedurkņu galiem karājoties, pieskrēja pie Billikenza, metās tā skavās, pati apvija viņam rokas ap kaklu, noskūpstīja viņu un iesaucās:

—  Ai, Billikenz, es visu laiku zināju, ka spēšu to izdarīt! Es taču biju varonīga, vai ne?

—   Kļūda! — Kolinza skadrā balss pārtrauca viņas jūsmīgo tirādi. — Jūs visai publikai parādījāt āķus. Tiem jāpazūd piedurknē tai pašā mirklī, kad jūs tos atkabināt. Pamēģiniet vēlreiz! Un vēl kas. Kad numurs beidzas, neizrādiet uzvaras prieku. Neparādiet, cik tas īstenībā bijis viegli! Izliecieties, ka esat pārcietusi elles mokas! Izliecieties, ka esat līdz nāvei nomocīta un tūliņ zaudēsiet samaņu! Saļogieties ceļos, sagumstiet plecos! Izrādes vadītājs piesteigsies jūs satvert, pirms noģībstat. Bet jūs palīdzību noraidāt. Jūs izslejaties, it^ kā saņemot pēdējos spēkus, jo šā numura pamatā ir jūsu griba, jūsu tēraud- cietā griba, un tad pamājiet skatītājiem gaisa skūpstu un vāri, sāpīgi pasmaidiet, it kā būtu atdevusi visu, it kā jums tūliņ būtu jāliekas slimnīcā, bet jūs tomēr paklanāties skatītājiem, uzsmaidāt un sūtāt gaisa skūpstus, un skatītāji pielēks kājās un nezinās, kā jūs sumināt. Vai sapratāt mani, cienīgā? Jūs, B^l, uztvērāt, ko gribēju sacīt? Pieskatiet, lai viņa visu izdara tieši tā! Nu, vēlreiz! Sākumā, skatoties uz zirgiem, neslēpiet bailes! Pareizi! Nevienam nedrīkst pat prātā ienākt, ka jums plaukstās paslēpti āķi. Izstiepiet rokas! Sākt!

Un atkal trīstūkstoš seši simti mārciņu lielais zirgu spēks parāva uz sayu pusi tikpat lielu svaru no otras puses — un izskatījās, ka vidū stāvošo Mariju pārplēsīs pušu.

Numuru izmēģināja vēl trešo un ceturto reizi, bet Kolinzs pa to laiku aizsūtīja kādu kalpotāju uz kantori un lika atnest Delmara telegrammu. _

— Tagad rīkojieties pats tālāk, Bil, — viņš sacīja Marijas vīram, kad ar telegrammu rokā atkal atgriežas pie Maikla. — Atkārtojiet mēģinājumu vēl kādus sešus lāgus un ikreiz, kad kāds muļķa fermeris saks lielīties, ka viņam ir labāks iejūgs, tūliņ noslēdziet derības: Tas, protams, priekšlaikus jāizreklamē avīzēs. Bet pasākums ir tā vērts. Izrādes vadītājs jums palīdzēs, un jūsu iejūgs, zināms, izrādīsies labāks. Ja es būtu jaunāks un man būtu brīvs laiks, pats labprāt paceļotu ar šo numuru pa pasauli.

Mēģinājuma starplaikos Hariss Kolinzs šad tad uzmeta mirkli Maiklam un pārlasīja Delmara no Sietlas sūtīto telegrammu.

«Pārdodiet manus suņus. Jūs zināt, ko tie prot un cik tie ir vērts. Man tie vairs nav vajadzīgi. Atrēķiniet uzturu un paglabājiet atlikumu, līdz tiksimies. Man tagad ir suns, kas pārāks par visiem. Tas pārspēj visu, ko līdz šim esmu redzējis. īsts grāvējs. Drīz jūs pats viņu redzēsiet.»

Atgājis arēnas malā, Kolinzs sāka vērot Maiklu uzmanīgāk.

—   Delmars bija gudrs puisis, — viņš sacīja Džonijam, kas turēja Maiklu pavadā. — Ja viņš man telegrafēja, lai pārdodu suņus, tad tas nozīmēja, ka viņš ieguvis ko labāku, un te nu ir suns, kam tas jāpierāda, turklāt tīrasiņu suns. Viņš apgalvo, ka tā esot pati pilnība. Droši vien tā arī ir; bet ko tad suns īsti prot? Savā mūžā tas nav apmetis nevienu salto, nemaz nerunājot par divkāršo. Kā tev liekas, Džonij? Palauzi galvu! Mēģini ko prātīgu izdomāt!

—   Varbūt viņš māk skaitīt? — Džonijs ieminējās.

—   Tādu suņu, kas skaita, ir pilna pasaule. Nu labi, pamēģināsim!

Bet Maikls, kurš tik labi prata skaitīt, liedzās savas zināšanas parādīt.

—   Katram dresētam sunim jāprot staigāt uz pakaļkājām, — Kolinzs sacīja, — izmēģināsim.

Un Maiklam vajadzēja izciest pazemojošo mocību, kad

Džonijs viņu pierāva pakaļkājās, bet Kolinzs ar nūjiņu sita pa žokli un ceļiem. Maikls atkal niknumā mēģināja iekost augstākajam dievam, bet tika aiz pavadas parauts nost. Kad viņš metās virsū Džonijam, tas aukstasinīgi pacēla viņu aiz pavadas gaisā, aizžņaudzot rīkli.

—   Veltīgas pūles, — Kolinzs gurdi noteica. — Ja viņš neprot staigāt uz pakaļkājām, tad nebūs arī izmantojams lēkšanai mucās. Tu varbūt būsi dzirdējis par Rutu, Džonij. Tā tikai bija kuce! Viņa lēca mucās, kur bija sadzītas naglas, — visu laiku uz pakaļkājām, nenolaižot priekš- ķepas pie zemes. Astoņās mucās pēc kārtas — no vienas ārā, otrā iekšā. Es vēl atceros, kad viņa, pie mums dzīvodama, tika apmācīta. īsta zelta dzīsla, bet Kārsons neprata ar viņu apieties, un Kriplkrīkā viņa nobeidzās ar plaušu karsoni.

—   Varbūt viņš prot žonglēt šķīvjus uz deguna, — Džonijs sacīja.

—   Nē, jo neprot nostāvēt pakaļkājās, — Kolinzs priekšlikumu noraidīja, — un tas arī nav nekāds kroņa numurs. Sim sunim ir sava māksla. Tas nav vienkāršs suns. Viņš dara kaut ko izcilu un dara to izcili, un mūsu uzdevums ir to izdibināt. Cik muļķīgi, ka Harijs tik bezjēdzīgā kārtā aizgājis uz viņpasauli un atstājis man minēt tādu mīklu! Vajadzēs vien pašam ar viņu noņemties. Ved viņu projām, Džonij! Uz astoņpadsmito. Vēlāk ievietosim viņu atsevišķā telpā.

26. NODAĻA

Astoņpadsmitais bija plaša telpa jeb sprosts suņu mītņu ejā, pietiekami liels, lai tur ērti varētu nometināt duci tādu īru terjeru kā Maikls. Hariss Kolinzs strādāja zinātniski. Suņiem, kas atradās Sīdarvaildas dzīvnieku skolā atpūtā vai izmitināšanā, bija radīti vajadzīgie apstākļi, lai atkoptos no sešos mēnešos vai veselu gadu pārciestajām grūtībām. Tieši tādēļ skola bija kļuvusi par ļoti iecienītu vietu, kur atstāt dresētos dzīvniekus, kad to īpašnieki aizbrauca atvaļinājumā vai uz laiku palika bez darba. Hariss Kolinzs dzīvniekus turēja tīrībā, siltumā un sargāja no infekcijas slimībām. īsi sakot, viņš ļāva tiem uzkrāt spēkus turpmākajiem ceļojumiem un cirka izrādēm.

Pa kreisi no Maikla, septiņpadsmitajā nodalījumā, dzīvoja pieci gaužām groteski apcirpti franču pūdēji. Maikls tos dabūja redzēt vienīgi tad, kad viņu veda uz arēnu vai no tās atpakaļ, bet viņš tos saoda un dzirdēja, un savā vientulībā bieži uzsāka tādu kā ņurdīgu ķīviņu ar lielāko pūdeli Pedro, kurš trupā tēloja klaunu. Pūdēji bija aristokrāti dresēto dzīvnieku vidū, un Maikla naidošanās ar Pedro nebija nopietna, to drīzāk varēja uzskatīt par rotāju. Ja viņam būtu biežāk gadījies būt ar Pedro kopā, viņi droši vien būtu sadraudzējušies. Bet garo stundu garlaicīgajā vienmuļībā viņi īsināja laiku, tīšām skaizdamies un ķīvēdamies, kaut abi sirds dzijumos apzinājās, ka tas nav īsts naids un īsts ķīviņš.

Deviņpadsmitajā nodalījumā, pa labi no Maikla, uzturējās neinteresanta, pat traģiska sabiedrība. Tie bija dažādi kranči, kurus gan turēja nevainojami tīrus un veselus, bet kuriem vēl nekas netika mācīts. Tie bija rezerves materiāls, izejviela, ko izmantot trupās, ja ievajadzējās aizstājēja vai kāds suns izkrita no ierindas. Bet tas dresūras stundās arēnā nozīmēja īstu elli. Bez tam Kolinzs ar saviem palīgiem brīvākos brīžos izmēģināja, kādiem trikiem katru no šiem suņiem varētu izmantot. Piemēram, vienu suni, kas pēc izskata atgādināja kokerspanielu, vairākas dienas no vietas centās apmācīt jāšanā — auļojot ponija mugurā, tam vajadzēja izlēkt cauri papīra stīpām un pēc tam atkal uzlēkt ponijam mugurā. Pēc vairākiem sāpīgiem kritieniem suni atrada par nederīgu šim trikam un mēģināja panākt, lai tas nobalansē uz deguna šķīvi. Kad arī tas nepadevās, šuneli iedīdīja šūpoties uz dēļa, kur tam šajā necilajā nodarbībā vajadzēja palikt divdesmit suņu aizmugurē līdz izrādes beigām.

Deviņpadsmitais nodalījums bija nemitīgu kautiņu un ciešanu vieta. Dresūrā ievainotie suņi laizīja brūces un smilkstēja, kauca vai dusmojās par mazāko nieku. Tiklīdz tur ieradās jauns suns, un tas notika bieži, jo no bara allaž atlasīja pa sunim, lai to pievienotu kādai trupai, sprostā sākās tāda plūkšanās, ka vilna putēja, līdz jaunais suns vai nu izcīnīja sev vietu, vai tika uzvarēts un bija spiests atkāpties kaktiņā, kur viņu neviens vairs neaiztika.

Maikls par deviņpadsmitā sprosta iemītniekiem neinteresējās. Tie varēja ostīties vai naidīgi ņerkstēt, cik vien gribēja, viņš nelikās ne zinis, viņa vienīgā izprieca bija un palika nebeidzamās rotaļīgās ķildas ar Pedro. Bez tam Maiklu uz arēnu veda daudz biežāk un noturēja tur ilgāk nekā pārējos suņus.

—   Nespēju iedomāties, ka Harijs būtu varējis tik aplam kļūdīties ar šo suni, — sprieda Kolinzs un izmēģināja visu iespējamo, lai izdibinātu, kas īsti licis Delma- ram uzskatīt Maiklu par grāvēju, par pārāko no visiem.

Maiklam vajadzēja pārciest neiedomājamākos pazemojumus, lai Kolinzs noskaidrotu, kam viņš derīgs. Viņam lika lēkt pār šķēršļiem, staigāt uz priekškājām, jāt uz ponija, mest kūleņus, kopā ar citiem suņiem tēlot klaunu. Izmēģināja, vai viņš neprot dejot valsi; viņam sapina visas četras kājas un tad viņu raustīja, staipīja un šaustīja. Dažos mēģinājumos viņam aplika dzelkšņainu kakla siksnu, lai viņš nerautos sānis, nekluptu uz priekšu vai atmuguriski. Viņu apstrādāja ar pātagu un nūju, viņam aizsēja purnu. Viņu centās izmācīt par vārtsargu futbola sacīkstēs, kur piedalījās divas nomocītu, piekautu kranču «komandas». Viņu uzdzina kāpņu galā un piespieda lēkt uz galvas ūdenī.

Beidzot viņam gribēja iemācīt «nāves cilpu». Šaustot ar pātagu pa muguru, viņu trenca lejup pa stāvu, vaļēju reni tādā ātrumā, ka viņš, ja vien būtu īsti no sirds vēlējies, būtu aiz inerces varējis skriet pa renes iekšpusi ar galvu uz leju kā muša. Bet viņam nebija ne patikas, ne vēlēšanās, un ikreiz, ja vien jau pašā sākumā neizdevās izlēkt no renes, viņš, iekšā ietriekts, smagi vēlās ārā, allaž stipri sasizdamies.

—   Man šķiet, ka Harijam bijis prātā kaut kas cits, pavisam citāds triks, — Kolinzs sacīja saviem palīgiem, kurus centās katrā mēģinājumā praktiski apmācīt, — ar šo dresūru es tikai cenšos tikt uz pēdām suņa specialitātei, kas bija zināma vienīgi nabaga Harijam.

Ja to visu būtu vēlējies viņa mīļotais dievs stjuarts, Maikls aiz mīlestības būtu piespiedies un visus šos trikus mācījies, un droši vien viņam tie padotos itin labi. Bet šeit Sīdarvaildā mīlestību nepazina, un tīrasiņu suņa daba viņam pavēlēja stūrgalvīgi pretoties un, ar varu piespiestam, nedarīt to, ko viņš priecīgu prātu būtu darījis aiz mīlestības. Un, tā kā Kolinzs nebija tīrasiņu būtne, tad viņu sadursmes pirmajā laikā bija asas un negantas. Bet Maikls ātri atskārta, ka viņam nav nekādu izredžu tajās uzvarēt. Viņš vienmēr bija nolemts sakāvei. Cīņa vēl nebija sākusies, kad viņu jau pieveica dresūras stereo- tipie likumi. Ne reizes viņam neizdevās iekost Kolinzam vai Džonijam. Un viņam bija pārāk daudz veselā saprāta, lai ielaistos cīņā, kas salauztu viņa dvēseli un miesu un beigās padarītu viņu traku. Viņš ierāvās sevī, kļuva drūms, vienaldzīgs un, kaut arī nekad gļēvi nebēga, bet, spalvu bozdams un ņurdēdams, pierādīja, ka nav salauzts un pakļauts, tomēr vairs neaizrāvās līdz dusmu izvirdumam.

Pēc kāda laika, kad ar Maiklu vairs nemēģināja jaunus trikus, viņu atbrīvoja no pavadas un no Džonija; tagad viņš tupēja arēnā pie Kolinza, kamēr Kolinzs tur uzturējās. Rūgtā pieredzē Maikls bija iegaumējis, ka jāseko Kolinzam ik uz soļa; viņš to darīja naidā un nepatikā, un pamazām viņa organisms saindējās no dziedzeru sekrēcijas, jo naida spīvums kavēja dziedzeru normālu darbību.

Fiziski tas Maiklu neietekmēja. Viņu paglāba spēks un lieliskā veselība. Taču bez sekām graujošā norise nepalika, tā sagandēja viņa prātu jeb garu, viņa smadzenes jeb dabu. Viņš aizvien vairāk noslēdzās sevī, kļuva īgns un neatsaucīgs. Kļuva garīgi nevesels. Viņš, kas allaž bija jautrs un draiskulīgs, vēl jautrākas dabas nekā viņa brālis Džerijs, sāka kļūt ļaunīgs, niķīgs un nikns. Viņam vairs negribējās rotaļāties, plosīties un skriet. Ķermenis kļuva tikpat nekustīgs un kūtrs kā smadzenes. Tādā stāvoklī nonāk arī cietumā ieslodzīti cilvēki. Garlaikots un vienaldzīgs viņš spēja stundām nostāvēt blakus Kolinzam, kamēr Kolinzs mocīja kādu krančeli, cenzdamies tam iemācīt jaunu triku.

Cik daudz šādu mocību Maiklam iznāca noskatīties! Viņš redzēja, kā_ kurtus apmāca augstlēkšanā un tāllēk- šanā. Suņi centās visiem spēkiem, bet Kolinzs un viņa palīgi gribēja panākt brīnumu — ja to var saukt par brīnumu — un spieda suņus pūlēties pari spēkiem. Kas tika darīts spēku robežās, bija dabiski. Kas gāja pāri spēku robežām, bija nedabiski, daži suņi to neizturēja, bet visiem pārējiem tas saīsināja mūžu. Kad suns, aiztriekts uz tramplīnu, lēca, tad lēcienā viņu trāpīja gara pātaga, kuru,_ šo mirkli gaidīdams, turēja rokā Kolinza palīgs, bez žēlastības to izdancinādams uz suņa muguras. Pātaga spieda suņus lēkt no tramplīna augstāk un tālāk, nekā spēki atļāva, nebaidoties no pārpūles vai kritiena, izmisīgā mēģinājumā izvairīties no pātagas cirtiena, pašauties garām, pirms pātaga iedzeļ lidojošajā ķermenī spīvi kā skorpions.

—   Neviens suns nelēks tik, cik spēj, ja viņu nepiespiedīs, — Kolinzs mēdza pamācīt savus palīgus. — Un tas ir jūsu darbs. Ar to manis apmācītie lēcēji atšķiras no trupām, ko dresējuši nemākulīgi amatieri un kas izgāžas pat visnožēlojamākos provinces cirkos.

Kolinzam nekad neapnika pamācīt. Dresētājs, kas beidzis viņa skolu, palīgs, kam viņš iedeva ieteikuma vēstuli, augsti kotējās dresētāju aprindās.

—   Neviens suns no laba prāta nestaigās ne uz pakaļkājām, ne uz priekškājām, — Kolinzs mēdza sacīt. — Tas neatbilst suņa ķermeņa uzbūvei. Viņš jāpiespiež to darīt — tā visa gudrība. Tas ir dresūras noslēpums. Jāpiespiež. Tas ir jūsu darbs. Jums tas jāpanāk. Kas to nespēj, nekad nebūs labs dresētājs. Lieciet to aiz auss un ķerieties pie darbal

Maikls, gan īsti neizprazdams notiekošā būtību, noskatījās, kā mūlim uzliek naglām izsistus seglus. Pirmajā dienā arēnā ienācis, resnais mūlis bija lēns un labsirdīgs. Pirms viņu atklāja Kolinza asā acs, viņš lutināts un mīļots bija dzīvojis daudzbērnu ģimenē un tur pieredzējis tikai labestību un jautrus smieklus par savu neveiklību un lempību. Bet Kolinzs bija pratis garausainajā hibrīdā saskatīt spēcīgu, veselīgu dzīvnieku, kas nodzīvos ilgu mūžu un piedevām izskatās gaužām jocīgs.

Jau pirmajā dienā arēnā viņu pārdēvēja jaunā vārdā — par Bārneju Barnato; un šai pašā dienā viņš piedzīvoja lielāko pārsteigumu mūžā. Viņam neradās ne mazākās aizdomas par dzelkšņiem seglos, jo, kamēr segli stāvēja tukši, dzelkšņi miesā nespiedās. Bet tai mirklī, kad nēģeru akrobāts Semjuels Beikons ielēca seglos, dzelkšņi iedūrās mūlim mugurā. Akrobāts to zināja un bija sagatavojies. Bet pārsteigtais Bārnejs pirmo reizi mūžā uzmeta dibenu gaisā. Spēriens bija tik spēcīgs, ka Kolinzs patikā piemiedza acis, bet Sems aizripoja soļus desmit pa arēnu.

—- Vareni! — Kolinzs nopriecājās. — Kad pārdošu mūli, varu saderēt, arī tu dabūsi angažementu šajā numurā. Tas tikai būs priekšnesumiņš! Jāsameklē vēl vismaz divi puiši, kam pietiks drosmes velties zemē tikpat labi, kā to dari tu. Pie darba! Pamēģini vēlreiz!

Un Bārnejam sākās dresūras mocības, par ko vēlāk vīram, kas viņu nopirka, Kanādas un Savienoto Valstu labākajos cirkos piedāvāja vairāk angažementu, nekā viņš spēja pieņemt. Bārneju mocīja diendienā. Naglotos seglus viņam drīz vien noņēma. Tagad nēģeris sēdās mūlim mugurā bez segliem, bet tikpat sāpes dzīvnieku piespieda mest pakaļkājas gaisā, jo dzelkšņi nu bija iedzīti ādas gabalos, kas ar siksniņu tika piestiprināti Semam pie plaukstām. Beigu beigās Bārnejs kļuva tik tramīgs, ka spērās, kolīdz cilvēks uz viņu ciešāk paskatījās. Baidīdamies no dzēlīgajām sāpēm mugurā, mūlis sāka niķoties, griezties un spert, ja vien viņam kāds tuvojās, lai uzraustos mugurā.

Ceturtās nedēļas beigās, kad bija apmācīti vēl divi akrobāti — divi baltie jaunekļi —, iestudēto triku demonstrēja slaidam franču džentlmenim ar švītīgi iezieķētām ūsām. Izrādi noskatījies, viņš bez kaulēšanās nopirka Bārneju par Kolinza prasīto cenu,, bez vārda runas nolīgdams darbā arī Semiju un abus baltos akrobātus. Kolinzs nodemonstrēja pateicīgajam pircējam triku visā spožumā — tieši tā, kā to demonstrēs cirkā, ar visiem nepieciešamajiem rekvizītiem, pats tēlodams izrādes vadītāju.

Resno, jocīgo, lādzīgo Bārneju ieveda ar tērauda trosēm nožogotā un tādām pašām trosēm apjumtā laukumā. Tur viņam noņēma apaušus. Mūlis tūliņ kļuva nemierīgs, pieglauda ausis un izskatījās visai negants.

—   Iegaumējiet vienu, — Kolinzs sacīja pircējam. — Ja jūs viņu nopirksiet, jums pašam vajadzēs izrādi vadīt, tādēļ jūs nekad, itin nekad nedrīkstat pacelt roku pret viņu. Ja viņš pie tā pieradīs, jūs jebkuru brīdi, jebkuros apstākļos varēsiet iet viņam klāt un viņu savaldīt. Pēc dabas viņš ir maigs, turklāt pateicīgākais mūlis, kādu vien savā darbā esmu sastapis. Viņam jāmīl jūs un jāienīst trīs pārējie. Vēl viens brīdinājums: ja viņš tiešām no tiesas kļūst nikns un sāk kost, lieciet izraut viņam zobus un turpmāk barojiet ar kapātu barību un sautētiem graudiem. Iedošu jums visu papildvielu recepti viņa ēdienu kartei. Bet tagad — skatieties!

Kolinzs iegāja iežogojumā un sāka mīlināties ar Bārneju, kas atbildēja ar tādu pašu maigumu, vienlaikus cenzdamies izmanīties no sprosta, lai izbēgtu gaidāmajām mocībām.

—  Vai redzat, — paskaidroja Kolinzs, — viņš man uzticas, jo nekad neesmu viņu durstījis. Esmu viņa žēlsirdīgais samarietis, un jūs, mūli nopircis, būsiet viņam tas pats. Un tagad demonstrēsim numuru. Jūs, protams, varēsiet to papildināt un pielāgot savai gaumei.

Meistardresētājs izgāja no iežogojuma, pagājās uz priekšu līdz iedomātai līnijai, pameta skatienu uz leju, it kā uzlūkotu orķestra ložu, pēc tam visapkārt arēnai, it kā ietverdams skatienā parteru, tad palūkojās uz galerijām.

—   Dāmas un kungi! —viņš uzrunāja zāģskaidu arēnu, it kā vērstos pie pārpildīta cirka publikas. — Sis ir Bār- nejs Barnato, lielākais jokdaris mūlis, kāds jebkad dzīvojis. Viņš ir piemīlīgs kā ņufaundlendiešu kucēns — pa- raugieties …

Pagājis atpakaļ līdz trosēm, viņš pastiepa tām pāri roku, teikdams:

—   Nāc šurp, Bārnej, un parādi cilvēkiem, kuru tu mīli visvairāk!

Un Bārnejs, mazos pakaviņus cilādams, iztipināja no sprosta, piegrūda purnu pastieptajai rokai, tad pietipināja vēl tuvāk, pastiepa purnu augstāk, pieskārās ar to Kolinza plecam, tad paslējās pakaļkājās, it kā grasīdamies pāri sprosta trosēm Kolinzu apkampt. īstenībā tas bija lūgums, lai Kolinzs viņu izved no sprosta un paglābj no mocībām, kas viņu tur gaida.

—   Redziet, ko nozīmē, ka nekad neesmu darījis viņam pāri, —< Kolinzs teica kungam ar sazieķētajām ūsām, aizgāja atkal pie iedomātās līnijas zāģskaidās, līdz iedomātajai orķestra ložai un uzrunāja iedomāto publiku: — Dāmas un kungi! Kā jau teicu, Bārnejs Barnato ir liels jokdaris. Katrā kājā viņam ir četrdesmit stiķu, un vēl nav bijis tāda cilvēka, kas noturētos viņa mugurā sešdesmit sekundes. Pirms izsaku uzaicinājumu, gribu jūs godīgi brīdināt. Liekas — tīrais nieks, vai ne? Vienu minūti, citiem vārdiem sakot, sešdesmito daļu stundas, noturēties mīlīgajam jokdarim Bārnejam mugurā. Nāciet vien šurp, puiši, drosmīgie jātnieki! Katram, kas noturēsies mūlim mugurā minūti, es tepat uz vietas samaksāšu piecdesmit dolāru, bet par divām minūtēm — veselus piecus simtus.

Tas bija teikts Semjuelam Beikonam, kas, mīļi smaidīdams, samulsis neveikli tuvojās pa arēnu. Kolinzs, roku pretī pastiepis, it kā palīdzēja viņam pārkāpt pār arēnas barjeru.

—   Vai jūsu dzīvība apdrošināta? — Kolinzs apvaicājās.

Sems smiedamies papurināja galvu.

—   Kālab tad nācāt arēnā?

—   Naudas dēļ, — atteica Sems, — gribu to ieguldīt savā uzņēmumā.

—   Kāds uzņēmums jums ir?

—   Tā nav jūsu darīšana, mister. — Pēc šiem vārdiem Sems pasmaidīja, it kā atvainodamies par nekautro atbildi, un pamīņājās. — Varbūt es gribētu sapirkties loterijas biļetes, ja būs nauda. Bet vai es naudu tiešām dabūšu? Tā ir mūsu kopīga darīšana.

—   Zināms, dabūsiet, — Kolinzs atbildēja, — ja vien pratīsiet nopelnīt. Paejiet malā un mirklīti uzgaidiet! Dāmas un kungi, piedodiet, ka jūs aizkavēju, bet man patiktu, ja pieteiktos vēl kāds. Vai patiesi vairāk neviens negrib pamēģināt? Piecdesmit dolāru par sešdesmit sekundēm. Turpat dolārs par sekundi… ja izturēsiet. Vēl vairāk — maksāšu dolāru par sekundi. Sešdesmit dolāru ikvienam zēnam, vīram vai sievietei, kas noturēsies Bār- nejam mugurā vienu minūti. Nekautrējieties, dāmas! Šodien visi vienlīdzīgi. Šeit jums dota iespēja kļūt pārākām par saviem vīriem, brāļiem, dēliem, tēviem un vectētiņiem. Vecums nav šķērslis. Vecmāmiņ, vai jūs nevēlētos? — Viņš pavērsās pret kādu iedomātu ļoti vecu dāmu par- lera pirmajā rindā. — Vai redzat (tas tika teikts pircējam), esmu jums izdomājis gatavu scenāriju. Jums pietiktu ar pāris mēģinājumiem, es bez atlīdzības nododu jūsu rīcībā šo telpu, tas piederas pie pirkuma.

Pāri arēnai pienāca divi baltie akrobāti, un Kolinzs arī tiem palīdzēja pārkāpt pār iedomāto arēnas malu.

—   Scenāriju varat mainīt atkarībā no pilsētas, kurā uzstāsieties, — Kolinzs paskaidroja francūzim. — Nav grūti uzzināt un iegaumēt vistālīnāko un nenozīmīgāko ciemu nosaukumus, it kā puiši būtu ieradušies no turienes.

Turpinādams sarunu ar neredzamo publiku, Kolinzs padeva zīmi izrādes sākšanai. Sema pirmais mēģinājums beidzās ātri. Vēl īsti neticis mūlim mugurā, viņš jau nolidoja zemē. Turpmākie seši mēģinājumi, aši cits aiz cita, nebija daudz labāki, tikai pēdējoreiz viņš noturējās sekundes desmit, toties gaužām jocīgā kūlenī pārvēlās Bār- ncjam pār galvu. Sems klumburoja projām no arēnas, domīgi grozīdams galvu un piespiedis roku pie it kā sāpošajiem sāniem. Tad laimi izmēģināja abi pārējie puiši.

Kā jau daždien pieredzējuši akrobāti, viņi krītot meta pārdrošus salto gan uz priekšu, gan sāniski. Ari Sems bija atžirdzis un atgriezās. Tagad viņi trijatā uzbruka Bārnejam, cenzdamies vienlaikus no visām pusēm lēkt tam mugurā. Bārnejs sacēlās paka|kājās un izspārdīja tos kā pelavas vai savēla visus vienā kamolā. Vienreiz abi baltie puiši stāvēja nomaļus it kā atpūzdamies, bet viņus no kājām notrieca Sems, kuru Bārnejs patlaban aizlidi- nāja pa gaisu.

—   Neaizmirstiet, ka viņš ir īsts mūlis, — Kolinzs sacīja kungam ar iezieķētajām ūsām. — Ja kāds no publikas tiešām iedomāsies naudas dēļ pajādelēt, jo labāk. Savu tiesu viņš dabūs ātri. Tāds vēl nav piedzimis, kas noturēsies mūlim mugurā veselu minūti… ja vien nepārtrauksiet treniņus ar dzelkšņiem. Mūlim jādzīvo pastāvīgās bailēs no asajiem durstekļiem. Neizlutiniet viņu! Neļaujiet viņam aizmirst bailes! Ja kādu dienu neuzstāsieties, tad pirms izrādes katrā ziņā pāris reižu izmēģiniet, citādi var gadīties, ka viņš visu aizmirst un iznēsā pa arēnu pirmo pagadījušos muļķi, un jums numurs pagalam.

Bet ja nu notiek tā: patiešām gadās izmanīgs zellis ar veiklām rokām un kājām un, visam par spīti, turas mūlim mugurā, un minūte tūliņ būs apkārt. Tad Sems vai viens no pārējiem piemānās mūlim tuvāk un nemanot pieskaras tam ar dzelkšņaino plaukstu. Pārdrošniekam ar to pašu vakars. Jums nauda paliks kabatā, bet skatītāji smiesies, vēderus turēdami.

Un tagad galvenais numurs! Uzmanību! Publika sajūsmā beidzas vai nost. Pirmajiem — sagatavoties! Sem! Sākam!

Kamēr abi baltie puiši centās uzrausties Bārnejam mugurā no sāniem, tā piesaistot mūļa uzmanību, Sems niknuma un izmisuma uzplūdā lidot pārlidoja pār trosēm un no priekšpuses uzlēca jāšus Bārnejam uz kakla, sakrampēja rokas un kājas, bet galvu piespieda pavisam cieši klāt mūļa galvai. Bārnejs saslējās pakaļkājās, jo tā viņam bija iemācījuši daudzie mēģinājumos saņemtie dzēlieni kaklā un galvā.

—   Tā ir programmas nagla, — Kolinzs paziņoja, kad Bārnejs, pakaļkājās pacēlies, ar priekškājām nevarīgi airēdamies, streipuļoja pa arēnu. — Briesmu nekādu. Atmuguriski viņš negāzīsies. Mūļi ir pārāk gudri dzīvnieki. Un, pat ja ta notiktu, Sems ļaus viņam gāzties, bet pats laikus nolēks nost.

Kad priekšnesums beidzās, Bārnejs labprāt jāva uzlikt apaušus un paklausīgi gāja līdzi pie francūža.

—   Viņš dzīvos ilgi — paskatieties uz viņu labi, — Kolinzs sacīja, turpinādams tirdzniecisko darījumu. — Numurs ir bagāts — ar četru cilvēku piedalīšanos, jūs ieskaitot, bez tam vēl mūlis un kāds muļķis no publikas. Varat sākt kaut vai rit, un pieci tūkstoši, ko par to prasu, ir smieklīgi zema cena.

Francūzis, izdzirdis summu, saminstinājās.

—   Lai runā skaitļi, — turpināja Kolinzs. — Jūs varat noslēgt līgumu vismaz par tūkstoš divsimt dolāriem nedēļā, un astoņi simti jums paliks skaidrā. Ar sešu nedēļu ienākumiem jums pirkuma summa segta. Bet angažements jums būs uz simt nedēļām, un publikai ir tad vēl neapniks. Man gribētos būt jaunākam un brīvākam. Es pats labprāt ar šo numuru dotos pasaulē un kļūtu bagāts.

Un Bārnejs tika pārdots un aizgāja no Sīdarvaildas dresūras skolas mūžīgā dzelkšņu verdzībā, lai sagādātu jautrību un smieklus izpriecu cienītājiem visās pasaules malās.

27. NODAĻA

—   Galvenais, Džonij, ir tas, ka tu nedrīksti mīlēt suni, ja dresē viņu skatuvei, tā ir atšķirība starp suni un sievieti, — Kolinzs pamācīja savu palīgu. — Tu jau pats zini, kā ir ar suņiem. Ar mīlestību tu viņam iemāci gulties, ripināties, izlikties par beigtu un citas tamlīdzīgas blēņas. Un tad tu vienā jaukā dienā gribi to nodemonstrēt saviem draugiem, bet tas notiek sunim neierastos apstākļos, suns uztraucas, kļūst muļķīgs un nedara nekā. Gluži kā bērns. Arī bērni sabiedrībā zaudē galvu, aizmirst visu, ko iemācījušies, un iegāž tevi.

Uz skatuves suņiem jārāda īsti triki, tādi, kas tiem nepatīk, tādi, kas tiem riebjas. Varbūt suns tobrīd nejūtas labi — ir saaukstējies, īdzīgs vai vispār nav omā. Ko tu darīsi? Atvainosies publikai? Starp citu, arēnā programma ieplānota stingri noteiktās laika robežās. Izrāde sākas ar zvanu, un tev atkarībā no līguma jāuzstājas ar vienu un to pašu numuru septiņas reizes dienā. Tātad taviem suņiem jābūt pastāvīgā gatavībā. Tur nelīdz glaudīšana, lūgšanās un pierunāšana. Ir tikai viena iespēja. Tev viņiem jāiemāca, ka panāksi to, ko esi nodomājis.

—   Un suņi nav muļķi, — Džonijs piebilda, — viņi saprot, kad ar viņiem runā nopietni, kad ne.

—   Protams. — Kolinzs piekrītoši pamāja. — Tai paša mirklī, kad tu piekāpsies, viņi kļūst nevērīgi darbā. Kļūsti tikai pieļāvīgs, un tu tūliņ redzēsi, cik ātri tavi suņi sāk strādāt ar kļūdām. Tev jātur viņi pastāvīgās bailēs. Ja tu to nedarīsi, arī suņi nekā nedarīs — un tu varēsi līdz mūža beigām diedelēt īslaicīgus angažementus nomales cirkos.

Pēc pusstundas Maikls, kaut arī nesaprata ne vārda, dabūja noklausīties otru lekciju, ko skolotājs nolasīja citam māceklim:

—   Vislabāk ir strādāt ar krančiem, Cārlz. Darbam neder neviens tīrasiņu suns, ja vien tas pēc dabas nav gļēvulis, jo tieši ar drosmi tīrasiņu suņi atšķiras no krančiem vai jaukteņiem. Viņi, tāpat kā tīrasiņu zirgi, ir temperamentīgi. Viņi ir jūtīgi un lepni. Un lepnums ir viņu vislielākais ļaunums. Vari man ticēt. Esmu dzimis dresētāju ģimenē un pats visu mūžu šīs gudrības pētījis. Un man ir panākumi. Bet panākumus esmu guvis tikai tādēļ, ka PROTU amatu. Paturi prāta! PROTU.

Krančiem ir vēl viena priekšrocība — tie dārgi nemaksā. Tev nav jāraizējas, ja kādu nomoki līdz nāvei. Par nieka naudu viegli dabūsi jaunu. Arī mācīt tos ir daudz vieglāk. Tiem bez pūlēm var iedzīt bailes no dieva dusmības. Ar tīrasinīgajiem ir posts. Tos ar dieva dus- mību iebiedēt nav iespējams.

Sadod tādam krancim, cik ādā lien, — un ko viņš darīs? Viņš rāpos uz vēdera, nolaizīs tev rokas un paklausīgi izpildīs visu, ko vien tu pavēlēsi. Kranči ir vergi suņu ciltī. Viņiem trūkst drosmes, un sunim, kas uzstājas, drosme nav vajadzīga. Mums vajag, lai viņi bītos. Bet iesukā tīrasinīgo un paskaties, kas notiks. Dažreiz tie nobeidzas. Pats esmu redzējis tādus izlaižam garu. Un, ja tie arī paliek dzīvi, kas no tā par labumu? Tie kļūst stūrgalvīgi vai ļauni, dažkārt stūrgalvīgi un ļauni. Reizēm tie nekā cita vairs nejēdz kā niknumā mesties virsū un kost. Tu vari viņu dauzīt līdz nāvei, viņš tikpat tev kodīs, trakās dusmās putas šķiezdams. Bet daži gluži vienkārši spītīgi ievelkas sevī. Tie ir visnederīgākie. Es to saucu par pasīvo pretestību. Viņi nepretojas, necīnās.

Tu vari viņus sist, kamēr atstiepj kājas, bet nenieka nepanāksi. Viņi līdzinās pirmajiem kristiešiem, kas ļāva, lai tos dedzina sārtā vai izvāra eļļā. Viņiem ir savi uzskati, un tu, kaut izstiepies, tos negrozīsi. Drīzāk viņi nobeigsies … Un nobeidzas ari. Man tādi ir bijuši. Esmu mācību dabūjis … un nācis pie atziņas, ka ar tīrasinīga- jiem nav ko ielaisties. Viņi tevi nomocīs līdz nāvei. Viņi pieveiks tevi. Tu viņus nemūžam. Ar viņiem tu tikai zaudēsi laiku un nervus, turklāt viņi ir dārgi.

Piemēram, šis pats terjers. — Kolinzs pamāja uz Maiklu, kas stāvēja dažus soļus atstatu, apātiski vērodams, kas notiek arēnā. — Viņš ir ļoti dižciltīgs un tādēļ nekam neder. Nekad neesmu viņu pienācīgi noslānījis un to arī nedarīšu. Tas būtu velti izšķiests laiks. Ja tu pārāk uzstāsi, viņš pretosies. Un cīņā dabūs galu. Bet viņš ir pārāk saprātīgs, lai ielaistos cīņā, ja tu viņu nepiespiedīsi. Taču, ja nebūsi pietiekami stingrs, viņš paliks, kāds ir, un nedarīs nekā. Es jau sen būtu no viņa atbrīvojies, ja nedomātu, ka Delmaram taisnība. Nabaga Harijs zināja, ka sunim ir izcils talants un specialitāte, un man jāprot to izdibināt.

—   Varbūt viņš strādā ar lauvām, — Čārlzs ieteicās.

—   Pēc tāda, kas bītos no lauvām, viņš neizskatās, — Kolinzs piekrita. — Bet kādu īpašu triku viņš varētu demonstrēt ar lauvām? Iebāzt galvu lauvam rīklē? Nekad neesmu dzirdējis par suni, kas to darītu, bet doma nav peļama. Varētu pamēģināt. Gandrīz visu citu jau esam izmēģinājuši.

—   Mums ir vecais Hannibals, — Čārlzs sacīja, — Seila Sinkera trupā viņam bija numurs kopā ar sievieti, kas bāza galvu viņam mutē.

—   Vecais Hannibals kļuvis īdzīgs, — Kolinzs iebilda, — jau sen es viņu vēroju un domāju, ka jātiek no viņa vaļā. Katrs dzīvnieks uz vecumu var zaudēt sajēgu, īpaši savvaļas zvēri. Viņi taču nedzīvo dabisku dzīvi. Ja tāds zvērs sāk trakot, tad beigas. Jāzaudē visa ieguldītā nauda, un, ja neesi pieredzējis dresētājs, tas var maksāt pat dzīvību.

Un Maikls tiešām būtu izmēģināts ar Hannibalu un zaudējis galvu lauvas milzu rīklē, ja viņu laikus nebūtu izglābis labvēlīgs liktenis — nejaušība. Tikko Kolinzs bija beidzis runāt, pie viņa piesteidzās lauvu un tīģeru uzraugs un ātri sāka kaut ko stāstīt. Ziņotājs bija gadus četrdesmit vecs cilvēks, bet izskatījās vismaz divdesmit gadus vecāks. Seja viņam bija vienās dziļās, stateniskās grumbās, it kā tās būtu nikna zvēra nagu ieplēstas, nevis paša rakstura iezīmētas.

—   Vecais Hannibals jūk prātā, — tāds bija viņa ziņojuma galvenais saturs.

—   Blēņas, — noteica Hariss Kolinzs, — jūs pats kļūstat vecs. Viņš ņēmis virsroku pār jums, vairāk nekā. Nāciet visi līdzi! Pārtrauksim darbu uz piecpadsmit minūtēm, un jūs dabūsiet noskatīties izrādi, kādu skatītāji nav redzējuši nevienā arēnā. Tādai izrādei varētu noslēgt līgumu jebkurā cirkā par desmit tūkstošiem … tikai ne uz ilgu laiku. Vecais Hannibals no aizvainojuma pārāk drīz atstieptu pekas. Ejam! Visi! Piecpadsmit minūšu pārtraukums!

Un Maikls sekoja savam pašreizējam — visbargākajam saimniekam, kas vadīja savu kalpotāju un Sīdarvaildas apmeklētāju — profesionālo dresētāju —■ procesiju. Visi zināja, ka Hariss Kolinzs rīko izrādes ļoti reti un tikai cirka profesionāļu izlasei.

Lauvu un tīģeru uzraugs, kurš pats ar sava rakstura nezvēra nagiem bija izvagojis sev seju, bailīgi iečinkstē- jās, skatīdamies, kā principāls sagatavojas ieiešanai Han- nibala krātiņā; viņš, proti, apbruņojās vienīgi ar slotas kātu.

Hannibals bija vecs, taču tika uzskatīts par lielāko lauvu nebrīvē, un mute viņam vēl bija pilna zobu. Lauva, smagnēji šūpodamies, staigāja pa krātiņu no viena gala līdz otram, kā to parasti dara gūstā dzīvojoši zvēri, ja negaidot ierauga ārpus krātiņa sapulcējamies skatītājus. Taču viņš nelikās gar tiem ne zinis, tikai soļoja, lāgiem pašūpoja galvu un, līdz krātiņa galam nonācis, veikli apmetās apkārt un izskatījās tā, it kā viņš būtu kaut ko nolēmis un cieši apņēmies to katrā ziņā izpildīt.

—   Tā viņš darās jau divas dienas, — činkstēja uzraugs, — kolīdz pieiet tuvāk, viņš grasās kampt. Paskatieties, kā viņš aplaimoja mani. — Uzraugs pacēla labo roku, paradīdams skrandās, saplēsto abu kreklu piedurknes un sarkanās, asiņainās švīkas, kur zvēra nagi bija saplosījuši ādu. — Un es nemaz nebiju krātiņā. Viņš man iecirta caur režģiem, kad gatavojos krātiņu tīrīt. Un ja vēl būtu ierēcies, vai. Bet viņš neizdod ne skaņas, tikai drasē šurp un turp.

—   Kur atslēga? — noprasīja Kolinzs. — Labi. Ielaidiet mani iekšā! Pēc tam aizslēdziet krātiņu un izvelciet atslēgu. Pazaudējiet to, aizmirstiet, metiet prom! Man laika netrūkst, gan sagaidīšu, lai jūs mani izlaistu.

Un Hariss Kolinzs, sīkais «spalvas svara» vīriņš, kas dzīvoja nāves bailēs, ka viņa bērnu māte var uzmaukt viņam galvā šķīvi ar karstu zupu, visu savu kalpotāju un viesu acu priekšā iegāja krātiņā, apbruņots vienīgi ar slotaskātu. Vēl vairāk — viņam aiz muguras aizslēdza durvis, un, tikko iegājis krātiņā, viņš, nenolaizdams no Han- nibala vienaldzīgo, bet modro skatienu, atkārtoja pavēli — lai izņem atslēgu.

Reizes piecas sešas lauva vēl pārstaigāja krātiņu, nepagodinādams ienācēju ar uzmanību. Bet, kad tas atkal pagrieza muguru un aizsoļoja uz krātiņa viņu galu, Kolinzs nostājās lauvam tieši ceļā un palika stāvam. Pagriezies un ieraudzījis, ka ceļš aizsprostots, Hannibals pat neierēcās. Tikai muskuļi zem zīdainās ādas saspringa, un lauva gatavojās uzbrukt šķērslim savā ceļā. Taču Kolinzs jau agrāk par lauvu zināja, ko zvērs darīs, un uzbruka pirmais — iecirta tam ar slotaskātu pa jutīgo purnu. Hannibals iešņākdamies parāvās atpakaļ un pacēla vareno ķetnu belzienam. Vēlreiz viņu pārsteidza belziens pa degunu un piespieda atkāpties.

—   Viņš ir jāpiespiež nodurt galvu uz leju, tad esam droši, — meistardresētājs paskaidroja klusa, saspringtā balsī. — Ak tu negribi? Še tev!

Hannibals pārskaities, lēcienam pieplacis, bija pacēlis galvu. Kārtējais sitiens pa purnu tomēr piespieda viņu galvu noliekt, un zvēru karalis ar purnu pie zemes rāpās atpakaļ, nejauki šņākdams un rēkdams.

—   Uzmanību! — uzsauca Kolinzs, sekodams lauvam un ar sitieniem pa purnu piespiezdams to aizvien ātrāk kāpties atpakaļ. — Cilvēks ir valdnieks tādēļ, ka viņam ir galva un ka viņš spēj to izmantot domāšanai, — Kolinzs pamācīja skatītājus, — jāprot tikai panākt, lai galva valda pār ķermeni, tā ir visa gudrība, jāprot par vienu domu aizsteigties zvēram priekšā un tad attiecīgi jārīkojas. Paskatieties, kā es pieveikšu lauvu! Zvērs nav tik varens, cik pats sevi varenu iedomājas. Man tikai jāaiz- steidzas priekšā viņa nākamajam solim. Un to izdarīs sļotaskāts. Skatieties!

Viņš aizdzina zvēru līdz krātiņā galam, visu laiku sizdams tam pa purnu, tā piespiežot lauvu turēt galvu uz leju.

—Un tagad es viņu iedzīšu kaktā.

Un Hannibals šņākdams, rēkdams un sprauslādams, galvu plecos ierāvis un ar priekšķepām cenzdamies atvairīt uzmācīgo slotaskātu, paklausīgi atkāpās krātiņa kaktā, sakņupa tupus un, sāpju mocīts, mēģināja sarauties kamolā, aizņemt ar vareno augumu iespējami mazāk vietas. Purnu viņš visu laiku turēja nodurtu lēcienam nepiemērotā stāvoklī. Tad viņš lēni pacēla galvu un nožāvājās. Tā kā šī kustība bija nesteidzīga un Kolinzs žāvas bija paredzējis, tāpat kā visu laiku bija paredzējis katru Han- nibala nākamo soli un nākamo domu, tad lauvas purns šoreiz izgāja sveikā.

—   Pieveikts, — Kolinzs paziņoja, pirmo reizi ierunādamies žirgtā balsī, kurā vairs neskanēja saspringums. — Kad lauva cīņas karstumā nožāvājas, varat būt droši, ka tam dusmas pārgājušas. Lauva ir saprātīgs zvērs. Es viņu piespiedu būt saprātīgam, citādi viņš nežāvātos, bet trakotu un mestos man virsū. Viņš zina, ka ir uzvarēts, un nožāvādamies grib man pateikt tikai vienu: «Es kapitulēju. Dieva dēļ — liec mani mierā! Man briesmīgi sāp purns. Es labprāt tevi saplosītu, bet nespēju. Darīšu visu, ko gribi, būšu drausmīgi labiņš, tikai liec manu nabaga sāpošo degunu mierā!»

Bet cilvēks ir valdnieks un nedrīkst tik lēti piekāpties. Jums viņam jāpierāda līdz galam, ka kungs esat jūs. Neapmierinieties ar zvēra kapitulāciju! Lieciet viņam izdzert zāles un nolaizīt karoti! Pavēliet, lai viņš noskūpsta jūsu kāju, ko uzliksiet viņam uz kakla, piespiežot viņu pie zemes! Pavēliet noskūpstīt koku, kas viņu sitis! Skatieties!

Un Hannibals, lielākais nebrīvē dzīvojošais lauva ar veselu zobu pilnu muti, sagūstīts tad, kad jau bija pilnīgi pieaudzis, zvēru karalis, smieklīgā slotaskāta un sīkā vīriņa piespiests, atkāpās vēl dziļāk kaktā un sarāvās vēl mazāks. Kūkumu uzmetis, visus muskuļus lēcienam sasprindzinājis, viņš glābdamies ierāva galvu vēl dziļāk plecos, balstīdams svaru galvenokārt uz elkoņiem un aizsargādams nabaga purnu ar lielajām ķetnām, kas ar vienu triecienu būtu varējušas izdzēst Kolinza dzīvību kā sveci.

—       Var jau būt, ka viņš izliekas, — sacīja Kolinzs, — bet tikpat es viņam pavēlēšu noskūpstīt ir manu kāju, ir slotaskātu. Uzmanību!

Viņš pacēla kreiso kāju — nevis ar lēnu, piesardzīgu, bet ar ātru un enerģisku kustību nolika to lauvam uz kakla. Slotaskātu viņš turēja gatavu sitienam — atkal par vienu soli priekšā lauvas nākamajam solim un par vienu domu priekšā lauvas nākamajai domai.

Hannibals tiešām rīkojās tā, kā bija paredzēts. Viņš strauji pacēla galvu, atpleta milzīgo rīkli ar baltajiem ilkņiem, kurus kāroja iecirst slaidajā, zīda zeķē ietērptajā potītē tieši virs lēzenās kurpes. Taču zobi kājā ne- iecirtas. Tie vēl nepaguva par atstatuma piektdaļu pietuvoties kājai, kad slotaskāts, to vien gaidījis, trāpīja lauvam pa purnu, piespiežot to noslīgt atpakaļ pie zemes un paslēpties aiz ķetnām,

—   Lauva nav traks, — Kolinzs sacīja, — un zina, cik nu viņam vispār tās zināšanas, ka es tomēr zinu vairāk nekā viņš un ka viņš tagad ir pilnīgi un galīgi uzvarēts. Ja lauva būtu traks, viņš neapjēgtu nekā, arī es nespētu aprēķināt, ko viņš darīs, un tad es būtu viņam nagos, bet manas iekšas izšķaidītas pa visu krātiņu.

Viņš sāka bakstīt Hannibalu ar slotaskātu un, tikko pabakstījis, pacēla to sitienam. Un lielais lauva gulēja zemē, bezspēcīgi rēkdams un pēc katras piebakstīšanas paceldams purnu mazliet augstāk, līdz pēdīgi sarkanā mēle izšāvās no zobu starpas un nolaizīja kurpi, kas valdonīgi spieda viņa kaklu, un pēc tam nolaizīja arī slotaskātu, kas viņu bija dauzījis.

— Nu tu būsi labiņš? — Kolinzs jautāja, paberzdams ar kāju Hannibala kaklu.

Hannibals nespēja novaldīties, neizrēkdams savu naidu.

—   Būsi labs un paklausīgs? — Kolinzs vēlreiz noprasīja, uzspiezdams kāju stingrāk uz lauvas kakla.

Un Hannibals vēlreiz pacēla purnu un ar sarkano mēli nolaizīja plāno kurpi un slaido, zīda zeķē ietērpto potīti, kuru būtu varējis sašķaidīt ar vienu vienīgu zobu sacir- tienu.

28. NODAĻA

Vienu draugu Maikls tomēr ieguva Sīdarvaildas daudzo dzīvnieku vidū, un tā bija neparasta, sāpīga draudzība. Viņa draudzeni sauca par Sāru, un tā bija maza, zaja pērtiķīte no Dienvidamerikas, šķiet, jau kopš dzimšanas histēriska un nikna, bez mazākās humora izjūtas. Maikls, iedams kopā ar Kolinzu, šad tad viņu bija sastapis arēnā gaidām savu kārtu mēģinājumam. Kaut gan Sāra nespēja vai negribēja nekā darīt, viņai tomēr joprojām pūlējās iemācīt kādu triku vai ari lika piedalīties citu — spējīgāku artistu numuros.

Taču viņas dēļ vienmēr izcēlās sajukums un nekārtība; vai nu viņa bez mitas tērgāja un spiedza aiz bailēm, vai arī uzsāka kautiņu ar citiem trupas dalībniekiem. Tiklīdz viņai gribēja likt kaut ko darīt, viņa sāka nikni protestēt; bet, ja mēģināja viņu piespiest ar varu, viņas brēcieni un spiedzieni tā satrauca pārējos dzīvniekus arēnā, ka nebija iespējams strādāt.

— Nav vērts noņemties, —• Kolinzs beidzot nosprieda, — mēs viņu iekļausim nākamajā pērtiķu orķestrī.

Tas bija visļaunākais, visdrausmīgākais liktenis, kāds varēja piemeklēt dresētu pērtiķi, — spēlēt orķestrī nozīmēja kļūt par bezspēcīgu marioneti, kuru ar publikai neredzamām auklām, piesietām aiz tievām stieplēm, rausta un grūsta aizkulisēs paslēpušies cilvēki visu priekšnesuma laiku.

Taču ar Maiklu Sāra iepazinās, pirms viņai uzbruka šī nelaime. Pirmoreiz sastopoties, mazais, spiedzošais dēmons spēji uzbruka Maiklam, draudot viņam ar zobiem un nagiem. Bet Maikls, jau dziļi iegrimis apātijā, tikai mierīgi palūkojās viņā, nesabozdams uz muguras ne matiņu un pat nesaspicēdams ausis. Nākamajā mirklī, nelikdamies pērtiķienes histērisko izlēcienu ne redzam, viņš aizgrieza galvu. Tas Sāru pagalam pārsteidza. Ja Maikls būtu meties pretī, ieņurdējies vai kaut kā citādi izrādījis niknumu un pretestību, kā to darīja pārējie suņi, kad viņa šādā pašā veidā tiem uzbruka, viņa būtu sākusi ķērkt un spiegt un sacēlusi kājās puspasaules, brēcot pēc palīga un piesaucot visus tuvākos cilvēkus par lieciniekiem nepelnītajam uzbrukumam, kas viņai jāpiedzīvo.

Bet Maikla neparastā izturēšanās radīja viņā izbrīnu. Viņa piesardzīgi pagājās sunim tuvāk — šoreiz bez ļauna nodoma; un zēns, kas viņu veda, palaida tievo ķēdīti vaļīgāk.

«Jācer, ka suns pārlauzīs viņai sprandu,» viņš ļaunīgi nodomāja, jo ienīda Sāru no visas sirds; viņš sapņoja strādāt ar lauvām un ziloņiem, nevis nojēgties par gu- vernantī mazajaī, kašķīgajai pērtiķienei, no kuras tikpat nebija nekāda labuma.

Un, tā kā Maikls par viņu neinteresējās, Sāra pati sāka interesēties par Maiklu. Vispirms viņa tam pieskārās, bet drīz vien apvija abas rociņas Maiklam ap kaklu un pieglauda savu galvu viņējai. Ar to pašu mirkli sākās nebeidzamā stāstīšana. Ik dienu, sastapusi Maiklu arēnā, viņa to apskāva un klusi vienā laidā, neapklusdama pat, lai ievilktu elpu, stāstīja viņam, šķiet, savas dzīves stāstu. Vismaz izklausījās tā, it kā viņa stāstītu par visām bēdām, postu un nelaimēm, kas viņai jācieš. Tās bija nebeidzamas žēlabas, droši vien viņa sūkstījās arī par veselību, jo nemitīgi šķaudīja un klepoja; likās, ka Sārai sāp krūtis, jo viņa allaž mēdza pie tām piespiest plaukstu. Dažbrīd viņa tomēr pārtrauca žēlabaino sūdzēšanos un izturējās pret Maiklu gaužām mīlīgi, čubinājās ap viņu un maigi, klusi kaut ko dudināja.

Tā bija pirmā un vienīgā sirsnība, ko Maikls pieredzēja Sīdarvaildā, turklāt Sāra vienmēr bija mīļa, nekad viņam neieknieba, nekad neplēsa viņu aiz ausīm. Ari viņai Maikls bija vienīgais draugs; Maikls gaidīt gaidīja tikšanos ar pērtiķīti rīta mēģinājumu laikā, kaut arī katra tikšanās beidzās ar sadursmi, jo Sāra neganti pretojās savam uzraugam, kad tas viņu veda projām. No klaigām un spiegšanas viņas protests pārgāja činkstoņā un smilk- stos, kamēr visi apkārt stāvošie puiši smējās par pērtiķie- nes un īru terjera mīlas romānu.

Taču Hariss Kolinzs akceptēja un pat atbalstīja viņu draudzību.

—   Šitie abi rūgumpodi varen labi sader kopā, — viņš sacīja, — un tas viņiem abiem nāk par labu. Viņi atraduši dzīvē mērķi, un tas allaž stiprina veselību. Bet pieminiet manus vārdus — vienā jaukā dienā pērtiķiene sunim tā sados, ka draudzība pārvērtīsies traģēdijā.

Pēdējos vārdus viņš izteica pravieša balsī, un, kaut arī Sāra Maiklam nekā ļauna nenodarīja, likteņa grāmatā jau bija ierakstīta diena, kad viņu draudzība patiesi beidzās ar traģēdiju.

—   Roņi, piemēram, ir ļoti gudri, -r- Kolinzs atkal viendien improvizēja lekciju vairākiem mācekļiem. — Izrādes laikā viņi vienā gabalā jābaro ar zivīm. Kā nedod zivi, viņi vairs nestrādā un beigta balle. Suņus nevar pielabināt ne ar kādiem kārumiem, turpretī sivēns viegli piedabūjams pie paklausības, ja jums piedurknē paslēpta pudelīte ar pienu.

To visu jums vajag atcerēties un pamatīgi pārdomāt. Kā jums šķiet — vai varētu piespiest šos kurtus strādāt, pasolot tiem gaļas gabalu? Nekā, viņi paklausa vienīgi pātagai! Palūkojieties uz Biliju Grīnu! Viņam nav citas iespējas, kā šunelim iemācīt šo triku. Ar mīlestību viņš nemūžam nekā nepanāks. Ir tikai viens ceļš — piespiest.

Bilijs Grīns tobrīd dresēja sīku, sprogainu nenosakāmas cilmes sunīti. Atrazdamies uz skatuves, viņš allaž izraisīja sajūsmu, kad izvilka no kabatas mazu sunīti, kurš izpildīja oriģinālu triku. Iepriekšējais šunelis bija lauzis mugurkaulu un nobeidzies, tagad viņš tā vietā apmācīja citu. Dresētājs satvēra mazo dzīvnieciņu aiz pakaļkājām, pasvieda gaisā, kur tam, puskūleni apmetušam, vajadzēja ielēkt saimnieka plaukstā ar galvu uz leju, nostāties uz priekšķepiņām, nobalansējot ķermeni un pakaļkājas gaisā. Dresētājs atkārtoja triku bez mitas, allaž no jauna saķerdams sunīti aiz pakaļkājām un likdams tam mest kūleni. Sunītis, bailēs sastindzis, veltīgi nopūlējās izpildīt prasīto. Nekad tam neizdevās noturēt līdzsvaru. Dažreiz tas sabruka turpat plaukstā, dažreiz tikko nenokrita zemē, bet vienreiz tomēr nogāzās tik smagi uz sāniem, ka palika guļam bez elpas. Saimnieks, izmantojot atpūtas brīdi, noslaucīja sviedrus no sejas, bet drīz vien sāka bakstīt šuneli ar kurpes purngalu, līdz tas grīļodamies piecēlās.

— Tāda suņa vēl pasaulē nav bijis, kas būtu ar mieru iemācīties šo triku par piesolītu gaļas kumosu, — Kolinzs turpināja, — tāpat kā vēl nav piedzimis suns, kas staigās uz priekškājām, ja vien to nepiespiedīs, visu laiku bliežot ar stibu pa pakaļkājām. Nu, piemēram, šis pats triks. Tam vienmēr ir milzīgi panākumi. īpaši sievietēm tas traki iet pie sirds: iedomājieties, cik jauki, cik burvīgi, — mīļotais saimnieks izvelk sunīti no kabatas, un tas viņam tik bezgalīgi uzticas, ka ļauj, lai to svaida pa gaisu. Uzticēšanās un mīlestība? Ne velna! Šunelim iedzītas nāves bailes, tas viss.

Tomēr publikai milzīgi patīk, ja dresētājs šad tad izvelk no kabatas kādu kārumu un pacienā dzīvnieku. Vienīgi šim nolūkam noder kārumi, bet arī tāds paņēmiens, protams, jāizmanto. Skatītājiem patīk domāt, ka dzīvniekiem uzstāšanās sagādā prieku, ka tie tiek apčubināti un lutināti un ir ar mieru saimnieka labā atdot dzīvību. Lai dievs mums visiem žēlīgs, ja publikai kādreiz būtu atļauts ielūkoties aiz kulisēm! Visus dresēto dzīvnieku priekšnesumus aizliegtu jau nākamajā dienā, un mēs varētu kārt ubaga kuli kaklā.

Bieži vien jāķeras pie nežēlīgas pamācīšanas pat arēnā, publikas acu priekšā. Vismanīgāk publiku prata muļķot Lotija, neesmu redzējis viņai līdzīgu. Viņa strādāja ar dresētiem kaķiem. Savus kaķus viņa mīlēja līdz neprātam — publikai redzot, un īpaši tad, ja priekšnesumā kaut kas sametās. Ko viņa darīja? Paņēma kaķīti rokās un noskūpstīja. Un, atpakaļ vietā nolikts, kaķis izdarīja visu, kā nākas, bet muļķa publika plaukšķināja, kamēr plaukstas jēlas, suminot viņas piemīlību un humānismu. Skūpstīt kaķi? Ne prātā! Viņa tam iekoda purniņā.

Elinora Pavalo iemācījās šo gudrību no Lotijas un izmantoja darbā ar toiterjeriem. Un cik suņu arēnā nestrādā ar dzelkšņainām siksnām ap kaklu! Veikls dresētājs uzcirtis sunim pa purnu tā, ka publikā neviens to nepamanīs. Jāiedzen bailes! Sunim jāzina, kas viņu sagaida pēc izrādes beigām, ja nestrādās, un tas viņos uztur možu garu.

Atcerieties kapteini Robertsu un viņa lielos dalmatīnie- šus, kas gan nebija gluži tīrasinīgi. Viņam piederēja apmēram ducis niknāko suņu, kādus jebkad esmu redzējis. Tie divus lāgus bija šeit izmitināšanā. Bez rungas pie tiem neviens nevarēja ieiet. Par kopēju norīkoju meksikāņu puisi. Tas arī nebija vakarējais. Bet suņi notrieca viņu zemē un bezmaz aprija. Dakteris sašūstīja viņu četrdesmit vietās un sagrūda pilnu ar Pastēra poti pret trakumsērgu. Taču viņš vēl šobaltdien pieklibo ar kreiso kāju, tos suņus pieminēdams. Kad es jums saku, tie tikai bija zvēri! Un tomēr ikreiz, priekškaram paceļoties, kapteinis Ro- bertss apbūra skatītājus jau pirmajā mirklī. Viss suņu bars lēkāja viņam apkārt, izskatījās, ka tie nezina, ko darīt, lai izrādītu savu bezgalīgo mīlestību. Vai suņi tiešām viņu mīlēja? Tie viņu ienīda. Pats savām acīm redzēju, kā viņš šeit, Sidarvaildā, gāja krātiņā ar rungu rokā un dauzīja viņus kā pelavmaisus. Skaidrs, ka suņi viņu nemīlēja. Bet viņš izmantoja vecveco numuru — anīsa smaržu. Viņš sabāza pilnas kabatas ar anīseļļā samērcētiem gaļas kumosiņiem. Taču šāds triks ir efektīgs tikai ar ļoti lieliem suņiem. Ar parastu kranču baru tas būtu izska-

lījies smieklīgi. Turklāt galveno kapteinis Robertss nepanāca ar anīseļļu, bet gan ar nūju. Viņš pats bija īsts zvērs.

Viņš aizvien apgalvoja, ka dresūras māksla ir māksla iedzīt dzīvniekos bailes. Viens no viņa palīgiem man vēlāk izstāstīja kādu diezgan riebīgu gadījumu no kapteiņa Robertsa prakses. Viņiem Losandželosā bijis mēnesis brīva laika, un kapteinim Robertsam iešāvusies galvā ideja iemācīt suni nobalansēt sudraba dolāru uz šampanieša pudeles kakla. Padomājiet paši un mēģiniet iztēloties šādu triku! Asistents man stāstīja, ka kapteinis nobeidzis tikpat daudz suņu, cik rungu, — pavisam nomocījis sešus suņus. Viņš tos iepircis par smiekla naudu, un, kā viens nobeidzies, tā jauns jau bijis vietā. Ar septīto suni triks beidzot izdevies. Suns tiešām iemācījies nobalansēt dolāru uz šampanieša pudeles kakla. Un nobeidzies nedēļu pēc pirmās uzstāšanās. Abscesi plaušās no pārāk lielas dauzīšanas.

Jaunības dienās pazinu kādu angli. Tas strādāja ar ponijiem, pērtiķiem un suņiem. Viņš mēdza kost pērtiķiem ausī, un beidzot viņam izrādes laikā vajadzēja tikai izlikties, ka grasās kost, lai pērtiķi tūliņ pārstātu niķoties un sāktu strādāt. Viņam piederēja liela šimpanze, trupas galvenā zvaigzne. Tā prata zibenīga ātrumā četrreiz no vietas apmest kūleni, jājot pilnos auļos uz ponija, bet, lai to panāktu, šimpanzi vajadzēja divreiz nedēļā pamatīgi noslānīt. Taču reizēm kāviens izrādījās pārāk spēcīgs, pērtiķis sasirga un vairākas dienas nevarēja uzstāties. Saimnieks problēmu tomēr atrisināja. Viņš ne pārāk stipri iepēra šimpanzi ikreiz pirms izrādes, tā teikt, deva tai pērienu nogaršot. Un tas līdzēja, kaut gan daudzos citos gadījumos pērtiķi saniķojas un vispār nestrādā.

Tai pašā dienā Hariss Kolinzs pārdeva vērtīgu informāciju kādam lauvu īpašniekam, kuram tā bija ļoti nepieciešama. Viņš pašreiz nestrādāja un ar saviem trim lauvām bija apmeties Sīdarvaildā. No publikas viedokļa viņa priekšnesums bija satraucošs, pat baismīgs; likās, ka lauvas rēkdami lec virsū slaidai neliela auguma dāmai, kas ar tiem strādāja, likās, zvēri teju, teju viņu saplosīs un viņa tos valda vienīgi ar drosmi un mazu jājampāta- dziņu.

— Nelaime tā, ka lauvas pārāk pieraduši, — īpašnieks sūdzējās, — Aisedorai vairs neizdodas tos nokaitināt. Tiem apnicis uzstāties.

—   Zinu, — Kolinzs pamāja, — lauvas ir veci un galīgi salauzti. Piemēram, vecais Sārks. Savā laikā viņam ausīs sašaudīts tik daudz tukšu patronu, ka viņš kļuvis pavisam kurls. Selimam temperaments aizgāja līdzi zobiem. To viņam izdarīja portugālietis, kas viņu trenēja Bārnuma un Beileja cirkam. Vai esat par to dzirdējis?

—   Jā, un daudzkārt pārdomājis, — lauvu īpašnieks nogrozīja galvu, — tas būs bijis viens traks numurs.

—   Traks gan. Portugālietis to izdarīja ar dzelzs stieni. Selims bija sliktā omā un atvēzēja ķetnu pret viņu, bet viņš belza lauvam ar dzelzs stieni, kad zvērs bija pa- pletis rīkli rēcienam. Viņš pats man to stāstīja. Selima zobi esot grabēdami izbiruši uz grīdas — kā domino kauliņi. Bet viņam nevajadzēja to darīt. Viņš iznīcināja lielu materiālu vērtību. Par to viņu atlaida no darba.

—   Mani trīs lauvas vairs nav gandrīz nekā vērts, — žēlojās īpašnieks. — Viņi vairs negrib draudīgi rēkt un grasīties uzbrukt Aisedorai. Bet tieši tas numurā ir galvenais. Šādam finālam vienmēr bija labi panākumi. Sakiet — ko lai iesāku? Atsacīties no numura? Iegādāties jaunus lauvas?

—   Aisedorai ir drošāk strādāt ar vecajiem, — Kolinzs sacīja.

—   Pārlieku droši, — piebilda Aisedoras vīrs. — Protams, ar jauniem lauvām arī man pašam būtu daudz vairāk darba un atbildības. Bet mums taču no kaut kā jādzīvo, un tomēr no šā numura, šķiet, būs jāatvadās.

Kolinzs papurināja galvu.

—   Ko jūs ar to gribat teikt, vai jums ir kas padomā? — lauvu īpašnieks ieinteresēts jautāja.

—   Jūsu lauvas labi iejutušies nebrīvē un dzīvos vēl ilgus gadus, — Kolinzs iesāka, — turpretim ar jauniem lauvām it viegli varat pievilties. Tie varbūt neizturēs vai neizpratīs triku, un jūs esat pagalam. Jums tikai vajadzētu uzklausīt manu padomu …

Meistardresētājs apklusa, un lauvu īpašnieks jau vēra muti jautājumam.

—   Padomu, kurš jums maksās, teiksim, trīssimt dolāru, — Kolinzs pabeidza teikumu.

—   Viens pats padoms? — sarunu biedrs aši noprasīja.

—   Toties garantēju drošu iznākumu. Cik jums būtu jasamaksā par jauniem lauvām? Pieņemot manu padomu, jums rodas iespēja ar trīssimt dolāriem nopelnīt krietnu

naudu. Padoms ir gaužām vienkāršs, varu to pateikt trijos vārdos, kas nozīmētu simt dolāru par vienu vārdu.

—   Pārāk dārgi, — lauvu īpašnieks atteica, — mums jānopelna iztika.

—   Man arī, — Kolinzs sacīja, — tādēļ jau es šo darbu strādāju. Es esmu speciālists, un jūs maksājat speciālistam honorāru. Jūs būsiet mēms aiz brīnumiem, kad dzirdēsiet, cik tas vienkārši; un es patiesi nesaprotu, kā jums pašam tas nav ienācis prātā.

—   Bet ja nu nelīdzēs? —« lauvu īpašnieks šaubījās.

—   Ja nelīdzēs, jums nevajadzēs maksāt.

—   Nu labi, sakiet arī!

—   Ievelciet krātiņā elektrību, — sacīja Kolinzs.

Sākumā lauvu īpašnieks nesaprata, tad viņam pamazām

atausa gaisma.

—   Jūs domājat? …

—   Tieši tā, — Kolinzs pamāja, — un nevienam tas nav jāzina. To lieliski var izdarīt ar baterijām. Jūs tās ierīkosiet krātiņa grīdā. Un Aisedorai atliks vienīgi vajadzīgajā brīdī uzkāpt uz slēdža; un, kad strāva lauvām iešausies kājās, tie plosīsies un rēks uz nebēdu, un, ja tā nenotiks, atdošu atpakaļ ne tikai jūsu trīs simtus, bet piemaksāšu vēl otrus trīs klāt. Es zinu, ko runāju. Esmu redzējis tā darām, un iznākums vēl nekad nav pievīlis. Lauvas lēkā kā pa karstiem ķieģeļiem. Tie palecas uz augšu, bet, tikko tiek atpakaļ zemē, saņem jaunu spērienu. Jums tikai vajadzēs viņus pieradināt pamazām, — Kolinzs brīdināja. — Parādīšu, kā jāierīko pievadi. Sākumā baterijām jābūt pavisam vājām, pēc tam jākļūst arvien stiprākām, līdz izrādes beigām strāvas stiprums visu laiku jākāpina. Lauvas nekad pie tā nepierādīs. Līdz pat mūža beigām tie spriņģos tikpat moži kā pirmajā reizē. Nu, ko teiksiet par to!

—   Padoms ir trīs simtus vērts, — lauvu īpašnieks piekrita, — un es būtu priecīgs, ja mācētu savu naudiņu tik viegli nopelnīt.

29. NODAĻA

—   Laikam vajadzēs taisīties no viņa vaļā, — Kolinzs teica Džonijam. — Droši vien Delmaram bija taisnība, apgalvojot, ka viņš ir pārāks par visiem, bet es neprotu to izdibināt.

To Kolinzs sacīja pēc tam, kad viņam atkal bija iznākusi cīņa ar Maiklu. Maikls, īdzīgāks nekā jebkad, piedevām bija kļuvis arī nikns un gandrīz neizaicināts uzbruka cilvēkam, ko ienīda, un, lai arī vienmēr cieta neveiksmi, viņam tomēr izdevās iecirst zobus nīstajā pretiniekā, par ko saņēma vairākus belzienus pa žokļiem.

—   Ļoti iespējams, ka šis suns ir īsta zelta dzīsla, — Kolinzs prātoja, — bet, lai mani pakar, neprotu atrast ceļu uz to. Viņš kļūst ar katru dienu neciešamāks. Paskaties uz viņu! Par ko viņš man tagad uzbruka? Es viņam nekā ļauna nedarīju. Drīz viņš kļūs tik negants, ka sāks uzbrukt pat policistiem.

Pēc brītiņa pie Kolinza pienāca viens no viņa pansionāriem, cirtains jauneklis, kas Sīdarvaildā trenēja trīs dresētus leopardus cirka numuram, un lūdza Kolinzu pagādāt viņam erdelterjeru.

—   Man palicis viens pats, — viņš paskaidroja, — un bez diviem suņiem es nejūtos drošs.

—   Kas tad notika otrajam? — meistardresētājs apvaicājās.

—   Mans lielākais leopards Alfonso šorīt kļuva negants un briesmīgi apstrādāja suni. Man nekas cits neatlika kā izbeigt viņa mokas. Nabags bija uzšķērsts kā zirgs vēršu arēnā. Bet mani viņš ar to izglāba. Ja nebūtu bijis tā suņa, man būtu klājies plāni. Alfonso aizvien biežāk uznāk tādi melnie brīži. Šis jau ir otrais suns, kuru viņš nogalina, gribēdams uzbrukt man.

Kolinzs papurināja galvu.

—   Erdelterjera man nav, — viņš sacīja, bet tad ieraudzīja Maiklu. — Pamēģiniet šo īru terjeru, — viņš ieteica. — Pēc dabas tie diezgan līdzīgi erdeļiem. Diezgan tuvu rada.

—   Es gan uzticos tikai erdeļiem, kad jāstrādā ar plēsoņām, — leopardu dresētājs iebilda.

—   īru terjeri strādā ar lauvām. Piemēram, šis. Pavērtējiet augumu un svaru! Un, ticiet man, drosmes viņam netrūkst. Viņš nenobīsies ne no kā. Izmēģiniet! Es jums viņu aizdošu. Ja suns jums derēs, pārdošu to par lētu naudu. Iru terjers ar leopardiem būs kaut kas jauns.

—   Ja viņš ar lielajiem kaķiem meklēs kašķi, tad var atvadīties no dzīves, — Džonijs sacīja Kolinzam, kad leopardu dresētājs aizveda Maiklu,

— Ko lai dara, arēna varbūt zaudēs spožu zvaigzni,— Kolinzs noteica, plecus paraustīdams, — bet vismaz man viņš būs no kakla nost. Ja suns kļūst par tadu rugum- podu, ar viņu ir cauri. Ar tādu nekas vairs nav iesākams. Man tādi gadījušies arī agrāk.

Un Maiklu aizveda iepazīties ar Džeku, pie dzīvības palikušo erdelterjeru, un sākt kārtējo mēģinājumu ar leopardiem. Lielajos, plankumotajos kaķos Maikls uzreiz nojauta mūžsenu ienaidnieku un vēl nebija iedzīts krātiņā, kad kakla āda nervozi saspringa un uz muguras katrs matiņš saslējās. Mirklis, kad krātiņā ieveda jaunu suni, bija satraukuma pilns visiem notikuma līdzdalībniekiem. Cirtainais leopardu dresētājs, kurš afišās dēvējās par Raulu Kaslemonu, bet draugu vidū tika saukts par Ralfu, jau atradās krātiņā. Ar viņu kopā tur bija erdelterjers, bet ārpusē stāvēja vairāki ar dzelzs pīķiem un garām dakšām apbruņoti vīri. Šos ieročus, kas tika turēti gatavībā, viņi ik pa brīdim iegrūda pa režģu starpu krātiņā, lai biedētu leopardus, kurus pret pašu gribu spieda mēģināt priekšnesumu.

Par Maikla nelūgto ierašanos zvēri jau pirmajā mirkli izrādīja sašutumu sprauslādami, garās astes šaudīdami un gatavodamies lēcienam. Taču dresētājs tūliņ uzsauca asu komandu un pacēla pātagu, bet ārpusē stāvošie vīri pacēla pīķus un biedējot stūma tos pa režģu starpu krātiņā. Leopardi, rūgtā pieredzē iepazinuši dzelzs garšu, palika pieplakuši guļam, sprauslāja un nikni kulstīja astes.

Maikls nebija gļēvulis, viņš neslēpās, glābiņu meklēdams, cilvēkam aiz muguras. Bet viņš bija arī pārāk saprātīgs, lai pats uzbruktu milzīgajiem radījumiem. Viņš tikai, spalvu sabozis, stīvām kājām pārslāja šķērsām pāri visam krātiņam, pagriezās tieši pret bīstamajiem zvēriem un tikpat stīvi aizgāja atpakaļ un nostājās blakus Dže- kam, kas sasveicinādamies viņu laipni apostīja.

— Tas ir īstais, — dresētājs nomurmināja nervozi saspringtā balsī, — to viņi nenobeigs.

Situācija bija gaužām saspīlēta, un Ralfs izturējās ļoti piesardzīgi, neatļāvās straujas kustības un visu laiku paturēja acīs gan leopardus un suņus, gan ārpusē stāvošos vīrus ar pīķiem un dakšām. Viņš piespieda mežonīgos kaķus piecelties un pašķirties. Paklausot viņa komandai, Džeks iegāja leopardu vidū, bet Maikls neaicināts — no brīvas gribas viņam sekoja. Tāpat kā Džeks, viņš visu laiku ļoti uzmanīgi vēroja apkārtni.

Viens leopards — Alfonso — piepeši Maiklam nikni uzšņāca. Suns nesatrūkās, tikai vēl vairāk saboza spalvu, atžņieba zobus un klusi ieņurdējās. Tai pašā mirklī Alfonso draudošā tuvumā parādījās pirmais dzelzs pīķis — un leoparda dzeltenās acis pārmijus paraudzījās uz Maiklu un uz pīķi, un zvērs neuzbruka.

Pirmā diena bija visgrūtākā. Pēc tam leopardi pieņēma Maiklu, tāpat kā bija pieņēmuši Džeku. Nekādu mīlestību un laipnību, protams, ne viena, ne otra puse neizrādīja. Maikls drīz saprata, ka šeit cilvēki un suņi nostājušies pret kaķiem un ka cilvēkiem un suņiem jāturas kopā. Ik dienu viņš stundu vai divas pavadīja krātiņā, vērojot mēģinājumu, kurā viņam un Džekam vienīgais darbs bija modri stāvēt sardzē. Lāgiem, kad leopardi likās labākā prātā, Ralfs pat sadrošināja abus suņus apgulties. Toties citās dienās viņš visu laiku uzmanīja, lai suņi būtu ik mirkli gatavi mesties starp viņu un iespējamiem uzbrucējiem.

Pārējo laiku Maikls pavadīja savā plašajā nodalījumā kopā ar Džeku. Viņi tika labi aprūpēti, kā jau visi dzīvnieki Sīdarvaildā, tika bieži sukāti un turēti tīrībā. Džekam bija tikai trīs gadi, un šādam vecumam viņš bija ļoti rāms. Vai nu viņš nekad nebija pratis rotaļāties, vai arī bija pilnīgi aizmirsis, kā to dara. No otras puses, viņš bija labsirdīgs un miermīlīgs un neatbildēja, kad Maikls sākumā gribēja uzsākt ķildu. Arī Maikls drīz vien pārtrauca agresīvos mēģinājumus un labprāt pacieta mierīgo kopdzīvi. Viņi nekādi neizrādīja savu draudzību. Tomēr abiem suņiem patika stundām gulēt nomodā, baudot vienam otra tuvumu.

Dažkārt Maikls dzirdēja Sāru kaut kur tālumā ar kādu strīdamies un raidām saucienus, kas nepārprotami bija domāti viņam. Reiz viņai izdevās izbēgt no uzrauga un sastapt Maiklu, kad tas nāca ārā no leopardu krātiņa. Ar spalgu prieka spiedzienu tā metās Maiklam ap kaklu, cieši piekļāvās un ķērcošā balsī sāka histēriski sūdzēt bēdas, kas viņai uzbrukušas ilgajā atšķirtības laikā. Leopardu dresētājs iecietīgi viņiem atļāva brītiņu pakavēties kopā. Bet Sāras uzraugs atrāva pērtiķīti nost, lai gan tā cieši turējās Maiklam ap kaklu, visu laiku spiegdama kā negudra. Kad beidzot viņus izšķīra, Sāra mežonīgā niknumā uzklupa savam uzraugam, kas nepaguva viņu laikus satvert aiz kakla siksnas, un dziļi iekoda tam īkšķī un rokas locītavā. Sī aina varen sasmīdināja visus skatītājus, bet Sāras spiedzieni un brēcieni tā satrauca leopardus, ka tie sprauslādami nikni metās krātiņa režģos. Kad Sāru nesa projām, viņa klusi, žēli raudāja kā līdz sirds dziļumiem sasāpināts bērns.

Kaut arī Maiklam bija labi panākumi darbā ar leopardiem, Rauls Kaslemons tomēr viņu no Kolinza neatpirka. Pagāja vēl dažas dienas, un tad kādu rītu rēkoņa un milzīga kņada zvēru sektorā sacēla kājās visu arēnu. Uztraukums, kas sākās ar revolvera šāvieniem, drīz pārņēma visus. Lauvas sāka rēkt un daudzie suņi neprātīgi riet. Visus mēģinājumus pārtrauca, jo dzīvnieki bija pārāk uzbudināti, lai koncentrētos darbam. Vairāki vīri — viņu vidū arī Kolinzs — aizskrēja zvēru novietnes virzienā. Sāras uzraugs nometa zemē pavadu un skrēja līdzi.

— Varu saderēt, ka tas ir Alfonso! — Kolinzs uzsauca palīgam, kas skrēja kopā ar viņu. — Ralfam klāsies plāni.

Kad Kolinzs pieskrēja, gandrīz viss jau bija beidzies un tuvojās kulminācija. Kaslemonu pašreiz vilka ārā no krātiņa, un Kolinzs pieskriedams redzēja, kā vīri viņu nomet zemē, lai pagūtu aizcirst krātiņa durvis. Krātiņā uz klona drausmīgā cīņā bija saķērušies Alfonso, Džeks un Maikls — tādā kamolā, ka bezmaz nevarēja atšķirt, kas tur īsti cīnās. Cilvēki lēkāja ārpusē ap krātiņu, bakstīja kamolu ar pīķiem, cenšoties cīkstoņus izšķirt. Krātiņa tālākajā kaktā abi pārējie leopardi laizīja brūces, šņāca un sita ar ķetnām pa dzelzs pīķiem, kas tiem liedza piedalīties kautiņā.

Sāras ierašanās un notikumi, kas tai sekoja, norisinājās dažās sekundēs. Vilkdama līdzi pavadu, mazā, zaļā pērtiķīte, astainā sievišķīgā būtne, kas pazina mīlestību un histēriju un bija attāla rada cilvēku cilts sievietēm, zibenīgi uzrausās pa dzelzs režģiem un pa režģu starpu iespiedās krātiņā. Tai pašā mirklī kamols uz klona pajuka. Spēcīgs trieciens, kas varēja viņu arī sašķaidīt, Maiklu iesvieda krātiņa tuvākajā kaktā, un viņš palika tur guļam, mēģināja pietraukties kājās, tomēr turpat atkal sabruka, jo no stipri sakostā un saplosītā pleca aumaļām tecēja asinis. Sāra vienā lēcienā bija viņam klāt, apskāva viņu abām roķelēm un kā māte bērnu piespieda pie plakanajām, spalvainajām krūtīm. Kad Maikls centās atbrīvoties no skavām un nostāties uz sakostās priekškājas, Sāra viņu skarbā maigumā izbāra un visiem spēkiem centās atturēt no kautiņa, vienlaikus niknumā zibošām acīm raidīdama negantus lāstus leopardam.

Sānos iespiedies dzelzs pīķis lielo leopardu saniknoja vēl vairāk. Viņš trieca pīķim ar ķetnu, bet, kad nespēja to atvairīt, metās tam virsū un iekodās ar zobiem dzelzī. Ar nākamo lēcienu viņš ieklupa krātiņa režģos un ar vienu ķetnas vēzienu pārplēsa roku uzraugam, kas viņu bija bakstījis ar pīķi. Pīķis nokrita zemē, un ievainotais atlēca sānis. Alfonso drāzās atpakaļ pie Džeka — nožēlojama pretinieka, kas tobrīd vairs tikai elsa un raustījās agonijā.

Maikls tomēr kaut kā bija nostājies uz trim veselajām kājām un visiem spēkiem mēģināja atraisīties no Sāras apskāviena un steberēt uz priekšu. Satracinātais leopards jau gatavojās lēcienam, kad viņu atkal aizkavēja dzelzs pīķis. Šoreiz viņš tūliņ bruka virsū cilvēkam un tādā negantībā ieķērās režģos, ka sadrebēja viss krātiņš.

Piesteidzās vēl citi vīri ar dzelzs pīķiem, bet Alfonso nebija savaldāms. Sāra redzēja zvēru tuvojamies un spiedza, cik spalgi vien spēja. Kolinzs izrāva kādam palīgam no rokas revolveri.

—   Nešaujiet! — iekliedzās Kaslemons, sagrābdams Kolinza roku.

Leopardu dresētājs bija briesmīgi apstrādāts. Viena roka viņam nevarīgi karājās gar sāniem, bet no ievainojuma galvā acīs tecēja asinis; viņš centās tās noslaucīt pret Kolinza plecu, lai kaut ko spētu saredzēt.

—   Leopards pieder man, — viņš pretojās, — un ir simt slimu pērtiķu un nīgru īru terjeru vērts. Gan mēs arī viņus izvilksim no krātiņa! Ļaujiet… Lūdzu, vai kāds neizslaucītu man acis, es nekā neredzu. Esmu izšāvis visas tukšās patronas. Vai kādam vēl nav dažas?

Vienu mirkli Sāra gribēja iespraukties starp Maiklu un leopardu, kuru vēl joprojām atturēja dzelzs pīķi, bet nākamajā mirklī pagriezās tieši pretī milzu kaķa atplestajai rīklei, it kā ar saviem spiedzieniem cerētu uzbrucēju iebiedēt vai atturēt.

Maikls, vilkdams pērtiķiem līdzi, ņurdēdams, saboztu spalvu pameimuroja uz trim kājām pāris soļu uz priekšu, taču ievainojums plecā bija tik smags, ka suns pakrita. Un tad Sāra paveica savu varoņdarbu. Ārprāta niknuma iekliegdamās, viņa ielēca drausmīgajam kaķim tieši purna, plēsdama un skrāpēdama ar visām četrām, bet ar zobiem iekozdamās tam ausī. Pārsteigtais leopards pacēlās pakaļkājās un ar priekšķetnām pūlējās noraut mazo velnēnu, kas neparko nelaidās vaļā.

Mazās, zaļās pērtiķītes cīņa un dzīve ilga tikai sekundes desmit. Bet Kolinzam ar to pietika, lai atgrūstu krātiņa durvis, satvertu Maiklu aiz pakaļkājas un izrautu ārā.

30. NODAĻA

Ja Sīdarvaildā ķirurģiskā palīdzība Maiklam būtu sniegta nevērīgi un rupji, kā to bija darījis Delmars, suns dzīvs nebūtu palicis. īsts prasmīgs un drosmīgs ķirurgs izdarīja viņam operāciju, kas drīzāk gan atgādināja vivi- sekciju, jo, lāpīdams sakropļoto plecu, atļāvās tādus paņēmienus, kādus nemūžam nebūtu atļāvies, ja operējamais būtu cilvēks, bet Maiklam tie izglāba dzīvību.

—    Klibs viņš paliks uz visiem laikiem, — sacīja ķirurgs, slaucīdams rokas un nolūkodamies uz Maiklu, kas gulēja nekustīgs, gandrīz no galvas līdz astei ieģipsēts. — Brūcēm, kuru ir ļoti daudz, drīz jāsāk dzīt. Ja viņam ceļas temperatūra, nelieciet velti mocīties. Cik tāds suns ir vērts?

—   Viņš nekā neprot, — Kolinzs atbildēja. — Aptuveni piecdesmit dolāru, bet tagad droši vien ne tik. Klibam sunim nekā vairs nevar iemācīt.

Taču dzīve pierādīja, ka abi viri kļūdījušies. Maiklam nebija lemts palikt klibam uz visu mūžu, kaut gan arī vēlākajos gados plecs bija jutīgs un miklā laikā viņš tiešām viegli piekliboja. Viņam bija nolemts celties cenā un kļūt par pirmā lieluma zvaigzni, kā Harijs Delmars to tika pareģojis.

Pagaidām viņš vēl daudz apnicīgas dienas dabūja nogulēt ģipsī, tomēr temperatūra visai augstu nesacēlās. Viņš tika priekšzīmīgi kopts. Taču tas netika darīts aiz sirsnības un mīlestības. Slima dzīvnieka rūpīga kopšana ietilpa Sīdarvaildas sistēmā, kas šai iestādei sagādāja lielisku slavu. Arī tad, kad Maiklam noņēma ģipsi, viņš nevarēja klausīt instinkta balsij un aplaizīt brūces, jo viņu joprojām turēja prasmīgi nosaitētos apsējos. Kad noņēma arī tos, nebija vairs brūču, ko laizīt; tikai dziļi plecā vēl mēnešiem smeldza sīva sāpe.

Hariss Kolinzs vairs nepūlējās Maiklam kaut ko iemācīt un kādu dienu aizdeva viņu par statistu artistu pārim, kam trupā trīs suņi bija nobeigušies ar plaušu karsoni.

—   Ja derēs, varēsiet viņu dabūt par divdesmit dolāriem, — Kolinzs sacīja trupas īpašniekam Viltonam Dei- visam.

—   Bet ja nosprāgst? — Deiviss jautāja.

Kolinzs paraustīja plecus.

—   Asaras viņa dēļ neliešu. Viņam nav iespējams nekā iemācīt.

Kad Maikls, būrī iesprostots, furgonā aizbrauca no Sī- darvaildas, viņam bija gaužām maz cerību vēl kādreiz turp atgriezties, jo Viltonam Deivisam cirka ļaužu aprindās bija nelāga slava par nežēlīgu apiešanos ar suņiem. Par suni, kas prata kādu sevišķi vērtīgu triku, viņš vēl cik necik rūpējās, bet vienkāršie statisti bija tik lēti, ka nelikās pūliņu .vērti. Tie maksāja no trim līdz pieciem dolāriem gabalā. Ar Maiklu bija vēl ļaunāk — Deivisam viņš nemaksāja nekā. Ja Maikls nobeigtos, Deivisam vienīgi vajadzētu sameklēt jaunu suni vietā.

Jaunās dēkas sākums Maiklam nelikās pārāk grūts, nomocīja vienīgi šaurais būris, kurā viņš nevarēja piecelties kājās un kurš braucot lēkāja un kratījās, tā ka sadziju- šais plecs atkal sāka neciešami sāpēt. Ceļojums nebija tāls — tikai līdz Brūklinai, kur viņu nogādāja otrās šķiras teātrī, jo Viltons Deiviss bija otrās šķiras dresētājs, kas nekad netika nevienā lielā cirkā.

īstās mocības šaurajā būrī sākās tad, kad Maiklu ienesa lielā telpā virs skatuves un nolika kopā ar apmēram divdesmit tādos pašos būros ieslodzītiem suņiem. Tā bija nožēlojama sabiedrība — izmocīti, visu dzīvesprieku zaudējuši kranči. Daudziem bija jēlas galvas, kur bija trāpījuši Deivisa belzieni. Jēlumus neviens neārstēja, bet grims, ar ko jēlumus aizzieda izrāžu laikā, sadzīšanu nepavisam neveicināja. Daži suņi negaidot žēli iegaudojās, un pēc maza brītiņa visi pārējie sāka neganti riet, it kā tas būtu vienīgais mierinājums, kas viņiem būra šaurībā atlicis.

Vienīgi Maikls nekad nepiedalījās šai korī. Viena no Viņa grūtsirdības raksturīgākajām iezīmēm bija tā, ka viņš jau sen vairs nerēja. Viņš bija kļuvis pārāk nesabiedrisks, lai ar rejām izpaustu savu noskaņojumu; viņš nepiebiedrojās arī tiem īdzīgajiem suņiem, kas nemitīgi ņurdēja un caur būru režģiem žņieba zobus cits uz citu. Alaikla depresija bija tik dziļa, ka viņam vairs negribējās pat naidoties. Viņš vēlējās tikai vienu: lai viņu liek mierā; un pirmajās četrdesmit astoņās stundās viņu patiesi lika mierā.

Viltons Deiviss ar savu trupu bija ieradies pārāk agri — piecas dienas pirms jaunās programmas sākšanās. Gribēdams izmantot brīvo laiku, lai apciemotu sievas radus Ņūdžersijā, viņš nolīga kādu skatuves strādnieku, kuram vajadzēja paēdināt un padzirdīt suņus. Strādnieks to arī būtu darījis, ja vien nelaimīgā kārtā nebūtu sakāvies ar bāra īpašnieku,, ja kautiņā viņam nebūtu ielauzts galvaskauss un viņš nebūtu ātrās palīdzības ratos aizvests uz slimnīcu. Lai nelaime būtu pilnīga, teātri uz trim dienām slēdza, jo ugunsdzēsības iestādes pieprasīja izdarīt kaut kādu sīku pārbūvi.

Telpā, kur atradās suņi, neviens neiegāja, un pēc dažām stundām Maikls sāka just izsalkumu un slāpes. Laiks ritēja, un slāpes nomāca izsalkumu. Kad iestājās tumsa, suņi rēja un gaudoja bez mitas, bet garajās nakts stundās šo troksni nomainīja smilksti un žēla kaukšana. Vienīgi Maikls neizlaida ne skaņas un klusēdams pacieta visas mokas.

Atausa otras dienas rīts; gausi vilkās stundas līdz nākamajai naktij; un otrās nakts tumsa izraisīja tādas drausmas, ka to dēļ vien vajadzētu aizliegt dresēto dzīvnieku izrādes visas pasaules cirkos un gadatirgu būdās. Nav zināms, vai Maikls sapņoja vai bija pusnemaņā, bet, lai būtu kā būdams, viņš pārdzīvoja vēlreiz gandrīz visu savu agrāko dzīvi. Viņš atkal bija kucēns un rotaļājās uz mistera Hagina mājas plašajām terasēm Merindžas plantācijā vai kopā ar Džeriju zagās gar džungļu malu uz upes krastu uzglūnēt krokodiīiem; mācījās no mistera Hagina un Boba, atdarinot Bidiju un Terensu, uzskatīt melnos cilvēkus par zemākiem un nicināmiem dieviem, kas pastāvīgi jāuzrauga.

Uz šonera «Eiženija» viņš burāja kopā ar kapteini Kellaru, savu otro saimnieku, bet Tulagi ostas krastā iemīlējās stjuartā, kam bija burvja rokas, un kopā ar to un Kveiku aizbrauca tvaikonī «Makembo». Galvenais viņa vīzijās bija stjuarts uz kuģu un cilvēku fona, kur mijās Vecais Jūrnieks, Simons Nišikanta, Grimšovs, kapteinis Dons un sīkais, vecais Ā Mojs. Parādījās arī Skrepss un Kokijs, mazais, drosmīgais, pūkainais dzīvības kamoliņš, kurš tik vīrišķīgi nodzīvoja savu īso mūžu šai pasaulē. Maiklam likās, ka no vienas puses, cieši pieķēries, viņam ausī kaut ko čivina Kokijs, bet no otras puses viņu apskāvusi Sāra un nemitīgi tērgā, stāstīdama savu nebeidzamo bēdu stāstu. Un pēdīgi viņš atkal juta pie ausu pamatnēm pieskārāmies mīļotā stjuarta maigos burvja pirkstus.

—  Man gan dzīvē nelaimējas, — Viltons Deiviss gaudās, nolūkodamies uz saviem suņiem, kamēr gaiss vēl trīcēja no viņa lāstiem.

—   Tā iet, ja uzticas piedzērušam skatuves strādniekam, — nesatricināmā mierā atteica viņa sieva. — Es nebrīnīšos, ja mums tagad apsprāgs puse suņu.

—   Nav laika pļāpāt, — apskaities nošņācās Deiviss, nomezdams svārkus. — Nu tikai, mīļā, pie darba! Jāsagatavojas uz visļaunāko. Visvairāk viņiem vajadzīgs ūdens. Pieliešu veselu toveri.

Kaktā pie krāna viņš pietecināja spaini pēc spaiņa un salēja ūdeni lielā cinkotā skārda vannā. Izdzirduši ūdeni guldzam, suņi sāka smilkstēt, ņaukstēt un ņerkstēt. Dažs ar pietūkušo mēli centās nolaizīt Deivisam roku, kad viņš tos citu pēc cita rava ārā no būriem. Vārgākie rāpus uz vēdera aizlīda pie vannas, bet spēcīgākie grūda tos nost. Visiem vietas nepietika, un stiprākie laka pirmie grūstīdamies, ņurdēdami, zobus žņiebdami. Viens no pirmajiem pie ūdens tika Maikls, kozdams citiem un pats saņemdams kodienus, tomēr izmanījās ātri ielakt dzīvinošo valgmi. Deiviss lēkāja suņiem apkārt, pasperdams ar kāju dažu malā, lai visi dabūtu padzerties. Sieva viņam palīdzēja, gaiņājot suņus ar slotu. Tā bija īsta moku un sāpju elle, jo, kad ūdens bija cik necik atveldzējis izkaltušās rīkles, suņi atkal pilnā balsī sāk ņaukstēt un kaukt par savām sāpēm un ciešanām.

Vairāki suņi bija pārāk vārgi, lai aizvilktos līdz traukam, tādēļ Deiviss ūdeni pienesa tiem klāt, lēja un šļakstīja mutē. Likās, tiem nekad nebūs gana. Bezspēkā suņi pakrita kur kurais, taču ik pa brītiņam viens otrs aizrā- poja līdz vannai, lai padzertos vēl. Deiviss pa to laiku bija iekūris uguni un sabēris lielā katlā kartupeļus.

—   Te jau smird kā sesku alā, — misis Deivisa ieteicās, uz mirkli apturējusi pūderslotiņu, ar kuru pašreiz apstrādāja degunu. — Zini, mīļais, mums viņus vajadzēs izmazgāt.

—   Tev taisnība, dārgumiņ, — vīrs piekrita, — jo drīzāk, jo labāk. Tas mums jāizdara, kamēr kartupeļi vārās un dzisīs. Es viņus noberzīšu, bet tu izslaucīsi. Atceries plaušu karsoni un slauki labi rūpīgi!

Mazgāšana notika ātri un nesaudzīgi. Paķēris tuvāko suni, Deiviss to iemērca vannā, no kuras suņi tikko bija dzēruši. Ja suņi baidījās vai centās pretoties, Deiviss uz- belza tiem pa galvu ar beržamo suku vai dzelteno ziepju gabalu, ar ko viņš tos mazgāja. Katram sunim pietika ar pāris minūtēm.

—   Dzer, nolādētais, temp, ja tev ticis par maz, — Deiviss šķendējās, grūzdams suņus ar galvu netīrajā ūdenī.

Likās, viņš vaino pašus suņus par viņu riebīgo izskatu un kraupainumu un uzskata to visu par personisku apvainojumu.

Maikls nepretojās, kad viņu iebāza vannā. Viņš saprata, ka mazgāšana ir nepieciešama un parasti tiek uzspiesta ar varu, kaut gan Sīdarvaildā tas notika daudz kārtīgāk, nemaz nerunājot par Kveiku un stjuartu, kas peldināšanu padarīja par mīlestības izpausmi. Viņš pacietīgi izturēja bēršanu, un viss būtu beidzies labi, ja Deiviss nebūtu pagrūdis viņu zem ūdens. Maikls strauji izcēla galvu no ūdens un draudīgi ieņurdējās. Sitienam paceltā roka ar lielo suku palika pusceļā, un Deiviss pārsteigumā iesvilpās.

—   Oho! — viņš iesaucās. — Paskaties, mīļumiņ, kas mums te pagadījies! īru terjers, kuru es dabūju no Kolinza. Nekam nederīgs. Kolinzs pats to teica. Statists. Lien ārā! — viņš pavēlēja Maiklam. — Šoreiz tev pietiks, mister Sumpurni! Bet vari nešaubīties — drīz tu no manis dabūsi tā, ka tev zaļš gar acīm nogriezīsies.

Kamēr kartupeļi dzisa, misis Deivisa ar skarbiem brīdinājuma saucieniem valdīja izsalkušos suņus. Maikls drūmā noskaņā apgūlās nomaļus un neklupa barā arī tad, kad suņiem atļāva ķerties pie kartupeļiem. Deiviss atkal lēkāja bara vidū, triekdams projām stiprākos un alkatīgākos.

—   Ja viņi sāks kauties pēc tam, kad esam tik daudz viņu labā darījuši, tad tikai gāz pa ribām, mīlulīt, — viņš pamācīja sievu, — Se tev! Vai vēl līdīsi, vēl! — viņš uzbļāva lielam, melnam sunim, nikni iesperdams tam ar kāju pa sāniem. Dzīvnieks sāpēs iekaucās, aizbēga drošībā un pa gabalu žēli noskatījās uz kūpošo barību. — Nu vairs neviens nevarēs teikt, ka es savus suņus turu netīrus, — Deiviss, pie izlietnes stāvēdams un rokas mazgādams, noteica. — Vai tev, dārgā, neliekas, ka šai dienai diezgan strādāts? — Misis Deivisa piekrītot pamāja. — Mēģinājumiem būs laika gana rīt un aizparīt. Nav kur steigties. Šovakar uznākšu vēlreiz un izvārīšu viņiem kliju putru. Pēc divu dienu gavēņa jāiedod stingrāka barība.

Kad kartupeļi bija apēsti, suņus atkal uz divdesmit četrām stundām ieslodzīja būros. Skārda dzeramos traukus piepildīja ar ūdeni un vakarā turpat krātiņos viņiem bagātīgi izsniedza kliju virumu ar suņu cepumiem. Maiklam tā bija pirmā barība pēc ilga pārtraukuma, jo no kartupeļiem viņš drūms un īgns bija atteicies.

Mēģinājums notika uz skatuves, un Maikls piedzīvoja nepatikšanas jau pašā sākumā. Numurs bija iecerēts tā, ka, priekškaram paceļoties, visi divdesmit suņi sēž uz puslokā novietotiem krēsliem. Kamēr aiz priekškara sasēdināja suņus, avanscēnā uzstājās citi mākslinieki, tātad vajadzēja izturēties pavisam klusu. Toties tūliņ pēc priekškara pacelšanās suņiem vajadzēja visiem korī riet.

Maiklam savā statista lomā nebija nekas jādara, tikai jāsēž uz krēsla. Bet vispirms viņu vajadzēja piedabūt uz krēsla apsēsties, un Deiviss komandu pastiprināja ar belzienu pa žokli. Maikls nikni ierūcās.

— Ak tā gan, ko? — Deiviss ieņirdzās. — Sumpurnis meklē kašķi? Nu, vai zini, es tev ieteiktu kļūt prātīgam, lai man tevi vairs nebūtu jāsauc par Sumpurni, bet es varētu tevi saukt par Labo Sunīti. Tu, mīļumiņ, pievaldi pārējos, kamēr es Sumpurņa kungam iemācīšu ābeces gudrības!

Jo mazāk tiks stāstīts par pērienu, ko Maikls saņēma, jo labāk. Viņš mēģināja cīnīties, bet tas bija bezcerīgi, jo tika piekauts līdz nemaņai. Sadauzīts un asiņains viņš uzlēca uz krēsla un visu mēģinājuma laiku nosēdēja, drūmi ierāvies sevī. Nosēdēt klusu līdz priekškara pacelšanai viņam nebija grūti. Bet, kad priekškars pacēlās, viņš liedzās piedalīties pārējo suņu histēriskajā riešanā un ņaukstēšanā.

Suņi, lāgiem pa vienam, lāgiem divatā, trijatā vai grupās, nolēca no krēsliem un demonstrēja parastos suņu dresūras trikus — staigāja uz pakaļkājām, lēkāja, kliboja, dejoja valsi un meta kūleņus. Dusmas Viltonam Deivisam bija ātras un roka smaga, par ko liecināja ne- izdarīgāko suņu spalgie sāpju kaucieni visā mēģinājuma laikā.

Sajā dienā un nākamās dienas priekšpusdienā notika trīs gari mēģinājumi. Maikla mocības pagaidām bija beigušās. Pēc komandas viņš klusēdams uzlēca uz krēsla un klusēdams sēdēja.

— Tas tikai pierāda, mīļumiņ, kādus brīnumus var panākt, ja viņiem drusku iezilina ādu, — Deiviss lielīgi sacīja sievai. Taču ne vīram, ne sievai pat prātā nevarēja ienākt, kādu traci Maikls sacels viņu pirmajā izrādē.

Aiz priekškara viss bija sagatavots programmas sākšanai. Suņi rāmi tupēja uz krēsliem, Deiviss ar sievu uzmanīja, lai tie būtu klusi kā pelītes, bet avanscēnā Diks un Deizija Belli iepriecināja priekšpusdienas izrādes skatītājus ar dejām un dziesmām. Viss gāja labi, un publika pat nenojauta, ka aiz priekškara sēž vesela suņu trupa, bet tad Diks un Deizija orķestra pavadījumā sāka dziedāt «Aizved mani uz Rio».

Maikls nespēja pretoties. Tāpat kā tajās senajās dienās, kad Kveiks viņu rosināja ar mutes bungām, stjuarts ar mīlestību un Harijs Delmars ar mutes harmoniku, tagad viņu rosināja orķestra skaņas un abu dziedātāju balsis, atmodinot viņā pazīstamās dziesmas meldiju, ko viņam bija iemācījis stjuarts. Par spīti paša gribai, par spīti drūmajam prātam, nezināms spēks paplēta viņa žokļus, ietrīsināja balss saites, un viņš sāka vilkt līdzi.

Pirmie publikā klusi sāka smieties bērni un sievietes, tiem pievienojās pārējie, un drīz nevaldāmas smieklu šaltis noslāpēja Dika un Deizijas balsi. Viltons Deiviss, lādēdamies neiedomājamiem vārdiem, metās pie Maikla. Bet Maikls turpināja uzņemto dziesmu, un klausītāji smējās locīdamies. Maikls vēl joprojām gaudoja, kad viņu trāpīja pirmais sitiens. Pārsteigumā un sāpēs viņš neviļus spalgi iekaucās.

— Gāz, lai vairs neceļas, mīļais, — misis Deivisa skubināja.

Un tad sākās karaliska kauja. Deiviss sita nežēlodams, tā ka sitienu troksnis atbalsojās zālē, tāpat kā tur atbalsojās Maikla ņurdoņa un rēcieni. Publika, reiz sākusi smieties, vairs neklausījās Dikā un Deizijā. Viņu numurs bija izgāzies. Arī Deivisa priekšnesums «sagāja dēlī», kā izteicās pats Deiviss. Maikls dabūja tā, ka patiesi gandrīz vairs necēlās. Bet publika otrpus aizkara līksmoja un gavilēja.

Dikam un Deizijai dziedāšana bija jāpārtrauc. Skatītāji gribēja redzēt, kas notiek aiz priekškara, nevis avanscēnā. Kāds skatuves strādnieks aiz skausta aizvilka projām galīgi sadauzīto Maiklu, priekškars pacēlās, un publika ieraudzīja veselu suņu ansambli, tukšs bija tikai viens krēsls. Puikas, kas sēdēja publikā, pirmie ievēroja tukšo vietu, ātri aptvēra sakarību ar nule notikušo jezgu un sāka skaļi saukt pēc pazudušā suņa. Pārējie skatītāji piebiedrojās, suņi rēja kā negudri, vispārēja jautrība uz piecām minūtēm aizkavēja priekšnesumu, un, kad tas beidzot sākās, suņi strādāja izklaidīgi un negribīgi, bet Viltons Deiviss vai plīsa aiz dusmām.

—   Neuztraucies, dārgais, — skaļi čukstēdama, viņu drošināja nesatricināmā dzīvesbiedre. — Atbrīvosimies no tā suņa un dabūsim viņa vietā citu — kārtīgu! Bet šitai Deizijai Bellai gan mēs pamatīgi iegriezām. Es tev vēl nemaz neesmu pastāstījusi, ko šī viņnedēļ par mani sarunājusi vairākām manām draudzenēm.

Pēc dažām minūtēm vēl turpat uz skatuves Deiviss brīvā mirklī pačukstēja sievai:

—   Nolādētais mērglis! Nu viņš man vairs neizspruks! Tagad es viņu nobeigšu!

—   Pareizi, dārgais, — sieva piekrita.

Kad priekškaru nolaida, Deiviss, atstājis publiku zālē smejamies un aizdzinis suņus kambarī virs skatuves, atgriezās lejā, lai sameklētu Maiklu, kurš nebija vis nobē- dzis kaut kur kaktā, bet stāvēja tam pašam skatuves strādniekam starp kājām, vēl trīcēdams no dabūtā kāviena, tomēr gatavs cīnīties tikpat varonīgi kā vienmēr, ja viņam uzbruks. Ceļā Deiviss sastapa dejotāju un dzie- dātaju pari. Sieviete niknumā raudāja, un arī vīrs bija pagalam noskaities.

—- Varens suņu dresētājs jūs esat, — viņš kareivīgi iesāka, — bet tūliņ dabūsiet, ko esat pelnījis.

—   Lieciet mani mierā, citādi sadošu jums pašam, ka rītu no vakara neatšķirsiet, — Viltons Deiviss viņam uzrēca, pavicinādams labajā rokā dzelzs nūju. — Tikai vajadzēs mazliet pagaidīt, ar jums norēķināšos vēlāk, ja vēl gribēsiet. Vispirms man jātiek galā ar suni. Varat nākt līdzi un noskatīties, lai velns viņu parauj! Kā es varēju zināt? Es viņu tikko dabūju. Mēģinājumos viņš pat neiepīkstējās. Vai man būtu nācis prātā, ka viņš sāks kaukt, kad sasēdināju suņus skatuves dibenā!

—   Nu gan jūs sarīkojāt labu trādirīdi, — teātra direktors saņēma Deivisu, kad tas Dika Bella pavadībā tuvojās Maiklam, kas, spalvu sacēlis, stāvēja starp skatuves strādnieka ieplestajām kājām.

—   Tīrais nieks salīdzinājumā ar to, ko sarīkošu tagad, — atcirta Deiviss, satverdams dzelzs sitamo ciešāk un paceldams roku. — Es viņu tūliņ nositīšu! Sitīšu, kamēr būs beigts. Varat paskatīties.

Maikls, draudu sapratis, ierēcās un, acu no dzelzs nūjas nenolaidis, sagatavojās lēcienam.

—   Nekā tamlīdzīga jūs nedarīsiet, — ierunājās skatuves strādnieks.

—   Suns ir mans īpašums, — Deiviss lielīgi un pašpārliecināti paziņoja.

—   Toties manā īpašumā ir veselais saprāts, — skatuves strādnieks atteica. — Mēģiniet tikai viņam iesist, un jūs redzēsiet, kas notiks ar jums! Suns ir suns, un cilvēks ir cilvēks, bet lai velns mani parauj, ja varu pateikt, kas esat jūs! Suni jūs neaiztiksiet! Pirmoreiz mūžā uz skatuves, turklāt divas dienas badināts un bez ūdens turēts. Es zinu, ko runāju, direktora kungs.

—   Ja jūs suni nositīsiet, jums būs jāsamaksā dolārs atkritumu vācējiem par beigtā suņa aizvešanu, — direktors brīdināja.

—   Ar lielāko prieku, — Deiviss noteica un atkal pacēla sitamo. — Tas būs tās naudiņas vērts.

—   Nelabi paliek, uz šitiem dīdītājiem skatoties, — sacīja skatuves strādnieks. — Labāk nelieciet man zaudēt pacietību! Iedrošinieties tikai pacelt savu dzelzīti pret suni, un es jums belzišu tā, ka pats palikšu bez darba, bet jūs aizvedīs uz slimnīcu.

—   Nu, nu, rāmāk, Džekson, — draudīgi iebilda direktors.

—   Jūs man nekā nevarat aizliegt, — strādnieks atcirta. — Ko esmu nolēmis, to darīšu. Ja šitais nelietis kaut ar pirkstu piedursies sunim, varat mani uz vietas atlaist. Man apriebies noskatīties, kā šitie lopi dauza savus dzīvniekus. Apriebies reizi par visām reizēm.

Direktors uzmeta skatienu Deivisam un nevarīgi paraustīja plecus.

—   Nav jēgas sacelt skandālu, — viņš sacīja. — Man negribētos zaudēt Džeksonu, bet, ja viņš ķersies jums klāt, jūs tiešām nokļūsiet slimnīcā. Nosūtiet suni atpakaļ uz to vietu, no kuras viņu saņēmāt! Jūsu sieva man stāstīja, kā esat viņu dabūjuši. Ielieciet viņu kastē un sūtiet projām! Kolinzs ļaunā neņems. Gan viņš atradinās suni no dziedāšanas un iemācīs tam kaut ko jēdzīgu.

Deiviss vēlreiz uzmeta acis pārkaitinātajam Džekso- nam un sāka svārstīties.

—   Klausiet manu padomu, — ieteica direktors. — Džeksons visu nokārtos, ieliks suni sprostā, nosūtīs un izdarīs, ko vajag, — vai ne, Džekson?

Skatuves strādnieks drūmi pamāja, tad pieliecās un noglaudīja Maikla asiņaino galvu.

—   Labi, labi, — Deiviss noteica, pagriezies uz prom- iešanu, — lai jau paliek par muļķi, ja grib, un noņemas kā ar lellēm. Nezin ko viņš teiktu, ja pats būtu nostrādājis šito darbiņu tikpat ilgi kā es …

31. NODAĻA

Deiviss atklātnītē īsi paskaidroja Kolinzam, kādēļ nosūta suni atpakaļ. «Man tāds dziedātājsuns nav vajadzīgs,» Deiviss bija uzrakstījis un tā, pats nezinot, atklājis Kolinzam veltīgi meklēto mīklas atrisinājumu, taču Kolinzs arī šoreiz neuzminēja. Viņš tikai noteica Džonijam:

— Suns ir tā apstrādāts, ka pēc tam ikviens sāktu dziedāt. Tā ir dresētāju nelaime. Viņi neprot savu īpašumu saudzēt. Gāž vai ar āmuru pa galvu un tad ņem ļaunā, ja suns nav padevīgs kā eņģelis. Aizvāc viņu, Džonij! Nomazgā un uzliec uz brūcēm plāksteri! Man arī viņš nav vajadzīgs, bet gan jau gadīsies kāda suņu trupa, kurai viņu pievienot.

Pēc divām nedēļām Kolinzs gluži nejauši atklāja, ko Maikls prot. Kādā brīvā brīdī viņš lika atvest Maiklu pie dresētāja, kuram vajadzēja suņa trupas papildināšanai. Taču Maikls neprata nekā cita kā vien pēc komandas piecelties un nogulties, pieiet pie dresētāja un atgriezties atpakaļ vietā. Viņš nebija piespiežams iemācīties pat vienkāršākos trikus, kas dresētam sunim jāprot; Kolinzs viņu pameta, bet pats aizgāja uz arēnas otru malu, kur patlaban vajadzēja sākties pērtiķu orķestra mēģinājumam.

Pārbiedētos pērtiķus, kas izmisīgi pretojās, piesēja pie sēdekļiem un instrumentiem, bet aizkulisēs stāvoši cilvēki raustīja viņus aiz stieplēm, kas bija piesietas pērtiķiem pie rokām un kājām, tā piespiežot viņus tēlot orķestra mūziķus. Diriģents, vecs, nikns pērtiķis, sēdēja uz grozāma klaviersoliņa, pie kura bija stingri piesiets. No aizkulisēm viņu bakstīja ar gariem kokiem, tā nokaitinot līdz neprātam. Vienlaikus soliņu ar īpaša virvju mehānisma palīdzību strauji virpināja. Publikai radās iespaids, ka diriģents dusmojas par orķestrantu aplamo spēli. Un publikai par šādu dusmošanos bija lielu lielā smiešanās. Kolinzs mēdza teikt:

— Pērtiķu orķestrim vienmēr ir spoži panākumi. Cilvēki smejas, bet no smiekliem nāk naudiņa. Cilvēki smejas par pērtiķiem tādēļ, ka tie ir tik līdzīgi cilvēkiem, un tādēļ, ka tomēr var justies par tiem pārāki. Iedomājieties, ka mēs abi ejam blakus pa ielu, jums paslīd kāja un jūs pakrītat. Es, protams, sāku smieties tādēļ, ka jūtos pārāks. Es taču nepakritu. Vai arī vējš jums nopūš cepuri. Es smejos, noskatīdamies, kā jūs skrienat pa ielu pakaļ cepurei. Es jūtos pārāks. Man taču cepure galvā. Gluži tas pats ir ar pērtiķu orķestri. Cilvēkus sajūsmina muļķīgais kopskats, liek viņiem justies pārākiem. Mēs sevi par muļķiem neuzskatām. Tāpēc maksājam naudu, lai redzētu pērtiķus muļķīgi uzvedamies.

Mēģinājumi bija vajadzīgi ne tik daudz pērtiķiem, kā cilvēkiem, kas darbojās ar publikai neredzamajiem mehānismiem, kuri savukārt piespieda darboties pērtiķus. Kolinzs galvenokārt nopūlējās ar cilvēkiem.

—   Nezin kāpēc jūs, puiši, nevarētu likt pērtiķiem spēlēt īstu mūziku? Jums tikai jāiemācās pareizi raustīt stieples. Ķerieties klāt! To ir vērts pamēģināt. Sāksim ar kaut ko tādu, ko visi zina. Un neaizmirstiet, ka īstais orķestris jums palīdzēs. Nu, kādu meldiju jūs visi protat? Kaut ko pavisam vienkāršu, kas arī publikai labi zināms.

Viņš tā aizrāvās ar savu ieceri, ka aizņēmās pat cirka jātnieku, kura uzdevums bija spēlēt vijoli, stāvot kājās auļojoša zirga mugurā, apmest salto un, noturoties uz kustīgās platformas, visu laiku spēlēt. Kolinzs palūdza šo vīru uzspēlēt vienkāršu melodiju lēnā tempā, lai asistenti, kas raustīja stieples, spētu turēties ritmā.

—   Protams, jūs varat radīt ari aplamas spēles iespaidu, — Kolinzs paskaidroja, — tikai tad raustiet stieples visi reizē, bakstiet diriģentu bez mitas un grieziet viņu kā karuselī. Skatītāji sajūsmā trakos. Viņi nodomās, ka diriģentam patiesi ir laba muzikālā dzirde un viņu briesmīgi kaitina orķestra nemākulība.

Darbs gāja pilnā sparā, kad pienāca Džonijs ar Maiklu.

—   Tas vīrs teica, ka neņemšot viņu pat par velti, — Džonijs ziņoja principālam.

—   Labi, labi, ved viņu atpakaļ uz sprostu, — Kolinzs nevaļīgi attrauca. — Nu, puiši, gatavi! Lai iet «Mājas, mīļās mājas». Uzspēlējiet to, Fišer! Un jūs, pārējie, turieties ritmā! Labi. Kad spēlēs viss orķestris, raustiet stieples līdzi melodijai. Ātrāk, Simons! Jūs aizkavējaties.

Un tad tas notika. Džonijs piemirsa rīkojumu aizvest Maiklu atpakaļ uz sprostu un palika arēnā, lai noskatītos, kā orķestra diriģents, dusmīgi ķērkdams, griezīsies ar visu soliņu. Vijolnieks pāris soļu no arēnā sēdošā Maikla sāka skaļi, izteiksmīgi un lēni spēlēt «Mājas, mīļās mājas».

Maikls nespēja pretoties. Tāpat kā nespēja novaldīt ņurdienu, ja viņam draudēja ar nūju; tāpat kā nespēja pretoties todien, kad izjauca Dikam un Deizijai Belliem uzstāšanos, gaudodams līdzi dziesmai «Aizved mani uz Rio»; tāpat kā Džerijs nespēja nedziedāt uz «Ariela» klāja, kad Villa Kennana viņu apskāva, ietīdama savu kuplo matu mākonī un ar dziesmu atmodinādama viņā atmiņas par sen aizmirsto baru. Tas pats, kas notika ar Džeriju, tagad notika ari ar Maiklu. Mūzika viņiem bija narkotika, kas izraisa sapņus. Maikls atcerējās un meklēja zaudēto baru, redzēja kailus, sniegotus paugurus un zvaigznes saltajās ziemas debesīs, dzirdēja tālos atbalss kaucienus no citiem pauguriem, kur pulcējās bars. Bars bija pazaudēts pirms gadu tūkstošiem, kad Maikla senči sāka dzīvot pie cilvēku ugunskuriem; un tomēr viņš ikreiz to atcerējās, kad mūzikas ritma burvība pārņēma viņu un iztēlē atmodināja vīzijas un izjūtas no citas pasaules, kuru viņš īstenībā nekad nebija redzējis.

Ar nomoda sapni par nezināmo pasauli saistījās arī atmiņas par stjuartu un mīla uz stjuartu, ar kuru kopā viņš bija mācījies dziedāt melodiju, kas pašlaik plūda no cirka jātnieka vijoles. Un Maikla žokļi pavērās, balss saites ietrīsējās un priekšķepas sāka nemierīgi kustēties, it kā viņš skrietu — varbūt atpakaļ pie stjuarta, bet varbūt cauri gadsimtu gadsimtiem atpakaļ pie sava zaudētā bara un tad kopā ar rēgaino baru pāri sniega klajumiem, cauri meža biezokņiem medīt pārtiku.

Viņam visapkārt bija zaudētā bara tēli, kamēr viņš dziedāja un skrēja savā nomoda sapnī; vijolnieks pārsteigumā apklusa; asistenti bakstīja pērtiķu orķestra diriģentu un mežonīgi virpināja viņu grozāmajā sēdeklī; Džonijs smējās. Bet Hariss Kolinzs saausījās. Viņš bija sadzirdējis, ka Maikls notur melodiju. Viņš arī bija dzirdējis to dziedam — nevis gaudojam, bet dziedam.

Iestājās klusums. Pērtiķu diriģents pārtrauca ālēties un tērgāt. Asistenti, kas bija viņu bakstījuši ar spieķiem, tāpat arī stiepļu raustītāji nolaida rokas. Orķestra pērtiķi drebēja kā drudzī, gaidīdami, kādas mocības viņiem atkal gatavo. Vijolnieks stāvēja un neizpratnē blenza. Džonijs joprojām locījās smieklos. Bet Hariss Kolinzs kaut ko domāja, pakasīja galvu un atkal iegrima domās.

— Man liekas… — viņš nedroši iesāka. — Nē, es zinu. Es taču dzirdēju. Suns noturēja meldiju. Vai tā nebija? Tas nolādētais suns taču dziedāja. Lieku galvu ķīlā. Metiet mieru, puiši! Vediet pērtiķus projām! To ir vērts pārbaudīt. Vijolnieka kungs, lūdzu, nospēlējiet vēlreiz «Mājas, mīļās mājas»! Spēlējiet skaidri, skaļi un lēni! Bet jūs visi ieklausieties vērīgi un tad pasakiet man, vai esmu sajucis prātā vai arī suns tiešām prot noturēt melodiju. Nu!_ Ko jūs teiksiet? Vai runāju aplam?

Nebija nekādu šaubu. Pēc pirmajām taktīm Maikla žokļi pavērās, priekšķepas sāka nemierīgi kustēties. Un

Hariss Kolinzs piegāja pie viņa un sāka dziedāt kopā ar viņu.

— Harijam Delmaram taisnība, šis suns tiešām ir pārāks par visiem, ne velti viņš pārdeva savu trupu. Viņš zināja. Sis ir suņu Karuzo. Nekā līdzīga kranču kaucēju korim, kuru Kingsmens vadāja apkārt pa pasauli, šis ir īsts dziedonis, solists. Nav nekāds brīnums, ka viņš negribēja mācīties trikus. Viņam visu laiku bija pašam sava specialitāte. Kaut kas traks! Un es viņu bezmaz atdevu tam suņu slepkavam Viltonam Deivisam. Par laimi, viņš atgriezās. Džonij, aprūpē viņu ļoti labi! Pēcpusdienā atved viņu uz manu māju, tur es viņu pamatīgi pārbaudīšu. Mana meita spēlē vijoli. Paklausīsimies, ko suns dziedās viņas pavadījumā. Šinī sunī slēpjas milzu nauda, varat man ticēt.

Tā Maikls tika atklāts. Pēcpusdienas pārbaude noritēja diezgan veiksmīgi. Kad bija izmēģinātas daudzas melodijas, ko Maikls neprata, Kolinzs konstatēja, ka suns prot dziedāt ūn dzied «Dievs, svētī karali!» un «Dusi, bērniņ, dusi». Daudzas stundas pagāja mēģinājumos. Veltīgi Kolinzs izpūlējās iemācīt Maiklam jaunas melodijas. Maikls necentās mācīties, stūrgalvīgi liedzās jebko apgūt. Taču, kad atskanēja kāda dziesma, ko viņš bija iemācījies no stjuarta, viņš dziedāja. Viņš nespēja nedziedāt. Burvju spēks bija lielāks par viņa pretestību. Pēdīgi Kolinzam izdevās atklāt piecas no Maikla repertuāra sešām dziesmām: «Dievs, svētī karali!», «Dusi, bērniņ, dusi», «Pie rokas ņem un vadi», «Mājas, mīļās mājas» un «Aizved mani uz Rio». Nekad Maikls vairs nedziedāja «Šenandoa», jo Kolinzs un viņa meita nezināja šo seno jūrnieku dziesmiņu un tādēļ nevarēja Maiklam to iemācīt.

— Ar piecām dziesmām ir gana, ja arī viņš savā mūžā vairs nevienu jaunu nepiemācās klāt, — Kolinzs nosprieda. — Ar tām pašām viņš visur būs programmas nagla. Šinī sunī slēpjas naudiņa. Lai mani pakar, ja pats nedotos ar viņu pasaulē, bijis vien es jaunāks un brīvāks.

32. NODAĻA

Un tā Maiklu pēdīgi pārdeva kādam Džeikobam Hen- dersonam par divtūkstoš dolāriem.

— Atdodu jums viņu tikpat kā par velti, — sacīja Kolinzs. — Ja jūs pēc pusgada neatteiksiet tam, kas jums par viņu solīs piecus tūkstošus, tad es nekā nejēdzu no cirka komercdarījumiem. Jūsu slaveno matemātiķi, ar kuru uzstājaties, viņš drīz vien noliks uz abām lāpstiņām, turklāt ar šo jums nevajadzēs pašam nostrādāties no priekšnesuma sākuma līdz beigām. Un, ja pēc pirmajiem panākumiem neapdrošināsiet viņu par piecdesmit tūkstošiem, tad esat gatavais muļķis. Ja vien būtu mazliet jaunāks un brīvāks, es nesapņotu ne par ko citu kā pats doties ar viņu pasaulē.

Hendersons pašos pamatos atšķīrās no visiem saimniekiem, kādiem vien Maikls bija piederējis. Viņš bija ļoti nenozīmīgs cilvēks. Ne labs, ne ļauns. Viņš nedzēra, nesmēķēja un nelādējās; negāja baznīcā un nebija Kristīgās jaunatnes savienības biedrs. Kaut ari viņš neēda gaļu, tomēr nebija fanātisks veģetārietis, viņam patika filmas par ceļojumiem, taču gandrīz visu brīvo laiku viņš pavadīja, lasīdams Svēdenborgu. Temperamenta viņam nebija nemaz. Neviens nekad nebija redzējis viņu dusmojamies, un visi runāja, ka viņam piemītot dievišķīga pacietība. Viņš bija vienādi bikls pret policistiem, dzelzceļa aģentiem un konduktoriem, kaut arī no tiem nebaidījās. Viņš vispār nebaidījās ne no kā, bet arī nemīlēja neko — ja nu vienīgi Svēdenborgu. Raksturs viņam bija tikpat vienmuļi bezkrāsains kā drānas, ko viņš valkāja, tikpat bezkrāsains kā pār pieri nokritušie mati, kā acis, ar kurām viņš vēroja pasauli. Viņš nebija ne muļķis, ne gudrs vai sevišķi mācīts. Dzīvei viņš maz deva un maz no tās prasīja, un cirka ļaužu aprindās bija vientuļnieks.

Maikls nejuta pret viņu ne patiku, ne naidu. Kopā viņi apceļoja Savienotās Valstis un ne reizes nesanīdās. Nekad Hendersons nepacēla pret Maiklu balsi, un Maikls nevienu pašu reizīti pret viņu brīdinoši neieņurdējās. Viņi gluži vienkārši turējās kopā, eksistēja kopā, jo apstākļi bija viņus kopā saveduši. Nekāda sirsnība, protams, viņus vienu pie otra nesaistīja. Hendersons bija saimnieks. Maikls bija Hendersona kustams īpašums. Maikls viņam bija bezdvēseles būtne, tāpat kā bezdvēseles būtne bija viņš pats.

Taču Džeikobs Hendersons bija godīgs, strādīgs un metodisks. Ik dienu, ko viņi nepavadīja nebeidzamajos ceļojumos, viņš Maiklu kārtīgi izmazgāja un pēc tam tikpat kārtīgi izslaucīja. To darot, viņš nekad nesteidzās un neizturējās rupji. Maikls netika skaidrībā, vai viņam peldināšana patīk vai nepatīk. Tā bija viņa dzīves sastāvdaļa, tāpat kā Hendersona dzīves sastāvdaļa bija Maikla mazgāšana.

Maikla darbs nebija grūts, bet gaužām vienmuļš. Ja nerēķina bezgalīgos ceļojumus no pilsētas uz pilsētu, viņš uzstājās septiņus vakarus nedēļā un vēl divreiz pēcpusdienas izrādēs. Priekškars pacēlās, viņš palika uz skatuves viens, kā daždien pieklājas slavenam solistam. Hendersons publikai neredzams stāvēja aiz kulisēm un uzmanīja izrādes gaitu. Orķestris spēlēja četras no piecām dziesmām, ko Maiklam bija iemācījis stjuarts, un Maikls tās dziedāja, jo viņa modulētās gaudas tiešām līdzinājās dziedāšanai. Nevienu dziesmu viņš neatkārtoja un nodziedāja vienu vienīgu piedevu, proti, «Mājas, mīļās mājas». Kamēr publika aplaudēja un sajūsmā dauzīja ar kājām pa grīdu, suminot suņu Karuzo, uz skatuves iznāca Džeikobs Hendersons, paklanījās un ar stereotipu smaidu pauda prieku un pateicību. Tad viņš tēlotā biedriskumā apskāva Maikla plecus, un, pirms priekškars nolaidās pēdējo reizi, Hendersons un Maikls abi vēlreiz paklanījās.

Bet Maikls bija un palika cietumnieks mūža ieslodzījumā. Labi barots, labi peldināts un izvadāts pa āru, viņš tomēr ne mirkli nedabūja izbaudīt brīvību. Ceļojumos viņš dienas un naktis pavadīja krātiņā, kurš tagad gan bija pietiekami liels, lai viņš tajā varētu brīvi nostāties visā augumā un apgulties, nesavilcies trijos līkumos. Reizēm viesnīcās un mazās pilsētiņās Maikls tika izlaists no krātiņa un dzīvoja pie Hendersona istabā. Dažkārt, ja tai pašā programmā nebija citu priekšnesumu ar dzīvniekiem, viņš dienas trīs vai nedēļu viens pats brīvībā uzturējās dzīvniekiem paredzētā telpā tai teātrī, kur viņi uzstājās.

Taču nekad viņam neradās iespēja kaut uz mirkli brīvi izskrieties, nedomāt par krātiņu, aizmirst sienas, kas viņu turēja gūstā, pie kakla siksnas piestiprināto pavadu. Skaistā laikā Hendersons pēcpusdienās izveda viņu pastaigāties, Bet vienmēr pavadā, Un gandrīz vienmēr viņi aizgāja uz kādu parku, kur Hendersons pavadas galu piesēja pie sola, uz kura pats sēdēja, iegrimis Svēdenborgā, Maiklam netika atvēlēts pat drusciņ paskrieties. Citi suņi skraidīja savā vaļā, rotaļājās vai izplūcās. Ja tie pienāca pie Maikla, gribēdami viņu apostīt vai tuvāk iepazīties, Hendersons ikreiz uz brītiņu pārtrauca lasīšanu un aiztrenca suņus.

Kā daždien uz mūžu cietumā ieslodzītam ar dzīvu mironi par cietumsargu, Maiklam ar laiku visa pasaule kļuva pelēka. Viņa nīgrais drūmums pārvērtās par dziļu grūtsirdību. Viņu vairs neinteresēja ne pati dzīve, ne brīvība. Nevar teikt, ka viņš būtu dzīvi vērojis ar žultainusarūg- tinājumu, nē, viņš gluži vienkārši to vairs neredzēja. No dzīves noslēgts, viņš to ignorēja. No laba prāta viņš ļāva sevi pārvērst par marioneti, par vergu, kas ēda, tika peldināts, ceļoja krātiņā, paklausīgi izpildīja savu atrakciju un daudz gulēja.

Taču lepnums Maiklam palika — tīrasiņu būtnes lepnums; tāds pats lepnums, kāds piemita Ziemeļamerikas indiāņiem, kurus nosūtīja vergot Rietumindijas plantācijās un kuri mira nesūdzoties un nesalauzti. Arī Maikls samierinājās ar krātiņu un dzelzs ķēdi, jo nespēja tos pieveikt ar muskuļu spēku un zobiem. Viņš izpildīja savu verga darbu uz skatuves un klausīja Džeikobam Hender- sonam; bet viņš šo saimnieku nemīlēja un no tā nebijās. Un tādēļ viņš noslēdzās sevī. Viņš ļoti daudz gulēja, grima grūtsirdībā un klusēdams panesa briesmīgo vientulību. Ja Hendersons būtu centies iekarot Maikla mīlestību, viņam tas droši vien būtu izdevies; bet Hendersona sirdi spēja aizkustināt vienīgi Svēdenborgā fantastiskie murgojumi, un Maikls viņam bija tikai eksistences līdzeklis.

Reizēm vajadzēja paciest grūtības. Maikls tās pacieta. Visgrūtākais bija braucieni pa dzelzceļu ziemā, kad nākamajā rītā pēc pēdējās izrādes viņam krātiņā vajadzēja gaidīt vilcienu, kas viņu aizveda uz nākamo pilsētu, uz jaunām izrādēm. Kādu nakti uz stacijas platformas Minnesotā no vienas suņu trupas divi suņi nosala. Arī Maikls sasala ragā, sevišķi spīvi aukstums koda leoparda saplosītajā plecā; bet viņš bija labāk barots un labāk kopts, tādēļ izturēja un palika dzīvs.

Salīdzinājumā ar citiem dresētajiem dzīvniekiem viņam klajās stipri labāk. Viņš nesaprata un nenojauta, cik ļauni apietas ar daudziem dzīvniekiem, ar kuriem viņš uzstājās vienā programmā. Viena trupa, ar kuru kopā viņš uzstājās veselus trīs mēnešus, modināja sašutumu pat cirka artistu vidū. Pat cietsirdīgākie izjuta dziju riebumu gan pret programmu, gan pret dresētāju, kaut arī publika Dakvortu un Dakvorta dresēto kaķu un žurku trupu vienmēr uzņēma ar sajūsmu.

—   Dresētikaķi! — nošņācās mazā velosipēdiste Perla Laperla. — Ādavnieki, badmiras, nekas cits. Nabaga kaķi ir spīdzināti un dauzīti, kamēr paši pārvērtušies par žurkām. Man lai nestāsta, es zinu.

—   Dresētas žurkas! — Anandeilas viesnīcas bārā sašutis šķendējās akrobāts Manuels Fonseka, atteikdamies sadzert ar Dakvortu. — Ticiet man, tās žurkas ir apdullinātas. Kādēļ tās nelec nost no nostieptās virves, bet rāpo starp diviem kaķiem? Tādēļ, ka tām vairs nav iekšā tik daudz pulvera, lai nolēktu. Tikko noķertas žurkas viņš sadzirda ar kaut kādu draņķa dziru un pēc tam badina, tā ietaupot barības tiesu. Viņš tās nekad nebaro. Man neviens nekā neiestāstīs, ko es zinu, to zinu. Kāpēc gan citādi viņam vajadzētu četrdesmit vai piecdesmit žurku nedēļā! Zinu arī, no kurienes viņam tās piegādā, ja pilsētā nav iespējams nopirkt.

—   Ak debestiņ! — sašutusi iesaucās mis Merla Merive- zera, akordeoniste, kas uz skatuves izskatījās pēc sešpadsmitgadīgas meitenes, bet privātā dzīvē saviem mazbērniem atzinās, ka viņai jau pilni četrdesmit astoņi. —Ak debestiņ, es nu gan, dieva vārds, nesaprotu, kā publikai tas var patikt! Pati vakarrīt redzēju, ka no trīsdesmit žurkām septiņas bija pagalam — badā nosprāgušas. Viņš taču nepavisam tās nebaro. Rāda uz skatuves pussprāgušas žurkas, kas aiz bada vairs tikai pusdzīvas rāpo pa virvi. Tikai tāpēc viņas ir tik gaudenas. Būtu viņām vēderā kaut drusku maizes un siera, tad zinātu gan, kā nolēkt un aizbēgt no kaķiem. Kad nāve zobu galā, viņas pēdējiem spēkiem lūko aizrāpties pa virvi, cerēdamas paglābties, tāpat kā mirstošs cilvēks rāptos prom no tīģera, kurš grasās viņu aprīt. Un stulbā publika, ak debestiņ, sēž un aplaudē tādai pamācošai izrādei!

Bet ko publika?

—   Kādus brīnumus labestīgs cilvēks var izdarīt ar dzīvniekiem, — baņķieris sacīja ķesterim. — Ar labu viņos var iedēstīt tīri cilvēcisku mīlestību. Kaķi un žurkas taču nīdušies kopš pasaules radīšanas. Bet šovakar, raugi, mēs paši redzējām tos kopā sarežģītā rotaļā — un kaķis ne reizītes netīkoja uzbrukt žurkām, nedz arī žurkas bijās no kaķiem. Cilvēka labestība! Kāds spēks ir cilvēka labestībai!

—   Lauva un jērs, — sacīja kāds cits. — Saka, tā būšot tūkstošgadu miera valstībā, kad lauva un jērs apgulsies viens otram blakus — viens otram blakus, mana mīļā sirds. Un še mēs redzējām priekšvēstnešus, redzējām cilvēku, kas aizsteidzies laikam priekšā. Kaķi un žurkas! Padomā vien! Tas pierāda laipnas, labas dvēseles lielo spēku. Es tūliņ pat padomāšu, kādus dzīvnieciņus varētu iegādāties mūsu bērniem, mūsu miera valstības palmu zariem. Lai jau no mazām dienām mācās būt labi pret suņiem, pret kaķiem, jā, pat pret žurkām, nemaz jau nerunājot par sīkiem putniņiem būrīšos!

—   Bet, — viņa mīļā sirds, kas sēdēja blakus, iebilda, — vai atceries, ko teicis Bleiks:

Par sarkanrīklīti krātiņā slēgtu Uz zemi debesis brēc.

—   Nekad, ja pret to izturas mīļi, manu dārgumiņ. Tūliņ pasūtīšu pāris trušu, vienu vai divus kanārijputniņus; un — kādu suni, pēc tavām domām, mums derētu iegādāties, ar ko mūsu bērniņiem parotaļāties?

Bet viņa mīļā sirds skatījās uz savu nesatricināmo, labestībā pašapmierināto un pašpaticīgo laulāto draugu un neviļus atcerējās pati sevi — jauniņu lauku skolotāju, kas ar savu dievekļu — Ellas Vīleras Viloksas un lorda Bairona grāmatām somā un ar kvēlu sapni sacerēt «Kaisles vārsmas» bija ieradusies Topekā, kur dzīve viņu bija salauzusi tai brīdī, kad viņa izgāja par sievu pie solīdā, padzīvojušā veikalnieka, kas tagad sēdēja viņai līdzās un jūsmoja par izrādi, kurā kaķi ar žurkām saticīgi rāpoja pa virvi, un kas nemaz nenojauta, ka viņa ir tas krātiņā ieslodzītais sarkanrīklītis, par kuru uz zemi debesis brēc.

—   Jau uz žurkām riebjas paskatīties, — sacīja mis Merla Merivezera, — bet paraugieties, kā viņš bendē kaķus! To, ka pēdējās divās nedēļās viņam trīs nobeigušies, es zinu skaidri. Lai nu arī vienkārši sētas kaķi, tomēr dieva radībiņa. Viņus nobeidz boksa sacīkstes.

Ar kaķu boksa sacīkstēm, kurām publikā vienmēr bija ārkārtīgi panākumi, ik vakaru noslēdzās Dakvorta atrakcija. Divus kaķus, kam priekšķepas bija iemauktas boksa cimdos, nolika uz galda «draudzības mača» izcīņai. Kaķi, kurus izmantoja numurā ar žurkām, šim nolūkam, protams, nederēja. Šie bija citi — sprigani un enerģiski… līdz zaudēja spriganumu un enerģiju vai arī saslima un nobeidzās. Publikai tā bija aplam uzjautrinoša izrāde, četrkājaino radījumu rotaļīgā cīņa, kurā tie ļoti komiskā veidā padarīti līdzīgi divkājainajam radības kronim — cilvēkam. Bet kaķi šo rotaļas prieku neizjūta. Pirms izrādes viņus aiz kulisēm kaitināja un rīdīja vienu pret otru, tā ka viņi jau priekšlaikus sāka plūkties. Viņu sitienos bija gan dusmas un sāpes, gan apjukums un bailes. Cimdi drīz vien noslīdēja no ķepām, un, kad priekškars nolaidās, viņi viens otru skrāpēja, plēsa un koda tik nešpetni, ka spalva vien putēja. Publikas acīs šis šķietami pārsteidzošais fināls bija galvenais efekts, un, kad smieklu un aplausu vētrā priekškars vēlreiz pacēlās, publika ieraudzīja Dakvortu un skatuves strādnieku, kas, liekas, nebija gaidījuši priekškaru paceļamies, vēdinām cīkstoņiem ar dvieli gaisu kā īstiem bokseriem.

Taču kaķi, diendienā uzstājoties, kautiņā viens otru tā saplosīja un saskrāpēja, ka brūces, kas nekad nepaguva sadzīt, inficējās un sāka pūžņot, līdz dzīvniekiem miesa bija vienos jēlumos. Reizēm tie drīz nobeidzās vai arī kļuva tik vārgi, ka neskatījās virsū ne žurkai, un tad viņiem lika staigāt pa virvi kopā ar apdullinātajām, iz- badinātajām žurkām, kas bija pārāk nespēcīgas, lai bēgtu. Un, kā teica mis Merla Merivezera, stulbā publika smējās kā kutināta un aplaudēja Dakvorta dresēto kaķu un žurku pamācošajai izrādei.

Kāds liels šimpanze, kurš reiz bija strādājis vienā cirkā ar Maiklu, necieta, ka viņu ietērpj drēbēs. Tāpat kā zirgs, kas pretojas apaušu uzlikšanai, kļūst itin rāms, kad viņam tie galvā, tāpat arī lielais pērtiķis cīnījās tikai ģērbšanas laikā. Apģērbts viņš nepretodamies izgāja arēnā un izdarīja visu, kā nākas. Nomocīšanās iznāca, kamēr dabūja viņam drēbes mugurā. īpašnieks un divi cirka strādnieki piesēja viņu pie sienā iedzīta dzelzs riņķa un ģērbjot vēl žņaudza ciet rīkli, kaut gan īpašnieks viņam jau sen bija izdauzījis priekšzobus.

Maikls izjuta visas šīs nejēdzības, kaut arī pašam nevajadzēja tās piedzīvot, Viņš tās uzņēma kā dzīves ne- izbēgamību, tāpat kā gaismu un tumsu, kodīgo salu uz klajajiem, no vēja neaizsargātajiem staciju peroniem, noslēpumaino, nezināmo pasauli, kas viņam atklājās miegā un dziesmās, tāpat kā uzņēma neizprotamo Nebūtību, kurā bija pazudusi Merindžas plantācija, kuģi un okeāni, daudzi cilvēki un stjuarts.

33. NODAĻA

Divus gadus Maikls dziedādams apceļoja Savienotās Valstis, pelnīdams sev slavu un Džeikobam Hendersonam bagātību. Viņiem nekad nebija brīvdienu. Viņu panākumi bija tik spoži, ka Hendersons noraidīja vilinošus piedāvājumus doties pāri Atlantijas okeānam un uzstāties Eiropā. Taču brīvdienas Maiklam pienāca negaidot, kad Hendersons Čikāgā saslima ar tīfu.

Maiklam tas nozīmēja trīs mēnešu atvaļinājumu, kuru viņš, gan labi kopts, tomēr krātiņā ieslodzīts, pavadīja Mulkačija dzīvnieku pansijā. Mulkačijs, viens no Kolinza apdāvinātākajiem audzēkņiem, bija pēc sava skolotāja priekšzīmes iekārtojis līdzīgu uzņēmumu Čikāgā; tur valdīja tāda pati tīrība, tikpat pedantiski higiēnas un sanitārie noteikumi, tāda pati zinātniska cietsirdība. Maikls tika nevainojami aprūpēts un saņēma lielisku barību, tomēr gribot negribot vientuļais cietumnieks juta visapkārt sāpju un šausmu atmosfēru, kurā mocījās dzīvnieki, kas padarīti nelaimīgi cilvēku izpriecas labad.

Mulkačijs allaž mēdza atkārtot paša sacerētus aforismus, piemēram:

«Ticiet man — ja dzīvnieku nesalauzīs sāpes, viņu nesalauzīs nekas. Sāpes ir vienīgais skolotājs.»

«Kā zirgu var atradināt no speršanas, tā lauvu no košanas.»

«Ar putekļu slotiņu zvēra pretestību nesalauzīsi. Jo biezāks pakausis, jo smagāka runga vajadzīga.»

«Viņi vienmēr centīsies pretoties. Atcerieties, ka pretošanos var izdzīt vienīgi ar koku.»

«Siržu saites starp dresētājiem un viņu dzīvniekiem! Tās, dēls, ir pasaciņas avīžu reportieriem. Vienīgā man zināmā siržu saite ir resna stiba ar dzelzs uzgali.»

«Jūs, protams, varat iemācīt zvēru ēst jums no rokas. Tikai pieskatieties, ka viņš neaprij roku līdzi! No tā vislabāk izvairīties ar tukšu patronu, ko ēšanas laikā iešauj zvēram purnā.»

Dažu dienu visa apkārtne skanēja no zvēru dusmu un sāpju rēcieniem un spiedzieniem arēnā, līdz visi dzīvnieki krātiņos kļuva nervozi un nelietojami. Tā kā Mulkačijs pastāvīgi lielījās, ka spējot savaldīt visnevaldāmāko zvēru, tad visgrūtākajos brīžos viņu allaž aicināja palīgā. Viņš bija iemantojis slavu, ka prot uzvarēt pat tad, kad visi citi cietuši neveiksmi, un ar bezbailību, nežēlību un viltību šo slavu pastāvīgi no jauna uzspodrināja. Viņš neatstāja neizmantotu nevienu līdzekli, un, ja viņš no kāda zvēra atteicās, tad tas nozīmēja, ka ar šo dzīvnieku vairs nekas nav iesākams. Tādam dzīvniekam bija nolemts atlikušo mūža daļu pavadīt iesprostotam zvērnīcā, kur viņš, šauro krātiņu bez mitas no viena gala līdz otram mērīdams, ar nikniem rēcieniem pauda savu sarūgtinājumu un neizmērojamo naidu, dzīdams apmeklētājiem tīksmas satraukuma trīsas pār muguru.

Tajos trīs mēnešos, ko Maikls pavadīja Mulkačija iestādē, tur divreiz norisinājās notikumi, kam nežēlībā līdzīgus grūti atrast. Neatkarīgi no tiem ik darbadienu mēģinājumu laikā arēnā skanēja «labo» lāču, lauvu un tīģeru dusmu un sāpju rēcieni, kad tos ar sitieniem piespieda strādāt, ziloņu taurēšana, kuriem ar bomju un dakšu palīdzību lika nostāties uz priekškājām vai sist bungas. Taču abi pieminētie izņēmuma gadījumi iedvesa šausmas un bailes visos dzīvniekos; to pašu laikam piedzīvotu cilvēki elles priekštelpā, klausoties, kā moku kambaros brēc un vaimanā viņu brāļi.

Pirmais gadījums bija ar lielu Bengālijas tīģeri. Brīvībā džungļos dzimis, brīvībā dzīvojis, viņš ar savu drosmi un raksturu jutās kā kungs un valdnieks pār visiem dzīviem radījumiem, pat pār saviem ciltsbrāļiem, bet šeit viņu piemeklēja raizes un mocības bez gala; no slazda viņu pārvietoja šaurā būrī, kurā viņš uz ziloņu mugurām, vilcienā un kuģī tika vests pāri jūrām un kontinentiem, līdz nokļuva Mulkačija dzīvnieku pansijā. Dažs labs potenciāls pircējs bija viņu apskatījis, taču neviens neuzdrošinājās slēgt darījumu. Bet Mulkačijs palika nelokāms. Viņā pašā iedegās cīņas kaisle, uzlūkojot majestātisko, svītroto milzu kaķi. Viņa zvēriskā daba alka cīņas, alka pierādīt savu pārākumu, Pēc divām nedēļām, kas bija īsta elle tīģerim un visiem pārējiem dzīvniekiem, Mulkačijs nolēma sākt apmācības.

Bens Bolts, kā tīģeris tika nosaukts, sastapās ar Mul- kačiju saniknots un nevaldāms, bet arī gandrīz paralizēts no astoņas nedēļas ilgā ieslodzījuma šaurajā būrī, kur nebija iespējams pakustēties. Mulkačijam būtu vajadzējis sākt ar tīģeri nodarboties tūliņ, bet viņu bija aizkavējušas paša kāzas un medusmēnesis. Pa šo laiku Bens Bolts, ievietots lielā betona un dzelzs režģu krātiņā, bija paguvis izlocīt kājas un atgūt muskuļos vin- grumu, kā arī stiprināties naidā pret divkājainajiem radījumiem, kas salīdzinājumā ar viņu tik niecīgi un nožēlojami tomēr bija pratuši ar ļaunu viltu viņu ieslodzīt un padarīt bezspēcīgu.

Šajā rītā, kad viņam bija lemts piedzīvot viskarstāko elli, viņš nepacietībā gaidīt gaidīja, lai tikai kāds tuvotos. Un cilvēki ieradās — apbruņojušies ar iepriekš izstrādātu plānu, ar cilpām un dzelzs dakšām. Pieci vīri iemeta pa režģu starpu krātiņā laso cilpas, kas palika uz klona guļam. Tīģeris rēkdams metās tām virsū un minūtes desmit bija varens, mežonīgs, neuzvarams zvērs, kuram tomēr diemžēl trūka nožēlojamo divkājainu viltības un pacietības. Tad viņam nedzīvās cilpas apnika un viņš sāka rēkt uz cilvēkiem, nemaz nepamanīdams, ka ar vienu pakaļkāju jau iekāpis cilpā. Nākamajā mirklī dzelzs dakša pacēla cilpu augstāk — un tā sažņaudzās ap tīģera kāju, radot sāpes un aizvainojot viņa lepnumu. Tīģeris salēcās un rēca kā neprātīgs. Viņš raustīja resno virvi tik neganti, ka tā sakarsa un sāka svilināt turētājiem plaukstas. Taču tie neapnikuši vilka cilpas no krātiņa ārā un meta no jauna iekšā, līdz tīģerim, pašam nemanot, arī otra kāja bija iepinusies cilpā. Nu viņš sāka trakot vēl daudz negantāk. Bet zvērs bija muļķis un piedevām nepacietīgs. Cilvēki bija gudri un pacietīgi, un pēc brīža cilpā nokļuva trešā un ceturtā kāja; daudzo vīru stiepts un rauts, tīģeris nogāzās uz sāniem un necienīgi tika pievilkts pie režģiem, un tikpat apkaunojoši pa režģu starpu izvilka viņa kājas, kas, tāpat kā drausmīgie ilkņi, bija viņa spēcīgākais ierocis.

Un tad viens nožēlojams divkājainis — pats Mulkačijs — iedrošinājās atklāti un nekaunīgi ieiet krātiņā un tuvoties Benam Boltam. Tīģeris lēca tam pretī, jāteic gan, tikai mēģināja lēkt, bet nekur netika, jo visas četras kājas viņam atradās režģu starpā un viņš nespēja uz tām nostāties. Mulkačijs nometās tīģerim blakus ceļos, patiešām uzdrošinājās to darīt un pārmeta piekto cilpu zvēram pār galvu, un tā apvijās tam ap kaklu. Tad tīģera galvu pievilka pie režģiem, un tagad tā bija tikpat nevarīga kā kājas. Pēc tam Mulkačijs viņam pieskārās — pie galvas, pie ausīm, pie purna tikai collu no ilkņiem; un tīģeris nespēja nekā cita kā šņākt, rēkt un aizgūtnēm ķert gaisu, kad cilpa vilka elpu ciet.

Trīcēdams — ne aiz bailēm, bet trakā niknumā — Bens Bolts bija spiests paciest, ka viņam apliek ap kaklu platu biezas ādas siksnu, pie kuras bija piestiprināta resna, ļoti gara virve. Kad Mulkačijs bija izgājis no krātiņa, tīģerim veikli nomauca cilpas no kājām un kakla. Pēc šās apkaunojošās manipulācijas viņš atkal bija brīvs — savā krātiņā. Viņš saslējās pakaļkājās. Atguvis elpu, ierēcās no visa spēka. Cirta ar ķetnām pa virvi, kas viņam bojāja nervus, mēģināja noraut kakla siksnu, apvēlās guļus, vārtījās, satraucās arvien vairāk, jo visu laiku pinās virvē; pusstundu viņš cīnījās ar nedzīvo pretinieku, kamēr • pagalam piekusa. Tā savalda tīģerus.

Beidzot, pārguris no neciešamā nervu saspīlējuma, gandrīz slims aiz niknuma, viņš atmetās guļus krātiņa vidū, kulstīja asti un ar neizmērojamu naidu acīs samierinājās ar nepatīkamo priekšmetu, kas viņam žņaudza kaklu, bet no kā viņš nespēja atbrīvoties.

Brīnīdamies — ja vien izbrīns ietilpināms tīģera garīgajos pārdzīvojumos — viņš redzēja, ka krātiņa aizmugurē durvis atvērtas un pamestas vaļā. Nikns un aizdomu pilns viņš vēroja spraugu. Tajā neparādījās nekas draudīgs vai briesmīgs. Taču viņš kļuva arvien aizdomīgāks. Divkājainie zvēri vienmēr izdarīja kaut ko tādu, ko viņš nebija nedz gaidījis, nedz varēja saprast. Viņš nolēma nekur prom nekustēt, bet tad no aizmugures tuvojās klaigas un brēcieni, plīkšķēja pātagas un mugurā sāka durties garo dzelzs dakšu zobi. Vilkdams virvi nopakaļ, Bens Bolts metās tuvākajā gaitenī, kas atradās tieši aiz krātiņu rindas, — nevis lai bēgot glābtos, bet lai beidzot piekļūtu saviem mocītājiem. Gaitenis bija tukšs un tumšs, bet tālumā spīdēja gaisma. Rēkdams viņš lieliem lēcieniem triecās turp, pa ceļam saceldams neiedomājamu troksni visos krātiņos, kur zvēri gan rēca, gan spiedza, ko mācēja,

Viņš sasniedza gaismu, kas viņu apžilbināja, un, garo asti nikni kuldams, pieplaka pie zemes, lai orientētos jaunajā situācijā. Taču viņš bija nokjuvis tikai citā krātiņā, lielākā par iepriekšējo, ļoti lielā krātiņā, plašā arēnā, kurai visapkārt stiepās režģi. Viņš tajā atradās viens pats, tikai pie griestu režģiem, trosēs piestiprināti, karājās septiņi lieli dzelzs krēsli, kas viņā tūliņ modināja tik stipras aizdomas, ka viņš sāka uz tiem rēkt.

Pusstundu viņš drasēja pa arēnu — lielāko ierobežoto platību, kādā bija nokļuvis desmit gūstniecības nedēļās. Tad pa režģu starpu arēnā tika iestumts garš dzelzs stienis ar āķi galā — un garā virve nokļuva ārpusē stāvošo vīru rokās. Desmit cilvēki satvēra virvi, un Bens Bolts būtu drāzies pie režģiem, lai tiem uzbruktu, ja tajā mirklī pa durvīm no pretējās puses nebūtu ienācis Mulkačijs. Starp Benu Boltu un šo radījumu nebija režģu, un Bens Bolts gatavojās uzbrukumam. Taču pat šajā brīdī tīģeri neatstāja aizdomas, jo sīkais, trauslais, divkājainais zvērs negrasījās bēgt, nepieplaka arī pie zemes, bet, kājās stāvēdams, gaidīja viņu.

Bens Bolts līdz uzbrukumam netika. Sākumā viņš piesardzīgi un viltīgi brīdi vilcinājās un, pie zemes pie- placis, asti kulstīdams, vēroja laupījumu, ko cerēja viegli iegūt. Mulkačijs bija apbruņojies ar garu patāgu un smailzarainām dzelzs dakšām. Aiz jostas viņam bija aizbāzta ar tukšām patronām pielādēta pistole.

Pieplakdams vēl zemāk, Bens Bolts viņam tuvojās, līzdams uz priekšu pavisam lēnām kā kaķis, medījot peli. Vēlreiz apstājies — gandrīz jau īstajā lēciena attālumā, viņš saspringa, sagatavojās lēcienam, tikai vēl pagrieza galvu, lai paskatītos, ko dara cilvēki krātiņa ārpusē viņam aiz muguras. Garo virvi un siksnu ap kaklu viņš bija pavisam aizmirsis.

— Nu tev vajadzētu kļūt pavisam labiņam, vecais, — Mulkačijs viņu uzrunāja klusā, mīlīgā balsī, pasperdams vēl soli uz priekšu un turēdams dakšas gatavībā.

Tas lielo, vareno zvēru tikai vēl vairāk nokaitināja. Viņš klusi, dobji ierūcās, pieglauda ausis un lēca, ķetnas ar ieplestajiem nagiem uz priekšu izstiepis, asti stīvi kā mietu izslējis. Cilvēks nesaguma un nebēga, bet zvērs viņam klāt netika. Pašā lēcienā virve sažņaudzās tam ap kaklu, parāva, tīģeris apmeta kūleni un smagi nogāzās uz sāniem.

Pirms Bens Bolts paguva piecelties, Mulkačijs jau bija klāt un uzsauca nelielajam skatītāju pulciņam:

—   Šis ir tas brīdis, kad mēs viņam izdzīsim pretošanās kāri!

Un viņš sāka sist — ar pātagas kātu pa purnu, pārmaiņus bakstīdams ar dakšām upurim sānos. Vesela sitienu un dūrienu viesuļvētra ķēra tīģeri visvārīgākajās vietās. Ikreiz, kad Bens Bolts pielēca kājās aizstāvēties, desmit vīri aiz virves norāva viņu zemē, un, tiklīdz viņš gulēja zemē, Mulkačijs metās klāt, dauzīja un durstīja. Sāpes bija drausmīgas, īpaši, kad sitieni trāpīja pa loti jutīgo purnu. Un radījums, kas viņu tik nežēlīgi sita, bija tikpat negants un mežonīgs kā viņš pats, pat vēl briesmīgāks, jo bija gudrāks. Pēc dažām minūtēm, sāpju apdullināts, apjēgdams, ka nespēj piecelties un saplosīt sāpju darītāju, Bens Bolts zaudēja drosmi. Viņš sāka kaunpilnā kārtā atkāpties, atteikties no cīņas ar sīko divkājaino radījumu, kas bija briesmīgāks par viņu, pieaugušu karalisko Bengālijas tīģeri. Neprātīgās bailēs viņš palēcās gaisā, sāka skraidīt šurp un turp, galvu nodūris, lai paglābtos no sitienu krusas. Viņš pat metās pie arēnas režģiem un lēca gar tiem uz augšu, veltīgi mēģinādams uzrāpties pa slidenajiem, vertikālajiem režģiem.

Kā atriebes gars Mulkačijs sekoja tīģerim, bez mitas sizdams, durdams un caur zobiem sēkdams:

—   Ak tu man vēl pretosies? Es tev gan mācīšu turēties pretī! Še tev! Še! Un vēl! Še tev vēl!

Tagad viņam no manis ir bail, turpmāk viss ies kā pa diedziņu, — viņš pierimis, smagi elsdams, pavēstīja, bet lielais tīģeris sagumis trīcēja un, no viņa vairoties, spiedās pie arēnas režģiem. — Tagad varat piecas minūtes atpūsties, puiši! Uzkrāsim spēkus!

Nolaidis vienu no piekārtajiem dzelzs krēsliem un droši piestiprinājis to pie klona, Mulkačijs sagatavojās pirmajai dresūras stundai. Džungļos dzimušajam, džungļos augušajam Benam Boltam bija paredzēts iemācīt apsēsties uz krēsla, kurā viņš izskatītos pēc traģiskas un muļķīgas sēdoša cilvēka karikatūras. Taču Mulkačijs vēl nebija galā. Pirmās bailes bija jāiedzen pamatīgi un uz visiem laikiem.

Pagājis drošā atstatumā, viņš ar pātagu iecirta Benam Boltam pa purnu. Tad vēlreiz. Un vēl desmit, div

desmit, vēl neskaitāmas reizes. Lai kā tīģeris centās izgrozīt galvu, pātagas cirtiens vienmēr trāpīja pa briesmīgi sadauzīto purnu, vienalga, uz kuru pusi Bens Bolts tajā brīdī bija pagriezis galvu.

Kad ārprātīgās sāpes kļuva gluži neciešamas, tīģeris lēca, bet desmit spēcīgie vīri, kas turēja pie kakla siksnas piestiprināto virvi, atrāva viņu atpakaļ. Un viņa iekaisušajās smadzenēs apdzisa naids, plēsonība, iznīcināšanas alkas, to vietā modās bailes, nekas cits kā neizmērojamas bailes no sīkā radījuma, kas viņu tik nežēlīgi sita.

Tad sākās pirmā mācību stunda. Vispirms Mulkačijs skaļi uzsita ar pātagas kātu pa krēslu, lai pievērstu tam tīģera uzmanību, tad skaudri uzcirta pašam tīģerim ar pātagu pa purnu. Kāds palīgs no aizmugures iebakstīja ar dakšām zvēram ribās, lai piespiestu to aizvākties no režģiem un tuvoties krēslam. Tīģeris palīda gabaliņu uz priekšu, bet tūliņ atkal atkāpās. Un no jauna atskanēja plīkšķis pa krēslu, no jauna pātaga cirta pa purnu un dakšas dūrās ribās, ar sāpēm piespiežot zvēru iet uz krēsla pusi. Un tā tas turpinājās bez apstājas — stundas ceturksni, pusstundu, stundu; divkājainajiem radījumiem bija dievu pacietība, bet viņš bija tikai džungļu zvērs. Tā salauž tīģerus. Vārda vistiešākajā nozīmē. Dzīvnieks, kas piedalās izrādēs, ir salauzts. Pirms savvaļas zvērs iemācās rādīt publikai dresūras trikus, viņā kaut kas salūst.

Mulkačijs lika vienam no palīgiem ienākt arēnā. Tā kā viņš nevarēja uzreiz tīģeri piedabūt apsēsties krēslā, viņam vajadzēja ķerties pie citiem līdzekļiem. Virvi, kas bija piesieta pie Bena Bolta kakla siksnas, pacēla virs griestu režģiem un izvilka caur bloku. Tiklīdz Mulkačijs padeva zīmi, visi desmit vīri sāka vilkt. Bens Bolts krāca, spārdījās un zaudēja vai prātu šausmās par jauno varmācību, kad viņu aiz kakla siksnas lēnām pacēla no zemes, un, pacelts gaisā kā cilvēks, ko velk pie karātavām, ķepurojās, raustījās un pretojās, līdz pietrūka gaisa un viņš sāka smakt. Sava ķermeņa lieliskos, elastīgos muskuļus viņš sasprindzināja tā, ka tie izskatījās bezmaz kā mezglā sasieti.

Bloks, kas uz ritentiņiem ritēja pa griestu režģi, deva palīgam iespēju sagrābt Benu Boltu aiz astes un virzīt pa gaisu, līdz viņš atradās virs krēsla. Tad virvi ne

gaidot palaida vaļīgāk, un tīģeris, aiz astes vilkts, Mulkačija dakšas nemitīgi bakstīts, aizslāpuma apdullināts, beidzot atjēdzās sēdus uz krēsla. Tai pašā mirklī viņš pielēca kājās, lai nākamajā saņemtu ar smago pātagas kātu belzienu pa purnu un šāvienu ar tukšu patronu tieši nāsī. Aiz sāpēm un bailēm viņš kļuva vēl trakāks. Viņš metās bēgt, bet tūliņ atskanēja Mulkačija balss:

—   Velciet augšā!

Un viņš atkal pacēlās un šūpojās gaisā, līdz aiz- slāpa.

Vēlreiz viņu sagrāba aiz astes, bakstīja krūtīs un strauji laida lejā — tik strauji, ka viņš uz vēdera smagi pārkrita šķērsu pār krēslu. Ja aizžņaugtajās plaušās vē! bija palicis mazliet_ gaisa, tad pēc mežonīgā kritiena vairs nebija nekā. Ārprātīgais skatiens aizmiglojās. Tīģeris drausmīgi elsa, galva tam nevarīgi šūpojās.

—   Velciet augšā! — Mulkačijs kliedza.

Un atkal Benu Boltu lēnām vilka uz augšu — un viņš izmisis pretojās, kad siksna sāka žņaugt kaklu ciet- Tīģeris pretojās tik spēcīgi, ka, tikko pakaļkājas atrāvās no zemes, viņš sāka gaisā šūpoties kā milzu svārsteklis. Vēlreiz viņu nolaida uz krēsla, un īsu mirklīti viņš tiešām palika tur sēžam cilvēka pozā. Tad viņš izgrūda šaušalīgu kliedzienu un lēca. Sis kliedziens nebija ne ņurdiens, ne rēciens, bet tik izmisīgs brēciens, it kā viņā būtu kaut kas pārtrūcis. Viņš jau bija teju, teju Mulka- čijam klāt, kad vēl viena tukšā patrona izsprāga viņam otrā nāsī un vīri tik spēji parāva viņu atpakaļ, ka gandrīz pārlauza viņam sprandu.

Šoreiz, ātri nolaists atpakaļ, viņš noslīga uz krēsla kā pustukšs miltu maiss, bet tad šļaugani saļima pavisam, lielā, rudā galva noslīga uz priekšu, un viņš bez atmaņas sabruka uz klona. Zili melnā pietūkusī mēle karājās ārā no mutes. Kad viņam sagāza virsū spaiņiem ūdens, viņš dobji iestenējās un tad sāka vaidēt. Ar to beidzās pirmā mācību stunda.

—   Būs labi, — sacīja Mulkačijs nākamajās dienās, turpinot apmācību. — Ar pacietību un grūtu darbu mēs savu panāksim. Esmu viņu pieveicis. Viņš no manis baidās. Vajadzīgs vienīgi laiks. Bet ar šādu zvēru notērēts laiks tikai ceļ viņa vērtību.

Ne pirmajā, ne otrajā, ne trešajā dienā Bens Bolts vēl

netika salauzts. Bet pēc divām nedēļām smalkā, neredzamā detaļa viņā salūza. Pienāca bridis, kad Mulkačijs uzsita ar pātagas kātu pa krēslu, kad asistents ar dakšām iebakstīja Benam Boltam ribās un Bens Bolts, kurā vairs nebija nekā majestātiska, pie visām miesām bailēs drebēdams, sašņurcis kā trenkāts sētmales kaķis pielīda pie krēsla un apsēdās uz tā kā cilvēks. Viņš nu bija kļuvis par «izglītotu» tīģeri. Un neskaitāmi skatītāji izrādēs vērtēja sēdošo zvēru, kas tik traģiski parodēja cilvēku, par «pamācošu» sasniegumu.

Otrais gadījums — ar Senteliāsu — bija smagāks, un tajā Mulkačijs cieta vienu no savām gaužām retajām neveiksmēm, kaut gan visi vienā balsī apgalvoja, ka tā bijusi neizbēgama neveiksme. Senteliāss bija milzīgs Aļaskas lācis, labsirdīgs un lāču modē pat diezgan jautrs un atjautīgs. Bet viņam bija pašam sava griba un ķermeņa apmēriem atbilstoša stūrgalvība. Viņu varēja pierunāt šo to izpildīt, bet viņš necieta piespiešanu. Taču cirka pasaulē, kur visam jādarbojas precīzi kā pulksteņa mehānismam, neatliek daudz laika pierunāšanai. Katram dzīvniekam jādara tas, ko no viņa prasa, jādara vienmēr un nekavējoties. Publika negrib gaidīt, kamēr dresētājam izdosies pārliecināt kādu kraupainu, niķīgu zvēru darīt to, ko publika vēlas par savu naudu redzēt.

Tā nu Senteliāss piedzīvoja pirmo piespiedu mācību stundu. Viņam tā bija arī pēdējā, viņš pat nekad nenokļuva līdz arēnai, jo šī stunda notika viņa paša krātiņā.

Kad lācim kājas parastajā veidā bija sapītas cilpā un izvilktas pa režģu starpu un galva «spaidu apkaklē» pievilkta pie režģiem, viņam vispirms «iztaisīja manikīru». Visus lielos nagus nogrieza līdz ar miesu. To darīja vīri ārpusē. Pa to laiku Mulkačijs krātiņā izdūra lācim nāsī caurumu, kur ievērt gredzenu. Šī operācija nav tik vienkārša, kā izklausās. Caurumam jābūt pietiekami lielam. Iegrūdis instrumentu lielajam lācim nāsī, Mulkačijs izgrieza vienā nāss sānā apaļu gabaliņu dzīvas miesas. Mulkačijs zināja, kā jāapietas ar lāčiem. Lai piespiestu neapmācītu lāci paklausīt, vajadzēja tam darīt sāpes kādā īpaši jutīgā vietā. Visjutīgākās ir ausis, purns un acis, bet, tā kā par acīm nevar būt runa, tad atliek purns un ausis.

Caurumā Mulkačijs nekavējoties ievēra metāla gredzenu. Pie gredzena viņš piesēja garu virvi, ko dēvēja"

par pavadu. Un ar šo bridi Senteliāss bija uz visu mūžu notiesāts paklausīt tam, kas turēs rokā pavadu. Viņa liktenis bija izlemts. Kamēr vien viņš dzīvos un elpos, viņš būs pie degunā ievērtā gredzena piesietās virves vergs.

Cilpas aizvāca, un Senteliāss bija atkal krātiņa robežās brīvs un varēja iepazīties ar gredzenu nāsī. Stalti pakaļkājās izslējies, rēkdams viņš pacēla varenās priekš- ķetnas, lai aptaustītu gredzenu. Nē, tā vairs nebija ne pielabināšana, ne pierunāšana. Tā bija dzīva uguns. Un viņš sāka ar ķepām to raut un braucīt, kā būtu braucījis nost dzeļošas bites, kad kāpa kokā pēc medus. Viņš atbrīvojās no gredzena, izplēsdams to kopā ar nāss gabalu un pārvērzdams kārtīgo, apaļo caurumiņu par skaudri sāpošu brūci.

—   Velns un elle! — Mulkačijs lādējās. Lācim no jauna apmeta cilpas ap kājām. Atkal Senteliāss bezspēcīgi gulēja uz sāniem, un vēlreiz viņam izgrieza caurumu nāsī. Šoreiz otrā nāsī. Un atkal — velns un elle! Tiklīdz viņu atlaida vaļā, viņš, uz mata tāpat kā pirmoreiz, izrāva gredzenu ar visu miesu.

Mulkačijs bija sašutis.

—   Vai tu, muļķi, reiz neņemsies prātā! — viņš bārās. Ņemties prātā nozīmēja ļaut ievērt "gredzenu abās nāsīs, cauri skrimslim augstāk pašā degunā. Bet Senteliāss neņēmās prātā. Viņā nekas nesalūza, kā salūza Benā Boltā, viņš laikam nebija tik nervozs, tik sakairināms, tik viegli iekšķīgi ievainojams. Tikko atbrīvots, viņš vienā mirklī izplēsa gredzenu, noraudams tam līdzi pusi deguna. Mulkačijs ievēra gredzenu Senteliāsam labajā ausī. Senteliāss saplosīja labo ausi driskās. Mulkačijs ievēra kreisajā. Lācis saplosīja kreiso ausi. Tad Mulkačijs padevās. Nekas cits viņam neatlika. Ar nožēlu viņš atzinās:

—   Esam zaudējuši, nav vairs vietas, kur ievērt gredzenu.

Vēl ilgi pēc tam, kad Senteliāss bija uz visu mūžu notiesāts par «būra zvēru», Mulkačijs nevarēja rimties un gremzās:

—   Visnesaprātīgākais zvērs, kādu jel kad esmu sastapis! Ar viņu nekā nevarēja iesākt. Nebija taču vairs nevienas veselas vietas, kur iestiprināt gredzenu,

34. NODAĻA

Tas notika Kalifornijā — «Orfeja» teātri Ouklendā; Hārlijs Kennans jau pieliecās, lai paņemtu zem sēdekļa nolikto platmali, kad viņa sieva sacīja:

—   Nav taču starpbrīdis. Programmā paredzēta vēl viena atrakcija.

—   Suņu priekšnesums, — viņš atteica, un ar to viss bija paskaidrots; viņš allaž izgāja no teātra, kamēr uzstājās dresēti dzīvnieki.

Villa Kennana palūkojās programmā.

—   Tev taisniba, — viņa sacīja, taču tūdaļ piebilda: — Bet šis suns dziedās. Suņu Karuzo. Un te norādīts, ka suns uz skatuves būšot viens pats. Paliksim un noklausīsimies, vai viņu var salīdzināt ar Džeriju.

—   Būs kāds nabaga krancis, kam iedīdīts nožēlojami gaudot, — Hārlijs dusmīgi noteica.

—   Tomēr viņam uzticēts uzstāties vienam pašam, — Villa neatlaidās. — Un, ja redzēsim suni mokāmies, varam jebkuru mirkli aiziet. Es iešu tev līdzi. Man tikai gribas dzirdēt, cik Džerijs ir pārāks par šo. Te rakstīts, ka šis arī esot īru terjers.

Tā Hārlijs Kennans palika zālē. Divi klauni briesmīgi izzieķētām sejām beidza uzstāšanos avanscēnā, un aiz viņiem pacēlies aizkars atklāja tukšu skatuvi. Asspalvai- nais terjers rāmi uznāca uz skatuves, rāmi aizgāja līdz vidum pie rampas un nostājās pret orķestri. Kā jau programmā bija minēts, visa skatuve piederēja viņam vienam pašam.

Orķestris spēlēja ievadu dziesmai «Dusi, bērniņ, dusi». Suns nožāvājās un apsēdās. Bet orķestrim bija piekodināts atkārtot pirmās taktis vairāk reižu, līdz suns uztvers un iegaumēs melodiju. Pie trešās reizes viņš pavēra muti un sāka. Tā nebija gaudošana. Skaņas vispār bija pārāk klusas, lai tās varētu nosaukt par gaudošanu. Tas nebija arī ritms vien. Melodija, ko dziedāja suns, bija pareiza.

Taču Villa Kennana to gandrīz nedzirdēja.

—   Tas sit Džeriju pušu simtkārtīgi, — Hārlijs viņai pačukstēja.

—   Paklau, — viņa čukstus satraukti ierunājās, — vai tu šo suni neesi kādreiz jau redzējis?

Hārlijs papurināja galvu.

—   Esi gan, — viņa tiepās. — Paskaties uz ieburzīto austiņu! Un padomā! Padomā par pagātni! Atceries!

Viņas vīrs vēlreiz papurināja galvu.

—   Atceries Zālamana salas, — viņa uzstāja. — Atceries «Arielu»! Atceries, kā mēs no Malaitas, kur paņēmām Džeriju, atgriezāmies uz Tulagi, atceries, ka uz šonera Džerijam bija brālis, melno uzmanītājs!

—   Un ka to sauca par Maiklu, turpini vien.

—   Un tam bija tāda pati ieburzīta auss, — viņa ātri runāja, — un asa spalva. Viņš bija Džerija īstais brālis. Viņu tēvs un māte bija Merindžas Terenss un Bidija. Dže- rijs taču ir mūsu Dziedātājmuļķītis. Sis suns arī dzied. Un viņam ir ieburzīta austiņa. Un viņu sauc par Maiklu.

—   Tas nav iespējams, — Hārlijs sacīja.

—   Kad neiespējamais kļūst par īstenību, tad dzīve iegūst īsto vērtību, — viņa turējās pretī. — Un šī ir viena no neiespējamām īstenībām. Esmu pārliecināta.

Viņš, kā jau vīrietis, joprojām apgalvoja, ka tas nav iespējams, bet viņa, kā daždien sieviete, palika pie sava, ka šī ir viena no tām reizēm, kad neiespējamais kļuvis iespējams. Pa to laiku suns uz -skatuves sāka dziedāt «Dievs, svētī karali!».

—   Nu, vai redzi, ka man taisnība, — Villa triumfēja. — Neviens amerikānis Amerikā nemācītu sunim dziedāt «Dievs, svētī karali!». Šis suns sākotnēji piederējis anglim, kurš viņam to iemācījis. Zālamana salas pieder angļiem.

—   Tas ir gaužām apšaubāms pierādījums, — Hārlijs pasmaidīja, — tad jau drīzāk mani pārliecina auss. Tagad es to atceros. Atceros, ka biju ar Džeriju Tulagi ostas krastā un vaļu zvejnieku laivā no «Eiženijas» atveda viņa brāli. Un brālim bija saburzīta, nojukusi auss.

—   Un vēl, — Villa nerimās. — Vai esam sastapuši daudzus suņus, kas prot dziedāt? Zinu tikai vienu — Džeriju. Acīmredzot tādi eksemplāri gadās ļoti reti. Un droši vien tie parasti dzimst no vieniem vecākiem. Te- rensam un Bidijai piedzima Džerijs. Un šis ir Maikls.

—  Viņš tiešām bija asspalvains un ar saburzītu ausi,— prātoja Hārlijs. — Vēl tagad atceros, kā viņš stāvēja laivas priekšgalā un vēlāk joņoja gar piekrasti ar Džeriju plecu pie pleca.

—   Ja tu rīt redzētu Džeriju ar viņu skrienam plecu pie pleca, vai tad beidzot ticētu? — viņa jautāja,

—   Tāds viņiem bija paradums, un tāpat mēdza darīt Terenss un Bidija, — viņš piekrita. — Bet no Zālamana salām līdz Savienotajām Valstīm patiesi ir milzīgi tālu.

—    Arī Džerijs tur dzimis, — Villa sacīja. — Un, ja Džerijs varēja no Zālamana salām atceļot uz Kaliforniju, 4[āds gan brīnums, ja Maikls šeit nokļuvis? Ai, paklausies!

Suns uz skatuves patlaban dziedāja savu vienīgo piedevu — «Mājas, mīļās mājas». Kad viņš bija beidzis un atskanēja vētraini aplausi, Džeikobs Hendersons iznāca no aizkulisēm un kopā ar suni paklanījās publikai. Villa un Hārlijs mirkli sēdēja klusēdami. Tad Villa ne no šā, ne no tā ieteicās:

—   Sēžu un jūtos liktenim gaužām pateicīga par vienu…

Viņš gaidīja, kas sekos.

—   Par to, ka mēs esam tik bezdievīgi bagāti.

—   Tas nozīmē, ka tu gribi šo suni, ka tev tas vajadzīgs un jādabū, jo es varu atļauties tev to nopirkt, —• viņš kaitējās.

—   Tāpēc, ka tu nemaz nevari neatļauties to nopirkt,— viņa atteica. — Tu taču zini, ka tas ir Džerija brālis. Vismaz tev sāk aizvien vairāk tā likties …

—   Tev taisnība, — viņš pamāja. — Reizēm tiešām šķietami neiespējamais notiek, un nav izslēgts, ka šī ir viena no tām reizēm. Viņš, protams, nav Maikls; bet, no otras puses, kādēļ viņš nevarētu būt Maikls? Iesim noskaidrot.

«Atkal Dzīvnieku aizsardzības biedrības darboņi,» nodomāja Hendersons, kad teātra direktors ieveda viņa ģērbtuvē vīrieti un sievieti. Maikls snauduļoja krēslā un nelikās gar ienācējiem ne zinis. Kamēr Hārlijs sarunājās ar Hendersonu, Villa vēroja Maiklu; taču Maikls tikai mazliet pavēra acis un tūliņ atkal tās aizvēra. Pārāk īdzīgs pret cilvēku pasauli, pārāk ieslīdzis grūtsirdībā un pats savā nīgrumā, Maikls ij nedomāja izrādīt laipnību cilvēkiem, kas ielauzās pie viņa, lai paglaudītu viņam galvu, sarunātu dažādas muļķības, bet pēc tam aizgāja savu ceļu un vairs nekad viņa dzīvē neparādījās.

Villa Kennana, vīlusies par tādu noraidošu saņemšanu, uz brīdi atlika tuvošanās mēģinājumu un sāka klausīties, ko Džeikobs Hendersons zina par suni pastāstīt. Viņa uzzināja, ka dresētājs Delmars suni sadabūjis kaut kur Klusā okeāna piekrastē, laikam Sanfrancisko; ceļā uz austrumiem Harijs Delmars gājis bojā katastrofā un nepaguvis nevienam par suni neko sīkāk izstāstīt. Tas bija viss, Hendersons vēl piebilda, ka samaksājis par viņu divus tūkstošus dolāru kādam Harisam Kolinzam un ka tas bijis labākais naudas ieguldījums viņa mūžā.

Villa atgriezās pie suņa.

—   Maikl, — viņa to maigi, klusu, gandrīz čukstus uzrunāja»

Maikls mazliet pavēra acis; ausis viņam saspringa un augums notrīsēja.

—   Maikl! — viņa atkārtoja.

Šoreiz suns pacēla galvu un, acis atvēris un ausis sa- spicējis, viņu uzlūkoja. Kopš aizbraukšanas no Tulagi piekrastes viņš ne reizes vairs nebija dzirdējis šo vārdu. Tagad tas atskanēja no pagātnes cauri gadiem, pāri jūrām. Tas iedarbojās kā elektriskā strāva, jo vienā mirklī viņa apziņā atdzīvojās viss, kas saistījās ar vārdu «Maikls». Viņš atkal redzēja «Eiženijas» kapteini Kellaru, kurš pēdējais bija viņu tā saucis, redzēja misteru Haginu un Derbiju, Bobu no Merindžas plantācijas un Bidiju, un Tererisu; beidzot zudušās pagātnes ēnu vidū iznira arī viņa brālis Džerijs.

Bet vai pagātne zudusi? Vārds, kas tik ilgi bija zudis, nu atgriezies. Tas bija ienācis šajā istabā kopā ar svešo vīrieti un sievieti. Maikls, zināms, to visu neizprātoja, tomēr rīkojās tā, it kā būtu to izsecinājis.

Viņš nolēca no krēsla un pieskrēja pie sievietes. Kamēr tā viņu glaudīja, viņš apostīja tai roku un apostīja pašu. Tad pazina un kļuva kā bez prāta. Viņš metās pārbaudīt ģērbtuvi, izostīja visus kaktus, pabāza galvu zem mazgājamās bļodas trijkāja. Kā apstulbis viņš atgriezās pie sievietes un sāka satraukts smilkstēt, kad tā pastiepa roku viņu noglāstīt. Nākamajā brīdī — vēl joprojām kā apstulbis — viņš aizskrēja un smilkstēdams no jauna izostīja kaktus.

Džeikobs Hendersons nolūkojās viņā ar vieglu pārmetumu.

—   Nekad viņš nav tā ālējies, — Hendersons sacīja, — jo ir ļoti rāms suns. Vai tikai viņam neuznāks lēkme, kaut gan līdz šim nekad lēkmes nav bijušas!

Neviens — arī Villa Kennana — nekā nesaprata. Bet Maikls saprata. Viņš meklēja pazudušo pasauli, kas kopā ar kādreizējā vārda skaņu bija atkal ielauzusies viņa dzīvē. Ja no Nebūtības varēja atgriezties vārds, ja varēja atgriezties šī sieviete, kuru viņš kādreiz bija redzējis staigājam pa Tulagi piekrasti, tad taču arī viss cits, kas reiz bija Tulagi, varēja atgriezties no Nebūtības. Tāpat kā sieviete te stāvēja dzīva un sataustāma un sauca viņu vārdā, te kaut kur istabā vai aiz durvīm varbūt bija kapteinis Kellars un misters Hagins, un Džerijs.

Viņš pieskrēja pie durvīm un smilkstēdams sāka tās skrāpēt.

—   Varbūt viņš iedomājas, ka ārā kāds ir, — ieminējās Džeikobs Hendersons un atvēra durvis.

Maikls tiešām tā domāja. Viņš cerēja, ka aiz durvīm ieraudzīs viļņojam Kluso okeānu ar šoneriem un tvaikoņiem, ar salām un rifiem, ieraudzīs visus cilvēkus un dzīvniekus, ko bija kādreiz pazinis un vēl atcerējās.

Bet pa durvīm neienāca pagātne. Aiz tām bija parastā tagadne. Skumīgs viņš atgriezās pie sievietes, kas viņu noglāstīja un atkal nosauca par Maiklu. Vismaz viņa bija īsta. Pēc tam, pamatīgi apostījis, viņš atcerējās arī vīrieti, saistīja to atmiņā ar Tulagi piekrasti un «Ariela» klāju, un viņu atkal pārņēma satraukums.

—   Ai, Hārlij, es zinu, ka tas ir viņš! — Villa iesaucās. — Vai tu nevari viņu pārbaudīt, vai nevari kaut kā pamēģināt?

—   Bet kā? — neizpratnē jautāja Hārlijs. — Šķiet, ka viņš pazīst savu vārdu. Tas viņu satrauc. Un, kaut nekad nav mūs sevišķi tuvu pazinis, liekas, atceras arī mūs un to pārdzīvo. Ja vien viņš prastu runāt…

—   Nu, runā! Runā! — Villa lūdzās Maiklu, saņēmusi viņa galvu abās plaukstās un to šūpodama.

—   Uzmanieties, kundze, — Džeikobs Hendersons brīdināja. — Viņš ir ļoti īdzīgs suns un neatļauj cilvēkiem ar viņu tik familiāri apieties.

—   Atļauj, man viņš atļauj! — Villa, gandrīz histēriski iesmiedamās, attrauca. — Tāpēc ka viņš mani pazīst… Hārlij! — viņa pēkšņi iesaucās, jo viņai bija iešāvusies prātā lieliska doma. — Mēs viņu varam pārbaudīt. Paklausies! Vai atceries, ka Džerijs, pirms viņu ieguvām, bija apmācīts melno uzraudzīšanā? Un arī Maikls trenkāja melnos. Parunā ar viņu Klusā okeāna piekrastes žargonā! Izliecies, ka esi sadusmojies uz kādu melno zēnu, tad redzēsim, kā viņš reaģēs.

—       Man krietni jāpadomā, lai pateiktu kaut ko piekrastes žargonā, — sacīja Hārlijs, taču ar galvas mājienu atbalstīja ierosinājumu.

—   Bet es pa to laiku lūkošu novērst viņa uzmanību, — Villa mudināja vīru.

Villa apsēdās, noliecās pie Maikla, apskāva viņu un piespieda viņa galvu sev pie krūtīm; viņa šūpoja suni un dudināja tam ausīs mīļus vārdus, kā bieži mēdza darīt ar Džeriju. Maikls nemaz neņēma ļaunā tik brīvu izturēšanos, bet, tāpat kā Džerijs, sāka klusu tusnīt. Viņa pamirkšķināja Hārlijam.

—   Sasodīts! — Hārlijs dusmīgā balsī iesāka. — Ko tu, puis, te darīt? Es dusmīgs uz tev, un tūliņ tu man redzēt …

Izdzirdis šos vārdus, Maikls saboza spalvu, strauji atraisījās no Villas skavām un ieņurdēdamies apsviedās apkārt, lai redzētu melno, kurš droši vien tikko ienācis istabā un sadusmojis balto dievu. Bet neviena melnā istabā nebija. Tāpat ar saceltu spalvu viņš uzmeta skatienu durvīm. Hārlijs arī pavērsa acis uz durvju pusi, un Maikls vairs nešaubījās, ka aiz durvīm stāv melnais no Zālamana salām.

—   Hei, Maikl! — Hārlijs uzsauca. — Ņem ciet to melno aiz durvīm!

Ierēkdamies Maikls drāzās pie durvīm. Viņš bija tā aizrāvies un gāzās durvīs ar tādu sparu, ka tās atsprāga vaļā. Tukšā telpa, kur viņš bija cerējis kādu ieraudzīt, viņu pagalam satrieca, un viņš atgriezās sašņurcis un nomākts par mānīgo pagātni, kas tik baismi mulsināja viņa apziņu.

—   Un tagad, — Hārlijs sacīja Džeikobam Henderso- nam, — parunāsim par praktisko pusi,,.

35. NODAĻA

Kad vilciens Mēness ielejā apstājās Glenelenas stacijā, Hārlijs Kennans pats izgāja pie bagāžas vagona durvīm, izcēla Maiklu un nolika viņu zemē. Pirmo reizi Maikls bija ceļojis, krātiņā neiesprostots. No Ouklendas viņš atbrauca tikai ar siksniņu ap kaklu un pavadu. Automašīnā, kas viņus jau gaidīja, viņš sastapa Villu Kennanu un, no pavadas atbrīvots, apsēdās starp viņu un Hārliju.

Kamēr mašīna dūkdama traucās pa ceļu, kas vijās augšup pa Sonomas kalna nogāzi, Maikls pat lāgā nepamanīja mežu, kokus un āres, kas aizstiepās tālumā. Viņš uzturējās Savienotajās Valstīs trīs gadus un visu laiku bija pavadījis ieslodzījumā. Viņa tiesa bija būris, sprosts un ķēde, istabu šaurība, bagāžas vagoni un staciju peroni. Vienīgā saskarsme ar dabu bija tās reizes, kad viņu piesēja parkos pie sola, kamēr Džeikobs Hendersons studēja Svēdenborgu. Koki, pakalni un lauki viņam vairs nekā nenozīmēja. Tie bija kaut kas nesasniedzams, tikpat nesasniedzami kā debesu zilums un lēni peldošie mākoņi. Tā viņš tagad vēroja kokus un pakalnus, ja par vienaldzīgu vērošanu var saukt to, ka viņš tiem nepievērsa ne mazāko uzmanību.

—   Liekas, tu par mūsu pusi neesi diezin cik sajūsmināts, Maikl?

Izdzirdis veco vārdu, viņš pacēla galvu un par atzinības zīmi pieglauda ausis, mazliet sadrebēja un piegrūda purnu Hārlijam pie pleca.

—   Viņš patiešām nav ekspansīvs, — nosprieda Villa,

—  nemaz nelīdzinās Džerijam.

—   Pagaidi, līdz viņi satiksies, — Hārlijs sacīja un jau priekšlaikus pasmaidīja, — gan jau Džerijs ālēsies par abiem.

—   Ja vien viņi viens otru vēl pazīs, — Villa teica,

—   gribas gan redzēt, vai pazīs.

—   Tulagi viņi viens otru pazina, — Hārlijs atgādināja,

—   un jau toreiz viņi bija pieauguši suņi un nebija tikušies kopš kucēnu dienām. Atceries, kā viņi abi riedami plosījās pa pludmali. Maikls bija lielākais nebēdnieks. Vismaz divtik trokšņains kā Džerijs.

—   Bet tagad viņš šķiet tik drausmīgi nopietns un cienīgs.

—   Trīs gadi ir pietiekami ilgs laiks, lai iemācītos noturību, — Hārlijs palika pie sava.

Taču Villa tikai papurināja galvu.

Kad mašīna piebrauca pie mājas un Kennans pirmais izkāpa, atskanēja smilkstoši prieka rējieni, kas Maiklam šķita visai pazīstami. Taču līksmās rejas pārgāja greizsirdīgā ņurdoņā, kad Džerijs pie Hārlija glāstam pastieptās rokas saoda sveša suņa smaku. Nākamajā mirklī viņš ieraudzīja smakas īpašnieku limuzīnā un lēca tam klāt. Maikls ieņurdēdamies palēcās pretī, taču jau puslēcienā tika nogāzts mašīnā zemē.

Iru terjers vairāk nekā jebkurš cits suns spēj mirklī savaldīties, lai paklausītu saimnieka pavēlei, un, tā kā šī īpašība bija iedzimta tiklab Maiklam, kā Džerijam, viņi paklausīja, līdzko atskanēja Hārlija Kennana balss. Viņi atlēca viens no otra un, kaut arī, izvēlušies no mašīnas, abi vēl dobji ņurdēja, tomēr viens otram virsū nebruka. Pirmā sastapšanās, kas ilga tikai dažas sekundes vai vēl mazāk, bija pārāk īsa, un īstā iepazīšanās sekoja tad, kad abi bija ārā no mašīnas. Viņi stāvēja smieklīgi stīvi, spalvu sabozuši, degunus kopā sabāzuši.

—   Pazīst viens otru! — Villa iesaucās. — Pagaidīsim un paskatīsimies, ko viņi darīs.

Maikls nemaz nejutās pārsteigts par neapšaubāmo faktu, ka Džerijs atgriezies no Nebūtības. Pēdējā laikā tādas parādības bija kļuvušas arvien biežākas, un viņu mulsināja nevis pats notikums, bet dīvainā sakarība. Ja jau no Nebūtības atgriezās vīrietis un sieviete, ko viņš pēdējoreiz tika sastapis Tulagi, un tagad atgriezies arī Džerijs, tad varbūt kuru katru mirkli parādīsies arī mīļotais stjuarts.

Maikls neatsaucās uz Džerija aicinājumu, bet ar degunu un acīm meklēja stjuartu. Džerijam pirmās prieka un sasveicināšanās jūtas izpaudās nevaldāmā tieksmē izskrieties. Viņš aicinot uzrēja brālim, paskrējās dažus soļus uz priekšu, paskrējās atpakaļ, rotaļīgi piebikstīja Maiklam ar priekšķepu, lai protas, un atkal pajoza gabaliņu tālāk.

Maikls tik ilgi nebija skrējis kopā ar otru suni, ka sākumā Džerija aicinājumu nemaz nesaprata. Taču ar šādu skriešanu suņi izrāda prieku un draudzību, šo paradumu bija mantojis arī Maikls — Terensa un Bidijas — Zālamana salu slavenā skrējēju pāra pēcnācējs.

Kad Džerijs vēlreiz piesita Maiklam ar priekšķepu, ierējās un vilinot apskrēja pusapli, Maikls neviļus — sākumā gan diezgan lēni — sāka skriet viņam līdzi. Bet Maikls nerēja; pēc pirmajiem pieciem sešiem lēkšiem viņš apstājās un uzlūkoja Villu un Hārliju, it kā jautādams, vai drīkst.

—   Skrien vien, Maikl! — Hārlijs sirsnīgi uzsauca, tīšām uzgriezdams suņiem muguru, lai parādītu, ka par tiem neinteresējas, un pastiepa Villai roku, palīdzot izkāpt no mašīnas.

Maikls aizjoņoja un sāka neskaidri apjaust sen, sen neizjustu prieku, kad skrienot pieskārās Džerija plecam un Džerija plecs viņējam. Džerija prieks bija daudz skaļāks un neapvaldītāks, jo viņš skriedams sajūsmā grūdās brālim klāt, spicēja ausis un izgrūda spalgus prieka smilk- stus. Džerijs rēja, Maikls nerēja.

—   Senāk taču viņš arī rēja, — sacīja Villa.

—   Kā tad, daudz vairāk nekā Džerijs, — Hārlijs piekrita.

—   Tie viņu atradinājuši no riešanas, — Villa secināja. — Cik daudz drausmīga viņš gan pārdzīvojis, ja pat riet vairs neprot!

Kalifornijas zaļais pavasaris jau bija pārvērties dzeltenbrūnā vasarā, kad Džerijs, pastāvīgi skriedams pa laukiem un nogāzēm, iepazīstināja Maiklu ar Kennanu rančo vistālākajiem nostūriem un augstākajiem pauguriem Mēness ielejā. Savvaļas puķu paklājs saules izdedzinātajās nogāzēs iznīka, oranžās magones izbaloja palsā zelta krāsā, bet slaidkātainās maripozas nolīka vējā līdz pat izkaltušajai zālei, uzmirdzot kā tauriņi krāšņiem spārniem īsā atpūtas brīdī starp lidojumiem.

Un Maikls, kas sekoja nekad nepagurstošajam Džerijam, visu laiku meklēja kaut ko, ko nevarēja atrast.

—   Viņš kaut ko nemitīgi meklē, — Hārlijs sacīja Villai. — Tas nav nekas dzīvs. Tas nav nekas, ko šeit varētu atrast. Vai tu nevari iedomāties, ko viņš tik neatlaidīgi meklē?

Maikls meklēja stjuartu, bet neatrada viņu nekur. Nebūtība turēja viņu noslēptu un nelaida vaļā, bet, ja Maikls būtu varējis doties desmit dienu braucienā ar tvaikoni pa Klusā okeāna dienvidu daļu uz Marķīza salām, viņš būtu atradis stjuartu un kopā ar viņu Kveiku un Veco Jūrnieku, kas visi bez rūpēm dzīvoja Taiohae piekrastes paradīzē. Niedru būdā un tās tuvumā Maikls būtu ieraudzījis daudz lutekļu — kaķus, kaķēnus, cūkas, ēzeļus un ponijus, pat papagaiļu pārīti un dažus pērtiķus, bet neviena suņa un neviena kakadu. Degs Dotrijs bija pasludinājis kategorisku tabu suņiem. Pēc Killeniboja, viņš paziņoja, viņam nekad nebūs cita suņa. Kveiks, nekā nepaziņodams, atteicās no baltajiem kakadu, kurus dažkārt piedāvāja tirdzniecības šoneru matroži.

Bet Maikls nerimās meklēt stjuartu un, izskraidīdams visas kalnu taciņas, uzrāpdamies virsotnēs un nolaizdamies visdziļākajos kanjonos, joprojām gaidīja, ka viņam kaut kur pretim iznāks stjuarts vai arī viņš uzies smaku, kas viņu aizvedīs pie stjuarta.

— Viņš kaut ko meklē, kaut ko meklē, — ziņkārīgi atkārtoja Hārlijs Kennans, jādams līdzās Villai un vērodams Maikla nenogurstošo meklēšanu. — Džerijs trenkā trušus uri dzen pēdas lapsām, bet tu pati būsi pamanījusi, ka Maiklu tas sevišķi neinteresē. Viņš meklē kaut ko citu. Viņš izturas kā cilvēks, kas pazaudējis ko ļoti dārgu un nezina, ne kur to pametis, ne kur īsti būtu jāmeklē.

Skriedams kopā ar Džeriju, Maikls iepazina meža un lauka dzīvi. Sī skriešana šķita viņa vienīgais prieks, jo rotaļās viņš nekad neielaidās. Sajūsma par rotaļāšanos viņam bija zudusi. Lai gan viņš bija vairākus gadus uzstājies arēnā un daudz pārcietis Kolinza sāpju skolā, nevar teikt, ka viņš joprojām būtu apātisks un drūms, nē, viņš tikai bija ļoti nosvērts un savaldīgs. Tiešo, spontāno spēju izpaust prieku viņš bija zaudējis. Tāpat kā leoparda nagu pēdas viņa plecā, kas mitrā un aukstā laikā lika vecajai rētai skaudri iesāpēties, tā viss pārciestais bija atstājis neizdzēšamas pēdas viņa dvēselē. Viņam patika Džerijs, viņš labprāt uzturējās kopā ar Džeriju un joņoja ar to plecu pie pleca; bet vadonis aizvien bija Džerijs, kas riedams un čaukstēdams vajāja medījumu, ar skaļām rejām nenorimstot lēkāja ap koku, kur četrdesmit pēdu augstumā tupēja vāvere. Maikls stāvēja blakus, ausījās, bet pats nekad sevišķu sajūsmu neizrādīja.

Tāpat viņš noskatījās šķietami baismīgajās sadursmēs — kaujās, ko Džerijs pa jokam izcīnīja ar Normāņu Virsaiti, lielo Peršeronas ērzeli. Tā bija tikai rotaļa, jo īstenībā Džerijs ar Virsaiti bija veci draugi; un, kaut arī ērzelis pieglaustām ausīm, it kā kodienam sagatavojies, lieliem lēcieniem trenkāja Džeriju pa visu aploku, tas nenotika tādēļ, lai nodarītu šunelim ko ļaunu, bet vienīgi lai godam notēlotu savu lomu šķietamajā cīņā. Džerijs gan visādi izaicinājās Maiklu piedalīties jautrajā spēlē, tomēr nekā nepanāca. Maikls mierīgi sēdēja otrpus žoga un vēroja notiekošo.

«Kam tādas rotaļas vajadzīgas?» prazdams runāt, būtu jautājis Maikls, kuram bija nolaupīts rotaļāšanās prieks.

Bet, ja kādreiz vajadzēja paveikt kaut ko nopietnu, tad Maikls bija pārāks par Džeriju. Tā kā apkārtnē bija ievazāta mutes un nagu sērga un cūku holera, tad svešiem suņiem bija aizliegts tuvoties Kennanu rančo. Maikls to drīz vien aptvēra un izsprieda klejotājsuņiem ātru tiesu. Neieriedamies, pat ar ieņurdēšanos nebrīdinot, viņš nāves klusumā drāzās tiem virsū, koda, notrieca tos no kājām, iz- vārtīja putekļos un padzina. Tas bija apmēram tas pats, kas melno uzmanīšana, pakalpojums dieviem, kurus viņš mīlēja un kuri no viņa šādu darbu gaidīja.

Viņš nemīlēja Villu un Hārliju tādā kaislā pašaiz- mirstībā, ar kādu bija mīlējis stjuartu, bet pieķērās viņiem sirsnīgi un rimti. Viņš neuzskatīja par nepieciešamu locīties un grozīties vai smilkstoši riet, lai izpaustu savas jūtas. To viņš atstāja Džerija ziņā. Maikls turpretim dziļā, klusā priekā baudīja laimi būt kopā ar Villu un Hārliju un saņemt viņu mīlestību, kad Džerijs savu daļu bija saņēmis. Visjaukākie brīži bija tie, kad viņš kopā ar Villu vai Hārliju sēdēja pie kamīna, galvu vienam no viņiem pie ceļiem piespiedis, un kad saimnieki ik pa brīžam noglāstīja viņam galvu vai pabužināja saburzīto ausi.

Džerijam ļoti patika rotaļāties ar bērniem, kas lāgiem uzturējās pie Kennaniem. Maikls bērnus piecieta, kamēr tie viņu lika mierā. Ja tie kļuva uzmācīgi, Maiklam spalva uz skausta sabozās, viņš dobji ieņurdējās un gāja projām.

—   Es tiešām nesaprotu, — Villa kādreiz prātoja. — Viņš taču bija tik rotaļīgs, jautrs un draišķīgs. Viņš bija daudz nerātnāks un temperamentīgāks par Džeriju un arī daudz skaļāks. Droši vien viņš varētu pastāstīt veselu šausmu stāstu par to, kas noticis laikā starp viņa dzīvi Tulagi un to dienu, kad mēs viņu ieraudzījām uz «Orfeja» skatuves.

—   Šī varbūt ir sīka zīmīte par to, kas noticis, — atteica Hārlijs, norādīdams uz Maikla plecu, ko leopards bija saplosījis tajā dienā, kad nomira Džeks un mazā, zaļā pērtiķīte Sāra.

—   Viņš taču rēja, es skaidri atceros, bieži rēja, — Villa turpināja. — Kādēļ viņš tagad vairs nerej?

Hārlijs atkal norādīja uz suņa saplosīto plecu.

—   Arī to tu vari šeit izlasīt, tāpat kā varbūt no simtiem citu zīmju, kas nav atstājušas redzamas pēdas.

Taču pienāca laiks, kad viņi atkal dzirdēja Maiklu rejam — turklāt ne tikai vienu, bet divas reizes. Un abas šīs reizes bija gatavais sīkums pret to vienu, kad Maikls neieriedamies ar darbiem pierādīja savu mīlestību un pieķeršanos tiem, kas viņu bija izpestījuši no krātiņa, aizveduši no rampas ugunīm un dāvinājuši viņam brīvību Mēness ielejā.

Bet pirms tam viņš nebeidzamos skrējienos kopā ar

Džeriju iepazina rančo malu maliņas, iepazina saimniecību un apkārtni, sākot ar vistu kūtīm un pīļu dīķiem un beidzot ar Sonomas kalna augstāko virsotni. Viņš uzzināja, kur riesta laikā mēdz noslēpties brieži, kādā gadalaikā tie siro pa plūmju, vīna un ābeļu dārziem, kad tie meklē visdziļākos kanjonus un visgrūtāk atrodamos slēpņus un kad iznāk klajos meža ielokos, joņo pa kalnu nogāzēm un niknā divkaujā aplauž viens otram ragus. Džerija vadībā, allaž skrienot pa šaurajām taciņām brāļa pēdās kā pavadoņsuns, viņš iepazinās ar lapsu, jenotu un zebiekstu dzīves veidu un ierašām. Viņš uzzināja, ka ir tādi putni, kas ligzdo uz zemes, un iemācījās atšķirt ielejas paipalas parašas no kalnu paipalas parašām, iepazina fazānus. Viņš uzošņāja no mājas aizbēgušu kaķu midzeņus un redzēja, ka kalnu fermu suņi pārojas ar koijotiem.

Jau pirms tam, kad tika nokosts fermera teļš, viņš zināja, ka no Mendosīnas ieradies kuguārs. Maikls atgriezās mājās saplēsts un asiņains, lai apliecinātu Hārlijam Kennanam, ko atklājis; un Kennans jau otrā dienā, šauteni paņēmis, aizgāja pa zvēra pēdām. Tādā pašā veidā Maikls atklāja-to, ko Hārlijs Kennans nezināja un ko kategoriski noliedza, proti, ka viņa rančo, klinšainā vietā mežā, pāris desmit klaburčūsku ziemu mitinās alā, bet vasaru sildās saulē.

36. NODAĻA

Mēness ielejā iestājās brīnišķīga, maiga ziema. Pēdējā maripoza bija nozudusi izdegušajā zālē, un Kalifornija pilnīgā bezvējā iegrima purpurkrāsas dūmakas tītā atvasaras sapnī. Burvību salauza pirmais klusais, dāsnais lietus. Bet drīz Sonomas kalna virsotne apsniga. Kennanu rančo gaiss no rītiem bija salts un dzēlīgs, taču pusdienlaikā gribējās pameklēt ēnu, ziemas saulē ziedēja rozes un apelsīni, greipfrūti un citroni nobrieda zeltaindzelteni. Taču tūkstoš pēdu zemāk ielejā zāle rītos bija nosarmojusi balta.

Un šajā laikā atgadījās, ka Maikls divi lāgi rēja. Pirmoreiz, kad Hārlijs Kennans, jādams uz karstasinīga jauna ērzeļa, centās piespiest to pārlēkt pār strautu. Villa sēdēja savā zirgā strauta otrā krastā un pa gabalu noskatījās, kā Kennans skolo kumeļu. Maikls arī vēroja, bet turējās tuvāk. Sākumā viņš apgūlās krastmalā atelsties no skrējiena. Bet viņš zirgus pazina, un drīz vien bailes par Hārlija Kennana labklājību pietrauca viņu kājās.

Hārlijs maigi un pacietīgi mēģināja pierunāt kumeļu. Viņš runāja lēnīgi un pavadu nepievilka stingri, bet zirgs niķojās, karstās asinis, kas ritēja viņa dzīslās, sadzina viņu sviedros un putās. Pakavi jau bija izdangājuši maigo, samtaino zāli strauta malā, bet dzīvnieka bailes no ūdens bija tik lielas, ka, palaists straujā riksī, tas krastā piepeši apstājās un saslējās pakaļkājās. To nu Maikls vairs nespēja izturēt.

Tiklīdz zirga priekškājas atkal pieskārās zemei, Maikls pielēca tam pie galvas un ierējās. Rejās skanēja pārmetums un drauds, un, kad kumeļš vēlreiz saslējās pakaļkājās, Maikls atkal lēca tam pie galvas, un viņa zobi sacirtās zirgam pie paša purna.

Villa otrā krastā pieauļoja klāt, saukdama:

—   Žēlīgā debess! Klausies! Viņš taču patiesi rej!

—   Viņš domā, ka kumeļš var man nodarīt ko ļaunu, — Hārlijs sacīja. — Tas ir brīdinājums. Tātad viņš nav vis aizmirsis riet. Viņš nupat nolasīja kumeļam morāli.

—   Ja viņš ieķers zirgam purnā, tad tā vairs nebūs morāles lasīšana vien, — Villa brīdināja. — Uzmanies, Hārlij, tas viegli var notikt!

—   Mierā, Maikl, viss ir labi! Guli! — Hārlijs pavēlēja. — Viss ir kārtībā, klausi, ko tev saku, — viss kārtībā! Guli!

Maikls paklausīgi, bet ar skaidri redzamu pretestību nogūlās; taču viņš nenolaida acis no zirga un saspringtiem muskuļiem bija gatavs lēcienam, ja zirgs tiešām draudētu nodarīt Hārlijam ko ļaunu.

—   Es tagad nedrīkstu kumeļam padoties, citādi viņš nemūžam nelēks, — Hārlijs sacīja sievai, palaizdams zirgu auļos, lai iegūtu vajadzīgo attālumu. — Vai nu viņš pār- lēks, vai arī es viņam pārlidošu pār galvu.

Hārlijs atgriezās pilnos auļos, un kumeļš pats pret savu gribu, nespēdams apstāties, pārlidoja pāri strautam, tā cerēdams izvairīties no ūdens, kas viņu biedēja, un apstājās otrā pusē pāris soļu no krasta.

Otro reizi Maikls rēja, kad Hārlijs tā paša karstasinīgā kumeļa mugurā centās aizdarīt vārtiņus uz stāvas kalnu takas. Maikls, redzēdams savu dievu briesmās, cietās, cik ilgi spēja, bet tad, neganti riedams, pielēca zirgam pie galvas.

—   Riešana tomēr līdzēja, — sacīja Hārlijs, kad viņam izdevās nostiprināt vārtiņus. — Maikls droši vien pateica kumeļam, kas tam tiks, ja neuzvedīsies, kā nākas.

—   Lai nu kā, mēms viņš nav, — pasmējās Villa, — bet pārāk runīgs arī ne.

Un runīgāks Maikls nekļuva arī turpmāk. Tikai šīs divas reizes, domādams, ka viņa dievam draud briesmas, viņš ierējās. Nekad viņš neaprēja mēnesi, nekad neatsaucās uz atbalsi kalnos vai noslēpumainu čaukstoņu krūmos. Šādās reizēs, kad Džerijs ņēmās sarieties ar atbalsi, Maikls garlaikots gulēja nomaļus un gaidīja, kamēr duets beigsies. Arī uzbrūkot klejojošiem suņiem, kas dažkārt iemaldījās rančo, viņš nerēja.

—   Viņš cīnās kā veterāns, — vienā šādā reizē sacīja Hārlijs. — Viņš ir aukstasinīgs. Viņā nav aizrautības.

—   Viņš ir novecojis pirms laika, — piezīmēja Villa, — viņā vairs nav ne prieka rotaļāties, ne vēlēšanās parunāties. Un tomēr es jūtu, ka viņš mīl ir mani, ir tevi…

—   Kaut arī pārāk to neizrāda, — viņas vīrs pabeidza teikumu.

—   Mīlestība -atspulgo vina rāmajās acīs, — piebilda Villa.

—   Viņš man atgādina vienu vīru no leitnanta Grīlija ekspedīcijas, — Hārlijs teica. — Tas bija ierindas kareivis, viens no saujiņas, kas palika dzīvi. Tas cilvēks bija tik daudz pārdzīvojis, ka bija kļuvis tikpat savaldīgs kā Maikls un tikpat nerunīgs. Cilvēkiem bija ar viņu garlaicīgi, jo tie viņu nesaprata. Kaut gan īstenībā laikam bija otrādi. Cilvēki garlaikoja viņu. Tie zināja tik maz par dzīvi, kuru viņš bija dabūjis izbaudīt līdz mielēm. No viņa vilkšus nevarēja vārdu izvilkt. Neba viņš bija aizmirsis runāt, tikai neredzēja nekādas jēgas runāšanā, ko neviens nesaprot. Rūgtā dzīves pieredze viņu bija iemācījusi noslēgties sevī. Bet vajadzēja tikai uzlūkot šo mierā sastingušo cilvēku, lai saprastu, ka viņš izbridis tūkstoš elles — gan karstas, gan stindzinošas. Acis viņam bija tikpat rāmas kā Maiklam. Un tajās vīdēja tāda pati dziļa gudrība. Es nezin ko atdotu, lai uzzinātu, kā viņam saplosīts plecs. To droši vien izdarījis tīģeris vai lauva.

Cilvēks, tāpat kā kuguārs, ko Maikls atrada kalnos, bija pa visvientuļākajām takām atklīdis no Mendosīnas apgabala un tikai naktīs uzdrošinājās šķērsot apdzīvotās ielejas, kur viņam draudēja briesmas sastapt cilvēkus. Tāpat kā kuguārs, viņš bija cilvēku ienaidnieks, un visi cilvēki bija viņa ienaidnieki, kas tīkoja pēc viņa dzīvības, jo viņš cilvēkiem bija nodarījis daudz vairāk ]auna nekā kuguārs, kas plosīja teļus tikai tādēļ, lai piepildītu vēderu.

Tāpat kā kuguārs, šis cilvēks bija slepkava. Taču no kuguāra viņš atšķīrās ar to, ka ar viņa ārējām pazīmēm un sīkiem viņa ļaundarību aprakstiem bija pilnas avīzes un cilvēki par viņu interesējās daudz vairāk nekā par kuguāru. Zvērs bija nogalinājis teļus kalnu ganībās, bet šis cilvēks laupīšanas nolūkā bija nogalinājis veselu ģimeni — pastmeistaru, viņa sievu un trīs bērnus Cizhol- mas kalnu ciemata pasta ēkas otrajā stāvā.

Divas nedēļas viņam bija izdevies izvairīties no vajātājiem. Viņa pēdējā pāreja bija no Krievu upes kalniem pāri biezi apdzīvotajai Santarosas ielejai uz Sonomas kalnu. Divas dienas viņš bija slapstījies un atpūties, krietni izgulējies Kennanu rančo nepieejamos meža biezokņos. Krājumā viņam bija pēdējā izlaupītajā mājā pievāktā kafija. Par gaļu gādāja viena no Hārlija Kennana angoras kazām. Pārguruma nomocīts, viņš nogulēja četrdesmit astoņas stundas, brīžiem pamodās, kā zvērs sari- jās kazas gaļu, izdzēra milzīgu daudzumu kafijas, gan karstas, gan aukstas, un atkal iekrita smagā, murgainā miegā.

Pa to laiku civilizācija, ņemot talkā precīzu organizāciju un viltīgus izgudrojumus, arī elektrību, bija apvilkusi viņam apkārt ciešu loku. Elektrība bija viņu ielenkusi. Telefons izziņoja, ka viņš atrodas Sonomas kalna grūti pieejamos kanjonos, un kalnu jau bija aplenkušas policijas vienības un apbruņotu fermeru grupas. Slepkava, kas brīvā klīda pa apkārtni, fermeriem šķita daudz bīstamāks par kuguāru. Pa Kennanu rančo telefonu un visu pārējo Sonomas kalna rančo telefoniem bija risinātas daudzas svarīgas sarunas un norunas.

Gadījās, ka tad, kad policija jau sāka pārmeklēt kalnu, piespiežot slepkavu gaišā dienas laikā traukties lejup Mēness ielejā, lai sasniegtu otrā pusē kalnus, kas to šķir no Napas ielejas, Hārlijs Kennans bija devies apmācības izjādē ar savu karstasinīgo kumeļu. Viņš nepiedalījās Ciz- holmas pastmeistara un tā ģimenes slepkavas vajāšanā. Viņš it labi zināja, ka viss kalns mudžēt mudž no vajātājiem, jo iepriekšējā naktī bija savās mājās izguldījis un paēdinājis ap divdesmit cilvēku. Tādēļ Kennana un noziedznieka sastapšanās bija pēkšņa un neparedzēta.

Sis nebija pirmais cilvēks, ko slepkava todien sastapa. Iepriekšējā naktī viņš bija vairākās vietās redzējis blāzmojam ugunskurus. Mēģinādams rītausmā izlauzties pa kalna dienvidaustrumu nogāzēm Petulumas virzienā, viņš bija sastapis piecas fermeru grupas, kurās visi vīri bija apbruņojušies ar šautenēm un bisēm. Gūstītāju vajāts, viņš bija iebēdzis atpakaļ biezoknī, bet tur aci pret aci saskrējies ar Glenelenas un Kaljentes ciema puišiem. Viņu vāveru bises bija pielādētas ar skrotīm, kas bēgli gan nopietni neievainoja, tomēr trāpīja vairākās vietās, un tagad zem ādas nešpetni sūrstēja.

Bēgot lejup pa nogāzi uz kanjonu, slepkava bija iedrāzies īsradžu barā; tie nobijās vēl trakāk nekā bēglis, panikā notrieca viņu zemē un sabradāja viņa šauteni. Palicis bez ieroča, izmisis, saspārdīts, sadauzījies, skrošu pilnu muguru — bēglis pa briežu takām bija apmetis prāvus līkumus ar mežu apaugušajās nogāzēs, ticis pāri diviem kanjoniem un nupat grasījās pa jātnieku ceļu šķērsot trešo.

Dodamies lejup pa šo ceļu, viņš sastapa kādu reportieri jājam kalnā. Reportieris, kā jau pilsētnieks un avīžnieks, pazina tikai pilsētas dzīvi un nekad nebija piedalījies noziedznieka vajāšanā. Ielejā noīrētais kleperis bija īsts ādavnieks, vārgs, nodzīts zirģelis, kas, galvu nokāris, mierīgi stāvēja, kad mežonīgais, noplukušais, pus- arprātīgais vīrs, kas spēji izlēca uz takas, izgrūda jātnieku no segliem. Reportieris paguva vienreiz iebelzt uzbrucējam ar jājampātagu. Bet tūliņ pats dabūja tādu kāvienu, kādu savās bulvāra preses reportiera gaitās bieži bija aprakstījis reportāžās par matrožu kautiņiem un krogu slaktiņiem, taču tagad pirmoreiz piedzīvoja uz savas ādas.

Laupītājs bija gaužām vīlies, konstatēdams, ka reportiera vienīgie ieroči ir zīmulis un piezīmju bloks. Sašutumā, ka tik nejauki piekrāpts, viņš piekāva reportieri vēl smagāk, atstāja to vaidot guļam papardēs, uzrausās mugurā reportiera zirgam, sadeva tam ar reportiera pātagu un jāšus devās pa taku lejup.

Džerijs, kam nekad nedeva mieru medību alkas, agrajā rīta izjādē, kurā abi suņi pavadīja Hārliju Kennanu, bija aizsteidzies krietnu gabalu Maiklam pa priekšu. Tomēr arī Maikls, kaut gan turējās saimnieka zirgam cieši aiz muguras, pirmajā brīdī neapjauta katastrofas tuvošanos. Arī Hārlijs pats to neapjauta. Tur, kur takas malā nogruva apmēram astoņas pēdas augsta krauja, Hārlijs un viņa karstasinīgais kumeļš satrūkās, piepeši pamanīdami sakustamies manzanītu krūmus kraujas virsotnē. Palūkojies uz augšu, Hārlijs ieraudzīja gaisā tieši sev virs galvas stūrgalvīgi iecirtušos zirgu un jātnieku, kas trieca lopiņu uz priekšu. Hārlijs strauji parāva savam kumeļam pavadu un iecirta sānos piešus, lai palēktu sānis, taču arī šajā īsajā mirklī ietvēra skatienā vajātā jātnieka saskrāpēto ādu, saplosītās drēbes, mežonīgi kvēlojošās acis un biezos bārdas rugājus.

Nodzītais zirģelis neparko negribēja lēkt lejā no kraujas. Pārāk skaidri tas apzinājās, cik sāpīgas būs lēciena sekas izmocītajiem ceļiem un reimatisma lauzītajām locītavām, un dziļi iecirtās ar pakaviem kraujas sūnā, bet, jātnieka trenkts, palēcās uz vietas, lai nebūtu jākrīt. Un tomēr vecā zirga plecs atsitās pret drasējošo kumeļu un notrieca to zemē. Hārlija Kennana kāja pakļuva zem kumeļa sāniem — un stilbs pārlūza, bet kumeļam, kas smagā kritienā atsitās pret zemi, pārlūza mugurkauls.

Bēglis, ko vajāja vesela apbruņotu vīru armija, sašutumā konstatēja, ka arī Hārlijam Kennanam, viņa pēdējam upurim, gluži tāpat kā reportierim, nav klāt ieroča. Nolēcis no zirga, viņš, niknumā zobus griezdams, spēcīgi iespēra nevarīgi guļošajam sānos. Viņš jau bija atvēzējis kāju otram spērienam, kad iejaucās Maikls — spēcīgi iecirta zobus spērienam paceltās kājas lielā.

Lādēdamies bēglis atbrīvoja kāju, kurai Maikla zobi bija sašķērējuši gan bikšu stilbu, gan miesu.

—   Labi, Maikl! — Hārlijs paslavēja suni, pats bezpalīdzīgi gulēdams zem pakritušā zirgā. — Hei! Maikl! — viņš turpināja, pēkšņi pāriedams uz dienvidjūru salu žargonu. — Trenc tas baltais puisis ratā, trenc viņš krūmos!

—   Par to es tev pāršķelšu pakausi! — caur zobiem nosēca bēglis.

Tomēr šai brīdī nežēlīgais, mežonīgais slepkava bija tuvu raudām. Ilgā vajāšana, drausmīgā cīņa vienam pret visu cilvēci bija salauzusi viņa spēkus. Visapkārt ienaidnieku aplenkums. Pat pienapuikas bija piedzinuši viņam pilnu muguru ar skrotīm, briežu bars mīdījis viņu kājām un salauzis šauteni. Visi sazvērējušies pret viņu. Un nu vēl kvekšķis iekampis lielā. Likās, ka visi ceļi ved pretī nāvei. Vēl nekad viņš nebija to atskārtis tik skaidri. Viss vērsās pret viņu. Raudas mācās virsū līdz ar histērijas lēkmi, un histērijas brīžos galīgā izmisumā iedzīts cilvēks parasti rīkojas drausmīgi nežēlīgi. Bez jēgas un prāta viņš patiesi grasījās izpildīt savu draudu un saspārdīt Kennanu līdz nāvei. Kaut arī Kennans nebija viņam darījis itin nekā ļauna. Tieši otrādi — viņš pats bija uzbrucis Kennanam; viņa vainas dēļ kumeļš paklupa un Kennans tagad nevarīgs gulēja zem zirga ar lauztu kāju. Bet Hārlijs Kennans bija cilvēks un visi cilvēki — viņa ienaidnieki; viņam likās, ka, nogalinot Kennanu, viņš vismaz daļēji spēs atriebt visiem cilvēkiem. Ja jau pašam jāmirst, viņš gribēja pēc iespējas vairāk citu aizraut sev līdzi nebūtībā.

Taču, pirms viņš paguva vēlreiz iespert zemē guļošajam cilvēkam, Maikls viņam uzbruka no jauna. Nākamajā mirklī suns saplosīja viņam otru lielu un otru bikšu stilbu. Spēcīgs spēriens pa pakrūti aizmeta Maiklu pa gaisu, un, pārlidojis pāri ceļam, suns sāka velties lejup pa nogāzi. Nelaimīgā kārtā Maikls zemi nesasniedza. Kūleņojot cauri manzanīta krūmam, viņš aizķērās un iesprūda zaru staklē apmēram jardu virs zemes.

—   Un tagad, — bēglis ļaunīgi pievērsās Hārlijam, — es izdarīšu to, ko solīju. Pāršķelšu tev pakausi.

—   Bet es taču neesmu jums nekā darījis, — Hārlijs mēģināja iebilst. — Mani tik daudz neuztrauc doma, ka tikšu noslepkavots, cik man gribētos zināt, par ko mani nogalina.

—   Par to, ka jūs visi mani vajājat, — ļaundaris ierēcās, tuvodamies Hārlijam. — Es jūsu sugu pazīstu. Jūs visi esat pret mani, un man neatliek nekas cits kā atmaksāt jums ar to pašu. Tagad es norēķināšos ar tevi.

Kennans ļoti labi saprata, cik lielas briesmas viņam draud. Pats viņš pilnīgi nevarīgs, bet šis vājprātīgais stingri nolēmis viņu nogalināt, turklāt nogalināt drausmīgā veidā. Maikls, ar galvu uz leju sagūstīts krūmā, iesprūdis zaru žāklī, veltīgi centās atbrīvoties un nespēja steigties viņam palīgā.

No pirmā pa seju tēmētā spēriena Hārlijs paglābās, aizsedzot seju ar augšdelmu; iekams ļaundaris paguva iespert otrreiz, cīņas arēnā parādījās Džerijs. Viņš negaidīja mīļotā saimnieka uzmudinājumu vai komandu, bet brāzās virsū svešajam, ieķērās tam bikšu jostā virs gurna pat neiekozdams, tikai ar auguma svaru vilkdams vīru pie zemes.

Aiz niknuma prātu zaudējis, bēglis pārsviedās uz Džeriju. Patiesi — nu gan visa pasaule sagriezusies pret viņu. Suņi birst vai no gaisa. Bet tālāk augšā Sonomas kalna nogāzēs viņš izdzirda vajātāju grupas kliedzam un sasaucamies. Tur tuvojās nāve, un no tās jāglābjas. Ar kājas spērienu atbrīvojies no Džerija, viņš uzlēca mugurā reportiera zirgam, kas visu laiku rāmi, pat nepakustēdamies un nekādu interesi neizrādīdams, stāvēja tai vietā, kur jātnieks viņu bija pametis.

Zirgs sāka stīvām kājām negribīgi lēkšot, bet Džerijs skrēja tam pakaļ, pauzdams savu niknumu tik aizgūtnī- giem ņurdieniem un rēcieniem, ka bezmaz aizrijās.

— Nekas, Maikl, nekas, — Hārlijs mierināja Maiklu. — Neuztraucies! Neplosies un nenodari sev pāri! Briesmas garām. Gan jau drīz kāds ieradīsies un mūs izpestīs.

Bet tad žākļa tievākais gals nolūza un Maikls vēlās lejup, līdz beidzot ar galvu un pleciem nonāca pie zemes un uz mirkli palika apdullis guļam. Taču tūliņ viņš atjēdzās un aizdrāza pa ceļu tai virzienā, kur dzirdēja Džerija spalgās rejas. Pēkšņi Džerija rējieni pārvērtās par skaļu sāpju brēcienu, un Maikls vairs neskrēja, bet lidoja. Viņš paskrēja garām uz ceļa nevarīgi guļošajam Džerijam. Viss bija norisinājies šādi: vecais zirģelis, ar stīvajām, sāpošajām kājām auļos dzīts, bija klupis un, cenzdamies noturēties kājās, nejauši uzminis Džerijam un pārlauzis tam priekšķepu.

Bēglis, paskatījies atpakaļ un ieraudzījis Maiklu, nodomāja, ka viņu vajā vēl kāds trešais suns. Bet no suņiem viņš nebijās. Viņu biedēja ar šautenēm un bisēm apbruņotie vīri, kas viņu dzina pretī nāvei. Taču sāpes lielos, ko bija plosījuši Džerija un Maikla zobi, modināja viņā naidu arī pret suņiem.

«Vēl viens suns!» viņš sarūgtināts nodomāja, atliekdamies seglos atpakaļ un cirzdams ar pātagu Maiklam pa purnu.

Pārsteigts viņš redzēja, ka suns no sitiena pat nesaraujas. Tas neiesmilkstējās un neiekaucās sāpēs. Nerēja, neņurdēja, nerēca. Viņš no jauna lēca klāt jātniekam, it kā nebūtu saņēmis sitienu, it kā pātaga arī šai mirklī nešvīkstētu viņam virs galvas. Kad Maikls lēcienā cen< tās sasniegt jātnieka labo kāju, tas cirta ar pātagu, trāpot sunim tieši pa purnu starp degunu un acīm. Maikls no cirtiena spēka atsprāga gan atpakaļ, bet tūliņ skrēja tālāk gariem stiepieniem un gatavojās jaunam lēcienam.

Bet jātnieks bija pamanījis vēl kaut ko. Cērtot ar pātagu sunim, kas atradās tik tuvu, viņš ievēroja, ka Maikls, saņemot cirtienu, nepiemiedza acis. Suns ne- smilkstēja un nepamirkšķināja acis arī tad, kad to ķēra sitiens. Tas bija kaut kas nepiedzīvots. Tā vēl neviens suns nebija darījis. Maikls lēca atkal, cilvēks atkal cirta viņam ar pātagu un redzēja neizprotamo atkārtojamies. Suns saņēma sitienu neiesmilkstēdamies, acis nepamirkšķinādams.

Un tad bēglim uzkrita jaunas — līdz šim vēl nepazītas bailes. Vai tās tiešām būs beigas pēc visa, kas izciests un pārvarēts? Vai šo kluso, asspalvaino terjeru liktenis sūtījis iznīcināt viņu, kam cilvēki netika klāt? Viņš pat nebija pārliecināts, vai tas ir īsts, dzīvs suns. Vai tikai tas nav drausmīgs atriebējs no citas — noslēpumainas pasaules, uzsūtīts, lai piebeidz viņu uz šās takas, par kuru viņš tagad skaidri zināja, ka tā ir nāves taka? Nē, tas nav vienkāršs, dzīvs suns. Nē, nav un nevar būt! Tāda suņa vēl pasaulē nav bijis, kas neiekaucas un neatkāpjas, saņēmis nežēlīgu pātagas cirtienu krusu.

Suns vēl divas reizes lēca viņam klāt, un viņš to atvairīja ar precīzi notēmētiem sitieniem. Suns klusēdams atkrita atpakaļ un nekavējoties atkārtoja uzbrukumu. Nepārvaramu šausmu pārņemts, jātnieks iespieda piešus vecajam zirgam ribās, šāva tam ar pātagu pa galvu un pavēderi, līdz kleperis sāka auļot tā, kā gadiem nebija auļojis. Bailes pārņēma pat šo izģindušo, apātisko radījumu. Viņu nebiedēja suns, jo viņš zināja, ka tas ir tikai suns, viņš baidījās no jātnieka. Pirms daudziem gadiem viņam bija lauztas kājas un visu mūžu palikušas stīvas, kad viņu, izjādei noīrējuši, notrieca traki, piedzēruši jātnieki. Un tagad viņam atkal mugurā sēdēja piedzēris vājprātīgais — zirgs juta cilvēka izbīli un šausmas: tas spiež viņam cietos zābaku papēžus ribās, nežēlīgi dauza pa galvu, purnu un ausīm.

Zirgs lēkšoja, cik spēka, bet ne tik strauji, lai Maikls netiktu līdzi; tomēr Maiklam tikai šad tad izdevās pie- lēkt jātniekam pie stilbiem. Un katram lēcienam par atbildi sekoja neizbēgamais pātagas belziens, kas viņu sastapa jau lēcienā. Kaut arī Maikla zobi ikreiz sacirtās turpat pie jātnieka kājas, viņam tomēr atpakaļ atkritušām vienmēr vajadzēja no jauna saņemt spēkus un skriet, ko kājas nes, lai turētos līdzi panikas pārņemtajam jātniekam un zirgam, kas auļoja kā bezprātīgs.

Enriko Pikolomīni redzēja šo skriešanos un pie tās noslēguma arī pats bija klāt; šis notikums kļuva par viņa lielāko piedzīvojumu, padarīja viņu par bagātu vīru un sagādāja stāstāmo vielu līdz mūža galam. Enriko Pikolomīni strādāja par malkas cirtēju Kennanu rančo. Stāvēdams pakalnā, no kura atklājās skats uz ceļu, viņš vispirms izdzirda zirga pakavu klaboņu un pātagas šmiukstus. Pēc tam ieraudzīja trako skrējienu un cīņu, kurā piedalījās cilvēks, zirgs un suns. Kad visi trīs atradās tieši zem viņa, ne divdesmit soļu atstatu, viņš redzēja suni klusējot lecam klāt jātniekam, nenobīsta- mies no pātagas un ieķeramies ar zobiem jātnieka lielā. Viņš redzēja, ka suns, atpakaļ krītot, gandrīz izrāva cilvēku no segliem. Redzēja, kā cilvēks, cenšoties noturēties seglos, visiem spēkiem ieķērās pavadā. Un redzēja, kā zirgs, it kā sasliedamies pakaļkājās, tad klupdams un ģenģerēdams, pilnīgi izsita jātnieku no līdzsvara un tas kopā ar suni nogāzās zemē.

— Un tad viņi sāka cīnīties kā divi suņi, kā divi zvēri, — Pikolomīni mēdza stāstīt vēl pēc daudziem gadiem, sēžot pie vīna glāzes savā viesnīciņā Glenelenā. — Suns palaiž vaļā vīra kāju un lec viņam pie rīkles. Vīrs apveļas un sagrābj aiz rīkles suni. Ar abām rokām — tā — viņš sažņaudz sunim kaklu. Bet suns ne skaņas. Viņš visu laiku nē skaņas — ne pirms tam, ne vēlāk. Un, kad cilvēks ar abām rokām žņaudz viņam elpu ciet, viņš nevar ne pariet, nekā. Bet tas nav tāds suns. Viņš vispār nekad neizlaiž ne skaņas. Un zirgs stāv blakus, skatās un aizslāpis klepo. Un es visu to redzu, un man pavisam savādi ap dūšu.

Tas vīrs ir traks. Tikai trakais var izdarīt to, ko es redzu. Es redzu, ka viņš atņirdz zobus kā tāds suns un sāk kost sunim — ķepā, purnā, kur pagadās. Un, kā viņš iekož sunim purnā, tā suns viņam vaigā. Un tas cilvēks un suns cīnās kā divi velni, un suns pamet pakaļkājas gaisā kā kaķis. Un kā īsts kaķis pārplēš tam vīram kreklu uz krūtīm un plosa ādu, kamēr pašam nagi vienās asinīs. Un tas vīrs rēc kā kuguārs. Un nelaižas vaļā, un žņaudz suni nost. Elles kautiņš.

Bet es zinu, ka suns pieder misteram Kennanam, tas ir labs kungs, pie kura esmu divus gadus nostrādājis. Es negribu stāvēt klāt un noskatīties, kā vīrs, kas cīnās kā kuguārs, nomaitā mistera Kennana suni. Es noskrienu lejā, bet esmu uztraukts un aizmirstu cirvi kalnā. Noskrienu lejā, nav jau tālu — nu, tā kā no šīm durvīm līdz tām tur otrām, soļi divdesmit vai trīsdesmit. Sunim gandrīz jau dziesma ciet. Mēle izkārusies, acis aizmiglojušās, bet viņš tikai ņemas ar pakaļkājām plēst tam vīram krūtis, un šis rēc kā kuguārs.

Ko man darīt? Cirvi aizmirsu augšā. Tas trakais suni patiešām nobeigs. Es skatos pēc prāvāka akmens. Nekur tuvumā neredz. Meklēju kādu rungu. Nevaru atrast. Un tas trakais beidz suni nost. Nu, tad es jums pateikšu, ko darīju. Neesmu jau vakarējais. Iesperu tam vīram. Zābaki man ļoti smagi — neba jau tādas kurpītes kā tagad kājās. Meža cirtēja zābaki no cietas ādas, biezām zolēm, un tās piedzītas pilnas ar naglām. Iesperu šim pa kaklu, taisni zem auss. Ņemu un iesperu. Spēriens iznāk labs. Ar vienu pietiek. Es zinu īsto vietu — taisni zem auss.

Un šis palaiž suni vaļā. Pašam acis ciet, mute pusviru, guļ kā bluķis. Suns pamazām tiek pie elpas. Bet, kā sāk elpot, tā atdzīvojas pavisam un tūliņ metīsies tam vīram virsū un kodīs nost. Bet es saku «Nedrīkst!», kaut gan man no suņa trakoti bail. Un tad vīrs arī sāk atjēgties. Paver acis un skatās uz mani kā kuguārs. Un man no viņa tikpat trakoti bail kā no suņa. Ko darīt? Cirvi biju aizmirsis kalnā. Un es jums pateikšu, ko izdarīju. Iesperu šim vēlreiz zem auss. Tad noraisu siksnu, izvelku no kabatas savu raibo mutautu un sāku vīru sasaistīt. Sasienu viņam rokas. Pēc tam kājas. Un visu laiku saku sunim «Nedrīkst!» — lai liek to vīru mierā. Un suns skatās. Viņš saprot, ka esmu viņa draugs un sienu tam svešajam kopā rokas un kājas. Un viņš man nekož, kaut gan esmu traki nobijies. Tas ir viens briesmīgs suns. Vai nu es nezinu? Vai pats savām acīm neredzēju, kā viņš izrauj no segliem stipru vīru… stipru kā kuguārs? Un tad sanāk cilvēki. Visiem rokā ieroči — šautenes, bises, revolveri. Un man vispirms iešaujas prātā, ka Savienotajās Valstīs atmaksa pienāk varen ātri. Tikko iespēru tam vīram pa galvu, un raugi — viens divi, tūliņ klāt apbruņoti ļaudis un metīs mani cietumā par to, ka es šim iespēru pa galvu. Sākumā nekā nesaprotu. Visi pienācēji dusmojas uz mani. Lamā mani un saukā visādos vārdos, bet apcietināt netaisās. Ahā! Tad es sāku apjēgt. Dzirdu pieminam trīs tūkstošus. Es viņiem esot nolaupījis trīs tūkstošus. Tas nu nav tiesa. Un es viņiem to pasaku. Nekad neesmu nolaupījis nevienam ne centa. Tad viņi sāk smieties. Un man uzreiz kļūst labāk — un es sāku šo to saprast. Trīs tūkstoši dolāru — tā ir valdības izsludinātā atlīdzība par vīru, ko es sasēju ar savu siksnu un savu mutautu. Un tie trīs tūkstoši pieder man, jo es tam tipam iespēru pa galvu un sasēju rokas un kājas.

Pie mistera Kennana es vairs nestrādāju. Esmu bagāts vīrs. Trīs tūkstoši dolāru — visi man, un misters Kennans parūpējās, lai tie ar šautenēm nepaņem to, kas pienākas man, lai es to naudu dabūtu. Un tas viss par to, ka iespēru pa galvu vīram, kas cīnījās kā kuguārs! Redzat, kāda laime! Tā var gadīties tikai Amerikā. Es ļoti priecājos, ka aizbraucu no Itālijas un kļuvu par malkas cirtēju mistera Kennana rančo. Par tiem trim tūkstošiem nopirku šito viesnīcu Glenelenā. Zinu, ka ar viesnīcām var labi pelnīt. Kad biju mazs puika, manam tēvam Neapolē arī piederēja viesnīca. Tagad abas manas meitas mācās vidusskolā. Un pie automobiļa arī esmu ticis.

—   Žēlīgais debesu tētīt! Viss rančo pārvērties par lazareti! — divas dienas vēlāk iesaucās Villa Kennana, iziedama uz plašās terases, kur izstiepušies gulēja Hārlijs ar Džeriju, vienam kāja iešinēta, otram priekšķepa ieģip- sēta. — Un paraugieties uz Maiklu, — viņa turpināja, — jūs neesat vienīgie ar lauztiem kauliem. Nupat pārbaudīju viņa purnu — ja tas nav lauzts, tad tam vajadzētu būt pušu no triecieniem, ko suns saņēmis. Veselu stundu turēju viņam siltas kompreses uz deguna. Paskaties!

Maikls nekavējās sekot Villas aicinājumam. Satūkušo purnu, kas izskatījās visai smieklīgs, viņš piebāza Džerijam pie deguna, tad, apsveicinoties ar Hārliju, palun- cināja strupo ašteli un laimīgs saņēma atzinibu — glāstošu roku sev uz galvas.

—   To viņš ieguvis kaujā, — sacīja Hārlijs. — Tas tips slānījis viņu ar pātagu daudz reižu, vismaz tā stasta Pikolomīni, un droši vien viņam taisnība; protams, suns katru reizi, lēkdams svešajam klāt, dabūjis tieši pa degunu,

—   Un Pikolomīni saka — Maikls neesot ne iesmilkstējies, kad dabūjis sitienus, bet visu laiku skrējis līdzi un uzbrucis, — Villa jūsmīgi papildināja. — Padomā vien! Tāds neliels suņuks kā Maikls izrauj no segliem slepkavu, kuru nevarēja notvert desmitiem apbruņotu vīru!

—   Mums viņš izdarījis vēl daudz vairāk laba, — Hārlijs klusu piebilda. — Ja nebijis viņa un Džerija, tas vājprātīgais patiesi būtu izpildījis savu solījumu un pāršķēlis man pakausi.

—   Pats dievs mums dāvājis šos suņus! — Villa iesaucās mirdzošām acīm un aši, sirsnīgi paspieda vīra roku. — Cilvēki vēl nav pilnīgi izpratuši, kāds brīnums ir suns, — viņa piebilda un strauji samirkšķināja plakstus, lai apvaldītu nodevīgo valgmi, kas kāpa acīs.

—   Cilvēki arī nekad līdz galam nesapratīs, kāds brīnums ir suns, — Hārlijs atteica, atbildēdams sievas rokasspiedienam.

—   Un tagad-paklausies, ko mēs tev teiksim, — Villa smaidīdama sacīja. — Džerijs, Maikls un es. Mēs slepeni vingrinājāmies, lai sagādātu tev pārsteigumu. Guli rāms un klausies! Tā būs garīga dziesma. Nesmejies! Būs tā, kā es teicu.

Sēdēdama uz soliņa, viņa paliecās uz priekšu, ievilka Maiklu sev starp ceļiem un ar abām plaukstām aptvēra suņa galvu, tā ka viņa purns skārās pie viņas matiem.

—   Nu, Džerij! — viņa stingri uzsauca, kā to darītu dziedāšanas skolotājs, un Džerijs pagrieza galvu, saprotoši skatījās uz saimnieci smejošām acīm un gaidīja.

Villa uzņēma dziesmu, un tūliņ abi suņi viņai piebiedrojās, klusi, maigi gaudodami, ja par gaudošanu var saukt skaņas, kas bija tik liegas, klusas un pareizas. Un līdz ar dziesmu abiem suņiem atmiņā atgriezās viss, kas bija iegrimis Nebūtībā, un cauri Nebūtībai viņi aizdziedājās uz sen aizmirstu pasauli, skrēja atkal kopā ar zaudēto baru un tomēr pilnīgi neaizmirsa saskarsmi ar tagadni un divkājaino dievieti, kuras vārds bija Villa, kura viņus mīlēja un dziedāja kopā ar viņiem.

—   Nezin kādēļ mēs nevarētu dziedāt četratā, — sacīja Hārlijs Kennans' un piebalsoja no pilnas krūts.

PIEZĪMES

Stāstu krājums «Saules dēls» pirmoreiz izdots 1912. gadā (Ņujorkā).

Stāsts «Saules dēls» pirmoreiz publicēts žurnālā «Saturday Evening Post» 1911. g. maijā.

Stāsts «Aloīzjja Penkbērna lepnība» — žurnālā «Saturday Evening Post» 1911. g. jūnija.

Stāsts «Velni Fuatino salā» — krājumā «Saules dēls» 1912. g. Stāsts «Jaunās Gibonas jokdari» — žurnālā «Saturday Evening Post» 1911. g. novembrī.

Stāsts «Neliels rēķins Svizinam Holam» — žurnālā «Saturday Evening Post» 1911. g. septembrī.

Stāsts «Nakts Goboto» — žurnālā «Saturday Evening Post»

1911. g. septembrī.

Stāsts «Saules Spalvas» — žurnālā «Saturday Evening Post»

1912. g. martā.

Stāsts «Pārleja pērles» — žurnālā «Saturday Evening Post» 1911. g. oktobrī.

Stāstu krājums «Lepnības nams» pirmoreiz iznācis 1912. gadā (Ņujorkā).

Stāsts «Lepnības nams» pirmoreiz publicēts žurnālā «Pacific Monthly» 1910. g. decembrī.

Stāsts «Kūlaus — spitālīgais» — žurnālā «Pacific Monthly» 1909. g. decembri.

Stāsts «Ardievu, Džek!» — periodiskajā izdevumā «Red Book» 1909. g. jūnijā.

Stāsts «Aloha oe» — periodiskajā izdevumā «Smart Set» 1909. g. maijā.

Stāsts «Cun A Cuns» — žurnālā «Woman's Magazine» 1910. g< martā.

Stāsts «Konas šerifs» — žurnālā «American Magazine» 1909. g. augustā.

Romāns «Maikls, Džerija brālis» pirmoreiz publicēts žurnālā «Cos- mopolitan Magazine» 1917. g. maijā — oktobrī un tai pašā gadā iznācis atsevišķā grāmatā (Ņujorkā).

SATURS

SAULES DĒLS

Saules dēls. Tulk. 0. Sarma …… 7

Aloīzija Penkbērna lepnība. Tulk. O. Sarma . . 25

Velni Fuatino salā. Tulk. R. Ezeriņa …. 44

Jaunās Gibonas jokdari. Tulk. O. Sarma … 72

Neliels rēķins Svizinam Holam. Tulk. R. Ezeriņa 86

Nakts Goboto. Tulk. O. Sarma…………………………….. 106

Saules Spalvas. Tulk. R. Ezeriņa…………………………… 122

Pārleja pērles. Tulk. R. Ezeriņa…………………………….. 145

LEPNĪBAS NAMS

Lepnības nams. Tulk. R. Ezeriņa…………………………… 175

Kūlaus — spitālīgais. Tulk. V. Brulāne . . . 191

Ardievu, Džek! Tulk. 0. Sarma…………………………….. 206

«Aloha oe». Tulk. 0. Sarma . ……………………………… 216

Cun A Cuns. Tulk. O. Sarma………………………………. 223

Konas šerifs. Tulk. O. Sarma………………………………. 236

Maikls, Džerija brālis. Tulk. H. Lapiņa . . . . 251

Piezīmes , ■ , i …… . , 495

JlOKflOH COBPAHHE COMHHEHHPI B AECJITH TOMAX Tom VIII

H3^aTejibCTB0 «JInecMa» Pura 1977 Ha flaTbimcKOM 5i3bTKe CocTaBHTejib Taiuapa 3ajinTe nepeBejiH c aHiviKHCKoro Bajina EpyTane, PyTa 33epHHH, XejiMa Jlanniia h Onp CapMa XyAo»HHK Aao^btļ) JlHeJiaflc

HB Ki 1070 Džeks Londons KOPOTI RAKSTI DESMIT SĒJUMOS VIII sējums

Redaktore B Rukšāne. Māksi, redaktors A. Galeviuss. Tehn.

redaktore I. Klotiņa. Korektore B. Vārpa. Nodota salikšanai 1977. g. 15. martā. Parakstīta iespiešanai 1977. fj. 28. oktobrī. Tipogrāfijas papīrs Nr. 1, formāts 84X108/32. 15,50 fiz. iespiedi.; 26,04 uzsk. iespiedi.; 28,91 izdevn. 1. Metiens 60 000 eks. Maksa 2 rb|. 80 kap. Izdevniecība «Liesma» Rīga. Padomju bulv. 24. Izdevn. Nr. 483/28664D-610. Iespiesta Latvijas PSR Ministru Padomes Valsts izdevniecību, poligrāfijas un grāmatu tirdzniecības lietu komitejas tipogrāfijā «Cīņa» Rīgā, Blaumaņa ielā 38/40. Pašūt. Nr, 1217-D.

Content

Londons Džeks Maikls, Džerija brālis

PRIEKŠVĀRDS

1. NODAĻA

2. NODAĻA

3. NODAĻA

4. NODAĻA

5. NODAĻA

6. NODAĻA

7. NODAĻA

8. NODAĻA

9. NODAĻA

10. NODAĻA

11. NODAĻA

12 NODAĻA

13. NODAĻA

14. NODAĻA

15. NODAĻA

16. NODAĻA

17. NODAĻA

18. NODAĻA

19. NODAĻA

20. NODAĻA

21. NODAĻA

22. NODAĻA

23. NODAĻA

24. NODAĻA

25. NODAĻA

26. NODAĻA

27. NODAĻA

28. NODAĻA

29. NODAĻA

30. NODAĻA

31. NODAĻA

32. NODAĻA

34. NODAĻA

35. NODAĻA

36. NODAĻA

PIEZĪMES

SATURS